
PREDGOVOR 


Iz vremena talijanske rane renesanse istovremeno 
se u tamnom i blistavom razdoblju pojavljuje lik siro- 
mašna franjevca koji je riječju i djelom snažno zahva- 
tio u razvoj povijesti i u odlučnom času sačuvao Evro- 
pu i kršćanstvo od propasti. 

Obdaren bistrim umom i željeznom voljom, nepo- 
pustljiv u svojim odlukama, hrabar do smionosti, spa- 
da u red onih jakih, dinamičnih osobnosti, koje su 15. 
stoljeću utisnule svoj biljeg. On bi sigurno i bez onog 
uzbudljivoga doživljaja u kuli Brufa u svijetu odigrao 
istaknutu ulogu, ali se, zahvaćen Božjom rukom, odre- 
kao njegova sjaja i odabrao siromašno odijelo svetoga 
Franje. 

Dakako da ga uska samostanska ćelija nije dugo 
držala. Njegova ga je borbena narav ponovno gonila u 
svjetsku vrevu. Strastvenom se gorljivošću borio pro- 
tiv zloraba u svom Redu, protiv sablazni svoga vreme- 
na, protiv husita i protiv Turaka, te je svoje djelo 
konačno okrunio pobjedom kod Beograda. 

Cjelokupno njegovo nastojanje bilo je usmjereno 
prema unutrašnjem jedinstvu Evrope i kršćanstva; 
neumorno je prošao Italiju, Francusku, Španjolsku, 
Nizozemsku, Njemačku, Austriju, Češku, Poljsku i 
Ugarsku, cijeli Zapad, kao Božji opunomoćeni glasnik 
koji je cijeli kontinent raspalio svojom vatrom. 

Milijuni su slušali njegovu vatrenu riječ. Bio je on 
i ljubljen i mržen, bio je predmetom divljenja i prezira 
kao jedva tko drugi; oko njega se vodi borba sve do 
naših dana. U svom vremenu zasjao je poput meteora. 
Izišao je iz tame i ponovno je nestao u tami. Neizvjesno 
je njegovo podrijetlo, nepoznato je i samo ime njegova 
roda, nitko ne zna gdje počivaju njegove kosti. 


Jasno je da se u tako pokretljivu životu, ispunjenu 
strastvenom aktivnošću, vanjska djelatnost probija u 
prvi plan i da se cijelo, u Bogu duboko ukorijenjeno, 
unutrašnje Svečevo biće u pripovijedanju povlači u 
pozadinu, a ipak je oboje međusobno povezano. Juri- 
šnik Božji je istovremeno i pobožan sin serafskog Sve- 
ca. 

No, naše vrijeme koje se, iako na drugim putovi- 
ma, bori za jedinstvo u vjeri, za Novu Evropu, ne može 
ravnodušno mimoići Ivana Kapistrana. Jeka njegova 
glasa, koji je odzvanjao prije pol tisućljeća, neka i 
danas odjekne Zapadom i neka probudi uspavane 
savjesti. 

PISAC 


PUT U DAMASK 


ZAKLETVA U PLAMENU 
1386—1400 


Zveckajući ostrugama, prekoračujući uvijek naj- 
ednom po dvije stube, Ivan je silazio niz uvinute uske 
stepenice i u svojoj žurbi se sukobio s godinu dana sta- 
rijom sestrom koja se samo teškom mukom mogla oču- 
vati od pada. 

»Ne možeš li ti, divljače, paziti?« uzbuđeno će dje- 
vojka. 

»S puta, dugokosa kozo!« viknuo je četrnaestogo- 
dišnjak, sestru je odgurnuo na stranu i pojurio u pri- 
zemlje, gdje je, da nesreća bude potpuna, upravo nale- 
tio u ruke ocu. Barun od Kapistrana ga je zgrabio 
čvrstom rukom. 

»Čuo sam s kako pogrdnim nadimkom si nazvao 
svoju sestru«, rekao je ozbiljno. »I to se desilo osam 
dana otkako ti je grof iz Čelana podijelio naslov štito- 
noše! Upotrebljavaš izraze koje ne bih trpio ni kod 
posljednjega konjušara. Uviđaš li da si zavrijedio 
kaznu?« 

»Svakako, oče! « promuca mladić. »Ubuduće ću se 
svladavati.« 

»Pouzdajem se u Boga«, uzdahnu plemić, Savojac, 
koji je prije mnogo godina s vojskom Luja Anžuvinca 
došao preko Alpa i u Abruzzima našao novi zavičaj. 
»Obuzdaj svoju divlju krv, svoj žestoki, bahati način, 
inače ćeš zlo završiti! Sam te neću kazniti. Idi k svom 
kućnom učitelju pa nek ti on da desetak udaraca 
šibom!« 


Ivan je stisnuo zube i teškom mukom savladao 
svoje neraspoloženje. Tada zamoli, gledajući netremice 
ocu u oči: 

»Oče, sam me kazni! Bilo bi manje časno!« 

»Moja zapovijed ostaje. Uostalom, šiba neće ništa 
povrijediti tvoju čast. Odlazi sada!« 

Jao, to je bio težak put! No Ivan se pokorio, kuć- 
nom je učitelju saopćio očev nalog i prignuo se, iako 
vrlo nerado, pod udarcima. Kad je mjera bila potpuna, 
stresao se poput psa koji je pao u vodu i bez riječi je 
htio napustiti sobu. 

»Namjeravate li, mladi gospodine, izjahati?« zapi- 
tao je učitelj. 

»Zašto ne? 

»Po Abruzzima se skiću kojekakvi ratnici«, 
uzdahnuo je učitelj. »Sukobi ne prestaju otkako divlji 
plaćenički vođa Braccio Fortebracci iz Montone sa 
svojim hordama krstari po zemlji. Barun je veoma 
zabrinut.« 

»Ja se jednako tako bojim bandita kao i vukova 
koji su u Abruzzima«, omalovažavajući je rekao Ivan. 
»Ne zaboravite da sam ja štitonoša! Imam brza konja 
i dobar mač. Tome ću smeću slomiti vrat.« 

»Ipak vam moram zabraniti jahanje«, izjavio je 
učitelj. »Pođite u svoju sobu i učite slijedeće poglavlje 
iz Donatove 'Ars gramatica'!« 

»Suhoparni latinski može čekati, zato uvijek ima 
vremena«, promrsio je mladi plemić, snažno je za 
sobom zalupio vratima, zajahao konja i nestao. 

Poput zlatne zastave vijorila mu je žuta kosa u 
smionu kasu. Još je uvijek bio pun srdžbe zbog poniže- 
nja, premda je jedva osjetio udarce učitelja, suhonjava, 
boležjiva čovuljka. Očevi bi bili jači, barun nije 
kažnjavao svojih sinova, pa ni najmlađega, Ivana. 

»Bijesan sam što me je tuklo to piskaralo«, škripao 
je zubima mladi plemić. »Da sam velik kao moja braća, 
ne bi se on to usudio. Do vraga, kad sam usprkos svojih 
četrnaest godina tako malen !« 

Njegov niski stas bio je glavna nevolja njegova 
mladenačkog života. Uvijek mu je to tjeralo krv u lice, 


ako bi ga braća, snažni stasiti momci, nazvali patulj- 
kom. Već je gdjekada zbog toga došlo do vilje tučnjave 
i stariji su imali muke da se od njega obrane, ako bi ih 
napao poput divlje mačke. 

Ivan je oštro podbo svoga konja i letio poput vje- 
tra preko siva kamena prema bijelom vrhuncu Gran 
Sassa. 

»Bit će kod kuće neugodnosti«, procijedio je kroza 
zube kasajući polagano usponom. »Dakako da k prvi- 
ma nadolaze nove batine. Ali piskaralo neka se pazi! 
Jednoga ću dana i ja njemu odbrojati. Neću ja uvijek 
ostati patuljak !« 

Oko podneva se pojaviše dvije stvari koje su ga 
jednako uplašile, a to su glad i grižnja savjesti. S glađu 
je za nevolju obračunao, a savjest je bilo teže umiriti. 
Znao je da se svom učitelju ima pokoravati kao svojim 
roditeljima i on se u ovu svoju dužnost teško ogriješio. 
A dali se poslušnost nalazi među viteškim krepostima? 
Nikako! Ivan je u svijest dozvao još jednom sedam 
viteških kreposti. 

A ljubav prema Bogu? Naravno! Bio je konačno 
kršćanin, a majka ga je odgajala u strahu Božjem. Sva- 
kog je jutra prisustvovao svetoj misnoj žrtvi, a od vre- 
mena do vremena se ispovijedao kod kapistranskog 
župnika. Dakako da nebo s time može biti zadovoljno. 

Težiti za slavom? No, da! Jednom će od štitonoše 
postati vitez i tada će svijet slušati kad se bude govo- 
rilo o njegovim ratnim podvizima. 

Vjernost? Da li u to spada i poslušnost? Ma što! 
Vjernost ipak ne znači ništa drugo, nego biti pri ruci 
svom lenskom gospodaru u nevolji i opasnosti, i štit 
sačuvati od ljage. Istinoljubivost? Zaista! Bojao se 
lagati. A Ivan nije bio kukavica. Ostadoše samo tri 
posljednje: poniznost, milosrđe i umjerenost. One su se 
naduvenom, jogunastom mladom plemiću najmanje 
sviđale. »Milosrđe? Što se mene tiče!« promrmljao je 
za sebe. »A poniznost i umjerenost? Grom i pakao! To 
mi je mučno.« 

Ipak je bilo dobro da u »viteškom zrcalu« nije 
posebno bila spomenuta poslušnost. Tako je, dakle, 

Ivan umirivao svoju savjest; ali mu je zato sada jače 
zavijao želudac. Kad je upravo mislio na to kako je 
mogao sa sobom ponijeti nešto što bi se moglo prigristi, 
prispio je do jednog planinskog pašnjaka, gdje je stari 
Petar čuvao stado ovaca svoga gospodara. 

»Hej, stari!« dovikne mu mladić. »Gladan sam 
kao vuk. Imaš li za mene komadić kruha ?« 

»Mislim da će zaliha biti dovoljna za obojicu«, 
kimnuo je čoban. »Samo siđi sa svoga visokoga konja, 
Ivane!« Mladić sjaši, pusti konja da pase i prisloni se 
uz pastira. 

»Na blagdan svetog Ivana Krstitelja sam primio 
srebrene ostruge«, reče, rasrđen starčevom familijar- 
nošću. 

»Tako, tako!« smiješio se Petar. »I ti misliš da bih 
te morao osloviti s 'vi' i zvati te mladim plemićem ?« 

»Dobro znaj da se to dolikuje!« promrmljao je 
Ivan. »Lako možeš izračunati. Rođen sam 24. lipnja 
1386. Sada je 1400. godina. Četrnaest mi je, dakle, 
godina i zato smijem zahtijevati da se sa mnom govori 
kako dolikuje.« 


»Šteta!« smiješio se starac. »Upravo sam vam htio 
dati komadić kruha i krišku sira k tomu. No, mladom 
plemiću, komu je već četrnaest godina i kojemu treba 
govoriti 'vi', siromašni čoban ne smije ništa ponuditi.« 
Uzdahnuvši je stavio hranu natrag u pastirsku torbu. 
»Ne, to zaista ne dolikuje.« 

Ivan je srdito gutao. Nekoliko časaka su se u nje- 
mu borili dostojanstvo i glad, ali je glad pobijedila. 

»No, dobro!« konačno će on. »Zaboravi da sam 


štitonoša i zovi me kao što si me do sada zvao!« 

»Ako je tome tako«, nasmijao se pastir, »ništa ne 
stoji na putu izdašnu zajutarku. Uostalom, jedva bih 
vjerovao da si ti već star četrnaest godina.« 

Mladić se skoro zagušio od zalogaja što ga je, uža- 
sno gladan, progutao; srdito je pogledao starca i 
promrmljao: 

»Samo me još nazovi patuljkom pa neću od tebe 
uzeti više ni zalogaja.« 

»Tješi se, Ivane! Nisam mislio zlo. Ne ovisi sve o 
dužini tijela. Gdjekoji div ima vrapčji mozak, a gdje- 
koji niski čovjek ima bistar um.« 

Mladi plemić je udobrovoljen žvakao punih usta. 
Pri tom je velikom psu ovčaru, koji se povjerljivo pri- 
slonio uz njegovo koljeno, bacio zalogaj. 

»Zašto on o vratu ne nosi bodljikavu ogrlicu?« 
upitao je. 

»Čemu? Nosi je samo zimi da bude zaštićen od 
vukova. A sada je proljeće. Sada se zemljom povlače 
samo dvonogi vukovi. Moglo je biti prije sat vremena 
kad sam ondje dolje na Tirinu vidio kako jaše neka 
plaćenička horda.« 

»Poznaješ li ti njihove znakove?« uzbuđeno će 
mladić. 

»Ako me moje stare oči ne varaju, na zastavici su 
nosili željeznu ruku.« 

»Znak Fortebraccija! Braccio iz Montone! Naj- 
opasniji siledžija između Milana i Napulja! Uzima 
plaću od svakoga gospodara koji ga plaća i zato nema 
nijednoga. Na svoju ruku otima i pljačka. Otac mi je 
pp eno da je on najopasniji neprijatelj grofa iz 

elana. Eto velike zabave! Na njegovoj utvrdi će si 
istrošiti zube. Čelano ima čvrstu bodljikavu ogrlicu 
protiv vukova.« 


»Na salašima i selima će proći bez štete. Takav 
način primjenjuju kondotijeri.« 

»Do vraga, nitkovi!« škripao je mladi plemić. 

»Njegov zavičajni grad Peruđa ga je prije nekoliko 
godina protjerao, kaže otac. Sada vodi rat na svoj 
račun. Što bi htio taj pas? Njuška tako sumnjivo.« 

»Sada i ja to osjećam«, reče starac. »U zraku se 
osjeća požar. Sigurno su divlji vitezovi kojem siroma- 
šnom seljaku na krov postavili crvenoga pijetla.« Ivan 
je skočio uz kletvu. 

»Vidiš li ondje iza šume dim? Grom i pakao! 
Ondje se nalazi Kapistrano.« Ne očekujući odgovora, 
skočio je na sedlo i jezdio dolinom da su sve iskre frcale 
ispod kopita. 

To paklensko jahanje je trajalo jedva nešto više od 
sata. Konj se od znoja upario, dahtao je raširenim 
nozdrvama. Na posljednjem zavoju vatra i dim zapuh- 
nuše jahača. Zastro je oči, jer nije mogao vjerovati u taj 

. užas. Mislio je da sanja, ali se slika nije dala izbrisati. 
Njegova roditeljska kuća, divni dvorac njegova oca bio 
je u plamenu. 

Uz oštar krik podbo je ostrugama u slabine svoga 
konja; on se propinjao i kao strijela je jurnuo naprijed. 
Upravo se uz kišu iskara stropoštao krov. S opaljenom' 
odjećom, ogarena lica teturao je jedan čovjek iz ruševi- 
na. Ivan je prepoznao svoga učitelja. Jednim skokom je 
bio izvan sedla. 

»Što se dogodilo?« povikao je, boreći se za dah. 
Učitelj je u nj buljio kao da je bio neki stranac. 

»Sve je izgorjelo«, mucao je. »Sve, moje knjige, 
moji rukopisi, sve! « 

»Do vraga, vaši rukopisi !« prokleo je mladić. »Što 
je s mojim ljudima? Kad učitelj nije ništa odgovorio, 
napao ga je njegov učenik, zgrabio ga je i protresao. 
»Želim znati što je s mojim roditeljima, braćom i 
sestrama.« 

»Sve je izgorjelo! Sve!« Strah je učitelja izbezu- 
mio. Mladić je jurnuo prema kući, u dvorištu se namje- 
rio na jednog mladog konjušara i konačno je doznao 
što se dogodilo. 

»Došao je jedan konjanički odred, moglo ih je biti 
stotinjak. Izgledali su kao da su ravno stigli iz pakla«, 
izvjestio je momak, koji je od užasa razrogačio oči. 
»Barun se sa svojim sinovima i namještenicima borio. 
No, premoć je bila odviše velika. Jedan za drugim su 
padali u borbi.« 

»Jesu li mrtvi? Svi mrtvi?« kriknuo je mladi ple- 
mić. »Otac i sva četiri brata, svi?« 

»Svi!« 

»Gdje su im tjelesa ?« promucao je Ivan, blijed kao 
smrt. 

»Tražite ih ondje!« Neutješivim izrazom lica slu- 
ga je pokazao prema gorućim ruševinama. 

»A majka? Moja sestra ?« 


12 


»S one strane su u stambenoj kući!« 

Ivan se žurio u obližnju kolibu, a prsluk mu je bio 
posut varnicama. Ugledao je majku koja se od bola 
skamenila. Bez suza je čučala na jednoj klupi, a pokraj 
nje je bila izbezumljena sestra koja je jecala. 

»Tko je to učinio? zaviknuo je. 

»Braccio iz Montone sa svojim đavlima«, odgovo- 
rio je zakupnik. »Među njima je bilo nekoliko takvih 
koji bijahu još mahnitiji nego li on, plemenitaši iz 
Peruđe. Sve ih poznam, jer sam ondje odrastao.« 

»Njihova imena! Kaži mi njihova imena !« dahtao 
je mladi plemić. 

»Baglioni, Oddi, Ermanni, Arcipreti! Bio ja pro- 
klet, ako bih ova imena zaboravio. Ona se moraju 
poput ražarena željeza užeći u moj mozak.« Mladi ple- 
mić je i divljem bolu stiskao pesnice i zaviknuo: »Tako 
mi Bog pomogao, ja ću se osvetiti za ovo što su nam 
učinili.« 

»To mrtve neće oživjeti«, prostenjala je majka. 

»Ali to ubija žive!« škripao je sin. »Želim ih pred 
svojim nogama vidjeti u njihovoj krvi; želim biti pro- 
klet, budem li mirovao prije nego što se to dogodi.« 

Što je od pokojnika nađeno, sahranjeno je na 
domaćem tlu. Uz pomoć čelanskog grofa kuća je nano- 
vo podignuta iz ruševina, ponovno se povratilo skrom- 
no blagostanje. 

Kad se na krajinu spustila jesen, majka je svoga 
sina poslala na glasovitu visoku školu u Peruđu gdje je 
imao studirati pravo. Kroz Porta Sole, južna vrata, 
ujahao je Ivan iz Kapistrana ubrzo nakon blagdana 
Sviju Svetih u grad, iz kojega je njegovoj obitelji došla 
tako strašna bol. 


SLIKA U OGLEDALU 
1400—1409 


Stari Gašpar, koji je u kući bio sluga za sve, »fak- 
totum«, u kući imućna trgovca svilom pokraj gradskih 
vrata San Angelo, teško zadihan se po stepenicama 
uspeo na sprat i unišao u studentsku sobicu, u kojoj je 
već tri godine prebivao Ivan iz Kapistrana. 

»Donio sam vam ugljenu grijalicu, mladi gospodi- 
ne«, kašljucao je starac i bakrenu posudu stavio pod 
noge sedamnaestogodišnjem mladiću. 

»Hvala, Gašpare!« kimnuo je Ivan i preko svojih 
knjiga i papira ga letimično pogledao. »Imaš pravo, 
ovdje pod krovom je hladno.« 

»Dakako! Previše hladno za ovo doba godine, ako 
imamo na pameti da je danas već 1. ožujka, blagdan 
našega svetog biskupa Herkulana, zaštitnika grada 
Peruđe. No, vas nimalo ne privlači najveća svečanost 
od vaših knjiga.« 

»Valja studirati«, uzdahnuo je Ivan, puštajući iz 
ruke pero. »Pravo je sasvim lijepa gnjavaža. Nasluću- 
ješ li ti, starče, što sve čovjek mora strpati u tu lubanju: 
iznimke, definicije, razdiobe, opaske, dvostrukosti, 
cijelu hrpu koječega, u što se današnji pravnik mora 
razumjeti.« 

»Prestanite, prestanite !« zastenjao je Gašpar. »Od 
toga čovjeku šumi u glavi. Baš si zato morate priuštiti 
nešto odmora, napose na takav dan kao što je današnji. 
Upravo na trgu pred stolnom crkvom počinje »Batta- 
glia dei Sassi« — borba kamenjem — koja se na čast Sve- 
cu priređuje svake godine. U mladim godinama sam i 
sam u tom sudjelovao. Svoje sam kamenje prebacivao 
preko cijeloga trga, nikada se nisam povratio kući bez 
kvrga i povreda. Kasnije sam bio među »armatima« — 
naoružanima — i navaljivao sam na protivnika sa šti- 
tom i buzdovanom. Gdjetko je ti tome loše prošao, tu i 
tamo je bilo čak i mrtvih, ali je to uvijek bila snažna 
šala.« 

Ivan se protegnuo zijevajući. 

»Vi Peruđinci na osebujan način častite svoje sve- 
ce. Vi ste uopće najveći razbijači u cijeloj Italiji.« 

Starac je, smješkajući se, povrh ugljevlja grijao 
ukočene ruke. 

»Bit će to dobro. Ovdje uvijek ima sukoba i bilo ih 
je, otkako ja pamtim. Plemićki se rodovi međusobno 
tuku, sa svojim »bravima« — plaćenim razbijačima — 
priređju prave ulične bitke.« 

»Za čim se zapravo ide pri takvim tučnjavama ?« 

»Za čim? Ni za čim! Razbijaju se glave, jer se 
nekome ne sviđa boja čarape što je nosi drugi. Onda 
opet plemići napadaju na građane, ili se građani među- 
sobno mlate i bodu, raspanti beccherine, tj. viši staleži 
niže. Da, i onda još ima studentskih kravala. Onda 
gdjekoji momak prođe sasvim loše, jer ga drugi gleda 
prijekim okom, malne svake noći dođe do okršaja 
između pripadnika različitih narodnosti. Jednom je 
neki crvenokosi Nijemac stanovao u ovoj sobici, koje- 
mu sam, bogzna kako često, morao rashlađivati razbi- 
jenu lubanju, kad bi se vratio kući s kakve tučnjave. A 
gdjekada ga je ranar morao ponovno krpati. 'Tedesko? 
se nije loše mačevao, ali se ni vi ne mačujete slabo.« 

»Od vremena do vremena odlazim na mačevalište 
da ne iziđem iz forme.« Ivan posegne za svojim mačem 
koji je visio na zidu i načini nekoliko munjevitih uda- 
raca u prazno. »Znaš, Gašpare, studentske tučnjave mi 
se ne sviđaju, dječačke budalaštine i ništa drugo! Ali 
jednoga ću dana je trgnuti svoj mač, a onda će se raditi 
o životu ili o smrti!« 

»Ja vas, mladi gospodine, ne prepoznajem !« reče 
starac, zgražajući se. »Kako može tako dobar čovjek 
kao što ste vi biti tako krvoločan?« 

»Moram izravnati još jedan stari račun. Iz godine 
u godinu se kamati povećavaju.« Student je razjareno 
vratio mač u korice. Starac se zamišljeno počešao po 
glavi. 

»Morao bih se čuditi, kad barun kao što ste vi ne 
bi imao nikakvih razmirica! Razumijem, razumijem! 
Ako zaista imate kakav spor, učinite poput peruđin- 
skih plemića. Najmite sebi jednoga 'brava'! Tako će 
kakav vražji momak za nekoliko dukata oboriti svako- 
ga koga želite poslati na drugi svijet. Momci imaju svo- 
je ustaljene tarife za umorstvo i smrtonosni udarac. 
Svoj posao svršavaju općenito dobro i pouzdano.« 

»Ne, prijatelju!« reče Ivan potišteno. »Ako se o 
tome radi, tada s otvorenim vizirom, čovjek protiv 
čovjeka i bez zasjede.« 

»O, jao, tada se samo ne dajte uhvatiti! To bi vas 
moglo, ako samo preživite, stajati glave. Tada gradski 

sudac mnogo ne čita spise. Uvijek možete računati na 
smaknuće kakvo dolikuje staležu. Pripadnici viteškog 
roda se običaju smaknuti sa svim počastima između 
crkve San Lorenzo i Fonte Maggiore na crvenu sagu, 
dok se, međutim, s pripadnikom građanskog staleža 
postupa manje svečano. Prije nekoliko godina je, npr., 
nekom cipelaru Antoniju glava odsječena seljačkim 
srpom, koji je nataknut na željezno držalje. Ocu je bilo 
potrebno sedamnaest udaraca, a njegovu sinu deset. 
Tako obojica umriješe u strahovitu bijesu.« 

»To je razumljivo.« 

»Sada je Peruđa postala papinskom, ali zato u 
našem gradu nije ništa mirnije. Bonificije IX se u Rimu 
ne može mnogo brinuti za jedno tako bodljikavo gnije- 
zdo kao što je Peruđa, napose zato što ima suparnika u 
Avinjonu. Tko je sada zapravo pravi papa? Možete li 
mi reći? Običan kršćanin se tu ne snalazi.« 

»Što nas briga, koga biraju francuski kardinali. 
Onaj u Rimu će sigurno biti pravi, jer onamo pripada 
nasljednik Petrov.« 

»Tako će to biti!« uzdahnuo je starac. »Uostalom, 
ja se držim Boga i svetaca kao što sam to uvijek činio. 
I zato sada idem da pogledam borbu s kamenjem na 
čast našega dobrog biskupa Herkulana.« 

»Po tom se vidi, kako si ti dobar kršćanin!« 
nasmijao se Ivan, dok se kućni poslužnik udaljivao. 

Teško je bilo ponovno se sabrati za učenje. Razgo- 
vor je otvorio staru ranu koja je od onog užasnog dana 
u Kapistranu pekla u njegovu srcu. Premda je teških 
sjena, koje su mu od tada pritiskale dušu, pomalo 
nestajalo, strašna zakletva što ju je načinio kraj poug- 
ljena tijela svog oca, nije bila zaboravljena. Izvadio je 
neki listić i još jednom je čitao imena što ih je na nj 
napisao, iako bi ih mogao i u snu izreći. Ubojice njego- 
ve obitelji su još uvijek pripadali »fuoruscitima«, koji 
su iz Peruđe prognani, a prije ostalih odvratni Braccio 
iz Montone. No, jednoga dana će ih on udesiti, pa neka 
onda Bog bude milostiv njihovim dušama! 

Već se smrkavalo kad su stranci, koji dođoše na 
svečanost u Peruđu, smijući se i galameći odlazili kroz 

Anđeoska vrata. Ivan je zapalio svijeću, stavio je preda 
se kruh i sir, kad je zakucalo na vratima. Unišao je 
mladić, vitak, visoka stasa, s plemenitim, posve sklad- 
nim crtama lica. 

»Julijan Cesarini !« Ivan pođe u susret prijatelju i 
kolegi sa studija raskriljenih ruku. »Kolike li radosti 
što te vidim u svojoj ćeliji!« 

»Nadam se da te ne smetam«, odgovori posjetilac, 
potomak jedne osiromašene plemićke rimske obitelji. 
»Htio sam doći u zgodnije vrijeme, ali me zadržala 
nevjerojatna stiska u gradu.« 

»Da li si gledao borbu s kamenjem ?« 

»Prisiljeno! Na trgu pred crkvom svetoga Lovre 
bio je prolaz nemoguć. Odvratan prizor kao i uvijek! 
Naravno da je i ovaj puta bilo teško ranjenih koje je 
trebalo odnijeti na nosilima. Bogzna kakvo zadovolj- 
stvo Preruđinci nalaze u tome što im se na lubanju 
baca kamenje!« 

»Sve veću slavu njihova sveca, hrabroga borca 
protiv Gota!« smijao se Ivan. »To je sada narodna 
veselja. No, dođi, sjedni k meni i podijeli sa mnom 
moju skromnu večeru! Sir mi je poslala majka. Ovčji 
sir iz Abruzza! Pri svakom zalogaju osjećam milinu 
zavičaja!« 

Cesarini se nije dao dugo moliti; pohlepno je jeo i 
time pokazao da cijeli dan nije u zube stavio ni zaloga- 
ja. Uz to su pili umbrijsko vino kojega kod Kapistrana- 
ca nije nikada nedostajalo. 

»No sada reci što te vodi k meni!« poticao je Ivan 
prijatelja. 

»Mislio sam da bi mi ti možda mogao dati jedan 
savjet«, odgovori Rimljanin oklijevajući. »Ti znaš da se 
sam moram usavršavati, jer mi moji roditelji jedva 
mogu poslati nekoliko škuda.« 

»Znam kako ti je teško«, reče Ivan samilosno. »Na 
žalost ni ja sam upravo ne plivam u novcu, ali jednom 
malenkošću ti ipak mogu pomoći.« 

»Ne, ne!« Cesarini je naglo odbio. »Samo sam 
mislio da možda poznaš kojega gospodina, za koga bih 
mogao prepisivati knjige. Ima, na žalost, mnogo stude- 

nata koji moraju živjeti od takva posla i zato nije lako 
pronaći takav posao.« 

»Imaš pravo, prijatelju! Nedavno sam vidio jedan 
kodeks vrlo uredno napisan, a znaš li tko ga je napi- 
sao? Kardinal Kuzma de Migliorati koji je kao slabok- 
rvan Napolitanac prije nekoliko desetljeća studirao u 
Peruđi. Tko zna, nećeš li i ti, budeš li slijedio njegov 
primjer, jednoga dana još nisiti grimizni šešir!« 


»Vi iz Abruzza se rado gurate«, smiješio se Cesari- 
ni. »Ja dakako želim, kad svršim pravo, prebaciti se na 
bogoslovlje, ali ni najmanje ne očekujem neku drugu 
čast nego samo to da.postanem dobar svećenik. No, 
nisi mi odgovorio na moju molbu.« 

»U Peruđi ćeš teško naći tražeći posao«, rekao je 
Ivan. »Bit će najbolje da se obratiš na glasovitog izda- 
vača Vespazijana Bisticci u Firenci, koji uvijek zapo- 
šljuje mnoštvo prepisivača.« 


»Dakako, ti imaš pravo!« reče živahno Cesarini. 
»Samo je Firenca prilično daleko.« 

»Na dobru konju ćeš to svladati za dva dana. Rado 
ću ti ustupiti svoga bijelca. On ionako previše stoji u 
štali. Ali uzmi sa sobom i dobar mač! Ceste upravo 
vrve kljusinama i divljim vitezovima.« 

Ivan je zapalio novu svijeću, jer je prva za vrijeme 
razgovora gotovo izgorjela. 

»Nemoj baciti taj komadić!« molio je Rimljanin. 

»No da, ti ih strastveno skupljaš.« 


»Svijeća ne mogu kupiti«, uzdahnuo je Cesarini. 
»Zato se moram zadovoljiti s ostacima. Crkvenjak sve- 
tog Lovre mi ih uvijek ponešto sačuva.« 

Ivan, smiješeći se, zahvati punu ruku svijeća u 
pretincu. 

»Uzmi to! Svjećar iz Kapistrana će mi poslati 
nove.« 

Cesarini je oklijevajući uzeo dar, ali nije mogao 
sakriti svoju radost zbog tako bogata imanja. 

»Hvala ti, prijatelju«, rekao je isrdačno. »To će 
biti svjetlo u mojoj bijednoj sobici!« 

Ivan je još dugo razmišljao kad je prijatelj otišao. 
Volio je on pametnoga Rimljanina, koji je usprkos svo- 
jim sjajnim duhovnim i tjelesnim odlikama bio jedan 
od najtiših i najskromnijih studenata u Peruđi. Nije za 
to ništa mario što su djevojke za njim okretale svoje 
dražesne glavice i uza svu revnost nije se moglo u njega 
opaziti častohleplje. 

»On je iz drugačijega drveta izrezan nego što sam 
ja«, rekao je sin Abruzza zamišljeno, promatrajući u 
zidnom ogledalu svoj lik. »Zaboga, ja bih radije umro 
od gladi nego da budem rob prepisivanja i da od peru- 
đinskog crkvenjaka prosim ostatke svijeća.« 

»A što bi ti učinio kad bi tvoja kesa bila tako siro- 
mašna kao što je njegova? izgledalo je kao da tako 
pita ogledalo. 

»Studij bih objesio na klin.« 

»A onda? 

»Šta ja znam? Možda bih bio kondotjere. Već se 
gdjekoji ovakav smioni momak domogao i kneževske 
krune.« 

»Ti kondotjere?« podrugljivo će mu ogledalo. »Pa- 
tuljak kao što si ti?« Opet je to bila odvratna riječ, koja 
ga je poput mača uvijek ubadala u srce. 

»Do vraga! Zašto ne rastem? škripao je student i 
pun zavisti je mislio na jednako stara posjetioca koji ga 
je nadvisivao za glavu. Koliko god se propinjao i pro- 
tezao, ostajao je čovuljak, iznad kojeg su peruđinske 
ljepotice prčile svoje ohole nosiće. 

»Najbolje će biti da odeš u samostan«, savjetovala 
mu je njegova vila. »U redovničkoj halji visina tijela 
nije važna.« 

»Fuj, pauk u samostan!« dahtao je Ivan i s puno 
odvratnosti se sjetio fratičela što ga je jutros sreo pred 
crkvom svetog Lovre. Posvuda su se povlačili ovi ras- 
kolnici, iz franjevačke zajednice izdvojeni redovnici- 
prosjaci, koji su se smatrali to svetijima što je odvrat- 
nije zaudarala njihova zamazana redovnička halja. 

»Ne moraš baš biti fratičel«, predložila je slika u 
ogledalu. »Ima i drugih doista pobožnih redovnika kao 
što su opservanti u samostanu Monteripido, sto koraka 
ispred Anđeoskih vrata. 

»Nije li to besmislica?« progunđao je mladi ple- 
mić. »Redovnik ostaje redovnik, a habit ostaje habit! 
Imam ja drugačije planove.« 


»Što veliš ti? Tko je u Peruđi promoviran, tome 
stoje otvorene i najviše državne službe.« 

»Ti si zanešenjak !!« iscerila se na nj slika u polu- 
tamnu ogledalu. »Sanjariš o svojoj osveti, goniš para- 
grafe, snatriš o častima i dostojanstvima i na kraju ćeš 
postati bijedno piskaralo, usahnuti stari momak. Ta 
gdje ima kakva djevojka koja bi se udostojila da te 
samo pogleda? Pogledaj se, ti patuljče, sa svojim dugim 
nosom i naprčenim usnama! Misliš li da ti je kosa lije- 
pa? Naravno da je lijepa, ali tko ti jamči za to da ćeš je 
sačuvati? Zamisli jednom samoga sebe sa ćelom, tada 
će to biti gotova odvratna ptičja glava.« 

Ivan je bijesno okrenuo ogledalo prema zidu, 
izgubio je volju da se dalje zabavlja sa svojom slikom. 

»Ipak ću to učiniti!« odlučio je u sebi. »Jednog će 
dana svijet slušati kad se bude spominjalo moje ime i o 
meni će se govoriti kao o divu.« 

Zbog svoje tjelesne zaostalosti razvijao je u sebi 
bolesno častohleplje. Duboko u noć je sjedio nad svo- 
jim knjigama, mučio se kao opsjednut strahovitom 
željom za znanjem, sjajno je polagao ispite, izvrsno je u 
učenim raspravama umio pokazati svoju bistrinu. 


»Ivane, ti pretjeruješ!« upozoravao ga je njegov 
prijatelj Cesarini koji je na svoju veliku radost kod 
nakladnika Bisticcija našao unosan posao. »Izgledaš 
sasvim bijedno.« 

»Ne može svatko biti Adonis kao što si ti«, odvra- 
tio je Ivan zajedljivo. 

»Nisam te htio žalostiti«, uvjeravao ga je Julijan, 
bolno dirnut. »Samo sam za tebe zabrinut.« 

»Oprosti, prijatelju, moj neuljudan odgovor!« 
molio je Ivan postiđeno. »Znam da mi dobro želiš. Ali 
ne brini se! Doskora ćemo kući na praznike. Onda ću 
se već odmoriti! « 

»Ti moraš sebi i u Peruđi priuštiti potreban 
odmor.« 

»Dobro! Kako bi bilo da danas popodne ralo 
izjašemo? Ako hoćeš, do Asiza? Moje kljuse bez dalj- 
njega opet treba malo kretanja, i tebi ću lako pribaviti 
konja.« 

»Vrlo rado!« nasmijao se prijatelj. 

Nije to bilo prvi puta što je Kapistranac jahao u 
Asiz. Rodno mjesto svetoga Franje ga je na poseban 
način privlačilo. Premda nije u sebi osjećao ni najma- 
nje sklonosti prema duhovnom životu, viteška veličina 
svetoga Prosjaka iz Asiza nije ga ostavila ravnodu- 
šnim. I ovaj puta je dugo klečao u divnoj bazilici, bez 
riječi. Nije ni molio, ali je klečao s tolikom sabranošću 
da ga je pobožni Julijan pun divljenja sa strane proma- 
trao. 

Štoviše, i na povratku je upadno bio tih i odgova- 
rao je jedva kojom riječju, ako je Julijan nešto pitao. 

»Ne znam što je to«, reče napokon. »Odvratan mi 
je svaki koji nosi redovničku halju, ali se svetoga Fra- 
nje ne mogu osloboditi. On me svaki puta ulovi kad 
jašem u Asiz.« 

»Možda je tvoja duša, a da ti to ni ne slutiš, ugođe- 
na na isti ton kao i njegova«, primijetio je Rimljanin. 

»Kakve li misli!« promrmlja Ivan. »Ništa toliko 
ne mrzim kao siromaštvo i prosjačenje, pa makar ono 
bilo poradi Boga.« 

Bilo je divno opet biti kod kuće podno svijetlih 
vrhunaca Abruzza. Za sretnih prazničkih dana student 
je do mile volje jahao u kasu kroz klance i ravnicu, uži- 
vajući punim plućima mirisni zrak zavičaja. Većinom 
ga je, dakako, nešto vuklo u mali gradić Abruzza, u 
kojem je u ponosnom dvorcu boravio grof od Svetog 
Valentina. Kad se vratio, oči su mu sjale od sreće. 

»Kad te čovjek vidi, mogao bi vjerovati da si 
zaljubljen«, bockala ga je sestra jednoga dana. 

»Zaljubljen sam, ludo zaljubljen«, priznao je brat. 
»Najljepša djevojka u Abruzzima će biti moja.« 

»A tko je ta sretnica ?« 

»Kći grofa iz Svetog Valentina! Mi smo se danas 
jedno drugom obećali. Pogledaj zlatni prsten na mojem 
prstu.« 

»Moram ti reći da posižeš za nečim visokim !« smi- 
jala se sestra. 

»Sve do zvijezda !« uvjeravao ju je Ivan pun pono- 
sne samosvijesti. »Ona, naravno, mora još čekati, još 
mnogo godina! Najprije želim u Peruđi biti promovi- 
ran, a zatim ću potražiti državnu službu. Kad jednom 
konačno dospijem do časti i dostojanstva, od grofa ću 
zaprositi njezinu ruku, i ako Bog da, on mi je neće 
uskratiti. 


Tako je pridošao još jedan novi razlog koji je dao 
krila njegovu častohleplju. Budući da je pridobio srce 
grofove kćerke, njegovo je samopouzdanje sada pora- 
slo. On, patuljak, na koga se nije nitko osvrtao, jednoga 
dana bf se imao oženiti s gospođicom iz jedne od naj- 
plemenitijih obiteji Italije. Ponos i ljubav učiniše da je 
gdjekada zaboravljao na strahovitu zakletvu što ju je 
načinio na grobu svog oca i braće, da će se naime osve- 
titi. 

Godine su upravo letjele, ali još uvijek presporo za 
burnu studentovu vatrenost. U Peruđi su još uvijek 
bješnjele stare razmirice, galama na ulicama je kao i 
nekoć građane lišavala noćnoga mira, ali su se ljudi u 
glavnom gradu Umbrije na to navikli. 


Bilo je još gore, kad je strašni Braccio iz Montone 
htio iznuditi povratak u rodni grad. Sa svojim paklen- 
skim hordama pustišio je posvuda šareći i paleći cvjet- 
nu krajinu. U proljeće 1406. mu je, štoviše, uspjelo pro- 
valiti u grad kroz vrata San Ercolano, ali mu se nisu 
suprotstavili samo muškarci u tijesnim ulicama, nego 
su se borile čak i žene. Kroz prozore su vrelom vodom 
polijevale divlje ortake, u oči su im bacale kante pune 
pepela. Konačno se »bravi« obuzeti divljim strahom 
raspršiše. Tako je Peruđa još jednom bila oslobođena i 
spašena od plaćeničkoga vođe, koga je prije trinaest 
godina prognala izvan svojih zidina. 


No, i dalje su ljudi ostali svjesni smrtne opasnosti 
i, jer su Peruđinci smatrali da pod papinskom vlašću 
nisu dovoljno sigurni, na brzu ruku su proglasili 


22 


napuljskoga kralja Ladislava svojim gospodarom, iako 
je Fortenbracci upravo u isto vrijeme bio u njegovoj 
službi. 

Rim je bio preslab da spriječi odmetništvo pa je 
Napuljac radosno prihvatio neočekivano proširenje 
svoga područja. U jesen 1409. sam je s velikim sjajem 
došao u Peruđu da primi poklonstvo stanovnika, upra- 
vo u vrijeme kad je Ivan na sveučilištu dovršio svoj stu- 
dij, napustivši ga sa stupnjem licencijata. 

Bila je to prilika koju častohlepni pravnik jamač- 
no nije htio propustiti. Brzo je odlučio. Predstavio se 
mladome kralju i zamolio ga za neku službu. Ladislav, 
kojem se svidjela takva smionost, nije dugo oklijevao, 
nego ga je pozvao u kraljevsko sudsko vijeće u Napulj. 

Ivan se srdačno oprostio od svoga prijatelja Cesa- 
rinija, koji je odlučio prijeći na glasovito sveučilište u 
Bolonju da ondje bude promoviran za doktora prava. 

»Ne kaniš li i ti najprije položiti doktorat? upitao 
ga je Rimljanin. 

»Još uvijek ima vremena za to!« odgovorio je 
Ivan. »Mjesto kao što je ovo u Napulju ne nudi se svaki 
dan.« 

»Nadam se da ću te doskora vidjeti«, rekao je pri- 
jatelj i srdačno mu je na rastanku stisnuo ruku. Slije- 
deći dan je Ivan s kraljevom pratnjom jahao ususret 
svome novom cilju. 


KRALJEVSKI SAVJETNIK 1409-1412 

Daleko od ludačke buke na gradskim cestama i 
ulicama napuljski dvor je u Castel Nuovo slavio pokla- 
de. U svjetlu tisuća svijeća blistale su sjajne dvorane 
raskošnim mramorom, zlatom srebrom, baršunom i 
skupocjenim brokatom. Gusle i flaute su svirale za 
ples. Iz vrtova je kroz otvorena vrata dopirao miris 
badema, u daljini se na ugodnoj mjesečini ljeskalo 
more. 

Već je davno prošla ponoć kad su glazbari plesači- 
ma konačno pruštili odmor. Livrirani poslužnici nata- 
kli su srebrne vrčeve žarkim vinom s obronaka Vezuva: 
Gospođe i gospoda su, smijući se i brbljajući, stajali u 

skupinama ili su izlazili da malo rashlade topla čela po 
sjenovitim stazama parka između vodoskoka. 

U svečanim dvoranama se zabavljalo različitim 
šaljivim pitanjima i zagonetkama pri čemu je svatko 
nastojao, koliko mu je uspijevalo, pokazati bistrinu 
svoga duha. 

»Recite mi, gospodine Ivane, koje biće zaslužuje 
najveću samilost pod suncem Božjim ?« upitao je jedan 
od fine gospode kraljevskoga savjetnika iz Kapistrana, 
a da nije čekao na odgovor nego je sam uza zloban smi- 
jeh odgovorio nazočnima: »Pravnik! On se hrani para- 
grafima kao što se magarac hrani slamom.« 

»Veoma duhovito, moj gospodine«, odgovorio je 
izrugivani. »Ipak smatram bjednijim siromašnu buda- 
lu koja pod svojom kapom nema ništa drugo nego samo 
praznu slamu i želi je prodati pod suho zlato.« 

»Ide li to mene?« razbjesnio se nacifrani dvoranin. 

»Kako to? Zar da je u vas slama gdje je u ostalih 
mozak? 

»Dobro uzvraćeno, izvrsno odgovoreno! « snažnim 
se basom smijao kralj Ladislav koji se neopazice pri- 
bližio skupini. »Žao mi je, predragi ! Nemojte ubuduće 
napadati moga vrlo umnoga pravnika! Izvući ćete kra- 
ći kraj.« Podrugljivac je posramljen iščeznuo. 

»Drugo pitanje, gospodine Ivane«, htjela je da 
bude opažena jedna već više nego ocvala dvorska 
gospođa. »Kažite mi koje su osobe trojstva! Kladim se 
da ih ne znate!« 

»U Abruzzima ih zna najmanji pastirić.« 

»Vama je možda poznato nebesko Trojstvo, a ne 
zemaljsko, koje sačinjavaju božanska trojica, Grgur, 
Benedikt i Aleksandar. To je zaista najveće čudo sto- 
ljeća.« 

»To ću vam, dijete moje, kazati ja«, odgovorio je 
kralj. »Pravi papa je od vremena do vremena onaj koji 
izlazi u susret mojim željama. Upravo sada je to Grgur 
XII u Rimu. On je imao izvrsnu ideju, htio me učiniti 
»gonfalonijerom« — zastavnikom svete Crkve.« 

»Sinoda u Pisi je bila prava nesreća«, uzdahnuo je 
jedan prelat u purpurnoj sutani. »Ona je od opakoga 
dvojstva načinila prokleto trojstvo.« 

»Da li vam je zapravo poznato pismo što ga je 
napisao neki prijatelj unije, nadbiskup Dominici iz 
rimskoga pape?« zapitao je doktor lijepih umjetnosti. 
»On mu je pisao u ime Sotone i njegova paklenoga dvo- 
ra i predskazao da mu je osigurano najtoplije mjesto u 
najdonjem krugu pakla. Ondje mu je čekati ostale pri- 
jatelje raskola.« 

»Šutite mi o Pisi!« progunđao je Ladislav. »Već 
mi samo ime tjera žuč u krv. Dođite, gospodine Ivane! 
Imam s vama nešto razgovarati.« Sa svojim mladim 
savjetnikom se povukao u jedan udaljeni kut. 

»Htio bih s vama razgovarati o procesu što ga sada 
vodite protiv grofa Artusa iz Sant'Agatha i protiv nje- 
gova sina zbog veleizdaje.« 

»Ja sam kod toga samo prisjednik, a nisam pred- 
sjednik, veličanstvo«, podsjetio je Kapistranac. 

»Ali vaš je glas važan, i ja sam čvrsto uvjeren da 
ćete prilikom donošenja presude izići u susret mojim 
željama.« 

»Oprostite, veličanstvo !« odgovorio je savjetnik. 
»Vi ste me postavili da izričem pravicu i primili ste 
moju zakletvu da neću dopustiti nikome da na mene 
utječe, da ću služiti pravednosti.« 

»Naravno! Obojici je dokazano. Očekujem smrtnu 
kaznu i za oca i za sina.« 

»Erkolesova krivnja nije ničim dokazana. Zato ga 
se ne može osuditi.« 

»Može i hoće!« nestrpljivo je Ladislav tapkao na 
mramornu podu. 

»Smije li se reći za vaše veličanstvo da želite svoje 
suce prisiljavati da izriču nepravednu presudu? To bi 
bilo pravo umorstvo kad bi se mladi grof izveo na stra- 
tište.« 

»Vi mi svojim skrupulima dosađujete. U Napulju 
postoji samo jedan zakon, a to sam ja.« Ivan je veoma 
dobro prozreo kraljevu namjeru. Bilo mu je naime sta- 
lo do toga da se domogne bogatih grofovskih dobara i 
zato se odlučno suprotstavio njegovim željama pa je 
Ladislav konačno popustio. 

»No, dobro! Ercole može biti oslobođen !« dahtao 
je srdito. »Ali on mora biti tako kažnjen da ne zabora- 
vi.« Uglavio je s vrhovnim sucem da mladi grof treba 
da bude prividno osuđen i da sa svojim ocem ima biti 
odveden na stratište. 

»Sin treba da vidi kako se i starcima skida glava. 
Onda ga se može pustiti na slobodu.« 

»Bit će, kako zapovijeda vaše veličanstvo«, izjavio 
je sudac. 

»Vidim ja, vi ste pametan čovjek«, smijuljio se 
Ladislav, »niste onakav tvrdoglavac kao onaj mladi 
savjetnik iz Abruzza. Uvijek mi se sviđa otvorenost i 
zato ću mu tu nespretnost oprostiti, premda ne ide na 
ruku mojim željama.« 

Dogodilo se kao što je kralj zahtijevao. Oba su 
velikaša bila poradi veleizdaje osuđena na smrt. Barun 
iz Kapistrana je samo uz žestok otpor pristao, jer mu je 
zajamčeno da će Ercoles biti oslobođen. 

Teturajući od užasa, gledao je sin kako pod krvni- 
kovim mačem pada glava njegova oca. Istom mu je 
tada rečeno da je slobodan i da može otići kamo hoće. 
Ivan je nekoliko dana kasnije saznao da je pretrpljeni 
strah mladića nakon teške groznice skončao. 

»Tako je to ipak bilo umorstvo!« promucao je 
zaprepašten. »Nisam smio pristati na opaki plan. Ubu- 
duće me neće ništa na svijetu zavesti, pa ni kraljeva 
volja, da se od prava i pravednosti udaljim samo za 
prst.« 

Njegov odnos prema mladome monarhu je bio 
neobičan. Odbijao ga je kraljev cinizam, njegova 
moralna lakoumnost, ali se ipak divio njegovu oštru 
duhu, jakoj ruci kojom je vladao u svojoj državi, njego- 
vim vrtoglavim planovima koji nisu išli ni za čim 
manjim nego da se cijela Italija ujedini pod njegovim 
žezlom. Da taj cilj ostvari, svako je sredstvo smatrao 
pravednim. Nijedan nenadani udarac nije obeshrabrio 
kralja puna snage. Napose kad je u svibnju 1411. kod 
Rocca Secca od Luja Anžuvinca morao pretrpjeti teški 
poraz i kad je. vidio da mu je prijestolje vrlo ugroženo, 
sačuvao je srčanost. 

»Što znači jedna izgubljena bitka?« rekao je kad 
se kući povratio s bojišta. »Imam dovoljno novaca da u 
svoju službu privučem Lujevu ratnu gomilu. Oni 
neprestano mrmljaju, jer im škrtac ne plaća vojnike.« 
Došlo je ono što je on unaprijed rekao. Anžuvinče- 
vi kmetovi prebjegoše k Ladislavu. Francuz se s rugom 


i sramotom povukao. 

Ladislav je slijedeće godine učinio da padne papa 
Grgur XII, jer je to išlo u prilog njegovim političkim 
ciljevima, i sklopio je mir s Ivanom XXIII, nasljedni- 
kom Aleksandra V, koji je izabran u Pisi. 


»Spoznao sam da je on zakoniti nasljednik Petrov, 
izabran po Božjem nadahnuću«, izjavio je pobožnim 
prevraćanjem očiju svojim dvoranima i službenicima. 
Kao nagradu za svoju nevjernost od Pisanaca je primio 
u papinskoj državi četiri grada. Ivan XXIII se njemu u 
korist odrekao svojih zahtjeva s obzirom na Peruđu. 

Dvor je bučnim svečanostima proslavio tako veli- 
ke uspjehe. S kraljevom zvijezdom zablistala je i Kapi- 
stranova. Ladislav ga je smatrao jednim od svojih naj- 
vjernijih pouzdanika i uveo ga je u svoju najbližu oko- 
linu. Sin Abruzza obučen u skupocjenu odjeću od, zla- 
tom i srebrom protkana, brokata, sudjelovao je u balo- 
vima, komedijama, lovovima i ostalim sjajnim zabava- 
ma dvora i, jer se znalo za veliku naklonost što ju je 
uživao kod kralja, brižljivo je traženo njegovo prija- 
teljstvo. Dvorske gospođe su se divile njegovim dosjet- 
ljivim upadicama, a od gospode se nitko nije usudio 
izvrgavati ga ruglu zbog njegova niska stasa. 

Dobro je vidio koliko se ponor pokvarenosti sakri- 
vao iza sjajne dvorske fasade: odvratna kraljeva sestra 
Ivana, svim porocima odana udovica nadvojvode Vili- 
ma Austrijanskoga, upravo mu se gadila, i usprkos 
tome joj je s otmjenim naklonom ljubio tustu ruku. 
Svom častohleplju, da pod svaku cijenu ostvari karije- 
ru, podložio je sve druge osjećaje. 

Što nije i sam bio uvučen u moralnu iskvarenost, 
to je dugovao svojim plemenitim osjećajima i ljubavi 
prema zaručnici čiji je lik nakon tako mnogo godina 

nosio vjerno u svom srcu. U ono je doba bila manja nje- 
gova vjerska gorljivost. Sačuvao je doduše vjeru svoga 
djetinjstva, ali je sada daleko rjeđe negoli u Peruđi 
polazio na ispovijed, a još se nikada nije približio stolu 
Gospodnjem. Neka odbojnost, o kojoj sam sebi nije 
mogao položiti račun, držala ga je daleko od sakra- 
menta ljubavi. 

Gdjekada je, dakako, dok je u crkvi klečao, bio 
svjestan svoje praznine i ništavnosti svoga života. Bilo 
mu je tada kao da ga neki tajanstveni glas pozivlje u 
službu nekoga višega, ali je ipak takve misli uvijek 
nanovo odbijao. Bio je upravo opsjednut žarkom 
željom da bi se što više uspeo po stepenicama zemalj- 
skih časti i dostojanstva. 

Malo su ga zabrinjavale strahovite smutnje pod 
kojima je stenjalo kršćanstvo. Nije bilo lako shvatiti 
tko je tada stvarno bio pravovaljani gospodar Crkve, 
onaj u Rimu, onaj u Avinjonu ili onaj u Pisi, Ivan 
XXIII, čiji je nemoralni način života sam za sebe pred- 
stavljao veliku sablazan! Stanje bijaše tako beznadno 
zamršeno da ni školovani pravnički um nije nalazio 
rješenja. Stvari su se mogle razvijati kako su htjele. 
Kapistran je imao malo vremena da o tome razmišlja. 

U svojoj težnji za ugledom i moći nije on svom 
gospodaru bio sasvim nesličan. Bez razmišljanja je 
Ladislav, koji se u jesen 1412. povukao u Peruđu, sada 
žrtvovao i svog vođu plaćenika Braccio-a iz Montone. 

»Vaši neprijatelji su i moji neprijatelji«, uvjeravao 
je on Peruđince, koji su mu klicali na trgu ispred stolne 
crkve. »Ne želite li povratak emigranata, za to ću se ja 
pobrinuti da vas ne uznemiruju.« 

»I Braccio?« doviknulo mu se. »Što je s njim ?« 

»Tako mi Bog pomogao, izručit ću vam ga živa ili 
mrtva.« 

Premda je Kapistran, koji je bio u kraljevoj prat- 
nji, kondotijera mrzio kao kugu, zgrozio se nad hlad- 
nokrvnom lakoćom, kojom je njegov gospodar izručio 
ratnog druga. Tko je konačno bio siguran za svoj život 
kad je Ladislav poradi prestiža žrtvovao i svoje naj- 
odanije sluge poput šahovskih figura! 

Usprkos tome se on sunčao u milosti svoga kneza. 
Ladislav je postavio čovjeka svoga povjerenja, a bio je 
to Coluccio iz Chietija, za kapetana grada i sam ga 
imenovao da bude Maggior Sindaco, vrhovni sudac u 
Peruđi. 

To je bila velika čast za dvadesetšestogodišnjega 
pravnika. I on je s radošću prihvatio visoko odlikova- 
nje, iako je znao koliki se teret svalio snovom čašću na 
njegova pleća. No, on je poznavao »orlovsko gnijezdo 
Umbrije« s njegovim neprestanim razmiricama i sva- 
đama. Zato je bila potrebna željezna snaga i čelična 
ruka, ako se htjelo uspostaviti mir i red. 

Peruđinci su klicali svom sucu kojega su često gle- 
dali kako na trgu stolne crkve u učenim raspravama 
pobjeđuje i svatko ga je s poštovanjem pozdravljao, 
ako je »gospodin Ivan« — Messer Giovani — prolazio u 
grimiznoj odjeći, a bujna mu žuta kosa bila fino ukovr- 
čena i povezana zlatnim nitima. 

Postigao je prvi cilj. Vršio je dvostruku najvišu 
službu u glavnom gradu Umbrije, a sada je pomišljao 
da prema svom položaju uredi prikladnu kuću da se 
konačno oženi svojom zaručnicim. Njegov ponos nije 
podnosio da bi grofovska kći u bilo čemu, s obzirom na 
uobičajeni sjaj, oskudijevala. 


SA SVATOVSKE GOZBE U OKOVE 
1412—1415 


Ivan Kapistran je sjedio zadubljen u odeblji sve- 
žanj spisa u svom uredu kad mu je bio najavljen posjet 
jednoga građanina. 

»Dobro nastojte, gospodine, da ga prijateljski pri- 
mite i da njegovim željama iziđete u susret«, preporu- 
čio mu ga je sudski pisar. »On je jedan od najutjecajnih 
irgovaca u gradu, teški trgovac vinom, prior moćne 
stranke 'raspanti'.« 

»Što ti to ne kažeš!« progunđao je sudac. »Daj da 
uđe moćni gospodin !« 

Zagrijan od brza hoda, unišao je debeli trgovac, 
obrisao je znoj s rumena lica i utonuo u fotelju što mu 
je sudski poslužnik primakao. 

»Dolazim poradi procesa protiv bijednoga Anto- 
nija Beccherino«, izjavio je. »Vi poznate, gospodine 
Ivane, tu stvar? 

»Dakako, prijatelju, upravo sam proučavao spise. 
Pravda će krenuti svojim tijekom.« 

»Svakako! Svakako! Ali se mora paziti da pravda 
ide kako treba. Moja su kola napadnuta i najbolji tovar 
je ugrabljen, bez obzira na to što su moji vozari teško 
oštećeni.« 

»To je vrlo žalosno, moj gospodine. Ja s vama 
iskreno suosjećam zbog vašega gubitka.« 

»Hvala, gospodine Ivane! Vidim da nas shvaćate. 
Vi ćete sigurno ovom Antoniju zato dati odrubiti glavu. 
On je bio vođa bande, to je jasno kao sunce. K tome 
bodež što je nen na mjestu zločina, taj na sebi nosi znak 
njegove radionice. On je naime oružar, to morate zna- 
ti.« 

»I on kao takav običaje svoje oružje prodavati, to 
je njegov posao i u najmanju ruku dokazuje da nije on 
sam nosio bodež.« 

»Vi ga, gospodine, ne poznate, vi ga ne poznate! « 
žestio se trgovac. »Već je njegov otac bio jedan od naj- 
opakijih razbijača u Peruđi. Njegov je djed bio smrtni 
neprijatelj moga djeda. Cijeli taj rod nije vrijedan jed- 
noga naboja baruta.« 

»Mi ne sjedimo ovdje da izričemo sud njegovim 
pređima, nego Antoniju. Ako se kod vas radi o starom 
obiteljskom neprijateljstvu, valja primijeniti dvostruk 
oprez. Kroz pokoljenja nasljeđivana mržnja lako dovo- 
di do lažna okrivljavanja i zamračuje pogled na pra- 
vednost.« 

»Ja mogu dovesti svjedoke da je ova vucibatina 
prigodom napadaja bila vođa. Gostioničara 'K zlatnoj 
bazgi' i krčmara 'Kod posljednje škude'.« 

»Znam, znam !« Kapistran je zamišljeno prelista- 
vao spise. »Ali ovdje je jedna točka koja mi se manje 
sviđa.« 

»A to bi bilo?« 

»Oba su krčmara prilično duboko umočeni u kriv- 
nju.« 

»Nije vrijedno da se pripovijeda !« 

»Vi ste im uvijek prijetili pljenidbom.« 

»Utoliko su oni vjerodostojniji kao svjedoci, jer se 
sigurno ne ubrajaju mu moje prijatelje.« 

»To se može i drugačije tumačiti. I meni se čini 
uvijek sumnjivim svjedočanstvo što ga vi u njihovu 
položaju pružate u svoju korist. Uostalom, i Antonio 
ima svoje svjedoke. Oni prisižu da su ga u vrijeme toga 
slučaja vidjeli u njegovoj kovačnici.« 

»Kao da se svjedoci ne mogu potkupiti !« podrug- 
ljivo se nasmijao trgovac. 

»Tako, to se može? To je zanimljivo.« 

»Zašto mi okolišamo, gospodine Ivane!« nastavio 
je trgovac vinom. »Kriv je bijedni Beccherino.« 

»Pred zakonom su svi jednaki, moj gospodine!« 
odgovorio je oštrim tonom Kapistran. 

»No, ipak se mora voditi obzira o različitosti sta- 
leža!« dahtao je debeljko. »Uostalom bih vam i ja 
mogao ugoditi, gospodine Ivane. Govori se da se misli- 
le skoro ženiti. Rado bih vam poslao svatovsko vino, a 
da vas to ne bi stajalo ni jedne škude.« 

»Pazite se, gospodine!« zagrmio je Kapistran. 
»Sudac grada Peruđe se ne može kupiti kao vaša 
roba!« 

»Svaka stvar ima svoju cijenu; bilo bi mi čudno 
kad bi od toga bilo izuzeto pravo. Vaši predšasnici su 
se u svakom slučaju dali potplatiti, to zna svako dijete 
u Peruđi. Bio bih spreman i na to da me ta stvar stoji i 
nekoliko dukata.« 

»Ni riječi više, ili ću vas zbog pokušaja podmići- 
vanja baciti u zatvor!« viknuo je sudac razjaren. 

»Vi mi se prijetite? Meni, glavi družbe raspanti? 
Samo se čuvajte, gospodine Ivane! Noću su u Peruđi 
ulice tamne. Tu se gdjekada događa da u kasnim sati- 
ma banditi koga napadnu i dobro izmlate. Gdjekada, 
ako je nesretnik patuljak kao što ste to, na primjer, vi, 
gospodine načelniče!« 

»Znam, znam i zato treba ljude, koji se prijete 
ovakvim nesretnim slučajevima, strpati u zatvor.« 
Kapistran skoči i odlučno se postavi pred trgovca i 
reče: »Mi više nemamo što razgovarati. Samo još ovo 
znajte, gospodine! Od pravde neću odstupiti pa makar 
mi se ponudi brdo novaca. I još nešto promislite, ako 
mi se u skoro vrijeme dogodi nezgoda, kao što ste je 
opisali, vi ćete slijedeći dan biti u okovima! Mislim da 
smo se razumjeli. Dobro jutro, gospodine !« 

Debeli trgovac je razjareno dišući ostavio ured. 
Kapistran je pozvonio i rekao sudskom poslušniku koji 
je ušao: 

»Ako bi se ovaj gospodin još jednom usudio potra- 
žiti me, baci ga niza stepenice!« 

»Adi, gospodine!« pentrao je starac prestrašeno. 
»Ta on je prior družbe raspanti, jedan od najmoćnijih 
ljudi u gradu.« 

»Ništa ne smeta ako prilikom pada niza stepenice 
slomi nogu. On bez sumnje može sebi pribaviti najbo- 
ljega ranarnika grada Peruđe. A sada otvori prozor! 
Moj ured smrdi kao kuga.« 

Kapistran je nezaveden obećanjima i prijetnjama 
pustio na slobodu oružara Antonija. Usprkos tome 
ostao je pošteđen od svake nesreće. Debeli trgovac nije 
imao ni najmanju želju da sjedi iza željeznih rešetaka 
gradskog zatvora. 

Ipak je Kapistran proslijedio dalje u slučaju napa- 
da, bandite je konačno pohvatao i strogo ih po zakonu 
kaznio. Pri tom se ispostavilo da s cijelom tom stvari 
Antonio nije imao baš ništa. 

Od tada su Peruđinci s još većim poštovanjem 
pozdravljali svoga nepodmitljivog suca. 

U neprestanim razmiricama i sukobima Kapi- 
stran je imao pune ruke posla da u gradu ponovno 
uspostavi red. No, on je zahvatio s toliko strogosti, ne 
gledajući na ugled osobe, da je na ulicama Peruđe 
polako uspostavljen mir. Ako se nekoć gdjekoji ple- 
mićki ili građanski razbijač za neku svotu novca isku- 
pio od kazne, sada je znao da bezuvjetno mora u 
zatvor, pa makar pripadao naodličnijim porodicama 

A bilo je procesa koji su mladom sucu bili daleko 
odbojniji. Kao što su se nekoć u Napulju tako su se saa 
i u Peruđi naokolo povlačile skupine nitkova, koje su: 
osjetljivo narušavale mir u gradu kao što su to činile 
mlade napržice svojim noćnim tučnjavama. Bilo je fra- 
tičela koji odvojeni od malobraćanskog reda nisu nig- 
dje više provodili svoje nepodopštine nego samo još u 
glavnom gradu Umbrije. Pod vidom istinskog siroma- 
štva mamili su narod, na ulicama i trgovima su propo- 
vijedali svoje evanđelje o »slobodi duha«. Sve pape 
posljednjih stotinu godina su proglasili krivovjercima, 
provaljivali su u crkve, odvlačili svećenike od oltara, 
tjerali ljude od ispovjedaonica i među vjernim pukom 
su izazivali najveću smutnju. 


Pri tom su postepeno dobivali mnoštvo pristalica, 
mnogi su priprosti ljudi vjerovali da u njima moraju 
gledati prave Gospodinove apostole. Kakvo čudo u 
žalosnome moralnom padu koji se razmahao čak i 
među pastirima Crkve! 

Drugi su opet fratičelima, usprkos njihovu privid- 
nu siromaštvu, predbacivali najgori razvrat, koji su, 
štoviše, opravdavali vjerskim motivima. Jednom riječi, 
ni Crkva ni društvo nisu mogli njihovo opasno harače- 
nje gledati skrštenih ruku. To je najprije bila stvar 
duhovnog suda da postupa protiv njih, ali se krivce 
izvodilo i pred svjetovni sud da budu kažnjeni. Tako 
dospješe pred sudačku stolicu velikoga načelnika koji 
se zvao »Maggior Sindaco«. 


Ako je tako pred njima stajao koji zaslijepljeni 
nosilac redovničke halje, Kapistran je najprije pokuša- 
vao sa svom strpljivošću da ga izliječi od njegove 
zablude, a ako bi se taj pokazao tvrdovratim i nepouč- 
ljivim, snašla ga je stroga kazna. 

»Mora se stati na kraj toj opasnoj družbi koja pod 
izlikom pobožnosti do skrajnosti uznemiruje naš 
grad«, objašnjavao je Kapistran jednoga dana kapeta- 
nu Peruđe. »Oni predstavljaju opasan otrov ne samo za 
Crkvu, nego i za državu. Ako ih se tako pusti, konačno 
će potkopati svaki i božanski i zemaljski poredak.« 

»Imate pravo, gospodine Ivane«, odobravao je 
poglavar grada. »Ali ne zaboravite da oni imaju moćne 
zaštitnike čak i među najuglednijim plemstvom.« 

»Utoliko su opasniji i zato mi moramo biti budni- 
ji.« Kapistran je napokon uspio da je kapetan takve 
rušitelje mira javnom naredbom protjerao iz grada i za 
sva vremena im zabranio povratak. Ako se u kakvom 
skrovištu pronašao koji od njih, taj je bio najstrože 
kažnjen. Dakako da su to žešće od tada fratičele gonili 
u susjednim mjestima i pokrajinama, u cijeloj Umbriji, 
Toskani i Markama. 


Upravo je u isto vrijeme vlastohlepni kralj Ladi- 
slav Napuljski ponovno navalio na srednju Italiju. 
Nevjeran kao i uvijek, raskinuo je mir što ga je prije 
dvije godine sklopio s papom Ivanom XXIII. Sa svojim 
konjaničkim eskadronima je provalio u papinsku drža- 
vu i 8. lipnja 1413. unišao je kao pobjednik u Rim. 
Baziliku svetoga Petra pretvorio je u štalu za svoje 
konje. Papa, koji je izabran u Pisi, sa svojim je kardi- 
nalima navrat-nanos pobjegao u Firencu gdje je prim- 
ljen bez ikakva oduševljenja. U svojoj se nevolji obra- 
tio njemačkom kralju Sigismundu, koji se upravo nala- 
zio u gornjoj Italiji, i obećao mu da će iz zahvalnosti za 
njegovu pomoć upriličiti koncil da bi se nesretnom ras- 
kolu stalo nakraj. 


Slijedećeg je proljeća Ladislav sa svim svojim voj- 
nim snagama pošao na Toskanu. Idući onamo, u Peruđi 
je bio primljen na najsvečaniji način. 

»Bogatu ću Firencu, koja se usudila prihvatiti 
lažnoga papu, prisiliti da poklekne«, izjavio je na jed- 
noj gozbi. »Kad već budem imao Toskanu, tko će mi se 
moći suprotstaviti? Tada ću ja biti prvi koji nosi krunu 
cijele Italije.« 

Pokazao se veoma zadovoljnim sa službovanjem 
mladoga suca i obećao mu je sjajnu karijeru, čim 
ostvari svoj cilj, gospodstvo nad cijelim poluotokom. 

Ali tada je netko viši samosvjesnog monarha zgra- 
bio za ruku. 

Kralj je, zagrijan vinom, teturajući otišao u kaštel 
koji mu je uređen za stanovanje. Uzeo je hladnu kupelj 
da bi rashladio krv u svojim žilama. No, ujutro je ležao 
u teškoj vrućici. 

»Malo ima nade«, izjavili su liječnici koji bijahu 
pozvani. »Kraljeve snage su osjetljivo iscrpljene.« 
Puštanje krvi što su oni odredili, još ga je više oslabilo. 
Cijeli je dan ležao u dubokoj nemoći. 

»Hoću natrag u Napulj«, konačno je, teško dišući, 
izjavio pri punoj svijesti. »Ondje ću ozdraviti. Peruđin- 
ski liječnici su šeprtlje i neznalice.« 

»Neka vaše veličanstvo ne krivi nas«, branio se 
jedan od njih, glasoviti profesor medicinskog fakulte- 
ta. »Krivnju morate tražiti u divljem i neobuzdanom 
životu, koji je prije vremena istrošio vaše zdravlje.« 

»Još mi i to treba da me nekažnjeno kori jedan 
nadriliječnik«, uskipio je Ladislav. »U zatvor s 
besramnikom! Hej, čujete li, gospodine Ivane?« dovik- 
nuo je Kapistranu, koji je uzbuđeno stajao na svome 
mjestu. »Bacite ga u okove!« 

»Umirite se, dragi gospodaru!« opominjao je 
sudac. »Liječnici čine ono što najviše mogu da vam 
pomognu. Za to zaslužuju zahvalnost, a ne kaznu.« 

Kralj je htio nešto odgovoriti, ali ga je izdao glas, 
ništa nije mogao izraziti osim nerazumljiva krkoljenja. 

Malo dana nakon toga krenuo je kući. U Peruđu je 
unišao ponosno na konju, a sada je ostavio grad sjedeći 
u nosiljci. Odnijeli su ga u Rim gdje je ukrcan na brod. 
No ipak nije nikada prispio u svoj glavni grad. Dana 6. 
kolovoza 1414. umro je u napuljskom zaljevu u stra- 
šnim bolima. 

»Neka nam sada Bog bude u pomoći !« uzdahnuo 
je Kapistran, kad je saznao za svršetak svoga suverena. 
Sada bi mogla nositi krunu njegova sestra Ivana, žena 
tupoglava, opterećena svim porocima. 

Posljedice promjene na prijestolju nije trebalo 
dugo čekati. Krunsko je vijeće pozvalo čete sa sjevera 
da osiguraju jezgru države. Posvuda je došlo do usta- 
naka i pobuna. Peruđa se ponovno smatrala ugrože- 
nom od opasnih bandi Braccija i ostalih prognanih. 

U proljeće slijedeće godine se na svu nesreću poja- 
vio s jakom vojskom još i Karlo Maltesta, gospodar 
Riminija, koji je našao utočište kod pape Grgura XII. 
Strah je obilazio Peruđom poput smrtonosne sablasti. 
Mnogi su plemići napustili ugroženi grad i sam kape- 
tan, gospodin Coluccio, se po mraku i magli uklonio. 

Gradsko vijeće je, ne čekajući nikakva rješenja 
kraljevske vlade, Kapistrana imenovalo »kapetanom 
naroda« i trijumfalno ga uvelo u palaču njegovih pret- 
hodnika. 

»Sada je kucnuo čas, na koji sam čekao tolike 
godine«, uskliknuo je novi kapetan, blistajući od sreće. 
»Sad se konačno mogu oženiti svojom zaručnicom.« 

U prvim danima srpnja obavljena je sjajna svad- 
bena svečanost. U svojoj državnoj odori iz skupocjena 
brokata, sa zlatnim službenim lancem oko vrata i pri- 
pasanim mačem kapetan je klečao pred velikim olta- 
rom stolne crkve pokraj svoje zaručnice, obučene u 
snježnobijelu svilu, i s njom je izmijenio prstenje. A 
nadbiskup je to popratio svojim blagoslovom. 

»To je najsretniji dan moga života«, prišapnuo joj 
je, kada su uz klicanje puka i brujanje zvona ostavljali 
stolnu crkvu San Lorenzo. 

»Na to smo dosta dugo čekali«, uzdahnula je 
zaručnica. Kapistran joj je neprimjetno stisnuo ruku. 

»Ti znaš zašto! Htio sam postati dostojan tebe 
prije nego što te dovedem pred oltar.« 


Svečanost je obavljena s najvećim sjajem. Ali još 
nije svadbena gozba bila ni dovršena, kad je glasnik 
vijeća uletio u dvoranu i donio užasnu vijest da se Kar- 
lo Maltesta nalazi samo nekoliko milja sjeverno od 
grada, na Tiberu. 


Tada je svečanost dobila neočekivani svršetak. 
Gosti su se razbjegli, a Kapistran na brzinu sazvao 
veliko vijeće i vođe gradske milicije. Vijesti su o Mala- 
testinoj snazi bile tako strašne da je skupština ovlastila 
kapetana da bezodvlačno odjaše u neprijateljski tabor 
i da poradi oko mira. 

»Zašto nećete braniti Peruđu? protiveći se, viknuo 
je kapetan. »Zidine su našega grada dovoljno jake da 
odole svakom neprijatelju.« 

»Da su zidine jake, nema sumnje!« odgovorio mu 
je zapovjednik milicije. »Sa svojom zalihom streljiva 
stojimo bijedno. Kakva korist od tvrđavskih topova, 
ako nam nedostaju naboji i barut? Vaš se predšasnik 
usprkos svim mojim izvještajima nije brinuo. A sada su 
prije žetve i žitnice prazne. Štoviše, ako bismo grad 
branili od neprijatelja, glad bi nas prisilila na predaju, 
a gdje je glad, pridruži se i pošast. Ne, gospodine kape- 
tane, bezizgledno je. Mi moramo pregovarati.« 

Kapistran je teška srca pristao na zaključak. 

S najvećom žurbom se oprostio od svoje zaručni- 
ce, tješio ju je skorašnjim povratkom. Vinuo se na 
konja, a nije uzeo ni toliko vremena da samo promijeni 
svečanu odoru, i s malom pratnjom je odjahao. 

»Svoju sam svadbu sebi drugačije predstavljao«, s 
ljutitim podsmjehom je rekao mladom zastavniku, koji 
je jahao uza nj. 

»Zaboga, to vam rado priznajem !« nasmijao se 
plemić. 

Već se počelo smrkavati, kad je najednom iz guste 
šume, na obali Tibera, izletio odred konjanika. Prije 
nego što je to malena skupina opazila bila je opkoljena 
sa svih strana. 

»Naprijed, naprijed!« vikao je kapetan. »Probit 
ćemo!« 

Mačem je jurišao na neprijatelja, ali je sva njegova 
hrabrost bila uzaludna. Za nekoliko časaka su Peru- 
dinci podlegli jačima. Na tratinu su padali rasječeni i 
probodeni, čovjek za čovjekom. Kapistran je pao s 
konja i prije nego što se podigao bio je zarobljen i sve- 
zan. 

»Tako mi Boga, to smatram dobrim plijenom! « 
smijao se vođa horde. »Alaj će se zapovjednik radova- 
li.« 

»Duše mi, na vješala ću s vama«, škripao je kape- 
lan u bespomoćnom bijesu. 

»S tim ćete još morati malo počekati«, rugao se 
vođa. »Najprije ćemo mi vas spremiti u siguran stan.« 


37 


Bila je već duboka noć, kad je povorka prispjela 
pred neki tamni dvorac, utvrđen s osam kula. U njemu 
je Kapistran prepoznao razbojničko gnijezdo jednoga 
prognanog Peruđinca. 

»Dobro došli, plemeniti gospodine, u kaštel Bru- 
fa«, podrugljivo ga je pozdravio zapovjednik zamka. 
»Budite sigurni da smo se među ovim jakim zidinama 
pobrinuli za vašu sigurnost!« 

»Ja sam kapetan Peruđe i zahtijevam da me pusti- 
te bez odlaganja!« viknuo je Kapistran tresući se od 
bijesa. 

»Ta što kažete, mladi gospodine! To je izvrsna 
lovina. U gornju prostoriju kule s njim !« 


Uz podrugljivi smijeh su ga uza stepenice ugurali 
u neku bijednu izbu, u kojoj se nije ništa drugo nalazilo 
nego samo smrdljiva slamnjača, stol i klupica. Na leža- 
ju ga protegnuše, noge mu svezaše lancem koji mu je 
omogućivao jedva koji korak načiniti i dobaciše mu 
neki pljesnivi pokriva. Tada se zatvoriše hrastova vra- 
ta. Zacvilio je zasun. Kapistran je bio zarobljenik, 


izručen samovolji nemilosrdnih ljudi. 

Zdvojno je udarao po vratima dok ga nisu zabolje- 
le pesti, klupicom je udarao po drvetu dok mu se nije 
ukočila ruka. Dok je on bijesnio, nije bilo čuti ni glasa. 

Nisu mu priuštili ni svjetla. Kroz malen prozorčić 
je ulazila tama. Njegovu svadbu je slijedila noć patnje. 


U KULI BRUFE 1415 


Sporo se vukao dah noći. Ivan Kapistran je otvo- 
renim očima, ležeći na svom bijednom slamnatom 
ležaju, buljio u tamu. Ništa drugo nije čuo osim šušta- 
nja vjetrokaza i krika sova u starim zidinama. Premda 
je prošlo već nekoliko dana otkako je zarobljen, ipak 
nije mogao shvatiti žalosnu sudbinu koja ga je iz bli- 
stava života bacila u tamnicu. 

Gospodar Brufe ga je uzdržavao samo kruhom i 
vodom. Bez preslušavanja, bez obrazloženja je bačen u 
zatvor. Vjerojatno je vitezu pljačkašu bilo stalo samo 
do obilne otkupnine. 

Ili je možda netko drugi umiješao svoje prste u tu 
igru? Možda davao, koji je htio osujetiti njegov pothvat 
u pravcu mira? Prilično paklenski se odigrao prepad 
na Tiberu. Ili je možda sve to bilo djelo nekog višega 
koji je njegovu konju zgrabio uzde i oborio ga na zem- 
lju? 

»Ne, nisi ti, nisi ti, Bože moj«, prostenjao je zarob- 
ljenik. Ti ne možeš biti ovako okrutan. Kako bi me tvo- 
ja ruka mogla baciti u tako tešku nevolju ?« 

Misli su u njemu sve dublje svrdlale da bi protu- 
mačio ovo neshvatljivo stanje. 

Cijeli dotadašnji život je prošao ispred njega u 
neumornu izmjenjivanju sreće i nesreće, najteže nevo- 
lje i veličanstvena trijumfa. Ponovno je buktio plamen 
koji je spalio njegovu roditeljsku kuću, ponovno je čuo 
osvetničku zakletvu na pougljenitom lešu svoga oca. 
Promatrao je sebe kao studenta u Peruđi, obuzeta 
samo jednim ciljem: uspeti se, što je moguće brže, po 
stepenicama službi i dostojanstva. 

Sve se ispunilo za čim je težio. Postao je savjetni- 
kom vikarije u Napulju, sudac u Peruđi, pučki kape- 
tan. Oženio se djevojkom iz najplemenitije kuće, u sjaj- 
no rasvijetljenoj stolnoj crkvi se vjenčao s grofovskom 
kćeri, svi su ga štovali, mnogi su ga ljubili, a malo ih ga 
je mrzilo. Našao je što je tražio, postigao je ono čemu se 
jedva usudio u najvrtoglavijim snjarenjima ponadati. 

Sreća je svoje obilje na nj rasipno izlila i punim je 
srcem pjevao Tebe Boga hvalimo, što je nakon njegova 
vjenčanja odzvanjao stolnom crkvom. A sada bijedni 
pad u provaliju! 

Samo zašto? Zašto? 

Pa što je on to tako kažnjivo učinio da ga je tako 
nečuvena nevolja otrgnula s najvišega neba! Očuvao se 
čistim usred dvora puna poroka. Izricao je pravedne 
presude, bio je nepodmitljiv, nije gledao tko je tko. Bio 
je strog sudac, ali njegova odluka nije nikada pogodila 
nedužna, pa ni krivcima nije nikada uskratio posljed- 
nju blagost. Prigodom preslušavanja nije nikada dopu- 
štao mučenje, jer je dobro poznavao besmisao iznuđe- 
nih priznanja. Nemilu sudbinu zatočenika olakšavao 

je, koliko god mu je bilo moguće. Zašto je sada upravo 
njega snašao tako nemio udes? 

Očajno je prekapao svoju savjest u ovoj mučnoj 
tami, tragajući za smislom svoje sudbine. 

»Nisam svjestan nikakve krivice«, uzdahnuo je 
žarkim uzdahom. 

Nemaš nikakve krivnje? Zaista nemaš? Nije li 
tvoje srce upravo izgaralo od čežnje za osvetom i od 
častohleplja? Nisi li uvijek i svagdje samo sebe tražio? 
Jesi li Bogu davao što bijaše Božje, kao što si davao 
kralju ono što je pripadalo kralju? 

A kada je on tražio Boga? Nije prošla nijedna 
nedjelja, a da se nije Svevišnjemu u njegovu hramu 
poklonio. Svoja je koljena prigibao pred Hostijom i 
Kaležom, iako gdjekada rastreseno i bez pobožnosti. 
Od vremena do vremena je priznavao svoje grijehe u 
sudištu pokore. Pred svojim se Bogom, dakle, pokazi- 
vao ispravnim, kao što je bio ispravan u svom životu i 
u izvršivanju svoje službe. 

A da li je to dovoljno? Je li to dovoljno, da pred 
Bogom bude ispravan? Nije li Svevišnji zahtijevao 
ništa više, nije li tražio srce raspaljeno ljubavlju? 

»Gospodine, ja sam te ljubio!« htio je Kapistran 
zavapiti, ali ga je izdao glas. Iz tamničke se noći spusti- 
la trnjem okrunjena glava njegova Otkupitelja. Osje- 
ćao je na sebi njegov pogled, koji je istovremeno i pitao 
i optuživao. Slušao je njegovu riječ sumornu i prepunu 
bola: 

»Ti si me ljubio, Ivane? Ti si me doista ljubio? 
Zašto si onda bio gluh za moj poziv? Zašto se nisi pri- 
bližavao mojem svetom stolu? Ta, kada bi ti prečuo 
poziv svoga kralja, ako te je pozvao k svom stolu? Sto- 
tinu i tisuću puta sam te pozivao na gozbu ljubavi, ali 
se nisi odazvao, prolazio si pokraj mene i ispričavao si 
se svojim poslovima. I sada se tužiš da te moja ruka 
kažnjava.« 

»Spasi me iz ove provalije«, povikao je zatočenik, 
»i dokazat ću ti svoju ljubav!« 

Blijedo jutarnje svjetlo se uspinjalo preko gora 
kad je konačno pao u nemiran drijem. Probudilo ga je 

škripanje brave i snažno povlačenje zasuna. Unišao je 
stražar, pravi gorostas, boginjava lica. Mrzovoljno mu 
je gurnuo vrč vode i komad suha kruha, jedinu hranu 
za cijeli dan. Kapistran je uza zveket lanaca ustao sa 
svoga ležaja i neprijateljski pogledao poslužitelja. 

»Voda je bljutava, a kruh je tvrd kao kamen«, vik- 
nuo je protiveći se. 

»Možda gospodin očekuje vino iz Falerna i slatku 
tortu?« iskreveljio se stražar. »Onda mi je žao što sam 
morao razočarati vašu milost.« 

»Prištedi svoje ruganje!« viknuo je zatočenik, 
zgrabio kruh i bacio ga na pod. »To je suviše loša krma 
za svinje.« 

»Kako želite, gospodine! Onda postite! To me se 
slabo doimlje.« 

Kapistran je promijenio ton. 

»Nemoj, prijatelju, još otići! Želim s tobom razgo- 
varati.« 

»Ali ja nisam raspoložen za brbljanje! Moram 
nahraniti još mnogo gavranova.« Stražar je krenuo 
prema vratima. 

»Neće ti biti na štetu, ako me saslušaš. Čuj, dakle! 
Ako bi netko otišao u Peruđu i dojavio gdje se drži 
zatvoren kapetan, takva će poruka biti nagrađena 
punom pregršti dukata.« 

»Ili užetom! To bi nekoga moglo stajati glave.« 

»Ja bih glasniku dao pismo koje će ga zaštititi od 
lakve opasnosti i jamčiti mu za nagradu.« 

»Neka gospodskoj riječi povjeruje tko hoće!« 
Gorostas je, kreveljeći se, pokazao svoje crne zube. »Ne 
znam čitati što vi pišete. Osim toga nemate ni tinte, ni 
pera, ni papira.« 

»To se lako da pribaviti za drugu nagradu, a ja ću 
li riječ po riječ pročitati što pišem.« 

»A tko jamči, da ispravno čitate i da ne izvrgavate 
ruglu siromašna čovjeka ?« 

»Zaklinjem se spasom svoje duše!« 

»Pa što je to već! Ne bi to bila prva zakletva koju 
je tako otmjen gospodin pretvorio u krivokletstvo.« 

»Pazi na svoj jezik, momče!« viknuo je Kapistran, 
sijevajući od bijesa. 

»Ma što! U kaštelu Brufa imam što mi treba za 
život i ne čeznem za vješalima u Peruđi.« Stražar je 
nepovjerljivo otišao. Zatvorio je vrata, zaključao ih i 
zasunuo. 


Tako je zatvorenik bio prepušten samoći za jedan 
novi, beskonačno dug dan. Jecajući se složio na svom 
ležaju, zdvojno je svoje lice prekrio rukama. Znao je da 
ga samo čudo može spasiti iz ovoga bijednog zatvora. 
A smije li on računati na čudo? Je li zaslužio da mu se 
nebo smiluje? 

Sve što je tijekom noći premišljao, ponovno mu se 
vraćalo i mrcvarilo ga. U sljepoočicama mu je preko 
svake mjere kovalo. Najednom se uspravio. Zar njego- 
va vlastita ruka nije mogla učiniti što je Vječni zabra- 
njivao? 

Dok se topli ljetni dan uspinjao na svoj vrhunac i 
njegovu ćeliju ispunjao zagušljivom vrućicom, počeo je 
razmišljati o pokušaju bijega. Konačno je načinio oča- 
jan plan. 

Zubima je razderao svoj pokrivač na uske trake i 
iz toga je nadovezivanjem načinio nešto kao uže. To 
mu je imalo poslužiti da se domogne slobode. Nakon 
toga je nestrpljivo čekao podne. Pod žarkim suncem je 
pažljivost stražara sigurno slabija, oni tada u hladovi- 
ni ulaznoga svoda sjede i spavaju, ako uopće izvan 
kaštela drže straže. U to vrijeme ima bijeg više izgleda 
negoli noću, kada oko zidina kruže krvoločni psi. 


Kad je sunce bilo na zenitu, pomaknuo je stol i 
klupicu do ispod prozora. Usprkos okovima na nogama 
uspeo se i pomoću svoje trake se spustio u vrtoglavu 
provaliju. Ali nasred puta mu se prekine slaba traka. 
Kapistran se survao u provaliju i svom težinom pao na 
tlo. Uz bolan krik se srušio kad se pokušao podići. 
Desna mu je noga bila slomljena. Poput ranjene zvijeri 
otpuzao je u obližnji grm. 


Navečer su ga ondje pronašli oružnici te su ga sa 
zadirkivanjem i porugama odnijeli natrag u kaštel. 
Pred vratima ga je dočekao upravitelj zamka i viknuo: 


12 


»Gle, gospdin Ivan se vraća natrag s izleta. Kako 
je bilo na šetnji? Što to vidim? Vi ste ozlijeđeni? Budite 
mirni, za to ću se ja pobrinuti da vas ubuduće ne snađe 
nikakav sličan udes — odnesite ga u najdonju tamni- 
cu!« 

Grube šake su zatvorenika odvukle niz kamenite 
stepenice u tamnicu, koja je do visine lakta bila puna 
muljevite vode, željeznim lancima ga prikovaše za zid 
tako čvrsto da nije mogao nijednim udom ni maknuti. 

»Molite Boga da Tiber ne nabuja, inače ćete se 
potopiti kao parcov!« vikao je kapetan dvora. Još je 
odzvanjao njegov grohotan smijeh, kada su se za zato- 
čenikom zatvorila vrata. 

Kapistran bijaše sam u neprodornoj tami, prepu- 
šten okrutnu mučenju. Nalazio se u najdonjem krugu 
svoga pakla. 


NOĆ MILOSTI 
1415 


Tri dana i tri noći je odolijevao bolima. Groznica 
mu je palila žile, a slomljena noga mučila ga do ludila. 
Nitko mu nije ništa donio da jede i pije. Mučila ga je 
strahovita žeđ, a ipak mu nije bilo moguće domoći se 
vode, koja mu je sizala do kukova. 

Stražare je hvatala jeza, kad su slušali kako zato- 
čenik zapomaže u prekomjernim bolima, kako njegov 
ludački smijeh užasno odjekuje iz ove grobnice. 

Sati su se vukli u beskonačnost, u beznadnost. 
Više nije znao da li je dan ili noć. Grlo mu se osušilo, 
jezik mu je bio kao komadić mrtvoga drveta, njegovo 
se zapomaganje pretvorilo u hroptanje. 

Najednom se protegao u vis, ne znajući da li sanja 
ili je budan. Vidio je svjetlo, jasno, sjajno svjetlo tako 
kao da se podnevno sunce probilo kroz mračne zidine. 
[ u sjaju mu se ukazala osoba u sivom redovničkom 
habitu i prema njemu ispružila ruke. Pokušavao je 
uzdići ruke, koje su bile omotane lancem i opet ga je 
nanovo ovila strahovita tama. 

»Što to bi?« promucao je sam sebi. »Je li to bila 
neka utvara ili bijaše stvarnost? Neko budalasto 
obmanjivanje ili neko viđenje? Možda neko čudo? 

Možda je to zaista bilo neko čudo. Tako je uvijek 
sebi, i nikako drugačije, predstavljao Siromaška iz 
Asiza, čiji je zavičaj svaki dan pred sobom gledao s 
peruđinske uzvisine. Nije li možda Serafski Svetac 
došao da ga oslobodi? 

Ali zašto se svjetlo ugasilo? Zašto je iščezla ona 
divna svjetlost i ostavila ga u tami i okovima? Konač- 
no, to je ipak bio samo san što se rodio iz grozničava 
bunila. Zdvojno je zatvorio oči i ponovno pao u bespo- 
moćnost. 

Drugoga jutra su se vrata prvi puta otvorila. 
Oružnicirsu razrješili njegove spone, odnijeli su ga, jer 
nije mogao načiniti ni koraka, u poviše smještenu sobu. 
Svjetlo, što je sjalo kroz rešetke prozora, zablještilo ga 
je nakon duge noći. Bilo mu je tako kao da vidi krv i 
vatru. I dugo je to potrajalo dok je kroz crvenu maglu 
upoznao barem obrise svoje ćelije. 

»Vi ste se, gospodine Ivane, silno izmijenili«, 
narugao se kapetan dvora. »Gdje ste ostavili svoje lije- 
pe, žute uvojke? Tako mi neba, već dugo nisam vidio 
tako divne ćele.« 

Izobličena lica je Kapistran opipavao svoju glavu. 
Užasnuto je ustanovio da je ćelav, posve ćelav. 

»Ćelav poput kakva monaha«, promucao je. »Sveti 
me je Franjo ošišao.« 

»Čini se da vam je i um malo stradao«, narugao se 
kapetan, »ili vas je zaista posjetio sveti Franjo ?« 

»To ja ne znam, zaista ne znam«, promucao je 
zatočenik. 

»Nemojte samo vjerovati da smo vas iz samilosti 
ili milosrđa donijeli iz vaše tamnice! To se dogodilo 
samo poradi otkupnine. Moj gospodar misli da će 
Peruđa više platiti za živoga kapetana negoli za kakva 
mrtvoga.« 

Konačno mu pružiše da nešto pojede i ispije, iako 
je jedva mogao progutati koji zalogaj. Liječnik mu je 
pregledao slomljenu nogu, stavio je u daščice, te je 
odredio pomnu njegu i krepku hranu. 

Groznica se polagano povlačila, ali je zatočenik 
ponovno razmišljao o viđenju, što ga je imao u noći 
svojih najvećih muka. Nije mogao shvatiti da je izgu- 
bio svoju divnu kosu koju je uvijek njegovao s najve- 
ćom pomnjom. 


»Pa makar sam i ošišan, nikada neću postati 
redovnik!« osorno je promrmljao sam za sebe. »Ne 
želim se ukiseliti u zagušljivoj ćeliji. Živjeti želim, 
živjeti, živjeti! « 

Pa ipak je tu bio neki glas, koji je u njemu kopkao 
i nije mu dao mira ni danju ni noću: »Što još sve želiš 
pretrpjeti prije nego što mi se predaš?« 

Prošlo je osam dana u užasnoj muci. Tada ga je 
ponovno vidio u pol bijela dana. Sasvim jasno je stajao 
pred njim Svetac iz Asiza i rekao mu: 


»Kako ćeš se još dugo opirati ostanu Božjem? Tvoj 
put više ne vodi natrag u bljutavu ništetnost. Ti si 
pozvan na više. Bog će ti pokazati koliko ćeš pretrpjeti 
za njegovo Ime!« 

I opet je nestalo nebeske slike. Kapistran se potre- 
sen prenuo. Ponavljao je riječi koje su bile slične onima 
što ih je nekoć Gospodin izrekao Savlu. U ovom je času 
znao da je i čas njegova Damaska došao, da ga je ruka 
Božja oborila kao što je nekoć oborila mrzitelja 
kršćanstva, da se on, koji je okušao njegovu pesnicu, 
više ne smije opirati njegovoj milosti. 

Dakako da su ga još mučile varljive slike. Gledao 
je svu divotu koju je morao ostaviti; svoju odličnu slu- 
žbu, svoju sjajnu kuću, svoju mladu ženu koja je s 
bolom očekivala njegov povratak. 

»Ne mogu, ne mogu !« jecao je drhtavim usnama. 
»Svijet me treba, Peruđa me treba u danima svoje kraj- 
nje nevolje.« Ali tu se našao glas koji mu je doviknuo: 
»Bog te treba, Ivane iz Kapistrana. Svijet ide svojim 
putem i bez tebe! Peruđa te više ne treba!« 

»A moja žena, s kojom sam se vjenčao pred Božjim 
oltarom?« uzviknuo je zatočenik. 

»Tko ljubi oca ili majku, brata ili sestru, ženu ili 
dijete više nego mene, nije mene dostojan !« odzvanjalo 

je bez milosrđa. »Ako Bog zove, svaki drugi glas mora 
umuknuti !« 

U krajnjoj bespomoćnosti prekrio je Kapistran 
lice rukama. I rvao se s Bogom kao Jakob s anđelima. 
Tražio je jasnoću, gdje nije bilo ničega osim beznadne 
tame. Bolan se uzdah istrgnuo iz njegovih grudi. 

Strahovita bura je pomalo jenjala. U njegovoj je 
duši bivalo sve tiše i sve svjetlije. Ponovno je ugledao 
oči Sveca, koji je svoju odjeću bacio ocu pred noge, da 
se gol i bos baci u naručaj Božji. 

»Dođi i slijedi me! čuo je njegov glas. »U svim ćeš 
svojim patnjama iskusiti kako je Gospodin sladak, 
kako je njegov jaram ugodan, kako je njegovo breme 
lako!« 

Tako se Kapistran predao. Božja ga je strelica 
pogodila i prikovala uz njegov križ. Znao je da se od 
toga nikada neće moći osloboditi. Sve su se sumnje i 
predomišljanja raspršila kao noćne sjene pred jutar- 
njim svjetlom. Toga je časa zatočenik odlučio da sve 
ostavi što mu je život do sada pružio sreće, sjaja i rado- 
sti i da se zauvijek preda dobroti svoga Gospodina. 

Zaželio je zaokrenuti kormilo svoga života te u 
zajednici Sveca iz Asiza započeti iznova s predanjem 
cijeloga svog srca. 

Tako duboka radost mu je prostrujala dušom da je 
mogao klicati. Iskusio je kakav mir može dati Bog, ako 
mu se čovjek bez pridržaja preda u naručje kao u 
kakav dubok ponor. 

Bilo je to 22. srpnja 1415, na blagdan svete Marije 
Magdalene Pokornice, koja je u noći svojih grijeha 
našla ljubav svoga Spasitelja. Taj mu je dan ostao u 
sjećanju sve tamo do duboke starosti. 

Odsada je Kapistran bio kao preobražen. Činilo se 
kao da svoje boli jedva osjeća. Nitko iz njegovih usta 
nije čuo ni najtišu jadikovku. Umjesto toga je pjevao 
duhovne himne i psalme, a ako je unišao koji od stra- 
žara, primio ga je prijateljski. 

»Tako mi se, gospodine Ivane, više sviđate«, kazao 
mu je upravitelj zatvora koji mu je jednoga jutra donio 
hranu i piće. »Dosada se trebalo plašiti srditog lica, a 

sada ste raspoloženi kao da se ne nalazite u zatvorskoj 
ćeliji, nego uz svatovski stol, Ili vam se bila pomiješala 
pamet, ili ste doživjeli nešto izvanredno.« 

»Prihvati mirno ovo posljednje!« vedro je odvra- 
lio zatočenik. »Nije loše gađano. Istom sada počinjem 
shvaćati što znači živjeti.« Stražar je kimao glavom. 

»Ne znam pravo što s tim mislite. Kad vas ovako 
promatram, morao bih pomisliti da to nije zavidan 
način života što ga ovdje provodite. Izgledate kao... 
No, počekajte, donijet ću vam ogledalo pa ćete se moći 
pogledati.« 

Tad je Kapistran, ostavljen nasamo, promatrao 
svoje lice u staklu što ga je stražar smiješeći se donio. 
Rukom je prešao preko iscrpljena lica, preko ćelave 
lubanje i nasmijao se: 

»Doista, kao operušana ptica! Dug, šiljat nos, 
upali obrazi, ćela, doista, posve rijetka ptica. Samo 
jedno uz to ne pristaje, šareno perje. Potrebna mi je 
druga odjeća.« 

»Da, gospodine, vo nosite najskupocjeniju odjeću, 
što sam je ikada vidio, premda je u vodi malo strada- 
la.« 

»Možda bi tvoja žena iz toga mogla skrojiti kakvu 
haljinu. Kako će se ljudi čuditi, kad bude pripovijedala 
da je to načinjeno od vjenčane odjeće kapetana Peru- 
đe!« 

»Govorite li, gospodine, ozbiljno, ili se sa mnom 
samo šalite?« 

»Nipošto, prijatelju! Ne šalim se. Vi treba da 
dobijete moju odjeću. Ali uz jedan uvjet. Nabavite mi 
sive tkanine. Mirne duše može to biti kostrijet. Što 
bude grublja bit će bolja! Osim toga mi još treba igla, 
konac i škare.« 

»Želite li, gospodine, naokolo lunjati u prosjačkoj 
kostrijeti?« upitao je zbunjeni upraitelj zatvora. 

»Da, upravo je prosjačka kostrijet ono, za čim 
čeznem. Što veliš o toj promjeni ?« 

Stražar je prstima ocjenjivao tkaninu. 

»To je najfiniji brokat sa skupim ukrasima, prot- 
kan zlatom i srebrom.« Nešto je požudno sijevnulo u 

njegovim očima, a onda je žalosno rekao: »Ne ide, 
gospodine, doista ne ide.« 
»Što ne ide? nestrpljivo je upitao zatočenik. 
»Ne mogu vam donijeti škare. Vi biste si mogli 
prerezati žile, i ja bih dospio u vražju kuhinju.« 


»Ti misliš da sam se htio usmrtiti, kad sam upravo 
počeo živjeti? Neću sebi nanijeti nikakvu nevolju, a ti 
mi u mojem poslu možeš pomoći.« 

»Dobro, dakle, odvažit ću se! « odlučio je gorostas. 
Malo kasnije je donio što je Kapistran zaželio. Kapi- 
stran se odmah dao na posao, a stražar ga je, vrteći gla- 
vom, promatrao. Kapetan Peruđe, koji se nikada u 
životu nije bavio iglom i koncem, krojio je sebi halju, 
koju bi prezreo i najsiromašniji prosjak; no, činilo se 
da je u tome nalazio veće zadovoljstvo negoli u skupo- 
cjenoj dvorskoj odjeći. Dok je tako šivao grubu tkani- 
nu pjevao je »Pjesmu Bratu Suncu« svetoga Oca Fra- 
nje. 

Konačno je redovnička halja bila dovršena. Kapi- 
stran je zatim brzo svukao s tijela svjetovnu gizdu i 
dobacio je upraitelju zatvora, koji je pohlepno uze. 
Kad je preko glave navlačio novu odjeću, gorostas se 
na sav glas smijao. 

»Nikada u životu nisam vidio tako smiješna odije- 
la. Želite li možda u tome ići na karneval?« 

»Ne na karneval, nego u samostan manje braće!« 
odgovorio je zatočenik radujući se. 

»Vi želite u samostan? Kažem vam, vi ste izgubili 
pamet.« 


Dođoše i ostali dvorski službenici da se nagledaju 
čuda. Od zadovoljstva su se udarali po bedrima i vika- 
li: »Sada je gotov, plemić-prosjak. U tome može na 
vražjoj svadbi plesati.« 


»Iza toga se krije neka vragolija«, rekao je kašte- 
lan, kad je za to saznao. »Želi pobjeći iz zatvora i kao 
nepoznat nestati u prosjačkoj odjeći.« U svojoj sumnji- 
čavosti je naredio da se straže podvostruče i danomice 
je dolazio da sam pregleda zatvorske rešetke. 

»Možete si prištedjeti taj posao«, rekao mu je 
zatočenik. »Ja ću kaštel napustiti kroz vrata, a vi sami 
ćete mi dati pratnju.« 

»Ni časa prije nego što stigne otkupnina !« promr- 
mljao je kaštelan. 

»Koliko vaš gospodar zahtijeva ?« 

»Četrdeset dukata i ništa manje.« 

»Za jednoga kapetana je to premalo, a za prosjaka 
previše!« nasmijao se Kapistran. »No, ipak mi kažite 
iko treba da u tom poslu posreduje !« 

»U tom se krije glavna teškoća. To bi lako moglo 
stajati glave glasnika, ako bi s takvim zahtijevom 
došao u Peruđu.« 

»Ja imam bolji prijedlog! Dovedite k meni jedno- 
ga franjevca iz obližnjeg samostana, čovjeka, koji uži- 
va vaše povjerenje! On bi taj posao mogao obaviti bez 
opasnosti.« 

»Nije loš savjet!« mislio je kapetan. »To ćemo pro- 
misliti.« 

Dan iza toga je u ćeliji unišao pater franjevac. 
Kad je opazio zatočenika u neobičnoj odjeći, nije se 
mogao suzdržati od smijeha. 

»Kojega je Reda ta redovnička halja?« upitao ga je 
začuđeno. 

»Mislim da je to odijelo svetoga oca Franje«, odgo- 
vorio je Kapistran veselo. »Želim živjeti i umrijeti kao 
njegov sin.« Patru je ispripovijedao svoju neobičnu 
povijest i otkrio mu svoju nepokolebljivu volju da stupi 
u Franjevački red. Redovnik je sumnjičavo promatrao 
zatočenika. 

»Ono što ste vidjeli, nije bilo ništa drugo, nego 
posljedica žestokih grozničnih priviđenja«, rekao je. 
»Osim toga, vi ćete se doskora pokajati zato što ste se 
u tako izuzetnom slučaju na to odlučili.« Ali se Kapi- 
stran suprotstavio s tolikom ozbiljnošću da je pater 
ipak konačno povjerovao u ispravnost zvanja. 

»Svijet ide svojim osebujnim putem«, rekao je 
zamišljeno. »Zato se meni ne treba čuditi što nebo 
posiže za znamenjima i čudesima.« Kapistran je istom 
sada doznao da je koncil u Konstancu spalio češkoga 

krivovjerca Husa i da se nakon tako okrutna prizora 
svojski trudi da dokrajči raskol i da Crkvi da jednog 
jedinoga papu kojega će svi priznavati. »Ako vam se 
Svetac zaista ukazao«, rekao je svećenik, »to Bog s 
vama ima u planu nešto veliko. Možda vas je predvidio 
da u ovim zamršenim vremenima, koja su ispunjena 
tolikim okrutnostima, budete njegovim glasnikom« 

»Ne želim biti ništa drugo nego samo posljednji i 
najmanji brat u redu svetoga Franje«, odgovorio je 
Kapistran smiješeći se. 

»Ali polako!« najednom će redovnik. »Mislim da 
sam čuo da se kapetan Peruđe oženio. Kako onda želite 
poći u samostan ?« 

»Odyeden sam od svadbenoga stola«, objasnio je 
Kapistran. »Ženidba nije izvršena.« 

»To je, dakako, nešto sasvim drugo«, uzdahnuo je 
pater. »Neizvršena ženidba nije smetnja za ulazak u 
samostan. Ali vi najprije morate biti slobodni.« 

»Iz Peruđe ću vam donijeti svjetovnu odjeću«, 
nadodao je. »Ne smijete dopustiti da vas vide ondje u 
ovom odijelu.« 

»Onda mi pribavite pravo redovničko odijelo!« 
molio je zatočenik. 

»Vi ga ne biste smjeli nositi vani prije nego što 
stupite u našu redovničku zajednicu.« 

»A ovdje u zatvorskoj ćeliji?« Kapistran je tako 
usrdno molio da mu je redovnik konačno obećao 
redovničku halju koju bi mogao nositi do svoga otpu- 
sta iz kaštela. Donio mu ju je jedan samostanski brat iz 
obližnjega samostana Monteripido. 

Čekao je još nekoliko tjedana dok mu nisu bila 
otvorena vrata slobode. Peruđa je položila traženu 
otkupninu i zatočenika dala dovesti kolima. Primljen 
je sa zanosnim oduševljenjem, iako ga se teško moglo 
prepoznati. 

Slijedećega dana je Kapistran sazvao sjednicu 
velikoga vijeća. Tu je istom doznao da je opasnost 
Peruđu mimoišla. Pred gradskim vratima je Karlo 
Malatesta doznao da je zloglasni Braccio iz Montone 
provalio u njegovo područje i da se šareći i paleći 

usmjerio prema Riminiju. Tad je Malatesta napustio 
svoju odluku i svoj mač okrenuo protiv harambaše. 

»Vi ste si, dakle, mogli prištedjeti putovanje koje 
vas je svalilo u toliku nesreću«, rekoše kapetanu. 

»Vi to zovete nesrećom ?« odgovorio je Kapistran 
smješkajući se. »Ja to smatram milošću. U kuli Brufe 
postalo mi je jasno da sam bio na krivu putu. Napu- 
štam svoju službu i postajem redovnik Franjevačkoga 
veda.« 

Da je pred vjećnike udario grom, ne bi se većma 
uplašili nego što se uplašiše kad čuše ovu izjavu. Sa 
svih su strana na nj navaljivali, zaklinjali ga da se oka- 
ni svoga nauma, jer će se sigurno pokajati. Kapistran je 
bio postojan i, opirući se o svoju štaku, napustio je 
vijećnicu. 

Dakako da je najteži bio rastanak od njegove žene 
koja ga je dočekala s velikom radošću, a sada se tako 
gorko razočarala. 

»Ti me ne smiješ prepustiti ljudskom preziru i 
porugi, iako sam već izgubila tvoju ljubav!« jadikova- 
la je ona sa suzama. 

»Tko ti kaže da ostaješ lišena moje ljubavi ?« odgo- 
vorio je Kapistran. »Nosit ću je u svom srcu do svoga 
posljednjeg dana. Ali baš ti mi ne smiješ priječiti, kad 
me zove. Bog.« 

»Daj, Ivane, osvijesti se!« vapila je nesretnica. »To 
je sigurno bila neka utvara koja te je smuvala u tvojim 
teškim bolima. Mirno stvar promisli, i ja sam sigurna 
da ćeš se osvijestiti! « 

»Nema više predomišljanja! Vrati se u svoju rodi- 
teljsku kuću! Naravno da ti vraćam tvoj miraz.« Bila je 
lada uzaludna svaka riječ. Konačno je grofovska kći 
teška srca popustila njegovoj odlučnoj volji. 

»Dobro, ja te puštam«, konačno je izjavila. »No, 
prije nego što se po zavjetima zauvijek sjediniš s 
Redom, još ću te jednom pitati. Dotle će proći godina 
dana. Pouzdajem se u Boga da ćeš mi se vratiti.« 

Kapistran se svoje očevine odrekao u korist svoje 
sestre. Svoj imetak je unovčio, vratio je otkupninu, a 
ostatak je razdijelio siromasima. 

Ina kraju je Peruđa bila svjedokom rijetka prizo- 
ra. Kapistran je odlučio da se po herojskom činu vlasti- 
toga poniženja zauvijek odrekne svijeta. Poput zločin- 
ca, kojega vode na sudište, sjeo je natraške na magarca 
i jahao preko trga, imajući na glavi neku smiješnu 
kapu. Bila je to mitra od papira na kojoj su bili napisa- 
ni prekršaji za koje se on smatrao krivim. 

»Poludio je«, šaptali su njegovi prijatelji koji su ga 
gledali u toj odjeći. Bilo im je neugodno zbog njega i 
zato su mu se uklanjali s puta. Studenti su ga ismjehi- 
vali, dječurlija su za njim tulila i na nj se nabacivala 
kamenjem i uličnim blatom. Jedan redar ga je konačno 
odveo pred vlast. Bio je odbijen s obzirom na svoj 
neprilični zanos. Do skrajnosti ponižen, sav prekriven 
uličnim blatom, kapetan Peruđe je dovršio svoje poni- 
zujuće jahanje. Slijedeći dan je pokucao na samostan- 
ska vrata franjevaca-opservanata samostana San 
Francesco na Monteripido i zamolio da bude primljen 
u samostan. 

S vidljivim nepovjerenjem ga je primio gvardijan 
Marko iz Bergama. Ipak mu je bilo teško vjerovati u 
istinitost njegova zvanja. No, napokon ga je pripustio u 
novicijat. Dana 4. listopada 1415, na blagdan Sveca iz 
Asiza, obukao je Kapistran redovničko odijelo. 

MEĐU VUKOVIMA 


U NAPORNOJ ŠKOLI 
1415-1417 


Sobica, u koju je brat laik Onufrije, učitelj novaka 
u samostanu Monteripido, uveo novaka, bila je krajnje 
siromašna. Osim drvena propela nikakvog više uresa. 
Slamnjača, stol, umivaonik i stolac predstavljali su 
cjelokupni namještaj. Učitelj novaka je kriomice pro- 
matrao novoga aspiranta, ali nije mogao opaziti ni naj- 
manji znak razočaranja. 

»U Peruđi si, dakako, brate Ivane, sasvim druga- 
čije stanovao«, kopkao je on, »imao si svilene tapete, 
tapecirane stolice, istočnjačke sagove, kristalne lustere 
i pokrivala od svile i brokata«. 

»I sajno bružena ogledala od mletačkoga stakla«, 
nadopunio je Kapistran smiješeći se. 

»Od mletačkoga stakla! Tako, tako! A naravno i 
mnogo posluge, vlastita kuhara i napokon dvorsku 
budalu ?« 

»Budala sam bio ja sam.« 

»Taj si bio ti sam, da, da! Svijet je već sa svim svo- 
jim budalastim prnjama postao prava ludnica. Budi 
veseo što si umakao ludačkom kavezu! Ili možda će se 
uzvišeni gospodin kapetan i kraljevski sudac zaželjeti 
svega blistava sjaja kojim je bio okružen? Možda će 
poželjeti svilena odijela, konjušnicu i otmjene zaprege, 
obilne gozbe i pune vrčeve?« 

»Ni najmanje!« 

»Mogu misliti da si se zasitio površnog načina 
života«, odobravao je brat Onufrije. »Ali pazi samo, to 
se lako promijeni. Doskora ćeš požaliti za svom svje- 
tovnom stareži, za moći, bogatstvom i čašću. Svijet 
nikoga tako brzo ne ostavlja, on, štoviše želi ponovno 
uloviti ptičicu koja mu je odletjela. Tada čovjek najpri- 
je počne slušati njegova slatka obećanja s pol uha, 
zatim s cijelim i konačno s oba uha. Počne sanjariti o 
onome što je ostavio, najprije noću, a onda i danju, te 
konačno prokune čas u koji je obukao prosjačko odije- 
lo siromašnoga Franje.« 

»To se neće nikada dogoditi«, odlučno je odgovo- 
rio Kapistran. 

»To ti, brate, veliš sada. Ali pazi, to će brzo biti 
drugačije! Bio si moćan i ugledan čovjek u ponosnoj 
Peruđi. Svi su s poštovanjem pozdravljali gospodina 
Ivana i duboko se klanjali pred njegovom sudačkom 
stolicom. A što si sad? Sada si ništa, pravo pravcato 
ništa, prosjak koji prosi u ime Isusovo. Možeš li ti to 
podnijeti ?« 

»S Božjom milošću sigurno. Ja ništa drugo ne 
želim.« 

»Sjaj je prošao. Moraš stanovati u krajnjem siro- 
maštvu; jer, konačno, ne nalaziš se u kakvom rasko- 
šnom samostanju što ih danas sebi grade redovnici, 
nego se nalaziš među opservantima koji ozbiljno shva- 
ćaju Kristovo siromaštvo, siromaštvo onoga Krista 
koji nije imao ni gnijezda ni jazbine, pa ni kamena nije 
imao da na nj nasloni svoju glavu.« 

»Upravo sam zato i došao k opservantima, stro- 
gom ogranku Franjevačkog reda.« 

»Naravno, gospodin Ivan ide odmah na sve, ne u 
kakav samostan, u kojem se živi udobno, ne, to mora 
biti upravo najsiromašniji samostan u cijeloj Italiji. Iza 
te odluke se sakriva, dakako, više potajne oholosti.« 

»Tko zna? Možda! Odmah ću priznati da sam po 
naravi oholiji od Lucifera i lukaviji od đavla.« 

»I nešto takvo ja moram odgojiti da bude ponizan 
mali brat po srcu svetoga Franje«, uzdahnuo je učitelj 
novaka. »To će biti težak zadatak. Ali ti toga moraš 

odmah biti svjestan, brat Onufrije ti toga neće olakšati. 
On će te uzeti u strogu školu, ali ako je svladaš, u što ja 
prethodno još ne vjerujem, postat ćeš pravi sin Seraf- 
skoga Sveca.« 

Ne, novome novaku to brat Onufrije nije olakšao. 
On je u sebi bio plemenit čovjek. Nije doduše bio neko 
veliko duhovno svjetlo, ali je bio pun svetoga žara. Bio 
je uvjeren da mora u svom novaku spaliti i posljednji 
gram svjetovnoga duha. Na poseban način je poduzeo 
obrađivanje negdašnjeg svemoćnoga kapetana Peruđe 
i zaista nije s njim postupao nježno. 

Uvijek mu je dodjeljivao najniže poslove. Dao mu 
je da riba podove, pri tom bi kao slučajno prevrnuo 
kabao kad je novak dovršio svoj posao. Korio ga je da 
je namjerice kabao stavio na put i naredio mu da cijeli 
posao nanovo obavi. 

»Baš si pravi brat nespretnjaković«, vikao je uči- 
telj, »nisi baš ni za što, pa ni za ribanje podova. Htio 
bih samo znati tko te je postavio na sudačku stolicu u 
Peruđi!« 

»Kralj Ladislav Napuljski«, odgovorio je mirno 
Kapistran. 

Učitelj novaka mu je povjerio službu sakristana. 
Imao je voditi brigu o najvećoj čistoći. Morao je čistiti 
sveto posuđe, držati u redu crkvu i oltar, paziti na 
vječno svjetlo i obavljati mnoge druge poslove. Ako je 
uz najveću pažnju koji puta razbio misni vrčić, ili ako 
je razlio i samo kap ulja, uvijek ga je učitelj novaka 
zasuo grdnjom i glasnim ukorima te mu je za nepažnju 
zadavao oštru pokoru. 

»Onda je jedno spadalo uzvisilo drugo!« promr- 
mljao je učitelj novaka. »Kad svoj posao dovršiš, otiđi 
u svinjac i očisti ga! To ćeš konačno znati.« 

Kapistran je dobro prozreo da ga je brat htio samo 
iskušati, ali ipak nije bilo lako podnositi njegovu osor- 
nu i nepravednu narav. I samo je teškom mukom pro- 
gutao neki oštri odgovor kad je bio pred svom braćom 
omalovažen. No, uvijek je nadvladao svoje neraspolo- 
ženje, mislio je na poniženje svoga božanskoga Gospo- 
dina, koji je bez protivljenja podnosio mnogo teže stva- 
ri i potiskivao je ponos i srdžbu u svom srcu. 

Gdjekada se znalo dogoditi da je novak bio pozi- 
van u govornicu, jer je netko u zamršenu pravnom slu- 
čaju tražio njegov savjet. Iskusni pravnik bi tom rado 
pružio pomoć, a ako bi se nakon toga sreo s učiteljem 
novaka, naišao je samo na ruglo i prezir. 

»Čini se da je gospodin Ivan osobito uvažen kao 
savjetnik u pravnim postupcima«, omalovažavao ga je 
brat Onufrije. »Mogao si baš ostati u svijetu kad u 
takvim poslovima nalaziš užitak! Idi i očisti zahod, 
tako ćeš učiniti nešto pametno!« 

»Sigurno, brate učitelju!« odgovorio je novak i 
izvršio je najsavjesnije nalog, koji je do krajnosti bio 
suprotan njegovoj naravi. 

Jednpga je dana dovršio svoje majstorsko djelo u 
pitanju poniznosti. Novaci su imali oprati samostan- 
sko rublje, ali su još besposleni stajali pokraj lužnice, 
čekajući da se vrela voda malo ohladi. Nato je došao 
brat Onufrije. Sve ih je pustio osim Kapistrana, a njega 
je bijesno napao: 

»Zoveš li to poslom? Stojiš ovdje i prodaješ zjake. 
Naučit ću ja tebe kako treba raditi.« Pri tom je poseg- 
nuo u kotao, zgrabio komad uparena rublja i njim je 
novaka udario po licu. 

Kapistran je jedan tren stajao kao ukočen. Krv mu 
je šiknula u glavu, a pesti su mu se od bijesa stisnule. 
Ali se već u slijedećoj sekundi ponovno svladao. Bez 
ijedne riječi protivljenja uronio je svoje ruke u vruću 
lužinu i počeo prati. 

»Pa što? upitao je učitelj novaka. »Udario sam te 
po licu. Zar kapetan Peruđe nema više časti te dopušta 
da mu se to desi?« 

»Zašto ne bih to trebao? upitao je novak. »Moj je 
Gospodin podnio ipak veću sramotu kad su ga bičevali 
i trnjem okrunili.« 

»Izvadi ruke iz lužine, ofurit ćeš ih !« upozorio ga 
je učitelj novaka izmijenjenim tonom. Zadovoljan je 
ostavio praonicu. Kapistran je izdržao i najtežu 
kušnju. Od tada je Onufrije s njime postupao blaže. 

Jedini svećenik u kući bijaše gvardijan Marko iz 
Bergama, pravi sin svetoga Franje, jednostavan, poni- 

zan i pun sunčane vedrine. On je puštao da učitelj 
novaka tako postupa, jer je strog odgoj smatrao nuž- 
nim, ali je ipak dobro pazio, da ta tvrdoća nikoga ne 
ozlojedi. 


Sam je Kapistrana uvodio u smisao Pravila svoga 
Reda, govorio mu je o Serafskom Svecu i o njegovim 
prvim drugovima, pripovijedao je o hrabrim franjevci- 
ma koji su svjetlo evanđelja odnijeli u najudaljenije 
misijske zemlje, od Laplandije do Konga, od Azora do 
Kine. Prije svega mu je tumačio ideal siromaštva što su 
ya opservanti htjeli uspostaviti u njegovu prvotnom 
sjaju. 

»Pohlepa za bogatstvom i čašću smrtonosan je 
otrov našeg vremena«, rekao je on. »Ona je zarazila i 
Crkvu Božju sve do koštane moždine i nanijela joj stra- 
hovitu štetu. Nesretni raskol, koji razdire kršćanstvo, u 
njoj ima svoj najdublji razlog i temelj. To se zlo ugni- 
jezdilo čak i u mnogim samostanima te ni samostani 
svetoga Franje nisu od toga pošteđeni. Naš je Red bio 
osnovan da svijetu, koji od toga stradava, napose daje 
vidljiv primjer. Međutim, tijekom dva stoljeća je mno- 
Ko toga od starog ideala propalo. Smatralo se da se tre- 
ba prilagoditi vremenu. U Rimu su se isposlovali opro- 
sti — dispenze — i povlastice koje su stvorile takav život 
koji nema ništa zajedničko s prosjačkim siromaštvom 
svetoga Franje. Unutar Reda je došlo do žestokih borbi 
za stari ideal. Ti sigurno nešto znaš o tome, moj sinko.« 


»Da, znam«, kimnuo je Kapistran glavom, »pokret 
'duhovnjaka' se podigao i zahtijevao je potpuno odvo- 
lenje od Reda. Točno prije stotinu godina je tome stao 
na kraj papa Ivan XXZII.« 


»Ipak je borba potrajala. Fanatični strančari su se 
od zajednice odvojili i upali u sektaštvo. Oni su Ivana 
XXII i sve njegove nasljednike smatrali krivovjercima 
| tvrdili da samo oni sakramente podjeljuju dostojno. 
"ako su u kršćanstvu načinili zbrku, a i na svjetovnom 
području.« 

»Vi govorite o 'fratičelima'. Kao sudac sam u 
Peruđi imao s njima dosta posla. Jedan se od njih, što- 
više, predstavljao svijetu kao jedini pravi papa. Peru- 
đinci su ih konačno iz grada protjerali kamenjem.« 

»Ponovno uspostaviti ideal siromaštva, daleko od 
svakog pretjeranog zanesenjaštva, unutar Reda zapo- 
četi *opservaciju' — opsluživanje — kao obnoviteljski 
pokret. Dragovoljno smo se odrekli sviju dispenza, 
zemaljskih dobara i stalnih prihoda te živimo samo od 
rada svojih ruku, od propovijedanja i milostinje, kao 
što nas je učio naš otac Franjo. Naš je broj u cijelome 
Redu još malen, no doći će vrijeme, kad ćemo napuniti 
cijeli svijet.« 

Novak je malo doznavao o bučnim zbivanjima svi- 
jeta, ali je gdjekada zveket oružja dopro i u njegovu 
mirnu sobicu. U proljeće 1416. je zloglasni Braccio iz 
Montone ponovno ugrozio Peruđu. Prodro je u srce 
grada, ali je bio izbačen. Toga ljeta je potukao vojsku 
Malatestinu, koji je bio gospodar Riminija, a Peruđinci 
su ga u svojoj tjeskobi pozvali u pomoć. Sada mu se 
otvoriše gradska vrata. S ostalim prognanicima je i on 
unišao kroz Porta Sant' Angelo. 

Brat Ivan je s prozora svoje sobice vidio divlje 
konjanike kako kasaju, vidio je zastavu sa željeznom 
rukom Fortebraccija, zastavice Baglionija, Oddija, 
Ermannija, Arcipretija, vidio je sve one znakove koje je 
tako užasno mržio. Kako su ga često digli iz njegovih 
snova, a kako je često on kad bi se, okupan u svom zno- 
ju, probudio usred noći uzviknuo osvetničku zakletvu 
upravljenu prema ubojicama svog oca i braće! A sada, 
kad se pobjedonosno vraćaju u svoj grad, mimo ih je 
promatrao dok nisu iščezli ispred njegovih očiju. Svo- 
jim najljućim neprijateljima je oprostio i molio za one, 
koji su mu nanijeli tako užasnu bol. 

Za vrijeme svoga novicijata se pod gvardijanovim 
vodstvom pripravljao na prvu svetu pričest. Molitvom 
i žrtvom se naoružavao za taj veliki dan. Bezobzirno je 
u sebi suzbijao svaki pokret oholosti i sjetilnosti, svoje 
tijelo je podvrgavao oštroj trpnji. Kroz tri posljednja 
dana nije uzeo ni najmanju količinu hrane. S velikim 

žarom je primio Gospodina, čijem se stolu tako dugo 
uklanjao. 

Prevelika revnost mu je konačno oštetila zdravlje, 
tako je teško obolio da su mu podijeljeni sveti sakra- 
menti umirućih. Učitelj novaka, koji je s nji, često tako 
okrutno postupao, preuzeo je dvorbu. Danju i noću je 
bdio uz njegovu postelju tako dugo dok bolest nije pre- 
šla svoju krizu. Još ga je čekala posljednja teška kušnja 
pošto je jedva bio ozdravio. Njegova žena ga je potra- 
žila u samostanu i sa suzama ga molila da joj se vrati. 


»Znam da sam ti dala dopuštenje«, uzdisala je 
ona, »zato ne zahtijevam niti se poziva na svoje pravo. 
Ali svom srcu ne mogu zapovijediti. Smiluj se mojoj 
zapuštenosti i vrati se!« 

»Nisam bio ja onaj koji je raskinuo naše veze«, 
odgovorio je novak. »Sam Bog ih je razriješio. Ovo odi- 
jelo je ratna oprema u kojoj se moram boriti pod njego- 
vom zastavom. Kakav bi to bio vojnik koji bi se dao 
zaustaviti suzama jedne žene kad kreće u borbu? 

»Robijanje u Brufi ti je pomutilo pamet«, jadiko- 
vala je žena. »Ipak dolazim k tebi da saznam zašto si se 
u stvari odlučio!« 

»Varaš se! U kaštelu Brufi mi je po Božjoj milosti 
postalo jasno za što sam pozvan. Za mene više nema 
povratka, ja moram naprijed onom cestom na koju me 
je Gospodin doveo.« 

A kad nesretnica nije uz mnoge suze prestajala 
moliti ga, odgovorio joj je Gospodinovim riječima: 

»Čovjekovi neprijatelji su njegovi ukućani. Tko 
njih ljubi više nego mene, nije mene dostojan. — Podloži 
se, dakle, u poniznosti njegovoj svetoj volji! Nitko na 
ovome svijetu, pa ni ti, nema nikakva prava na mene.« 

Žena je otišla plačući. Znala je da ga je za ovaj 
svijet izgubila. 

Kapistran je na blagdan svetoga Franje godine 
1416. pred oltarom samostanske kapele položio svoje 
zavjete i posvetio se po trostrukoj žrtvi, siromaštva, 
čistoće i poslušnosti, doživotnoj službi Božjoj u redu 
Serafskoga Sveca. 

Kad je Kapistran dovršio godinu novicijata, zapo- 
čeo je studij bogoslovlja na sveučilištu u Peruđi. Dano- 
mice je prolazio kroz vrata Sant' Angelo u grad i 
skromno je zauzimao mjesto u školskoj klupi među 
mladim studentima. Smetenim suosjećanjem su pro- 
matrali jedni, a drugi s otvorenim podsmjehom ćelavca 
u sivoj redovničkoj halji, koji je zbog loše sraštene 
noge, služeći sa štakom, šepao. Jedva se moglo vjerova- 
ti da je on nekoć kroz iste ulice ponosno prolazio obu- 
čen u baršun i svilu, a bujna žuta kosa mu bila prive- 
zana zlatnim nitima. 

Još prije godinu dana su ga s najvećim poštova- 
njem pozdravljali, sada mu se dječurlija ruga i zabav- 
lja se na račun »šepavca«. 

Prvenstveno se posvetio studiju Svetoga pisma i 
crkvenih otaca, između kojih je najviše cijenio svetoga 
Jeronima. Udubljivao se i u djela svetoga Tome Akvin- 
skoga, čija je jasna i strogo logična nauka odgovarala 
njegovoj naravi. Inače su opseranti malo polagali na 
znanstveno proučavanje, i tako je on već u kasnu jesen 
slijedeće godine primio sveti svećenički red. 

Desilo se to u isto vrijeme kad je na koncilu u 
Konstancu dokrajčen nesretni raskol i kardinal Oton 
Colona kao Martin V bio izabran za papu. 

Bilo je to veoma veliko oduševljenje u cijelom 
kršćanstvu. Nakon četiri desetljeća podvojenosti 
Crkva je konačno ponovno imala nesumnjivo o općeni- 
to priznatoga vrhovnog poglavara. Radost novoposve- 
ćena svećenika se pomiješala sa zanosnim klicanjem 
cijeloga svijeta. 

Kad je Kapistran doznao da je papa u Mantovi, 
otputovao je onamo da mu se u ime svoje redovničke 
subraće pokloni i da zamoli blagoslov za opservante. 


KAO OVCE MEĐU VUKOVIMA 
1418—1422 


Bio je hladan, tmuran dan mjeseca studenoga 
godine 1418. Jesenska bura je bijesno sipala kišu na 

prozorska stakla. Vatra umjetna ognjišta je u biskup- 
skom dvoru u Mantovi jedva mogla ugrijati prostranu 
sobu. Papa Martin V je trljao hladne ruke. 

»Zaželio sam da bi mi donio tračak ubrijskoga 
sunca, što ga je sveti Franjo bratski ljubio!« rekao je 
redovniku, koji je u svojoj sivoj halji pred njim ponizno 
pokleknuo. 

»Pođite u Rim, sveti Oče!« odgovorio je Ivan 
Kapistran. »Na Tiberu sunce sja toplije negoli na Min- 
ciu. Glavni grad kršćanstva vas očekuje!« 

»Kad se sjetim Rima, ne mogu zaspati«, uzdahnuo 
je papa. »Prema Jeremijinoj riječi je knez sviju grado- 
va postao prosjakom. Vene od bolesti i bijede. Dok su 
pape živjele u progonstvu u Avinjonu, on je izgubio svu 
svoju ljepotu i sjaj. Trava raste između pojedinih 
kamenova crkve, pastiri iz Kampanje uvečer utjeruju 
svoju stoku u baziliku svetoga Petra, Lateran je postao 
ruševinom.« 

»Zato, sveti Oče, požurite i ponovno sagradite što 
je porušeno! Došao je čas da se iz ruševina i prošlosti 
probudi nov život.« 

»Već je malne godina dana otkako sam u stolnoj 
crkvi u Konstancu okrunjen, ali mi je put u Rim još 
uvijek zakrčen. U Umbriji se nastanio okrutni haram- 
baša Braccio iz Montone sa svojim divljim plaćeničkim 
hordama. Rim je u rukama pokvarene napuljske kralji- 
ce. Bit će potrebna velika i bolna žrtva da se skupo pla- 
ti put u papinski grad.« 

»Nijedna cijena nije za to, sveti Oče, previsoka. 
Samo na grobu svetoga Petra možete upravljati 
Crkvom, možete liječiti rane od kojih krvari kršćan- 
stvo. One su daleko teže negoli opustošene kuće Božje. 
Pođite u Rim i ozbiljno započnite obnovu koja je osra- 
moćenome Tijelu Kristovu toliko potrebna !« 

»Cijeli svijet govori o obnovi, ali s tim nitko ne 
počinje«, umorno je odgovorio Martin V. »Odmah u 
početku ću imati dosta posla. Treba obnoviti Rim i 
ponovno dobiti papinsku državu.« 

»Nemojte misliti samo na zemaljsko !« upozorio je 
franjevac. »Ne samo na posjede i na mrtvo kamenje! 

Mislite na duše kojima je potreban milosrdni Samari- 
ćanin. Krvoločni vukovi su upali u Božje stado. Dođite 
u pomoć, inače je stado izgubljeno! Sveti Oče, budite 
srčani! Oboružajte se kršćanskom postojanošću! Dig- 
nite svoju ruku protiv grabežljive zvjeradi koja razdire 
vaše stado. Učinite kao što rade pastiri u mojem zavi- 
čaju, u Abruzzima! Oni hrabro jašu protiv vukova koji 
ugrožavaju njihova stada. Njihovi psi nose oko vrata 
bodljikavu ogrlicu da bi se zaštitili od vučjih ugriza. 
Smatram da bi i vama trebala takva ogrlica.« 

»Neobična usporedba !« nasmiješio se papa. »Ko- 
ga smatraš grabežljivim vucima ?« 

»Najamnike u vašem stadu, sveti Oče! Sve one 
kojima su novac i imanje, moć i čast vredniji od spasa 
duša. To su oni koji sami sebe pasu, umjesto da pasu 
povjerene im ovce! To su samostani u kojima je nestalo 
svete stege, svećenici i redovnici koji izgubiše gorlji- 
vost i zaboraviše svoj ideal koji je nekoć tako bio svije- 
tao. Vratite se jednostavnosti apostola vi i vaši kardi- 
nali, te stupajte tragovima našeg siromašnoga Gospo- 
dina!« 

»Na siromaštvu nećemo oskudijevati u svom opu- 
stošenome gradu«, s bolnim smiješkom je odgovorio 
papa. 

»Onda ga podnosite u ime Kristovo! Posvjetov- 
njačenje klera je najveća sablazan našega vremena. 
Kršćanstvo čezne za dobrim i nesebičnim pastirima, 
koje vi pasete u vjernosti i siromaštvu apostola. Očaja- 
nje onih, koji uvijek nanovo doživljavaju razočaranje, 
veliko je. Ono vapi u nebo, i zato nikakvo čudo da se 
priklanjaju onima koji dolaze u odjeći siromaštva, a 
iznutra su grabežljivi vuci.« 

»Mislite li na 'fratičele'?« 

»Da, sveti Oče! Oni postadoše opasnost, koja pri- 
jeti cijelome kršćanstvu. Oni doduše nagone u sekta- 
štvo kao što i sami postadoše sektaši. Jednostavan 
čovjek gleda u njima utjelovljen ideal, o kojem sanja, a 
oni su ipak najljući neprijatelji duša, jer ih odvlače od 
zajedništva Crkve. Oni Božji narod vode u bezvlađe, 
anarhiju.« 

»Pa ipak imaju za se moćne pokrovitelje: knezove, 
gospodu, pa i biskupe koji se daju zavarati njihovim 
poniznim držanjem te im daju kuće i crkve.« 


»Tako je to, sveti Oče. Šta to koristi, ako ih istje- 
raju iz jednoga grada, a susjedni grad ih primi! Samo 
papin ugled može stati na kraj njihovu opasnom hara- 
čenju. Izdajte proglas protiv sektaša i njihovih poma- 
pača!« 

»To će se i dogoditi!« odobravao je papa. »No, 
poduzet ću i nešto više. Borbu protiv fratičela stavljam 
u tvoje ruke, sine moj. Dobit ćeš punomoći da posvuda 
protiv njih nastupaš s apostolskom vlašću, da privedeš 
natrag zalutale i da kazniš tvrdovrate. Postavljam te 
za inkvizitora.« 

»Opterećujete me sudačkom službom koju sam 
upravo nedavno laka srca sa sebe zbacio«, uždahnuo je 
Kapistran. »Obukao sam siromašno odijelo 'Poverelo- 
vo', jer sam tražio mir Božji u samotnoj sobici. Vi me 
sada gurate natrag u svjetovnu buku. Ipak se podlažem 
vašoj volji poradi časti Božje i poradi spasa duša. Dajte 
mi, sveti Oče, svoj blagoslov! « 

Ponizno je kleknuo pred namjesnika Kristova, a 
zatim je odlučno ostavio Mantovu da se prihvati borbe 
protiv vukova, koji su nasrnuli na stado Božje. 

Istoga je dana diktirao svome tajniku okružnicu 
upravljenu svim biskupima i inkvizitorima kojom ih je 
obvezivao na najstroži postupak prema fratičelima. 

»Obaviješteni smo«, kaže se unutra, »da fratičeli 
svoje vješto zavođenje nastavljaju ne samo među obič- 
nim pukom, nego i prkose pod zaštitom svjetovnih 
knezova. Pozivamo biskupe i inkvizitore da postupaju 
protiv zaštitnika ovih krivovjeraca pa makar oni bili 
nosioci i biskupskog ili kraljevskog dostojanstva.« 

Kapistran se svetom revnošću posvetio zadatku 
koji mu je povjeren. U cijeloj je srednjoj Italiji propo- 
vijedao protiv lažne braće koja pod krinkom evanđeo- 
skoga siromaštva zbunjuju kršćanstvo, da se protiv 
njih i njihovih zaštitnika nastupa sa svom strogošću, 
premda je znao kako je takav pothvat opasan. U njemu 

je proključala borbena krv što ju je naslijedio od svoga 
oca. U zgodno i nezgodno vrijeme izvršivao je svoju 
dužnost, bio je spreman i na mučeništvo. On koji nije 
ništa drugo tražio nego samo samoću i mir, postade 
Božjim borcem. Svakoj smutnji i svemu što je štetno 
unutar Crkve navijestio je neumoljiv rat. 

Samostan San Giuliano kod Akvile u Abruzzima 
je izabrao da mu bude glavnim stanom, odakle je uvi- 
jek nanovo polazio u sveti rat. Na njemu se ispunila 
riječ, što ju je jednom Gospodin rekao svojim učenici- 
ma: »Evo, ja vas šaljem kao ovce među vukove! « 

Mržnja njegovih neprijatelja mu se suprotstavila 
poput vatre, većma nego što su mu nekoć prijetili tam- 
nica i smrt. A on je nesmetano išao od grada do grada 
da čupa' opasan korov na Božjem pšeničnom polju i da 
zalutale duše privede natrag na pravi put. Poštapajući 
se, putovao je od mjesta do mjesta, neustrašivo se 
suprotstavljao mogućnicima ovoga svijeta i vatrenom 
revnošću ih je podsjećao na njihovu dužnost da dokraj- 
če sablazan. U čemu nekoć nije uspio papin edikt, to je 
postigao čovjek u prosjačkoj odjeći svetoga Franje. 
Mnogi kršćani, koji su se dali prevariti, prozreli su pri- 
jevaru sektaša i smireno su se vratili natrag u zajedni- 
štvo Kristova stada. 

Bio je siromašniji od posljednjega fratičela. Na 
svojim apostolskim putovanjima često nije imao ni 
kamena da na nj nasloni svoju glavu, a ipak je učio 
narod da siromaštvo nije samo sebi svrhom, nego da je 
izvrsno sredstvo za nasljedovanje Krista Gospodina. 

Njegova je riječ bila puna snage i svete strogosti, a 
uza sve to je bila dobrostiva kao opomena milosrdna 
oca. Čak su i među samim sektašima mnogi spoznali 
svoju zabludu i našli nov i siguran dom u samostanima 
opservanata. 


RAZBOJNICI, POKVARENJACI I BANDITI 
1422—1424 


Tisuće Rimljana i hodočasnika iz cijeloga svijeta 
su se tiskali jednoga sparnog dana godine 1422. na 
Campo dei Fiori oko propovjedaonice franjevca Ivana 

Kapistrana. Martin V, koji je dvije godine nakon svoga 
povratka objavio jubilejsko oproštenje, ovoga je opser- 
vanta pozvao u Rim da mnoštvu naviješta riječ Božju. 


Propovjednik je govorio o gnusobama na svetim 
mjestima, o ruševnim crkvama, o otrovnoj baruštini u 
koju se prometnula cijela gradska četvrt, o opustoše- 
nom papinskom sjedištu u Lateranu. 


»U Rimu zaudara trulež i raspadanje«, snažnim 
ulasom je uzviknuo redovnik asketskoga izgleda. »Dah 
sinrti teško pritišće ovaj grad. Prastara svetišta se 
nalaze u ruševinama, kužni zadah se diže iz kaljuže. 
Kraljevski plašt, kojim je bio zaodjeven knez među 
gradovima, zamazan je, razderan. Kralj svijeta posta- 
de prosjakom. Mi pritišćemo svoja čela na golemi zid 
naricanja, na ruševine negdašnje divote, i plaćamo. Ali 
što je vanjski pad prema onom opustošenju što je sna- 
šlo duše, prema podivljalosti morala, prema beznad- 
nom razaranju svega dobra? 


Kapistran je govorio o osnovnom zlu onoga vre- 
mena, o posvjetovnjačenju klera, o nepoštenoj trgovini 
s duhovnim službama i častima, o bijednom lovu na 
sjajno zlato, o ruglu kukavnih najamnika u stadu 
Božjem. Njegova oštra riječ nije štedjela nikoga. 

»Optužujem«, viknuo je širom prostrana trga, 
»optužujem plemiće koji se međusobno mrcvare u 
beskonačnim razmiricama, optužujem lihvare, koji 
svoju bespomoćnu braću hvataju za grkljan i nemilosr- 
dno ih guše; optužujem one nesavjesne banditske vođe 
što za volju svakom gospodaru, koji ih plati, s ovim 
bezdušnim ortacima od grabeža i umorstva načiniše 
sramotan obrt. Opružujem bijedne trgovce koji za 
novac prodaju lažne relikvije i prazne vam džepove 
svojim bijednim prijevarama. Optužujem i tebe, kato- 
ličke puče, što vjeruješ da ćeš svoje spasenje postići po 
činima lažne pobožnosti! Što koristi na koljenima se 
uspeti po Svetim stepenicama, ako se za svoje grijehe 
zbiljski ne kaješ! Što koriste svijeće što ih pališ pred 
svetačkim oltarima, ako svom bratu, s kojim živiš u 

svađi, od srca ne opraštaš! Što koristi hodočašćenje u 
Rim, ako se tvoje srce nije skrušilo po pravom obraće- 
nju! Vrata milosti su otvorena, ali samo onome, koji je 
spreman istinski se popraviti i obratiti.« 

Tada se u širokom krugu oborilo pogdjekoje lice, 
koje nije više moglo izdržati propovjednikov vatreni 
pogled. 


»Mnogi se od vas«, nastavio je propovjednik, »tuže 
na razbojničke bande koje ugrožavaju putove prema 
vječnom Gradu. A da li si ti bolji od njih, ti nesretniče, 
koji tlačiš udovice i sirote; jesi li bolji, ti lihvaru i guli- 
kožo; jesi li bolji, ti čije srce mržnja, zavist i neprija- 
teljstvo učiniše spiljom razbojničkom? A nema li raz- 
bojnika i bandita i usred ovoga grada? Što da reknem 
o igračnicama u kojima nastojite ostvariti svoju sreću, 
a na kraju sve izgubite; a što da kažem o kockanju i 
kartanju kojim pljačkate mešetare željne dobitka? Da, 
odgovarate mi, hazardne su igre u rukama rimske 
kamere! A zar zlo zato manje zaslužuje osudu što se 
događa na svetim mjestima? Ne stoji li napisano: "Moja 
kuća je kuća molitve, a vi je pretvoriste u spilju razboj- 
ničku? Ne mora li Gospodin ponovno posegnuti za 
bičem da očisti svoje svetište ?« 


»Ovaj pogađa u glavu i hvata za guše«, šapnuo je 
njemački student svom sunarodnjaku. »Ako se radi o 
novcu, Rim ne zna šale.« Redovnik kao da je čuo šapat, 
zaviknuo je gromkim glasom: 


»Vi mislite, on govori opasno po svoj vrat, ali što 
me briga za moj vrat, ako moram kazati istinu? Ili zar 
nemam pravo? Ne čini li vam se kao da je od svih apo- 
stola preostao samo jedan jedini, za novcem pohlepni 
Juda Iškariot koji je svoga Gospodina prodao za tride- 
set srebrnika? Nisu bolji ni za dalaku, trgovci sitničari, 
koji trguju i s Božjom milošću kao oni koji vam natu- 
ravaju svoje lažne relikvije. Prevara ostaje prevara, a 
simonija ostaje simonija. Ona u Rimu daleko teže oku- 
žuje zrak negoli baruštine na Trastevere.« 

Propovjednik je završio s potresnim pozivom na 
obraćenje. 

»Sada je čas o kojem je u pustinji govorio Krsti- 
telj. Sjekira je položena na korijen drveta. Gospodin je 
zgrabio vijaču da očisti svoje gumno. Pšenicu će odni- 
jeti u svoju žitnicu, a pljevu će spaliti u neugasivoj 
vatri. Donesite, dakle, dostojne plodove pokore da se 
nebo smiluje vašoj bijedi!« 

Na propovijed se nadovezala procesija u obližnju 
crkvu San Lorenzo in Damaso. U velikim skupinama 
narod je grnuo u napola porušeno svetište i tisuće puta 
je zazivao Božje smilovanje poklikom »Milosrđe«. 

»On nam kvari sav posao«, tužili su se trgovci koji 
su pred vratima bazilike nudili na prodaju svoje lažne 
relikvije: pera iz krila arkanđela Gabrijela, ugalj sa 
roštilja svetoga Lovre, komadiće kostiju iz katakomba. 

»On nanosi štetu Crkvi«, prigovarao je kler koji je 
vodio papinske igračnice. »Mogao je običnom puku 
predočivati njihove grijehe, ali tko ga je ovlastio da 
svoj otrov bljuje na ustanove Kurije?« 

I do pape stigoše takve tužbe te je već nekoliko 
dana kasnije Kapistran bio pozvan u palaču kod bazi- 
like Santa Maria Maggiore, gdje ga je Martin V žestoko 
napao. 

»Ti osjetljivo nanosiš štetu papinskoj kameri, ako 
udaraš na igračnice«, razjareno je vikao. »Od njih 
dobivamo prihode kojih se u svom teškom položaju ne 
bismo mogli odreći. Kako nanovo mogu izgraditi Rim, 
ako su naše blagajne prazne? Kako ću isušiti močvare 
iz kojih izlazi groznica i smrt ?« 

»Obratite se, sveti Oče, na dobrotvornost svoje 
djece!« mirno je odgovorio Kapistran. »Pomoći ćete si, 
ali nemojte posizati za sredstvima koja preziru i sami 
Saraceni! Ili zar vi ne znate da i sam Kuran zabranjuje 
igru na sreću? Ne sramote li vaše igračnice ime našega 
Gospodina? Jeste li vi onda bolji od onih krvnika koji 
su u času Isusove smrti bacali kocku za njegovu halji- 
nu ?« 

»Ali ja trebam novaca!« viknuo je papa nestrplji- 
vo. »Sjetite se husita! Žiškine horde već prodiru u 
Moravsku gdje su se udomili poput đavla. Pljačkaju 
crkve i samostane, uništavaju slike, orgulje i oltare, a 


67 


katoličke svećenike progone. Kod Njemačkog Broda su 
porazili križarsku vojsku koja im se suprotstavila te se 
napokon dala u divlji bijeg. Nova vojska stoji novaca, 
a papa je mora pribaviti. Sjetite se razbojničkog 
harambaše kojemu je zloglasno ime Braccio iz Monto- 
ne! Dao sam mu kao leno, da kupim put do Rima, 
Peruđu, Asiz, Todi i Jesi, ali njegove se bande kreću 
prema jugu i ugrožavaju crkvenu državu. Dok sam još 
boravio u Firenci, pred mojim su prozorom vikali ulič- 
njaci: "Braccio valente vince ogni gente. Papa Martino 
non vale un quattrino!' — "Braccio, junak hrabri, sav 
svijet pobijedi. Za Martina papu nitko ne da ni pare!' 
Ta rugalica mi i danas odzvanja u ušima. A kako se 
mogu otresti bahatog harambaše, ako su moje blagajne 
prazne?«. 

»Zar vi zbilja vjerujete da ćete spasiti crkvenu 
državu novcem što vam pritječe iz vaših igračnica? 
Vjerujete li da Božji blagoslov počiva na tako sramot- 
nu dobitku? Dokrajčite bijednu trgovinu i Bog će vas 
spasiti rukom vaše djece! Protjerajte odavde svoje 
opake savjetnike. Otjerajte odavde bijedne trgovčiće, 
frivolne književnike koji se šepire po vašim palačama! 
Za svoju službu izaberite ljude dostojne, a u kardinal- 
ski zbor pozovite svete pastire! Onda vam neće nedo- 
stajati pomoć neba! Nemojte dalje trpjeti gnusobu na 
svetim mjestima jer vam je propast blizu i iz ruke vaših 
neprijatelja neće vas spasiti nijedna vojska koju plaća- 
te ogavnim prihodom.« 

Opservantovo asketsko lice plamtjelo je tolikim 
žarom, riječ njegova karanja tako je prodorno odjeki- 
vala da papa nije više mogao izdržati. 

»Onda dobro!« reče napokon. »Igračnice ću 
zatvoriti, njihove ću stolove spaliti i na području cije- 
loga grada ću zabraniti pod prijetnjom teške kazne 
igru na sreću. A u sveti kardinalski zbor ću pozvati lju- 
de dostojne.« 

Neumoljivom opominjaču nije sustegao svoje 
naklonosti. Imenovao ga je provincijskim vikarom 
Abruzze i dopustio mu da za opservante preuzme pet 
novih prebivališta. I pozvao ga je na slijedeći koncil 
koji je imao biti otvoren u Paviji da ondje propovijeda. 

Kad se Kapistran slijedećeg proljeća vratio u 
Akvilu, ponosnu gorsku tvrđavu na proplanku Gran- 
Sassa, našao je orlovski grad u krajnjoj nevolji. Brac- 
ciove plaćeničke bande su opsjedale posljednju utvrdu 
na putu prema Rimu. Stanovnici su se borili očajnički 
i svaku su navalu odbili žilavom otpornošću. Ipak se 
Akvila smatrala izgubljenom, ne prispije li nikakva 
pomoć. 


»Uništavanje se mora dokrajčiti«, objašnjavao je 
Kapistran tjeskobnim redovnicima. »Sam ću otići u 
neprijateljski tabor i pozvat ću neprijatelje da se povu- 
ku.« 

Uzalud su mu braća savjetovala da odustane od 
tako smiona pothvata, uzalud su ga podsjećala na to da 
je jednom vođa bande sve redovnike jednog samostana 
dao pobacati kroz prozor samo zato što mu se nije svi- 
dalo njihovo pjevanje. 

»Nije to ono najgore, umrijeti kao mučenik mira«, 
odgovorio je Kapistran i slijedećeg jutra je poduzeo 
put k okrutnom harambaši, čijim su imenom majke 
strašile djecu. 


Uz podrugljiv smijeh su ga plaćenici otpratili do 
svoga vođe. Braccio je podrugljivo pogledao malena 
čovjeka u sivoj redovničkoj halji i zapitao ga: 

»Šta hoćeš ti, patuljče? Jesi li poslan da ponudiš 
predaju grada? 

»Tko govori o predaji?« neustrašivo je odvratio 
Kapistran. »Vi Akvilu nećete nikada nadvladati, jer se 
grad većma pouzdaje u Boga negoli u vlastito oružje. 
Pozivam vas u ime Svevišnjega da se povučete! Inače 
ćete umrijeti prije nego što prođe godina dana!« 

»Naložite mi, gospodaru, i ja ću ovoga sivog miša 
nabiti na kolac!« viknuo je Gattamelata, jedan od 
podređenih zapovjednika. 

»Nemojte prljati svoga mača! « uzvratio je Braccio 
smijući se. »Mi još uvijek umijemo peći ćelava parcova, 
ako nam to godi. Ti možda misliš da sam se pobojao 
tvoga žalosnog proročanstva?« prezirno se okrenuo 
prema franjevcu. »Mora da Akvila stoji loše, kad si 

poslan da me zastrašip svojim redovničkim proklet- 
stvima.« 

»Mene ne šalje grad, nego me šalje Bog da navije- 
stim njegov kazneni sud ukoliko prezreš njegovu 
volju«, odgovorio je Kapistran. 

Na silnikovu čelu je nabreknula žila od bijesa. 

»Tko si ti da se usuđuješ sa mnom tako razgovara- 
ti? Ne bih se veselio da te bacim svojim psima da te 
požderu!« 

»Gospodaru, nemojte s tim čovjekom dangubiti!« 
promrmljao je harambaši neki drugi podčasnik podri- 
jetlom iz Peruđe, imenom Malatesta Baglioni. »Ja ga 
poznam. On je bio kapetan moga rodnoga grada prije 
nego što.je obukao redovničko odijelo. Ondje ga mnogi 
štuju kao sveca. Nije dobro podići ruku na izabranika 
Božjeg.« 

»Zatvori usta, praznovjerna budalo!« otrese se na 
nj Braccio. »Bio on svetac ili vrag, ne bojim ga se, i ako 
hoću, smrvit ću ga pod svojim čizmama.« 

No, ipak prijetnja ovog franjevca nije sasvim pro- 
mašila. Braccio je pristao na to da se snjim porazgovo- 
ri i obećao je povlačenje, ako grad svoja vrata otvori 
njegovu kapetanu Nikoli Piccinino. 

»Ni tebi ni tvom kapetanu se Akvila neće predati«, 
izjavio je Kapistran. »lIli ti zbilja misliš da ćemo ti dati 
slobodan prolaz prema Rimu?« 

»Uklonite mi ga ispred očiju!« viknuo je haram- 
baša, plamteći od bijesa. »Neka onima tamo gore poru- 
či da se ne uklanjam dokle god se orao ne preda, pa 
makar budem morao i cijelu godinu dana ležati pred 
njegovom kamenom tvrđavom !« 

Tako je pritješnjeni grad i dalje podnosio svoju 
tešku nevolju, ali ni glad ni juriš ne mogoše upokoriti 
prkosne sinove Abruzza. 

U proljeće 1424. napustio je Kapistran grad i zao- 
bilaznim putovima otputovao u Sijenu kamo je koncil 
zbog kuge u Paviji prenio svoja vijećanja. Pred ocima i 
pukom je naviještao riječ Božju. I makar su mu propo- 
vijedi često trajale više sati, nitko se nije ni maknuo s 
mjesta, tako snažno je zahvaćao srca. 

Ovdje se prvi puta susreo sa svojim redovničkim 
subratom Bemrnardinom Albizzeschi, velikim propo- 
vjednikom, koji se putem iz Firence prema Rimu svra- 
tio u svoj rodni grad. Redovnici su se srdačno pozdra- 
vili, a obojica su pripadali opservantima. 

»Ti govoriš kao onaj koji ima vlast«, pohvalio ga je 
Bernardin koji je slušao njegovu posljednju propovi- 
jed. »Bog je u tvojim riječima !« 

»Ma što sam ja prema tebi, najglasovitijem propo- 
vjedniku u cijeloj Italiji?« skromno je odgovorio Kapi- 
stran. »Dopusti da te pratim, da od tebe učim!« 

»Mi ćemo uvijek govoriti različitim jezikom«, 
smješkao se Bernardin, »i to je tako dobro! Zato sma- 
tram da ćeš ti od mene moći malo naučiti. Nastoj kao i 
ja tu i tamo u svoju propovijed unijeti kapljicu humo- 
ra. Neka se siromašni narod malo nasmije pa će te 
radije slušati, ako govoriš o ozbiljnim stvarima !« 


»Šala u propovijedi? To mi je strano!« začuđeno 
je odgovorio Kapistran. 

»Ti ćeš već to polako shvatiti. Ta i ti si sin svetoga 
Franje koji je od vremena do vremena svoje slušatelje 
razveselio kakvom veselom zgodicom. Ni Bog ne grmi 
uvijek, to manje bi njegov blagovjesnik trebao to činiti, 
pa makar poziva svijet na pokoru.« 

Obojica se dogovoriše da će Bernardin čekati u 
Sijeni, dok se Kapistran za kratko vrijeme ne navrati u 
Akvilu. 

Baš je stigao u pravi čas da doživi svršetak straho- 
vita opsjedanja. Martin V je mudrim zahvatima protiv 
harambaše pridobio moćne saveznike. Papinske čete, 
zatim čete Viscontija iz Milana i kraljevske iz Napulja 
su zajednički udarile na Braccioa. Još je harambaša 
prkosio triput jačoj sili, a kad su 2. lipnja 1424. Akvi- 
lanci navalili i njegovoj vojsci došli za leđa, propao je. 
Poraz je bio potpun. Braccio je teško ranjen ostao na 
bojištu i bio prenesen u šator napuljskog vojskovođe. 
Nekoliko dana kasnije ga je ondje snašla smrt. Bilo je 
to malne točno na dan kad je prošla godina dana nakon 
Kapistranova posjeta u njegovu taboru. 

Tijelo mu je preneseno u Rim gdje je pokopan u 
jednom vinogradu. 

Kapistran se požurio natrag u Sijenu i s Bernardi- 
nom je otputovao u Vječni Grad. 


BITKA ZA ZASTAVE 
1424—1427 


Zlatne zrake su jednoga kasnog ljetnoga jutra 
osvjetljivale visoki grad Peruđu. Već se satima tiskalo 
silno mnoštvo naroda na trgu između stolne crkve i 
Palazzo del Municipo da bi slušalo velikoga propo- 
vjednika Bernardina iz Sijene. Sada su se uspeli dosto- 
janstvenici grada na tribine koje su načinjene za njih, 
biskup s kanonicima i cjelokupnim klerom, kapetan, 
vrhovni sudac, vijećnici, dekani cehova, plemići iz naj- 
uglednijih porodica. 

Sve je obuzela silna napetost kad je Bernardin 
progovorio i kad im je zorno predočio đavla. Kad su 
napokon zabrujala zvona s tornja San Lorenzo, došao 
je najčeznutljivije očekivani, mršavi, slabunjavi redov- 
nik u sivoj halji, ošišane glave, sve do bijeloga vijenca 
od kose. Snažan brat laik iz samostana Monteripido 
mu je krčio put do propovjedaonice podignute na otvo- 
renu, a pokraj nje se vijorila zastava modre boje sa 
zlatnim IHS, monogramom Imena Isusova, koji je bio 
okružen zlatnim zrakama. 

Nakon posljednjeg udarca zvona jenjao je glasni 
žamor i nastala grobna tišina. 

»Obećao sam, dragi moji Peruđinci, da ću vam 
pokazati đavla«, započeo je propovjednik čiji je metal- 
ni glas bez teškoće svladao široki prostor. »Ne vidite li 
ga? Pogledajte jedan drugom u lice! Svi ste vi đavli; 
jer ne ljubite, i ne tražite, i ne činite ništa drugo nego 
samo djela Zloga!« 

Prestrašeni slušatelji su se stresli, jedni druge su 
zbunjeno promatrali, kao da su tražili jedan u drugoga 
rogove i konjska kopita. 

»U cijeloj Italiji vas nazivaju đavlima koji se ne 
plaše ni svete vode«, nastavio je pučki misionar. »I 

imaju pravo. Đavao vas sve drži za gušu, đavao pohle- 
po, đavao bludnosti, svađe, lihve, bogohulstva i strasti 
igranja.« 

Neštedimice im je predbacivao njihove poroke. 

»Stoljećima ste poznati kao opasni razbijači, vaši 
plemići u beskonačnim razmiricama jedni druge kolju. 
Bog zna koliki su Oddi i Baglioni na kamenju ovoga 
irga već raskrvavljeni! Ali i obični puk radi jednako 
kao i sinovi plemenitih porodica. Ili zar vi sami sebe ne 
obeščašćujete i onda kad slavite godišnju uspomenu na 
svoga biskupa, mučenika Herkulana, u okrutnoj borbi 
s kamenjem, pri čemu ne bude na glavama samo kvrga 
i rana, nego često i smrtonosnih povreda ? Ne obeščaš- 
čujete li spomendan svoga zaštitnika divljim plesa- 
njem po svim ulicama i trgovima ?« 


Peruđinci su zablenuto promatrali jedan drugoga: 
Propovjednik se snalazio u njihovu gradu kao da je bio 
jedan od domaćih. 

»Da, znam ja što se kod vas događa«, odzvanjalo je 
irgom. »Poznate su mi sve vaše vragolije, vaša sklonost 
prema igrama na sreću, vaša gramzljivost, vaša tašti- 
na.« 

Ženama je predbacivao njihovo dotjerivanje, tije- 
sne prslučiće, metar dugačke povlake na haljinama, 
bojadisanje kose, obrijane obrve, cipele s visokim pot- 
peticama, kojima tjeraju u laž riječ Gospodinovu da 
nitko svome stasu ne može nadodati ni lakta. Njegov 
bijes pogađao je i muževe, dangube, koji svoj novac 
zapiju ili proigraju, okrutnike koji svoje žene tuku, 
besposličare, bludnike i brakolomce. 


Nevrijeme se tu i tamo stišalo. Sunčana zraka se 
probila kroz tmaste oblake. Vesela šala je potištenima 
omogućila da odahnu i često je trgom odjeknuo smijeh, 
ako je možda propovjednik slabe upravljaće usporedio 
sa strašilom za ptice pred kojim vrane isprva prestra- 
šene odlijeću. 

»Ali kasnije se dogodi da koja, hrabrija, dođe 
posve blizu; i kad vidi da se slamnati čovjek ne kreće, 
doleti mu na luk i kad vidi da on ne strijelja, izgubi 

svaki strah, popne mu se na šešir i nešto na njemu nači- 
n1.« 

Onda opet nastupi ozbiljnost. Na redu su gramz- 
ljivci i lihvari. 

»Vi mislite da gramzljivost nije smrtni grijeh? Ito 
je posve težak grijeh! Imetak što ga čvrsto držiš u svo- 
jim pandžama nije tvoj nego Božji. Bog Ti ga je dao da 
ublažuješ bijedu siromaha. Gramzljivcu nikada dosta. 
A dali je koji između vas zadovoljan s onim što ima? 
Taj neka digne ruku! O, pa vi ne dižete ruke? Ne vidim 
nijedne! Svi ste, dakle, gramzljivi, pa i žene. Podajte 
siromasima od svoga preobilja; vi koji imate više 
pokrivača nego što luk ima ljusaka, pokrijte golotinju 
siromaha, jer je njegovo tijelo jednako tvome!« 

Još je neumoljivije osudio lihvara koji se tovi na 
račun siromaha, pije krv Kristovu i Gospodina prodaje 
za komadić luka. Plemiće je opominjao da prekinu svo- 
ja neprijateljstva i da se izmire. 

»Otjerate li mir od svojih vrata, on vas neće naći u 
vašem posljednjem času i na vaš se grobni kamen ne bi 
smjelo napisati 'Requiescit in pace!' — Počiva u miru! 
— nego: 'Requiescit in pece!" — Počiva u paklini!« 

Napokon je podigao uvis ploču na kojoj je kao i na 
zastavi stajalo Ime Isusovo — IHS — i sav se narod bacio 
na koljena da iskaže poštovanje svetome znaku. 

Ivan Kapistran, koji je velikoga propovjednika 
dopratio u Peruđu, bio je za vrijeme misija njegov naj- 
vjerniji pomagač. Mnogo je sati ustrajao u ispovjedao- 
nici da grešnike izmiri s Bogom. On, koji je nekoć u 
ovom umbrijskom gradu izvršavao sudačku vlast, sre- 
đivao je najrazličitije pravne poslove i dokrajčio pra- 
staru svađu. 

Na svršetku misija se na katedralnom trgu desio 
uzbudljiv prizor. Peruđinci su na golemoj lomači spa- 
lili svoje ispraznosti, pomodarske tričarije, vlasulje, 
posudice rumenila, igraonike, kockarski pribor, nepri- 
stojne knjige i slike, zlatne mrežice za kosu, srebrne 
pojaseve. Među praskanje vatre se umiješalo odjekiva- 
nje iz tisuću grla: »Milosrđe!« — vapaj pokajničkog 
grada za Božje milosrđe. 

»Gledaj tamo Peruđince!« šapnuo je Bernardin 
svom redovničkom subratu Kapistranu. »Cijela ih Ita- 
lija zove đavlima, od sada će on svim gradovima biti 
uzorom.« 

»Poznam ih«, smiješio se negdašnji kapetan. »Oni 
znaju biti veliki kako u zlu tako i u dobru. Nijedan 
drugi grad nije jednako sposoban kao Peruđa kako za 
skretanje s pravoga puta tako i za najveće žrtve. Neka 
bi plamen u kojem su danas uz klicanje spalili svoje 
ispraznosti bio Božji požar, a ne vatra od slame u čijem 
će pepelu možda već sutra prekapajući tražiti svoje 
dragocjenosti! « 

»Plašiš li se toga? upitao je Bernardin. 

»Poznam ja svoje Peruđince«, odgovorio je Kapi- 
stran. 

Ipak se činilo da su stanovnici glavnog grada 
Umbrije stvari uzeli ozbiljno. Gradski oci su udarili 
zabranom nemoral, borbu s kamenjem, kockanje i za 
svaki prekršaj su se prijetili oštrim tjelesnim kaznama. 
Velik broj obitelji se izmirio da je Bernardin u čudu 
pitao svoga redovničkog subrata kako je u jednom 
jedinom gradu moglo biti toliko zavađenih. 

Ipak propovijedi velikog pučkog misionara nisu 
naišle samo na odobravanje nego i na oporu kritiku. 
Bilo je mnogo svjetovne i duhovne gospode kojoj nika- 
ko nije bilo drago što ih se smeta u njihovu udobnu 
miru. Drugi su se sablaznili zbog čašćenja Imena Isu- 
sova i jednostavno su to proglasili krivovjerjem. 
Humanist Poggio Bracciolini, koji zaista nije spadao 
među one pobožne, uzrujao se zbog toga što su Ime Isu- 
sovo i Krist bili jedno od drugoga odijeljeni; sljedbeni- 
ci prave vjere su se odvajkada nazivali kršćani, a ne 
»jezuani«. 

Bura koja se oborila na Bernardinovu glavu, sle- 
gla se kad je slijedeće godine držao korizmene propo- 
vijedi u Viterbu. I u ovom gradu je imao silan uspjeh. 
Od njegove vatrene riječi se rastopio prkos grijeha. 
Povrh plamena u kojem su izgarale sjajne ispraznosti 
visoko je blistao znak Imena Isusova. Kartaški stol i 
jazbine opačina su tonule u plamenu. 

Početkom Svetoga tjedna se spustila teška oluja. 
Papa je posebnim pismom Bernardinu zabranio svako 
daljnje propovijedanje i naredio mu da dođe u Rim da 
se opravda. Ništa strašnije nije moglo pogoditi pučkog 
misionara. No on je ipak bez oklijevanja poslušao i na 
Uskrsni utorak se dao na put u Rim. 

Papa Martin V mu je zabranio, dok se slučaj 
konačno ne raščisti, propovijedanje i odredio da ne 
smije ostaviti Rim. Bernardin se ponizno podložio 
nalogu. On, koga je često okruživalo oduševljeno klica- 
nje naroda, sada je sebe gledao osuđena i prezrena kao 
krivovjerca, idolopoklonika i kao preteču Antikrista. 
Mržnja njegovih neprijatelja i prezir bestidnih huma- 
nista su ga nemilo udarali. Negdašnji prijatelji su mu 
se ugibali s puta, ako bi ga sreli. Uličnjaci su se na nj 
nabacivali kamenjem i galamili: »Pazi, fratriću, 
doskora ćeš biti spaljen !« 

U toj velikoj napuštenosti mu je priskočio u 
pomoć njegov prijatelj. Čim je Ivan Kapistran, koji je 
propovijedao u Rijetiju, dočuo za nevolju svoga prija- 
telja, sve je ostavio te s velikom pratnjom otputovao u 
Rim. Da ne bi ostavio mjesta kakvoj sumnji, na kojoj je 
on strani, krenuo je na čelu procesije, noseći zastave sa 
znakom Imena Isusova, u baziliku sv. Petra. 

Nekoliko dana kasnije pred Svetim je Ocem 
održana rasprava u kojoj su protivnici protiv Bernar- 
dina iz Sijene iznijeli najteže optužbe. Ponajprije su 
napali čašćenje Imena Isuova kao nedopušteno i kao 
nešto sektaško. Već se vjerovalo da su opservanti izgu- 
bili, kad li uskoči Kapistran. 

»Kako možete osuđivati ono što dopušta Sveto 
pismo? viknuo je raspaljen svetom revnošću. »Zar u 
poslanici svetoga Pavla Filipljanima ne stoji napisano: 
*Bog ga je uzvisio i dao mu ime koje je nad svakim ime- 
nom, da se Imenu Isuovu poklone sva stvorenja koja su 
na nebu, na zemlji i pod zemljom'? Ne stoji li i u Dje- 
lima apostolskim: 'Nema nijednoga drugog imena pod 
nebom danog ljudima u kojem bismo mogli biti spaže- 
ni'? I ponovno u istoj knjizi: "Svaki koji zazove ime 
Gospodnje bit će spašeni"? 

Gdje bismo drugdje u svom tjeskobnom vremenu 
trebali tražiti pomoć nego u njegovu Imenu? Zar nevo- 
lja nije dosta velika, a da nas ona ne sili da se pred njim 
bacimo na koljena? Husitske horde su već preplavile 
Ugarsku, Moravsku, Šlesku, Austriju i Njemačku. Čak 
i oklopljeni vitezovi bježe pred njima. Utisnite križari- 
ma u ruke zastavu Imena Isusova i oni će odolijevati! 
U njegovo Ime će pobjeđivati kao što je car Konstantin 
pobijedio kod Milvijskog mosta. 

Neka u Ime Isusovo izgore opačine svijeta kao što 
izgorješe opačine i ispraznosti na lomačama u Milanu, 
Firenci, Sijeni, Peruđi, Viterbu i Aleksandriji. Ne radi- 
mo li ispravno kad častimo Ime Isusovo, gdje se soton- 
ska oholost uzdiže do neba? 'Borimo li se u Ime Isusovo 
sa Sotonom', piše sveti Justin, 'Isus se bori za nas, s 
nama i u nama! Neprijatelji moraju uzmaknuti kad 
čuju njegovo Ime.' Nije li već sveti Franjo naredio da se 
na putu ne smije ostaviti da leži komadić papira, jer bi 
na njemu moglo biti napisano Ime Isusovo? Stavimo, 
dakle, Ime našega Gospodina na svoje zastave, prikuj- 
mo ga na vrata svojih gradova, na zidine svojih tvrđa- 
va, i bit ćemo sigurni. Postavimo ga na nadvratnike 
svojih kuća i Duh će Božji prebivati u njima! A učini- 
mo li, što hoće neprijatelji Bernardinovi, odbacimo li 
Ime Gospodinovo, pogazimo li njegov znak, kao što 
sam vidio da se dogodilo, u uličnom blatu, naše će spa- 
senje biti izgubljeno, i mi ćemo sami biti pregaženi kao 
i obeščašćeni simbol. Ne prihvaćajmo, dakle, njihova 
pogubna savjeta, poslušajmo riječ što nam je upravlja 
sveti Ivan Zlatousti: 'Ime Isusovo je strah zlih duhova. 
Njime se želimo nakititi, snjim želimo oko sebe izgra- 
diti zidine'!« 

Tako je bio snažan dojam ovoga obrambenoga 
govora da je Bernardin otišao s ovog postupka sjajno 
opravdan. Martin V mu je dopustio da svagdje propo- 
vijeda, da nastavi promicati čašćenje Imena Isusova i 
da ponovno uspostavi zastave. Samo je zahtijevao da 
se monogramu Imena Isusova doda križ kako nitko ne 
bi mogao kazati da se puk baca na koljena pred tri 
mrtva slova. I sam je sa svojim klerom sudjelovao u 

jednoj procesiji pred kojom je Ivan Kapistran nosio 
zastavu s Imenom Isusovim. Osim toga je papa Bemar- 
dina ovlastio da propovijeda u Svetom Petru i u drigim 
crkvama grada Rima. 

»Kad sam došao u Rim«, nekom zgodom je rekao 
veliki pučki misionar, »najradije bi me skuhali i spekli. 
Ali kad su kasnije slušali moje propovijedi, jao onome, 
tko bi se usudio protiv mene kazati ma samo jednu žal- 
nu riječ! Svijet je tako prevrtljiv!« 

Bemardin je odlučno odbio kad mu je papa ponu- 
dio biskupsku stolicu u Sijeni i kad ga je, štoviše, 
pozvao u kardinalski zbor. 

»Ma, brate Anđulečo«, pripovijedao je u svom 
samostanu Aračeli u Rimu priprostom, jednostavnom 
bratu vrtlaru, »htjeli su me načiniti biskupom.« 

»Oče, čvršće pritegnite svoj pokornički pojas! 
Nemojte se u to upuštati !« odgovorio je brat i motikom 
udario u gredicu. Malo zatim je Bernardin počeo izno- 
va: 

»Hoće me učiniti nadbiskupom.« 

»A što to ima značiti?« promrmljao je Anđelučo. 
»Vrtlari su vrtlari, a propovjednici su propovjednici! 
Ostanite kod svog posla.« 

»Hoće me učiniti patrijarhom.« 

»Ne, ne, ne!« 

»Hoće me učiniti kardinalom !« Tada vrtlar pusti 
motiku da padne pa reče: 

»Ako stvar stoji tako, onda odložite pokorniči 
pojas!« 

»E, ludoga li Anđeluča, pristaješ da me iskuša gri- 
miz!« nastavio je Bernardin. »Vidiš li me jednoga dana 
bez ove halje, možeš biti miran da to nisam ja!« 

Ivan Kapistran jse iz Rima vratio u Akvilu i sveča- 
nim očitovanjem je proslavio pobjedu Imena Isusova. 
Slušaoci su za vrijeme večernje propovijedi na trgu u 
rukama držali zapaljene svijeće i klicali svetom znaku 
IHS što ga je redovnik podigao na posebnoj ploči. 

Kapistran je u San Đulijanu živio u velikom siro- 
maštvu. Sa svojom braćom je prosio milostinju, noseći 
prosjačku torbu na leđima. Kod samostanskoga stola 

je bio najumjereniji, sasvim se odrekao uživanja mesa, 
a svoje vino je toliko vodom razređivao da se jedva 
moglo zvati vinom. 

Doskora ga je novi zadatak pozvao iz tišine njego- 
va samostana. Gradovi Lančano i Ortona su već dugo 
živjeli u ogorčenu neprijateljstvu. Jednu milju u unu- 
trašnjosti smješteni Lančano htio je imati luku na 
jadranskoj obali da tako postane neovisan o Ortoni. 
Ortona je u tome gledala nanošenje štete svojoj trgovi- 
ni pa se žestoko branila. Da bi dokrajčili stare razmi- 
rice, oba grada se obratiše na Kapistrana i zamoliše ga 
da među njima bude posrednikom. 

Sredinom zime je opservant bosonog otputovao 
preko vrlovitih Abruzza te je 8. prosinca 1426. u crkvi 
San Frančesko u Lučanu potresnom propovjedu o miru 
započeo djelo izmirenja. 

»Nagodite se, oče, s Ortonom !« doviknuše mu gra- 
dani. »Neka bude sve onako, kako vi smatrate da je 
dobro. Sve stavljamo u vaše ruke, svoj grad, kulu i 
luku.« 

Kapistran je neumorno vodio pregovore koji su 
dovršeni u crkvi svetoga Tome u Ortoni. Negdašnji 
pravnik je izradio deset paragrafa po kojima su oba 
grada sklopila mirno zajedništvo i uzajamno su jedni 
drugima osigurali građanska prava. Svečano su se 
nagodili i to je dokrajčilo njihovu svađu. 

Kapistran je otputovao u Napulj da ugovor pod- 
nese kraljevskoj vladi da ga ona potvrdi. Za grad koji 
je volio sjaj bilo je to veliko uzbuđenje, kada je u njemu 
ponovno viđen nekoć sjajan kavalir, otmjen plesač, 
jahač i lovac, u sivoj redovničkoj halji. I ovdje je narod 
grnuo na njegove pokorničke propovijedi kojima je 
prisustvovala i sama postarija kraljica Ivana II sa cije- 
lim svojim dvorom. Kapistran je u tišini molio da bi 
Bog ovu grešnu ženu priveo na put pokore i obraćenja. 


IZAZVANI OKRŠAJ 1427-1431 


Jednog vrućeg ljetnog dana žega je plamtjela nad 
gradom Rimom. U blagavaonici San Frančesko u Tra- 

stevere sabraše se ugledna braća Franjevačkog reda, 
da bi sa svijeta uklonila onu svađu koja je njihovoj 
zajednici već desetljećima prijetila da je rastrga. Već 
su se po samoj vanjštini dobro prepoznavale dvije sku- 
pine. Protivnici reforme su se okupljali oko jednoga 
subrata koji je među njima dostojanstveno sjedio u lju- 
bičastom ornatu, dok se šačica: opservanata, gotovo 
potisnuta njihovom nadmoćnošću, stisnula na nekoli- 
ko klupa. Tri su nosioca grimiza prisustvovala raspra- 
vama, kardinal Đordano Orsini je predsjedao. 


Kao protivnik neprijatelja reforme uzeo je riječ 
jedan franjevački biskup. Tri sata je oštro napadao 
opservante. 

»Sva su krivovjerja započela sa sličnim novotari- 
jama kao što ih vi uvodite«, viknuo je zvonkim glasom. 
»I mi ljubimo siromaštvo kao najdragocjeniju ostavšti- 
nu svog Oca, ali se čuvamo onih pretjeranosti što ih vi 
sebi prisvajate. Zašto idete bosi kad je i naš Gospodin 
nosio obuću? Kako bi inače Ivan Krstitelj mogao reći 
da nije dostojan odriješiti remenje na njegovoj obući? 
Čemu gruba redovnička halja kojom se zaodijevate? 
Nemoguće je da je Kristova haljina bila tako bijedna, 
jer inače stražari kod križem ne bi za nju bacali kocku. 
I zabrana da se dotiče novac! Zar nije i Gospodin uzeo 
u ruku novac kad je dopustio da mu farizeji pruže 
porezni novac? Sve to ne služi ničemu drugom, nego 
vodi u opasno krivovjerje.« 

Bogati, dosjetljivi kardinal Orsini, komu je dugi 
govor bio dosadan, zijevnuo je prekrivši rukom usta. 
Radije bi on sjedio uza svoje latinske kodekse što ih je 
vrlo marljivo sakupljao i čuvao kao najdragocjenije 
blago. Osim toga se teško osjećao još i zagušljiv zrak 
zbog prepune dvorane i štetnih isparivanja koja su 
dopirala s tiberskih močvara! »Da ovaj barem skrati! « 
promrmljao je od dosade. 

»Ali naravno«, grmio je biskup dalje, »naš se jed- 
nostavni puk divi takvom privjesku siromaštva, prem- 
da naš Gospodin uzvisuje nutarnje, a ne vanjsko odva- 
janje od bogatstva ovoga svijeta. Ljudi se zgrću sa svih 

strana, kad se opservanti uspinju na propovjedaonicu. 
Što oni drugo traže nego samo odobravanje slaboum- 
noga mnoštva, koje svojom silnom galamom izmjenice 
tjeraju sada na plač sad opet na smijeh? Traže li spas 
duša, čast Božju? Ništa takvo! Idu samo za vlastitom 
slavom u kojoj se sunča njihova taština.« 

»Čovjeku se čini kao da sluša humanistu Poggija«, 
prišapnuo je Orsini ostalim kardinalima. 

»Svi su oni sajamski vikači, duhovni šarlatani, 
neškolovani blesavci, koji ne poznaju svetoga bogo- 
slovlja. Prazni lonci upravo zvone najglasnije. Pogle- 
dajmo njihove nastambe! Mnogi hodaju naokolo pode- 
rani. Primaju sve, koji im se samo jave: seljačke sluge, 
koji su prelijeni da idu za plugom, odbjegle plaćenike i 
vojnike koji su jedva oprali ruke od krvi.« 

»Ponovno čujem ismjehivača Poggija«, smiješio se 
Orsini. 

»To raste i množi se poput gamadi! Tjerate nas iz 
samostana. Već ste zaposjeli Porcijunkulu i, štoviše, 
samostan na La Verni, ona časna mjesta gdje je sveti 
Franjo primio Isusove rane. Onda opet prebivate u 
pustinjama i samotištima, u kojima ne stanuje više od 
trojice ili četvorice braće. Kako tu može uspijevati 
zajednički život, kako se Pravilo može savjesno opslu- 
Živati!« 

Napokon se zaprijetio kaznenim sudom siroma- 
šnoj braći, koja su se šćućurila kao pod navalom tuče. 
Jedva što je biskup dovršio, kadli usta Ivan Kapistran 
i zamoli za riječ. 

»Odgodimo to za kasnije!« rekao je Orsini, dosa- 
đujući se. »Vrijeme je blagovanja.« 

Sada je Kapistranova strpljivost bila pri kraju. 

»Tri sata smo pustili da biskup protiv nas iznosi 
prigovore«, viknuo je uzbuđeno, »i sad je najednom 
vrijeme blagovanja? Zahtijevam da se čuju i moji 
odgovori, sada i odmah!« 

»Koliko sati želiš govoriti?« upitao je mrzovolja- 
sto kardinal koji je potjecao iz moćne rimske plemičke 
porodice. 

»Ni pola sata!« 

»Onda dobro pa ćemo i tebe saslušati!« 

Kapistran je točku po točku razglobio dobro pri- 
pravljen biskupov govor. Bez priprave je odgovorio s 
toliko oštrine duha da su kardinali zaboravili na gladi 
umor i napeto su ga slušali. 

»Optužuje nas se s licemjerna siromaštva«, započe 
opservant. »Mi u tome samo nasljeđujemo način života 
i zapovijed svoga Osnivača, koji je i sam išao bos i obu- 
čen u prosjačku odjeću, i svojim je sinovima zabranio 
da se novaca ma samo dotaknu. Ako biskup u tome vidi 
neku pretjeranost, onda njegov prigovor pogađa i 
Serafskog Sveca. Ili možda subrat, koji toliko naglaša- 
va svoju učenost, ne pozna Pravilo našega svetog Oca?« 
Kapistran je iz džepa izvadio knjižnicu i počeo čitati: 

»Braća ne smiju sebi ništa prisvojiti, ni kuću, ni 
komad zemlje, upravo ništa. Neka na ovome svijetu 
poput putnika i tuđinaca u siromaštvu služe našem 
Gospodinu.' Tako to stoji u šestom poglavlju svetoga 
Pravila, a u osmom stoji: "Neka nijedan od braće, gdje 
god bio i kamo god išao, uza se ne nosi novca ili novča- 
nih vrijednosti i neka ih ne prima ni za odjeću, ni za 
knjige, ni kao plaću za neki posao, ni u jednom slučaju; 
jer mi ne smijemo od novca i novčanih vrijednosti oče- 
kivati veću korist nego od bezvrijedna šljunka.' Na 
jednom drugome mjestu naš Otac uspoređuje mamona 
s magarčevom izmetinom. Nije li to dosta jasno, gospo- 
dine biskupe?« 

Crkveni knez, koji je malo prije bio uvjeren u svo- 
ju pobjedu, problijedio je i nije umio bilo što odgovori- 
ti. 

»Ali ne samo da prigovori moga predgovornika 
pogađaju našega svetog Utemeljitelja, nego i samog 
našega Gospodina. On je svojim učenicima naložio: 
"Ništa ne uzimajte sa sobom na put, ni štapa, ni torbe, 
ni kruha, ni novca! Gddje vas ne prime, otresite praši- 
nu sa svojih nogu!" — Dobro pripazite, gospodine 
biskupe! Sa svojih nogu! Obuća se tu ne spominje. 
Neću se s vama prepirati da li je Isus nosio obuću i 
kakvo bolje odijelo nego što mi nosimo. U svakom je 
slučaju naš Gospodin išao bosonog putem svoga trplje- 

nja, pa zato tako činimo i mi koji ga nasljeđujemo u 
njegovu trpljenju.« 


»Izvrsno, izvrsno!« smijuljio se Orsini. »U njego- 
voj dosjetljivosti se prepoznaje negdašnji pravnik.« 

»Vi imate pravo, gospodine biskupe, ako duhovno 
siromaštvo pretpostavljate vanjskom. Ali svijet koji 
pogiba od čežnje za novcem i imanjem treba nekakav 
vidljivi znak, ako se hoće podići iz svoje zlatne močva- 
re. Naš je Red osnovan zato da bude ovakav znak. Žali- 
bože, da su se tako mnogi samostani udaljili od starog 
ideala i samo još po imenu pripadaju među Kristove 
siromahe. Na mnogo mjesta se više ne osjeća ni dašak 
od unutrašnjeg siromaštva; ili, kako se može govoriti o 
duhovnom siromaštvu, ako se samo o tome misli i samo 
za tim teži da se povećaju posjedi ?« 

Biskup je pokušao da mu upadne u riječ, ali bor- 
beni sin Abruzza nije dopustio da ga prekine. 


»Mi smo vas dosta dugo slušali, sada govorim ja. 
Vi naše propovjednike sumnjičite i podmećete im 
bijedne molitve. A što biste vi kazali kad ja iz vaših 
riječi ne bih ništa drugo izvukao nego samo nesklonost 
i zavist? Nije se nama svuda klicalo, pred nas se i plju- 
valo, kamenje se na nas bacalo i za nama su se pjevale 
uličnjačke pjesme. Da smo išli za naklonošću mnoštva, 
mi bismo mu laskali; mi ga pozivamo na sud. Da smo 
na pravome putu, dokazuju naši uspjesi, masovna 
obraćenja, vraćanje otetih dobara, izmirenje nakon 
beskonačnih svađa.« 

»Toga nitko ne može opovrći«, primijetio je jedan 
od kardinala. »Kako god je malen, redovnik se brani 
hrabro i s puno duha.« 

»Predbacujete nam neznanja, ali nepravedno, jer 
mi nipošto ne preziremo svetoga bogoslovlja. Neka 
bude općenito da naš brat Bernardin uvijek sa sobom 
nosi svoje knjige. Ja bih, gospodine biskupe, mogao 
oštricu okrenuti prema vama i podsjetit vas na neke 
propovjednike iz kuća koje se protive reformi, kako 
bez najmanje duhovne spreme uzlaze na propovjedao- 
nicu.« 

»Jedan slučaj !« zahtijevao je biskup. 

»Kada to tražite, možete čuti! Dosta je da samo 
spomenem brata laika Lovru iz provincije Apulije, koji 
naokolo obilazi zemljom, a ne zna pročitati ni jedno 
slovo. Pisao sam provincijalu neka ode u kuhinju i pri- 
prostom bratu Lovri opere noge, kad i laici propovije- 
daju.« 

Biskup je problijedio od bijesa, ali je morao šutje- 
ti, jer je i njemu bio poznat taj slučaj. 

»Predbacujete nam da su naše kuće prenatrpane. 
To može odgovarati istini, ali mi ne gledamo da li je 
tijesno, nego to da li su oni, koji dolaze k nama dostojni 
poziva. Božji poziv može doseći i najsiromašnijega seo- 
skog slugu, kao i posljednjega vojnika plaćenika. Ako 
je Sveti Otac neke od vaših kuća predao nama, to je 
učinio samo zato što u njima nije bilo podmlatka, 
premda vi tako lako primate svoju braću. 

Optužba zbog krivovjerja nas baš nimalo ne poga- 
đa, jer upravo mi opservanti vodimo neumoljivu borbu 
protiv fratičela, svoje zalutale sektaške braće. Mi ne 
želimo ništa drugo nego samo živjeti u zajedništvu svo- 
ga Reda, zajedno s vama, i nadamo se da će reforma, uz 
koju smo prionuli, obnoviti sve kuće. Nisu oporbenjaci 
oni koji vjerno žive prema Pravilu, nego oni koji su se 
od njega udaljili.« 

Uzalud je biskup još jednom tražio riječ. 

»Iscrpljivo smo saslušali oba stajališta«, rekao je 
Orsini. »Ovaj se okršaj odvijao dosta žestoko, ali od 
onoga što je rečeno, ništa ne smije izići na javu da bi se 
izbjegla sablazan. Zato svima o svemu ovome nalažem 
najstrožu šutnju.« Da bi zavađenima omogućio pomi- 
renje, pozvao je biskupa i Kapistrana svome stolu. 

Papa Martin V je konačno i sam zahvatio u tu pre- 
pirku i naredio da se za budućnost previše strpljivom 
genralu Reda Antunu iz Mase da kao pomoćnik 
pobožni prokurator Reda, Vilim iz Casale, bez čijega 
pristanka on ne smije ništa odrediti. Uostalom, refor- 
ma Reda je trebala biti provedena slijedeće godine na 
generalnom kapitulu u Asizu. 

Iz sviju su zemalja grnula manja braća u rodno 
mjesto svoga svetog Utemeljitelja, gdje je na Tijelovo 
1430. otvoren generalni kapitul. Užasne su stvari pri- 
povijedala braća iz Češke, Ugarske, Saske i Franačke o 
nedjelima husita. 

»Kamo upadne seljačka češka vojska, ondje osta- 
nu samo smrt i ruševine«, pripovijedao je prestrašena 
lica jedan brat iz Saske. »Stotina zidinama utvrđenih 
gradova i tisuću sela nestalo je u plamenu. Neljudi su 
starce, žene i djecu bacali u njihove goruće kuće. Pro- 
pala su neprocjenjiva umjetnička djela. Razbojnici su 
do tri tisuće kola punih plijena odvezli kući. Nijedan 
redovnik, nijedan svećenik, kojega uhvatiše, nije 
umaknuo okrutnom mučenju.« 

»Ako križarska vojska ?« upitao je Kapistran, bli- 
jed od užasa. 

»Bijes krivovjeraca raspršio ih je kao pljevu.« 


U tako tmurnim okolnostima španjolski je kardi- 
nal Juan Cervantes, kojega je papa postavio da bude 
reformator Reda, na Svečevu grobu otvorio generalni 
kapitul. Činilo se kao da je posvećeno mjesto raspalilo 
sve željom da prihvate reformu. Dotadašnji generalni 
ministar Reda dignut je sa službe, a preuzeo ju je Vilim 
iz Casale kao njegov nasljednik. Zato su se opservanti, 
koji su očekivali provođenje odlučnijega poboljšanja, 
odrekli vlastitih vikara, a oni drugi su obećali da će u 
svojim kućama ponovno uvesti stegu. 

Prema kardinalovu nalogu poseban je odbor pod 
Kapistranovim vodstvom izradio obnovljene Konstitu- 
cije. Prema njima su samostani imali otuđiti postojeća 
dobra i obavezati se da će se odreći i posjedovanja 
gotova novca. Dakako da su neke strogosti, koje su se 
još nalazile u pravilu, bile ublažene. 


Na Kapistranov zahtjev dodano je Konstitucijama 
da svaki franjevac u svakoj propovijedi ima napadati 
»đavolsko i prokleto krivovjerje husita«. Bila je to 
nečuvena novost, što je ova goruća potreba vremena 
unesena među propise, koji su prema staroj predaji 
uređivali samo redovnički, unutrašnji život Reda. 

Konstitucije su jednodušno prihvaćene. Činilo se 
kao da je Siromašak svojim sinovima ulio nov polet i 
novu gorljivost. Svi su s vatrenim oduševljenjem povi- 
kali: »Kod toga želimo ostati, želimo u Redu zajedno 
Živjeti i umirati.« Posebnom su se zakletvom obvezali 
da će provoditi reformu; novi generalni ministar imao 
je proputovati Provincije da posvuda uspostavi stegu i 
red, a Kapistran ga je imao pratiti. 

Generalni kapitul je završen svečanim Tebe Boga 
hvalimo. Činilo se da je tako spašeno jedinstvo Reda. 

Doskora se za opservante pojavilo nenadano razo- 
čaranje. Mnoga su braća, koja su se zaklela da će pri- 
hvatiti reformu, potajno tražila oprost od svoje zakle- 
tve. Što je na Svečevu grobu zaključeno, samo se 
teškom mukom provodilo u praksi. Mnogi samostani, 
koji su živjeli od pamtivijeka od stalnih prihoda, mora- 
li su se postaviti na posve nove gospodarske temelje. 
Martin V je, umoran od neprestanih jadikovki, konač- 
no dopustio manjoj braći posve općenito da mogu zad- 
ržati postojeća dobra i stalne prihode te da ih mogu i 
ubuduće stjecati. Time bijaše — jedva dva mjeseca 
nakon generalnog kapitula — franjevačko siromaštvo, 
srce i jezgra Reda, predano na milost i nemilost. 

Vilim iz Casale se, doduše, iskreno trudio prigo- 
dom svoje vizitacije da ukloni najgrublje zlorabe, ali je 
njegova dobra volja doskora malaksala pred suprot- 
stavljanjem što ga je posvuda susretao. 

»Naše putovanje je izgubilo svoj smisao«, izjavio 
mu je Kapistran već nakon nekoliko mjeseci. »Ja više 
ne mogu zatvarati oči pred izdajstvom našega svetog 
Pravila. Pustite me da se vratim u svoj samostan !« 

»Moramo spasiti što se može spasiti«, uzdahnuo je 
general. 

»Što mi spavamo osim prividnosti? Kad okrenemo 
leđa, samostani postupaju gore negoli prije. Sveto siro- 
maštvo, što ga je Franjo nazvao svojom ljubljenom 
zaručnicom, nema više zavičajnosti kod njegovih sino- 
VA.« 

Budući da ga Vilim iz Casale nije mogao preokre- 
nuti — teška srca ga je otpustio. Duboko razočaran 
otputovao je Kapistran u svoj samostan u Abruzzima. 

Odsada je sve nade polagao u koncil što ga je Mar- 
tin V sazvao u Bazel, iskreno se obradovao kad je 
doznao da je njegov prijatelj iz vremena studija, Juli- 
jan Cesarini, koji je usprkos svojoj mladosti već nosio 
kardinalski grimiz, bio određen da predsjeda tom 
crkvenom skupu. 

»Ovaj puta je Sveti Otac odredio pravoga čovje- 
ka«, oduševljeno je uskliknuo Kapistran. »Njega sjaj 
grimiza nije zablještio. I kao kardinal nosi na sebi 
kostrijet, svakoga petka posti o kruhu i vodi; sjećao se 
darežljivi dobrotvor siromaha svoje nevolje u Peruđi. 
Kad mu je obolio konjušar, njegovao ga je s toliko bri- 
ge iljubavi kao da mu je vlastiti sin. Sve svoje pouzda- 
nje stavljam u njega.« 

»Ali on je ipak upravo imenovan legatom Apostol- 
ske stolice za novi križarski rat protiv husita«, podsje- 
tio ga je jedan manji brat. 

»Doista! Ipak će on doći u Bazel, čim se koncil 
sastane. Molimo, moja braćo, usrdno molimo da se 
ondje sada Božje djelo izvrši, velika obnova u glavi i 
udovima, koju cijeli svijet željno očekuje!« 

Nakon sretne vijesti uslijedila je doskora druga, 
koja je sve duboko pogodila. Dana 20. veljače 1431. 
umro je od izljeva krvi u mozak Martin V. 

»U njemu gubimo svog dobrog oca«, rekao je tiho 
Kapistran. »Molite da Gospodin svom stadu daruje 
novoga dobrog pastira !« 

Uveliko se obradovao, kad je u konklavama 3. 
ožujka izabran Mlečanin Gabrijel Condulmer, augusti- 
nac, koji je sebi nadio ime Eugen IV. Već ga je dugo 
poznavao kao pobožna i revna čovjeka koji je živio kao 
monah i sudjelovao u svim nastojanjima oko obnove. 

Već tri dana nakon izbora pokleknuo je Kapistran 
pred novim papom, iznio mu je tužbe s obzirom na 
nestajanje revnosti među franjevcima i postigao to da 
su opeservantima ponovno bili odobreni vlastiti vikari. 
Njemu samome je bio povjeren nadzor nad svim refor- 
mnim samostanima u cijeloj Italiji, ali je odlučno 
otklonio kad mu je papa htio povjeriti biskupsku stoli- 
cu u Akvili. 

PREKO PIRINEJA 
1431-1434 


Sredinom zime Kapistran je u pratnji samo jedno- 

a brata putovao kroz snježne gorske klance Pirineja u 

panjolsku. Prije pol godine imenovao ga je kardinal 

Orsini, genralni pokrovitelj Reda, svojim zamjenikom 

u borbi protiv fratičela i težinu obnove natovario na 
njegova pleća. 

Ledena je bura zavijala kroz duboke gorske pro- 
valije, a noću je samotne putnike u njihovu siromašnu 
skloništu plašilo zavijanje vukova. Ali napor putova- 
nja nije bilo ono glavno što je tištalo Kapistranovo 
srce; razmišljao je o velikoj nevolji koja je zadesila 
Crkvu. Husiti su pod vodstvom Prokopa kod Tausa 
porazili križarsku vojsku. Više od četrnaest tisuća 
Nijemaca pokrilo je bojište. 

»Već prigodom prvoga juriša križarska se vojska 
dala u bijeg«, pripovijedao je Kapistran svom pratiocu. 
»Raspršili su se poput pljeve na vjetru, kako obični 
vojnici tako i teško oklopljeni vitezovi, pred divljom 
seljačkom ruljom, koja je navaljivala naoružana vila- 
ma i sjekirama. Iza njih su jurišali husiti uz jezivu pje- 
smu i dreku. U svom su bijesu izgledali kao đavli.« 

»Zaboga, ne ide mi u glavu da dobro oboružana 
vojska bježi pred seljačkom ruljom koja pjeva«, primi- 
jetio je brat vrteći glavom. 

»Ipak je tako! Jedini čovjek među sinjim kukavi- 
cama bio je kardinal Julijan Cesarini, papin legat. 
Izdržao je usred ratnog meteža. Česi su mu s vrata otr- 
gli zlatni prsni križ i na zemlji ga zgazili. Njegov grimi- 
zni plašt, njegov crveni šešir, bili su raskomadani, a 
vlastiti ljudi opljačkali su mu kola. Čudo da je iznio 
živu glavu! U Bazelu se pojavio poput prosjaka da 
otvori koncil.« 

»A što se dogodilo u Bazelu?« 

»Pozvani su Česi da dođu onamo da se s njima ras- 
pravlja!« rekao je Kapistran srdito. »Kao da se s 
đavlom može paktirati! Sada se očekuje njihov dola- 
zak sa više strana nego nade. Uostalom, papa Eugen IV 

raspustio je koncil pošto se jedva bio sastao. Sada se 
čini da će sakupljeni oci koji su se suprotstavili ediktu 
iz Rima i sami postati krivovjerci. Na jednoj sjednici u 
veljači prošle godine, kojoj dakako Cesarini nije više 
predsjedao, izjavili su da sveopća sinoda ima svoju 
vlast neposredno od Krista, svatko, pa i papa, mora joj 
se pokoriti. I njega treba kazniti, ako bi se suprotstavio 
njihovim zapovijedima i odredbama. Tko drma Petro- 
vu stijenu, propast će.« 

»Zato je Sveti Otac dobro učinio što je raspustio 
koncil.« 

»Ipak su ga Cesarini i kralj Sigismund molili da 
povuče edikt, jer prijeti opasnost od novoga raskola i 
cijele njemačke pokrajine bi mogle prijeći u husitsko 
krivovjerje. Papa još uvijek uskraćuje svoj pristanak. I 
tako vlada beskonačna zbrka pa zato moramo moliti 
da se Bog smiluje kršćanstvu.« 

»Da, imate, oče, pravo !« odobrio je pobožni brat. 


»Ne prijeti opasnost da samo Njemačka podlegne 
husitizmu, nego i druge zemlje, pa čak i najkatoličkija 
Španjolska. Naša nesretna braća, fratičeli, i tu provode 
svoje nepodopštine i naginju tome da se priključe Česi- 
ma. Štoviše, i u nekim se samostanima španjolskih 
opservanata opažaju slična, veoma opasna nastojanja. 
Svrha našega putovanja jest da ih osvijestimo.« 


Žestok udar vjetra prekinuo je Kapistranu riječ. 
Šuteći su gazili do koljena dubok snijeg. Teško dišući 
borili su se s olujom, od koje su lepršale njihove redov- 
ničke halje. 

Nekoliko dana kasnije prispjeli su na svoj cilj, u 
bijedno boravište opservanata usred gorja. Gvardijan 
Filip Berbegall izrekao im je dobrodošlicu, a nakon 
pozdrava odmah rekao: 

»Mogao si, brate Ivane, sebi prištedjeti ovo puto- 
vanje! Primio sam tvoje pismo koje me nije razuvjeri- 
lo. I sada, kad stojiš preda mnom, nećeš me zbuniti.« 


»Dolazim k tebi s vlašću Svetog Oca koji tvoj stav 
najoštrije osuđuje«, odgovorio je Kapistran s dubokom 
ozbiljnošću. 


89 


»Koliki su pape kažnjivom blagošću izdali ideal 
našega Reda!« planuo je Berbegall. Tamna je vatra 
plamtjela u njegovim crnim očima. »Ja sa svojom bra- 
ćom slijedim svetoga Franju, u stvarima Reda ne pri- 
znajem nikakve druge vlasti.« 

»Uzmimo slučaj, naš sveti Otac Franjo nosio je 
kapucu upravo kao i ti, zato ipak ne smiješ držati da je 
on time papi postavio neki zakon, od kojega papa ne bi 
nikada smio odstupiti. Iznad siromaštva stoji poslu- 
šnost. Zašto nećeš ti, koji toliko cijeniš siromaštvo 
našeg Utemeljitelja, nasljedovati ga i u poniznoj pod- 
ložnosti namjesniku Kristovu ?« 

»Moja me savjest sili da svakoj vlasti osporim 
obaveznu snagu, pa makar ona potjecala od pape, ako 
nije u skladu sa čistim Pravilom.« 

»Čini mi se da hoćeš ustvrditi kako Pravilo ne 
mora služiti Crkvi, nego Crkva Pravilu. A ipak je 
Serafski Otac opetovano tvrdio protivno. Ne vodi 
Crkvu naše Pravilo, nego ona vodi njega.« 

»Crkva!« Španjolac se gorko nasmijao. »Pokvare- 
na joj je i glava i udovi, bolesna je sve do moždine.« 

»Prestaje li bolesna majka biti majkom? Ne bih 
bio sin svetoga Franje kad ne bih htio poštovati 
Crkvu.« 

»Ja je štujem i ljubim. Ali je ne gledam u njezinim 
častohlepnim i gramzljivim prelatima, ni u pokvare- 
nim kardinalima i crkvenim knezovima, ni u papi koji 
se većma brine za svoju zemaljsku državu negoli za 
spas duša.« 

»Papa Eugen je strogo moralan čovjek. Živi kao 
monah, a u senatu Crkve sjede hvalevrijedni ljudi.« 

»Uza sve to sve je puno truleži. Crkva koju ja lju- 
bim i priznajem, jest zajedništvo pobožnih duša, koje 
se čuvaju čistima od ovoga svijeta i žive po Evanđelju.« 

»Tako je, i oni su Crkva! No, ipak se moraš podlo- 
žiti onome poretku, što ga je Krist dao svojoj ustanovi, 
papi kao svom namjesniku na zemlji i biskupima kao 
pastirima svoga stada.« 

»Pred Bogom postoji samo jedna hijerarhija, ona 
što je predstavlja pobožnost i krepost. Što je kršćanin 

savršeniji, zauzima viši položaj u ovoj nevidljivoj hije- 
rarhiji.« 

»Osvijesti se, brate!« zaklinjao je Kapistran Špa- 
njolca. »Ti naginješ opasnu krivovjerju. Zbog takva i 
slična naučavanja spaljen je Hus.« 

»Ja nisam krivovjerac!« u najvećem uzbuđenju 
izjavio je Berbegall. »Ali spreman sam za sveto Pravi- 
lo, od kojega se ne želim udaljiti ni za dlaku, ići i u 
vatru.« 

»Ti ideš u krivovjerje, jednako kao i naš negdašnji 
generalni ministar Mihael iz Cesene koji je zbog svoje 
oporbe papi umro kao prognanik. Fratičelsko krivo- 
vjerje ima u njemu svoga početnika, a čini mi se da ti 
od njih nisi daleko.« 

»Ja ne želim ništa drugo, nego samo prema našem 
Pravilu živjeti u siromaštvu«, promrsio je Španjolac. 
»Kako ti, sin svetoga Franje, to možeš nazivati krivo- 
vjerjem?« 

»O, brate«, uzdahnuo je Kapistran, »ja siromaštvo 
ne ljubim ništa manje nego ti, ali me ono nikada neće 
otrgnuti od stijene Petrove, jer više nego siromaštvo 
ljubim poslušnost. Uniđi u sebe i priznaj, što si zavje- 
tovao, kad si na svoja ramena uprtio jaram poslušno- 
sti! U poniznosti se podloži volji Oca kojega ti je dao 
Krist!« 

»Moj otac je Franjo, a moj putokaz su Evanđelje i 
sveto Pravilo. Ne priznajem neku vlast koja bi me u 
tome priječila.« 

»A _ tko te u tome priječi? Papa sigurno ne! To je 
želja njegova srca, Red ponovno uspostaviti u njegovu 
prvotnom sjaju. Pred njim u vjemosti i poniznosti 
poklekni kao što je to učinio naš sveti Utemeljitelj! Ti 
si buntovnik, osporavatelj i izdaješ svoj Red, ako osta- 
ješ uporan u svom nesretnom prkosu protiv najviše 
vlasti.« 

Sve je to bilo rečeno u vjetar. Užasno razočaran, 
da ešta je ostavio subrata i nastavio svoje putovanje 
po Spanjolskoj. No, u mnogim opservantskim samoti- 
štima našao je sličan duh, koji ga je teško zabrinjavao. 
Samo je malo njih spoznalo svoju zabludu te su se u 
poniznosti podložili odlukama Rima. 

Putovanje po Španjolskoj trajalo je gotovo godinu 
dana. Kad se Kapistran u kasnu jesen 1433. vratio u 
Italiju, doznao je, međutim, što se dogodilo u Bazelu. 
Početkom godine pojavila se na koncilu jaka češka 
skupina, a da se nije došlo do nekog jedinstva, napose 
su se sami husiti razdijelili u dva tabora: radikalni 
taborićani i umjereni utrakvisti. Slijedećega proljeća 
se htjelo nastaviti u Pragu. 

Nekako u isto vrijeme poslao je Filip Marija Vis- 
conti, vojvoda milanski, svoje strahovite harambaše 
Nikolu Fortebraccio i Frančeska Sforza protiv crkvene 
države. Za tri tjedna Sforza je osvojio Marke, dok je 
Fortebraccio, kojega je potpomogao Colonna, stigao 
pred vrata Rima. Da kupi mir, papa je Frančeska Sfor- 
zu imenovao vikarom u Markijskoj Ankoni i zastavni- 
kom Crkve. Ali Fortebraccio, s kojim se istovremeno 
pokušavao sporazumjeti, odbio je sve prijedloge i opu- 
stošio okolicu Vječnoga Grada. 

Neprijatelji pape Eugena iskoristili su taj teški 
položaj da bi u Rimu podigli ustanak. Kapitolij je bio 
osvojen na juriš, proglašena republika, a papin nećak 
kardinal Frančesko Condulmer bi zatvoren. A sam je 
papa umakao 4. lipnja 1434. zarobljeništvu, posluživši 
se bijegom. Nekom bijednom barkom je odjedrio obu- 
čen u monašku halju niz Tiber. Kad su ga ipak prepo- 
znali, puk je na nj sasuo tuču kamenja i strelica; na 
dnu čamca, pokriven nekim štitom, umaknuo je bije- 
snim navalama prema Ostiji. Ondje ga je dočekala 
galija i odvezla u Livorno, odakle je otišao u Firencu. 

Sva su ova zbivanja Kapistrana duboko potresla. 
Ponovno se prihvatio svojih pokorničkih propovijedi 
da bi kršćane u tako pogibeljnu vremenu potaknuo na 
obraćenje srca, dok mu nije papa početkom slijedeće 
godine povjerio nov značajan zadatak. 


KRUNA NA JUGU 
1435—1436 
Jednoga proljetnog dana godine 1435. primio je 
Papa Eugen IV Kapistrana u audijenciju u svom bora- 
vištu, u dominikanskom samostanu Santa Maria 

Novella u Firenci. Opservant se prestrašio njegova 
pogleda. Papino asketsko lice postalo je još mršavije, 
kosa mu je posijedila, iako je jedva prekoračio pedeset 
godina života. Duboko trpljenje što ga je podnio zama- 
glilo mu je krupne oči. 

»Dao sam te pozvati, moj sine, jer su mi potrebne 
ivoje usluge«, rekao je Eugen svojim teškim, muklim 
glasom. »Znam, odvlačim te iz tvoga misionarskoga 
posla. Drugom zgodom ga možeš ponovno preuzeti. 
Sada ima za tebe važnijih poslova koje treba da pri- 
hvatiš. Želim te poslati kao svoga glasnika u Napulj.« 

Kapistran je pogledao iznenađeno. 

»Poznato ti je da je Ivana II na Svijećnicu ove 
godine umrla bez djece«, nastavio je papa umornim 
tonom. »Oko njezine ostavštine natežu se kralj Alfonz 
V Aragonski i vojvoda Rćnć Anžuvinski. Ona ih je obo- 
jicu, pošto ih je adoptirala, proglasila nasljednicima 
prijestolja, najprije Alfonza, a zatim malo prije svoje 
smrti Rćnć-a. Ali Apostolska Stolica ima donijeti odlu- 
ku, jer je Napulj od vremena Normana papinsko leno. 
No, ja ne mogu trpjeti da moćna Aragonija, koja je već 
dosta davno zaposjela Siciliju, sada stavi nogu i na 
kopno. Pogibao bi za crkvenu državu, koja je u svakom 
slučaju tako teško ugrožena, bila preteška.« 

»Nema sumnje da veće pravo imaju Anžuvinci; 
Rćn€ć je postao kao posljednji nasljednikom.« 

»Pravo donošenja odluke je u mene«, odgovorio je 
Eugen nestrpljivo. »Do daljnjega sam imenovao bisku- 
pa Ivana Vitelleschija kraljevskim namjesnikom, ali on 
ovaj čas ima pune ruke posla da brani crkvenu državu 
od razbojničkih harambaša. Pozvao je obadvije stran- 
ke da odustanu od ratovanja i da čekaju moju odluku. 
Tvoj je zadatak, moj sine, da u Napulju zastupaš 
papinska prava što ih je u međuvremenu sebi prisvojio 
Alfonz.« 

»Težak teret postavljate na mene, sveti Oče!« 
uzdahnuo je Kapistran. »Oholi će se Aragonac jedva 
udostojiti da sasluša siromašna franjevca.« 

»Nikome drugom osim tebi ne mogu povjeriti ovo 
poslanje.« Papa Eugen je nervozno gnječio svoje kosto 

bolne prste koji su mu sigurno zadavali velikih boli. 
»Redovnik-prosjak najlakše će pronaći pristup do 
mogućnika ovoga svijeta, a osim toga ti si bio pravnik 
prije nego što si stupio u Red te bolje poznaš prilike u 
Napulju nego itko drugi. Primi, dakle, moj blagoslov i 
kreni na svoj trnoviti put!« 


. Kapistran je pristao teška srca. Po najvećoj žegi je 
pješice putovao prema Kapui koju je Alfoz upravo 
osvojio i pred povjerenstvom od dvanaest pravnika 
dokazao je papina prava. »Aragon nema valjana potra- 
živanja s obzirom na Napulj«, izjavio im je. »Rat što ga 
Alfonz vodi sa savezničkom Đenovom, protiv Anžuvi- 
naca, nepravedan je.« 

»Nepravedan?« podrugljivo je upitao jedan od 
odvjetnika. »Zar vi, oče, ne znate da je Ivana II već pri- 
je četrnaest godina posvojila kao sina kralja Alfonza i 
imenovala ga nasljednikom prijestolja ?« 

»Dakako! Ali što vrijedi opozvana oporuka? 
Konačno, Ivana je posinila R€nć-a Anžuvinca i odredi- 
la ga za nasljednika. On, dakle, ima veće pravo.« 

Rćnć Anžuvinac nije uopće u stanju da svoje pra- 
vo ostvari, jer se upravo sada nalazi u jednom bur- 
gundskom zatvoru.« 

»To nije razlog da mu se ne prizna pravo na bašti- 
nu. Uostalom, odluku ima donijeti papa kao gospodar 
lena kraljevine. Ili možda hoćete to, moja gospođo, 
pobijati ?« 

»Papin se suverenitet temelji na prastarim, požu- 
tjelim papirima koji trunu u arhivima. Što oni još 
danas vrijede? Odluka o napuljskoj kruni ne ovisi o 
komadu papira, bio on star ili nov, nego jedino o sili 
oružja.« 

»Jesmo li mi ovdje zato da razgovaramo o pravnim 
pitanjima ili se pravo ima pokloniti pred sabljom ?« 
nastavio je Kapistran neraspoloženo. 

»Ta u kojem svijetu vi, oče, živite?« suprotstaviše 
mu se podrugljivo. »Prošla su vremena u kojima su 
sudbine svijeta bile određivane paragrafima, ako su 
oni ikada postojali. Tu su pravnici samo za to da nak- 

nadno pravno sankcioniraju ono što je postigao mač.« 

»To je jasan i otvoren odgovor«, primijetio je 
Kapistran ogorčeno. »Vi me uvjeravate da ovdje 
nemam što tražiti. Svoju ću poruku priopćiti samome 
kralju.« 

Za njim je odjekivao podrugljiv smijeh kad je 
ostavljao vijećnicu. 

Kapistran se brzo odlučio i otputovao u primor- 
sku tvrđavu Gaeta koju je kralj Alfonz opsjedao. Neu- 
strašivo ga je opomenuo da posluša papu i da položi 
oružje, jer nema nikakva prava na Napulj. 


»Što ti to, fratriću, govoriš o pravu?« nasmijao se 
Španjolac. »Smatra li se papa zbilja mojim lenskim 
gospodarom? Ja ti mogu dokazati da i prava Apostol- 
ske Stolice stoje na veoma klimavim nogama. Tijekom 
stoljeća su pape svoje pravo na crkvenu državu doka- 
zivale takozvanom Konstantinovom darovnicom za 
koju je upravo u naše vrijeme dokazano da je ona pro- 
sta krivotvorina. Moj učeni prijatelj, humanist Lovro 
Valla, može te o tome poučiti.« 


»Prijevara je bjelodana i ne može se pobijati«, tvr- 
dio je otmjeni humanist koji je pratio kralja na bojište. 
»To vam je, međutim, otkrio sam pouzdani Nikola 
Kues.« 

»To može stajati kako hoće!« odvratio je Kapi- 
stran. »Apostolskoj Stolici nije potrebna krivotvorina. 
Pravo na crkvenu državu počiva na darovnicama fra- 
načkih kraljeva i careva. U najmanju se ruku nećete 
usuditi njih nijekati. Zahtjev Aragonaca s obzirom na 
Napulj nema baš nikakva temelja.« 

»On se jasno temelji na mojem posinjenju po Ivani 
II. Ako je kasnije, kad joj se pomračila staračka pamet, 
oporuku poništila, to nema vrijednosti. Uostalom, ja se 
manje pouzdajem u stare listine i paragrafe nego u 
oštricu svoga mača koji će smlaviti svakog protivni- 
ka.« 

»Ne budite, gospodaru, odviše sigurni!« nastavio 
je Kapistran. »Sjetite se riječi Psalmistine: 'Pravednost 
i pravo su potpornji tvoga prijestolja !'« 

Jedva što je to izrekao, kadli u šator stupi glasnik 
te javi da jedna đenovska flota krstari pred lukom 
Gaete, koja opkoljenom i izgladnjelom gradu dolazi u 
pomoć. 

»Sad ćeš, fratriću vidjeti kako španjolski brodovi 
i bez papina blagoslova potapaju đenovske galije!« 
viknuo je kralj samosvjesno. 

»Zaklinjem vas, odustanite od borbe!« rekao je 
Kapistran s gorljivom revnošću. »Ona bi vas mogla 
koštati slobode i krune.« 

»Poštedi me, fratriću, od svojih prijetnja !« smijao 
se Aragonac. »Imam sada važnijega posla nego da tebe 
saslušavam.« 

Nekoliko dana kasnije, 25. kolovoza 1435, došlo je 
kod otoka Ponza do strahovite bitke. Najprije je špa- 
njolska premoć potisnula Denovežane, ali kad se vjetar 
promijenio, preokrenula se ratna sreća. Bitka se 
završila odlučnim porazom Aragonaca. Kralj Alfonz je 
zarobljen i otpremljen k vojvodi milanskom. 

Potkraj godine Kapistran je još jednom morao po 
papinu nalogu u Napulj. U međuvremenu je Izabela, 
majka zarobljenoga Rćnć-a, zaposjela kraljevinu i 18. 
listopada bila je svečano uvedena u Napulj. Ali se papa 
još sustegao od formalnog prenošenja na Anžuvince. 
Prije svega trebalo je da Vitelleschi koji je međutim 
promaknut na kardinalsku čast, kao namjesnik uspo- 
stavi mir. Eugen je, da kraljici majci priopći svoju 
odluku, ponovno poslao opservanta u glavni grad juž- 
notalijanske države. 

Pred krunskim vijećem u Napulju Kapistran je u 
nazočnosti Izabelinoj s tolikom uvjerljivošću iznio 
poruku da je naišao na spremnu susretljivost. 19. pro- 
sinca mogao je o tome izvijestiti papu. Istovremeno je 
poticao kardinala da više ne oklijeva, jer ga Napulj 
očekuje kao anđela mira. 

Njegovo je požurivanje imalo svoj razlog. Kralj 
Alfonz je umio uvjeriti vojvodu Filipa Mariju Visconti- 
ja o tome kako će Milano dospjeti u najveću pogibao, 
ako Napulj dospije u ruke Anžuvinaca, francusko bi 
natezanje za vojvodstvo moglo imati smrtonosne 

posljedice. Filip je shvatio opasnost te je na sam Božić 
svog zarobljenika pustio na slobodu. 

Dana 2. veljače Alfonz se iskrcao pred Gaetom i 
ponovno se upustio u borbu za krunu. Kapistran se još 
jednom odvažio da pođe u njegov tabor te mu je odluč- 
no predbacio njegovu nepravednost. 

»Jesi li mi opet došao s prijetnjama? upitao je 
Aragonac podrugljivo. »Dakako, bio sam nesretan u 
pomorskoj bitki kod Ponze, ali, kako vidiš, stojim tu 
pred tobom zdrav i nepovrijeđen. Na mom putu prema 
Napulju neće me zaustaviti nikakva redovnička kle- 
tva.« 

»To nije u vašoj nego u Božjoj ruci«, odgovorio je 
Kapistran ozbiljnim glasom i napustio kraljev šator. 

Duboko razočaran, otišao je u Bolonju kamo je 

Eugen IV premjestio svoje sjedište i obavijestio ga o 
neuspjehu svoga poslanja. 
»Nesretna zvijezda stoji nad mojim pontifikatom«, 
uzdahnuo je papa. »Čini se da je Češka usprkos svim 
stvorenim sporazumima zauvijek izgubljena. Na Isto- 
ku stoji Turčin i ugrožava bizantinsko carstvo. Istoč- 
norimski car Ivan VIII Paleolog sav zdvojan vapi za 
pomoć. A da nesreća bude još veća, koncil u Baselu 
krenuo je lošim putem. Čini se da se cijeli svijet raskli- 
mao. Samo Bog zna kako će se sve to jednom svršiti.« 

»Možda će ipak iz svega tog zla izniknuti spas«, 
tješio ga je Kapistran. »Bizant više neće u svojoj tje- 
skobi odbijati sjedinjenja. Prodor Osmanlija bi mogao 
ujediniti Evropu kao što se to događalo i u prijašnjim 
vremenima.« 

»Vrijeme križarskih ratova je prošlo«, odgovorio 
je papa beznadno. »Kako se Evropa može ujediniti kad 
samu sebe razdire u beskonačnim borbama? Više od 
sto godina traje rat između Francuske i Engleske. Nje- 
mačka krvari u unutrašnjim borbama, u Italiji svaki 
drski »kondotiere« — harambaša — zahtijeva krunu i 
državu. Jedinstvo Evrope je lijep, ali nikada ispunjiv 
san.« 

»Nismo pozvani da sanjarimo, nego da radimo«, 
odlučnim je glasom odgovorio Kapistran. »Bog kršćan- 

stva neće ostaviti, ako se ono samo ne preda. Stvoriti 
jedinstvenu Evropu usprkos svim oporbama i beznad- 
nostima zahtjev je sadašnjega časa. Dao Bog da se 
kršćanski narodi osvijeste, da svađama učine kraj i da 
svoju jedinstvenu snagu suprotstave neprijateljima 
vjere!« 

»Pobožna želja!« rekao je papa s usiljenim smije- 
škom. »Ona će se slomiti na gruboj stvarnosti.« 

»Vi ste, Sveti Oče, pozvani da je ostvarite, jer vi 
ste pastir i čuvar svijeta!« uskliknuo je Kapistran, 
plamteći od svetoga žara. Eugen IV je svoje lice prekrio 
rukama i zašutio. 


JEDINSTVO I RASKOL 
1436-1439 


Za vedre, zvjezdane zimske večeri zvonila su zvo- 
na sa zvonika stolne crkve u Veroni. Sav je narod 
grnuo da sluša velikoga Božjeg propovjednika Ivana 
Kapistrana, koji je tu držao adventske propovijedi. 
Mučno se uspinjao stepenicama na propovjedaonicu. 
Njegovo lice bijaše upalo i blijedo, jer su ga već dosta 
dugo mučile žestoke boli u želucu, a u njegovim je žila- 
ma palila groznica. Kardinal Antonije Correr, kod 
koga je stanovao, savjetovao mu je da se štedi i da 
otkaže propovijed, ali neumorni propovjednik nije 
mogao dopustiti da vjerni uzalud čekaju. 

Toga je dana govorio s dubokim ganućem o svom 
zaštitniku, Krstitelju na Jordanu, vodiču k jaslicama 
božanskoga Djetešca, i njegovu siromaštvu suprotsta- 
vio je raskoš i gramzljivost tako mnogih kršćana. 

»Pogledajte ga u svem njegovu pustinjskom dosto- 
janstvu!« doviknuo je slušateljstvu koje ga je slušalo 
bez daha. »Devina koža pokriva golotinju njegova tije- 
la, bokovi su mu opasani konopcem, hrani se onim što 
pruža divljina, a to su skakavci i divlji med. I sada se 
postavite pokraj njega u svojoj paunskoj taštini, raz- 

mećući se u svili i kadifi, s metar dugom povlakom na 
haljini, s velikim narukvicama, koje jedva možete nosi- 
ti. Pretvoreni ste zlatnim nakitom i biserjem za čiju bi 
se vrijednost mogla prehraniti cijela jedna obitelj više 
ijedana. Hoćete li u svim tim prnjama poći k jaslicama, 
u svoj toj sjajnoj ispraznosti postaviti se uza siromašne 
pastire, pokraj Marije i Josipa?I vi još mislite da bi vas 
Dijete koje ondje leži u bijednim pelenama na sijenu i 
slami sa zadovoljstvom pogledalo i blagoslovilo svojim 
božićnim blagoslovom ?« 

Gospode bogatih veronskih trgovaca zbunjeno su 
pogledale jedna drugu, tu i tamo je gdjekoja između 
njih skinula zlatni lančić s vrata i postiđena ga spustila 
da nestane u torbi. 

»Za ljubav Božjem milosrđu mislite na svoju bra- 
ću koja trpe siromaštvo! Sjetite se riječi što vam je 
dovikuje neumoljivi propovjednik pustinje: "Tko ima 
dvije haljine, neka jednu da onome koji nema nijedne! 
Tko ima kruha, neka učini isto tako!' Krstitelj nije 
znao kako je tečan plod vinove loze, svojim zubima nije 
zagrizao tečno meso, a vi se naslađujete uz obilan stol. 
Svom bližnjemu jedva priuštite mrvice kruha što 
padaju s vašega stola. Zar će i vaš svršetak biti jednak 
svršetku onoga gavana iz Evanđelja ?« 

Kapistran je neštedimice šibao velike poroke svo- 
ga vremena: pohlepu za uživanjem, gramzljivost, lihvu 
i škrtost. 

»Blagovjesnik nije u pustinji pod žarkim suncem 
imao ničega osim spilje u kojoj je dočekivao jutro, osim 
kamena na koji je naslanjao svoju glavu. A vama nika- 
da dosta! Kad biste posjedovali brda zlata, ne biste 
bili zadovoljni i potajno biste prijekim okom zavidno 
gledali svoga susjeda koji još nešto malo više posjedu- 
je. Svoju novčarku držite zatvorenom pred bijedom 
svojih bližnjih, vaše se srce ne otvara pred nevoljom 
vaše braće, vaša ruka umije samo čeprkati, a ništa ne 
zna dati od suviška iako su vam sanduci puni blaga. A 
ako date zajam, pozajmljeno tražite s kamatima na 
kamate, šezdeset i osamdeset posto, nemilosrdno i bez 
ikakva obzira. Dužnik vam mora dati i posljednju 

krpu, a ako nema ništa više, ne razbijajte si glavu. U 
kulu s huljom jer ne može platiti! I vi vjerujete da će 
vam se Gospodin smilovati u vašem posljednjem času 
koji će vam sva zemaljska dobra istrgnuti iz ruku ?« 


Tada je gdjekoja glava poniknula od srama. 
Lihvari postadoše posve maleni, a inače su samosvje- 
sno i oholo dizali svoje glave. Ne, s propovjedaonice 
nije dolazila nijedna riječ poštede i pomirenja. Propo- 
vjednik je jednako kao i Ivan na Jordanu zahtijevao 
korjenito obraćenje srca, odricanje i bratsku ljubav. 
Živu je vatru ubacio u duše, kad je na svršetku uzvik- 
nuo zvonkim glasom: 


»Sjekira je položena na korijen drveća. Svako 
drvo, koje ne donosi dobra ploda, bit će podsječeno i u 
vatru bačeno! Donosite, dakle, dostojne plodove poko- 
re i nemojte se usuditi reći da vam je Abraham otac! 
Bog može iz kamenja podići Abrahamovu djecu. Pro- 
mijenite svoje kamenito srce, jer ćete samo onda biti 
dostojni da pođete k jaslicama i doživjet ćete kako je 
dobar Gospodin. Amen !« 

Kapistran je svoju propovijed dovršio posljed- 
njom snagom. Teturajući od iznemoglosti, povratio se 
u svoj stan. Jedva što je prekoračio prag, od iznemoglo- 
sti se srušio. 


.. Mnogo je dana i noći preležao u teškoj groznici. 
Nije ništa čuo od milozvučne božićne zvonjave, ništa 
od galame, kojom je Verona slavila Novu godinu. 
Mučen utvarama, okretao se po svom ležaju, kupao se 
u svom znoju, oko sebe je buljio utonulim očima. 

Kad se konačno povratio k punoj svijesti, vidio je 
staroga kardinala, koji se zabrinutim pogledom nadvio 
nada nj. Prestrašen se uspravio i promucao promuklim 
glasom: 

»Zašto ja ovdje ležim u pol bijela dana? Ja moram 
propovijedati. Veronezi čekaju u crkvi. Došašće je.« 

»Polako, brate, samo polako !« mirio ga je crkveni 
knez, koji je i u grimizu živio kao što je nekoć živio u 
Mlecima kao monah. »Bio si bolestan, teško bolestan, 
ali te je sada Božansko Dijete opet ozdravilo.« 

»Božansko Dijete? Zar je već Božić?« 

»Sutra je svetkovina Sv. Triju kraljeva. Gospodin, 
će doći k tebi i ti ćeš mu se pokloniti zajedno s Mudra- 
cima od Istoka.« 

»Sveta Tri kralja? Moram u Ferraru. Sam papa me 
je pozvao da ondje propovijedam prije nego što započ- 
ne koncil.« 

»Najprije se moraš oporaviti, a onda će se moći i 
sve ostalo.« 

»Svijet propada, a ja ležim besposlen! « jadikovao 
je franjevac. »Gdje je moja redovnička halja? Želim 
ustati, moram propovijedati. Bog me je za to poslao.« 

Već malne osamdesetgodišnji kardinal jedva ga je 
mogao zadržati, a zatim je Kapistran ponovno pao na 
svoj ležaj i utonuo u dubok san. 

I opet je prošlo nekoliko dana, kad je u sobu uni- 
šao jedan posjetilac koga je bolesnik pozdravio rado- 
snim usklikom. To bijaše njegov negdašnji školski drug 
i Peruđe, kardinal Julijan Cesarini. 

»Ti dolaziš k meni? uskliknuo je Kapistran i pre- 
ma njemu ispružio obje ruke. 

»Svakako, moj prijatelju!« odvratio je kardinal 
smiješeći se. »I tako sam putujući iz Basela u Ferraru 
morao preko Verone, pa sam želio vidjeti kako se osje- 
ća moj siromašni brat. Poznato ti je da je papa premje- 
stio koncil u Ferraru, jer je car Ivan Paleolog htio ras- 
pravljati samo u kojem talijanskom gradu.« 

»Hoće li doći do sjedinjenja s Grcima? živahno je 
upitao franjevac. 

»Svi mi to očekujemo svim srcem. Opasnost od 
Turaka uklonit će prastari jaz između Istoka i Zapa- 
da.« 

»Opasnost od Turaka!« ponovio je Kapistran. 
»Bog uvijek mora najprije posegnuti za bičem, ako 
hoće da kršćanstvo shvati njegovu volju.« 

Cesarini je još mnogo toga istoga dana priopćio 
prijatelju svoje mladosti. Govorio mu je o koncilu u 
Baselu, a prkosnom držanju mnogih otaca, koji su 
papi, kad ih je pozvao da dođu u Ferraru, uskratili 
poslušnost; o nastojanjima da se sinod uzdigne iznad 
pape; o opasnosti novoga raskola. 

»Novi raskol? upitao je bolesnik s velikim bolom. 

»Da, prijatelju! Sigurno je da će u Bazelu biti 
biran novi papa.« 

»Neka se onda Bog smiluje svome kršćanstvu«, 
zajecao je Kapistran. Kardinal mu je pripovijedao i o 
raspravljanju o husitima. 

»Ono najteže je prošlo, otkako su usmjereni utra- 
kvisti u krvavu sukobu porazili taborićane. Zloglasni 
je Prokop izgubio život i prokrčen je put prema miro- 
ljubivoj nagodbi.« 

»Znam, praški kompaktati! Koncil ih je konačno 
potvrdio, ali jako sumnjam da li je jaz pomoću ustupa- 
ka uklonjen.« 

»Barem je dovršen rat. Morali smo načiniti ustup- 
ke da sve ne propadne. Sve ostalo se nalazi u Božjim 
rukama.« 

Kapistran se ponovno vratio na svoju omiljelu 
temu da, naime, progovori o ideji ujedinjenja Evrope 
protiv Turaka. 

»To je još veoma daleko«, odgovorio je kardinal 
sliježući ramenima. »Kako će se kršćanstvo naći na 
okupu, ako narodi jedni druge razdiru poput krvoloč- 
nih vukova, a nisu li samo jednom bili nesložni pastiri 
Crkve? 

»Da, ti imaš pravo«, uzdahnuo je Kapistran. »Vu- 
kovi su navalili na Božje stado. Svuda, kamo god se 
čovjek okrene, vlada mržnja i svađa! Nekoć je i u 
mojem vlastitom Redu vladao mir, a sada još imamo i 
protupapu! Ipak ne smijemo prestati raditi na velikom 
planu, da se kršćanstvo sjedini; jer na tom se temelji 
sav naš spas. Radosno želim dati svoju krv i život, 
surađujući na izmirenju Evrope.« 

Nekoliko tjedana kasnije Kapistran je toliko pri- 
zdravio, da je ponovno mogao preuzeti svoje propovi- 
jedi u Veroni. U međuvremenu se prihvatio pera da na 
poticaj kardinala Correra jednom raspravom obrani 
papinsku vlast protiv napadaja bazelskog koncila. 
Samo je uz protivljenje ispunio zadatak, jer se malo 
pouzdavao u svoju vlastitu učenost. U predgovoru, što 
ga je upravio kardinalu, napisao je: 

»Natovareno mi je breme koje ne mogu nositi. Kad 
sam od vas otišao i kad sam u noćnoj tišini na svom 
slamnatom ležaju razmišljao, rekao sam samome sebi: 
Ti siromašni, neuki čovječe, kako si se dao uhvatiti da 
se odvažiš na takav posao?« 

Za vrijeme koncila u Ferrari, gdje se radilo na 
ponovnom sjedinjenju s Grcima, Kapistran je propovi- 
jedao u Tridentu. Odatle je s gorljivim sudjelovanjem 
pratio pokušaje sjedinjenja, ali ga je duboko razočara- 
lo ono što je doznao. Govorilo se o smiješnoj zavisti 
između koncilskih otaca i grčkih poslanika, o pitanji- 
ma postupaka — a ta je rasprava sve zavlačila — o bes- 
plodnim razilaženjima u pitanjima vjere. Grčki car, 
koji je doduše žurno trebao pomoć Zapada, nije poka- 
zivao ni najmanje zanimanje za raspravljanje, umjesto 
toga se dao na lov naokolo i glumio je bolesnika, kad 
mu se nije iskazivalo poštovanje što ga je za sebe oče- 
kivao. 

Konačno je Eugen IV na poziv bogatoga Kozima 
de' Medici premjestio koncil u Firencu, jer je dospio u 
tešku novčanu krizu, a morao je snositi sve troškove za 
uzdržavanje Grka. I ovdje su se rasprave razvlačile u 
beskonačnost, a da se nije mogao vidjeti nikakav rezul- 
tat. 

Nitko nije tako bolno doživio obeshrabrujući raz- 
voj koncila kao Kapistran. Jednom svom subratu rekao 
je duboko razočaran: 

»Da spasimo nožni prst, napokon ćemo još izgubi- 
ti i oko. Kad bi bar mogla ostati povezanost Zapadne 
Crkve jaka i nepovrijeđena! Prema svemu što čujem 
malo možemo očekivati od sjedinjenja s Grcima pa 
makar se ono i ostvari.« 

Umjesto da sjedi za raspravljačkim solom, sma- 
trao je važnijim vratiti mir gradu Tridentu, koji je živio 
u teškim razmiricama sa svojim gospodarom knezom- 
biskupom Aleksandrom iz Masovije. Odvažno je pred- 
bacio pošvjetovnjačenom natpastiru: 

»Budite svom narodu svijetao knez, a ne okrutan 
tiranin. Budite dobrostiv biskup, a ne divlji vepar!« 

S propovijedaonice stolne crkve molio je pomilo- 
vanje, da pokaže svoju blagost prema jednome mladom 
čovjeku, koji je kao oporbenjak imao biti smaknut. 

»Smilujte se, biskupe, ovom siromašnome mladiću 
iz ljubavi prema Kristu koji je za grešnike podnio 
porugu križa! Oprostite mu, neiskusnom i zavedenom, 
kao što nek i vama oprosti Bog u vašem posljednjem 
času!« U pismenoj molbi za pomilovanje iznova je 
zaklinjao kneza-biskupa da presudu poništi, napose 
zato, što je mladi čovjek odlučio da nakon svog oslobo- 
đenja stupi u Franjevački red pa da u tihoj sobici čini 
zadovoljštinu za svoj prestupak. 

Nakon duga oklijevanja natpastir je pristao i želju 
ispunio i sam je sudjelovao na svećeničkom sastanku 
što ga je Kapistran držao na dijecezanskoj sinodi. Fra- 
njevac je svojim predavanjima kao temelj postavio 
riječ Pisma: »Svećenici koji se posvećuju Gospodinu, 
moraju biti sveti da ih on ne udari.« Zaklinjao je svoje 
slušaoce da žive dostojno svoga poziva, da budu dobri 
i milosrdni pastiri, a napose da ustraju u poslušnosti 
prema papi. 

»Doklegod bude između glave i udova sačuvano 
jedinstvo«, doviknuo im je, »može cijelo tijelo ozdravi- 
ti. Ako je glava odijeljena, onda je uništena svaka nada 
i sav život. I klerički se stalež može srozati, ali dok 
bude jedinstva i poslušnosti, ima nade da će uspjeti 
obnova i poboljšanje morala. Ako su udovi od glave 
odijeljeni, ako vjernici otkažu poslušnost, nužno mora 
pretrpjeti štetu cijelo tijelo Crkve. To se nedavno dogo- 
dilo u kraljevini Češkoj, gdje je tristo tisuća ljudi palo 
kao žrtva mača poradi krivovjerja husita, koji su pasti- 
rima Crkve otkazali poslušnost.« 

U vatrenoj zaključnoj riječi poticao je svoju 
subraću da s najvećim oprezom čuvaju svoj stalež, da 
paze na svoje dostojanstvo i posvećenje pa da pružaju 
svom puku primjer pobožnosti, pastirske ljubavi i kre- 
posti. 

Ljeti 1439. pozvao je Eugen IV Kapistrana na 
zaključnu sjednicu na kojoj se konačno imalo provesti 
sjedinjenje s Grcima. 

Ujutro 6. srpnja sabraše se koncilski oci pod veli- 
čanstvenom Bruneleschi-jevom kupolom u stolnoj 
crkvi Santa Maria del Fiore da svečano objave presta- 
nak crkvenog raskola. Kardinal Cesarini je pročitao 
ispravu na latinskom jeziku, a nadbiskup Bessarion 
pročitao je grčki tekst. Firentinci su s golemim odušev- 
ljenjem saslušali riječi: 

»Eugen biskup, sluga slugu Božjih, na vječnu 
uspomenu, uz pristanak našega u Kristu ljubljenog 
sina Ivana Paleologa, uzvišenoga cara, kao i zamjenika 
naše časne braće, patrijarha i ostalih predstavnika 
Grčke Crkve. 

Raduje se nebo i kliče zemlja, jer je uklonjen zid 
koji je razdvajao Zapadnu i Istočnu Crkvu. Mir i sloga 
se povratiše, jer ih onaj ugaoni kamen Krist, koji ih je 
sjedinio, obadvije povezuje čvrstom vezom mira, po 
ljubavi vječnoga jedinstva povezuje ih i drži na oku- 
PU.« 

»Veličanstven dan!« rekao je kardinal Cesarini 
svom negdašnjem kolegi sa studija. »Konačno se posti- 
glo ono za čim smo tako dugo čeznuli. Jaz je između 
Istoka i Zapada uklonjen.« 


»Svim srcem se radujem s tobom«, odvratio je fra- 
njevac, »ali se jako bojim da će sjedinjenje s Grcima 
ostati samo list papira.« 

I doista sjedinjenje nije na Istoku nikako općenito 
prihvaćeno. Oporba je bila tako velika, napose sa stra- 
ne fanatičnih monaha, da se car nije usudio objaviti ga 
u Carigradu. Što se u Firenci izborilo, ostalo je samo 
kao prividan uspjeh, a ubrzo je slijedilo razočaranje. 
Usprkos svim ispravama, potvrđenima sa zakletvom, 
jaz je i dalje ostao. 

U onim danima pobjedničkoga slavlja stigla je iz 
Basela zastrašujuća vijest. Koncilski oci, koji su se 
odmetnuli, svrgli su Eugena IV i izabrali su vojvodu 
Amadeja Savojskoga, svjetovnjaka, udovca i oca dvoji- 
ce sinova, za protupapu. Knez, koji nije posjedovao ni 
najnužnije bogoslovsko znanje, nadjenuo je sebi ime 
Feliks V. 

»Kakve li nesreće za cijelo kršćanstvo!« promu- 
cao je Kapistran kad je za to saznao, ali ga je kardinal 
Cesarini tješio: 

»Ne vidim opasnosti. Bio sam zabrinut, ako bi u 
Baselu bio izabran kakav siromašan, učen i pobožan 
čovjek, no sada imamo bojažljiva i škrta protivnika. 
Budi siguran da nam on neće biti na štetu! Ovaj izbor 
predstavlja pobjedu za Crkvu.« 


U KAŠTELU VISCONTIJA 
1439-1441 


Filip, Marija Visconti, vojvoda milanski, bio je 
veoma zlovoljan. Već je jutro započeo s lošim znakovi- 
ma. Kod oblačenja je tjelesni vojvođdin paž zamijenio 
čarape, bijelu mu je navukao na lijevu, a onu ametisto- 
ve boje na desnu nogu. Bila je to nesmotrenost koju je 
njegov praznovjerni gospodar protumačio kao veoma 
nesretan znak. Knez je osim toga čuo i kreštanje gavra- 
na, premda je najstrože zapovjedio da se te ptice pobiju 
u cijelom vojvodstvu. Osim toga bilo je tako sparno da 
se moralo računati s nevremenom prije kojega je on 
uvijek osjećao neku paničnu tjeskobu. 

»Žedan sam, daj mi da pijem!« rekao je svom 
peharniku koji je spreman stajao s vrčem vina i srebr- 
nom čašom. »Stani! Da li je nadglednik bio nazočan 
kad si natakao vino, i nadglednik sviju nadglednika ?« 

»Dakako, svijetli gospodaru! « 

»Ipak uzmi prvi gutljaj! Do vraga! Ne meni iza 
leđa! Pred mojim očima! Želim vidjeti da li ti zaista 
piješ!« Istom kad je peharnik kušao vino, srčući i dah- 
ćući iskapio je čašu. Jecajući je utonuo u svoj naslonjač 
i rukavom svoje kućne haljine obrisao je znoj sa čela. 

»Što ima novo? upitao je svoga tajnika Ivana 
Aretino. 

»Stigao je iz Vlaške par novih sokolova za lov i 
nekoliko hrtova iz Engleske«, izvijestio je dvorjanin. 

»Dobro, dobro! Kasnije ću ih pogledati. Kako je 
inače?« 

»Humanist Kirijak čeka u prednjoj dvorani za 
audijencije i htio bi vam predati pjesmu kojom veliča 
vašu slavu.« 

»Do vraga piskarala. Danas ne želim slušati nika- 
kvih stihova. I ništa drugo ne znaš? 

»Jučer je u stolnoj crkvi propovijedao franjevac 
Ivan iz Kapistrana. Ovaj puta je prije svega napao 
advokate koji za novac pravo preokreću u nepravdu i 
pred sudom se ponašaju kao nakostrušeni purani!« 

»To je dobro! To je izvrsno !« odobravao je vojvo- 
da čije se raspoloženje vidljivo popravilo. 

»Govorio je i o liječnicima i udarao po njihovoj 
uobraženosti i naduvenosti. Nadalje je rekao, kako ne 
dolikuje da kršćani traže zdravlje kod židovskih liječ- 
nika. To da je protiv crkvenih zakona.« 

»Čuješ li ti, Ilija?« promrmljao je Filip, gledajući 
ispod oka svoga tjelesnog liječnika Židova. »Moram te 
otpustiti. Ti nisi dostojan da liječiš moju kršćansku 
jetru.« 

»Gospodin propovjednik je posve zaboravio da i 
pape imaju liječnike moje vjere«, odgovorio je Židov 
ravnodušno. 

»Nije on toga zaboravio, nego je, štoviše, spome- 
nuo«, izvješćivao je Aretino. »Rekao je da nije hvale- 
vrijedno, ali nitko da nema pravo da papama sudi.« 

»Ali i kad se radi o vojvodi razvaljuju mantijaši 
svoju njušku«, nastavio je vojvoda. »Ili zar je Kapi- 
stran nešto drugo nego što je njegov redovnički subrat 
Bernardin iz Sijene? Umjesto da propovijeda poslu- 
šnost, podjarivao je moje podložnike da svom tiran- 
skom gospodaru ne služe robovskim osjećajem i tvrdio 
je da moji zakoni nisu riječ Božja, a moji dekreti da 
nisu nikakve relikvije. Da li je možda propovjednik 
jučer rekao nešto slično ?« 

»Nijedne riječi o vama, svijetli gospodaru! To 
većma je dakako bjesnio na vašega tasta, na papu 
Feliksa V koji je izabran u Bazelu.« 

»To se on usudio? dahtao je vojvoda. »Što je 
rekao? Hoću to točno znati.« 

»Osim toga, on je Amadeja Savojskog nazvao 
običnim glupanom koji će si dati nataknuti tijaru kao 

što luđak sebi stavlja luđačku kapu. I kratko ga je 
nazvao užasom opustošenja.« 


»Ono s luđačkom kapom nije baš tako strašno, jer 
je on i glupan. Fratrić ima pravo. Ali nema pravo da o 
mojem tastu nešto takvo rekne. Treba ga odučiti od 
takve drskosti.« U nanovo probuđenom bijesu ustao je, 
odgurnuo je stolicu da je pala na pod te je, držeći za 
ruku svog staroga slugu Scaramuccija, teškim koraci- 
ma hodao gore-dolje. 


»Tvoj bi brat, uzvišeni vojvoda Ivan Marija, 
drskog redovnika bacio svojim krvoločnim psima da ga 
požderu«, tvrdila je dvorska budala Frančesko, šepaju- 
ći svojim krivim nogama pokraj vojvodine tjelesine. 
»Ali ti si, Filipe, previše human !« 

»Dat ću da mu se kao tvrdoglavom kljusetu izbiju 
zubi, neka onda uzme konjsku žvalu !« dahtao je knez. 

»Rekao sam ja da si ti, Filipe, previše human«, 
ponovio je dvorski luđak. 

»Ja ću..., ja ću... !« vojvoda se teško spustio na svo- 
ju stolicu. »Neću baš ništa! Ipak sav svijet zna da to 
donosi nesreću, ako se digne ruka na onoga koji je 
redovnički ošišan. Ti, žapče, želiš da i ja prođem kao i 
moj brat, koji jena Sv. Gothardu proboden bodežom ?« 

»To se ne mora bezuvjetno dogoditi u nekoj 
crkvi«, iskreveljio se luđak. Visconti je razbješnjen 
prema drzniku bacio vazu, a on je mačjom spretnošću 
umakao udarcu. Vaza se uza zveket razbila na podu. 
Od prigušena treska vojvoda se prenuo. 

»Jeste li čuli ?« promucao je sav blijed. »Zagrmjelo 
je. Dolazi nevrijeme. Što stojite tu i buljite? Dovedite 
mog ispovjednika! Neka me odriješi. Do vraga, požuri- 
te se, ili zar se odavle moram preseliti u svojim grijesi- 
ma? 

»To su samo bila teretna kola koja su prolazila 
pokraj kaštela«, umirivao ga je jedan od dvorana. 

»Ne, ne«, zajecao je knez, »grmjelo je. Grom i 
pakao, gdje se zadržao ispovjednik'?« 

Nakon par časaka je unišao dominikanac Petar iz 
Alzare. 

»Vi, uzvišeni gospodaru, trebate moju duhovnu 
pomoć?« zapitao je. Vojvoda je napeto osluškivao. A 
kad se nije mogla čuti nikakva tutnjava, laknulo mu je 
te je rekao: 

»Doista su to bila samo teretna kola. Ti, redovni- 
če, možeš otići. No, budi spreman, ako ipak naiđe 
kakvo nevrijeme! Tisuću puta sam ti rekao da moraš 
uvijek biti u mojoj blizini, a umjesto toga ti se povlačiš 
kojekuda, nema te tu, ako te trebam, i puštaš me da 
idem ravno u pakao.« 

Redovnik se bez ijedne riječi protivljenja povu- 
kao. Na to je on već navikao da ga njegov čudljivi 
gospodar da pozvati u najnezgodnije vrijeme, često o 
ponoći, pa ga onda kao nepotrebna lakaja otpušta. 

»Peharniče, daj mi vina !« promrmljao je vojvoda i 
nepovjerljivo je pazio da li će dvoranin i ovaj puta naj- 
prije vino kušati. »Ah, kako mi je dosadno«, promrsio 
je pošto je ispraznio čašu. 

»Želite li vidjeti komedijaše iz Cipra koji su vas 
uvijek znali razvedriti svojim spretnim vještinama ?« 
upitao je jedan od komornika. 

»Ma i to je dosadno«, zijevnuo je knez. »Dovedite 
mi astrologa da mi rekne što se nalazi među zvijezda- 
ma! — Ne, čekaj! To ne želim znati! Moglo bi biti nešto 
zlo. Ali mi dovedite redovnika Ivana! Hoću s njime 
obračunati!« 

»Treba li da donesem kliješta za lomljenje zubi?« 
upitao je dvorski luđak. 

»Donesi, žapče, nož da ti odrežem tvoj drski 
jezik!« Vriskajući odgegao se dvorski luđak. 

Bio je već mrkli mrak, kad se konačno pojavio 
Kapistran. Vojvoda ga je primio sa svim znakovima 
svoga negodovanja. 

»Kako ti pada na pamet te puštaš da te tako dugo 
čekam ?« započeo je on. 

»Oprostite, svijetli gospodaru!« hladnokrvno je 
odgovorio franjevac. »Vaš je glasnik stigao upravo 
onda kad sam išao na propovjedaonicu. Nakon toga 
sam još pozvan k jednoj bolesnici, koja je zaželjela 
moju pomoć.« 

»Do vraga sa ženom !« dahtao je vojvoda. »Bio si 
kod neke bolesnice? Kako, je li ona imala kugu?1 ti si 
ravno odanle došao ovamo? Ostani stajati tu gdje jesi! 
Ni koraka bliže! Možda se kuga sakriva negdje u tvojoj 
halji.« 

»Nije bilo ništa zarazno!« mirio ga je Kapistran. 
»Zašto ste me, gospodaru, dali pozvati ?« 

»Htio sam znati što si jučer u stolnoj crkvi propo- 
vijedao«, zarežao je silnik. »Je li istina da si svoj otrov 
izbacio protiv mojega tasta? 

»Među ostalim bavio sam se i lažnim papom.« 

»Odakle znaš da je on lažan? Bio je izabran i okru- 
njen upravo tako kao i Eugen.« 

»Nekagliko raskolnika mu je dalo svoje glasove. 
Nigdje ga ne priznaju, ni u Francuskoj, ni u Engleskoj, 
ni u Burgundiji. U Njemačkoj se drže neutralno. Samo 
su mu Savoja, Danska i napuljski otimač prijestolja 
obećali poslušnost.« 

»Ti zaboravljaš na vojvodu milanskoga! Ili zar 
sam ja nitko?« 

»Bolje biste, gospodaru, učinili da ste se od te sra- 
motne veze odvojili, ili možda želite biti sukrivac da se 
nedjeljiva Kristova haljina razdire? Grijeh raskolnika 
teško pritišće njihove duše.« 

»Sto ti to, redovniče, govoriš o grijesima !« rado- 
znalo će vojvoda. »Nisam svjestan nikakve krivice; tri 
puta se tjedno ispovijedam i molim se svima svetim 
zaštitnicima u nevoljama. Čuj, Scaramuccia, reci 
redovniku koliko sam danas ja tog izmolio!« 

Stari je sluga izvadio neku staru knjižnicu u koju 
je danomice morao ubilježiti molitve svoga gospodara, 
i rekao je svojim slabašnim staračkim glasom: 

»Sedam psalama, pet himni i šest drugih hvalos- 
pjeva.« 

»Sad vidiš!« hvastao se vojvoda. »Zašto me, 
dakle, nazivlješ grešnikom ?« 

»Zato što vam vaša knjižnica neće mnogo pomoći 
u posljednjem času. Bog važe vaše čine, a ne vaše riječi. 
Tlačite svoje podanike, vodite rat za ratom, a pri tome 
ne štedite ni baštinu Petrovu.« 

»Ti se, redovniče, u to ne razumiješ! Moram zapo- 
šljavati svoje vojskovođe, inače će na me nasrtati kao 
gladni vuci.« 

»Vi ste sami, gospodaru, takav vuk koji razdire 
stado Gospodnje!« neustrašivo je uzvratio Kapistran. 

»Reci još samo jednu takvu riječ i dat ću da truneš 
u mojoj najdubljoj tamnici!« procijedio je vojvoda. U 
njegovim je žutim očima tinjalo nešto opasno. 

Tri su stvari kojih se ne plašim, a to su progonstvo, 
zatvor i smaknuće, pa i pod najvećim i najokrutnijim 
mukama. Čime me, dakle, želite zastrašiti?« 

»A čega se bojiš?« 

»Raskola! On mi je zazoran kao najveća nevolja! « 

»Ah, već opet raskol! Dosađuješ mi!« promrmlja 
vojvoda. »Ne želim o tome više ništa čuti. Ali ja imam 
još jednu stvar, o kojoj moram s tobom razgovarati. 
Poznato ti je da sam vojvodi Frančesku Sforza dao 
svoju kćer Blanku za ženu. Sada markgrof ferarski, 
Nikola d'Este, pobija valjanost te veze i naprtio mi je 
mrzak ženidbeni proces. On Blanku zahtijeva za svog 
sina Lionela samo zato što sam mu je, samo da razdra- 
žim prgavoga Frančeska, obećao kad sam bio dobre 
volje.« 

»S tako ozbiljnim stvarima ne biste smjeli tjerati 
šalu«, oštro je odgovorio franjevac. 

»Bilo mi je to zabavno da obojicu, Frančeska i 
markgrofa, zavaram. Sada stari Estonac zove u pomoć 
i ždere se te je morao mobilizirati više od stotinu prav- 
nika.« 

»Znam, i k meni je došao po stručno mišljenje.« 

»Pa kako si stvar riješio?« radoznalo je upitao 
Filip. 

»Da je ženidba, što je sklopiše Blanka i Frančesko, 
valjana.« 

Vojvoda je zadovoljno trljao tuste, mesnate ruke. 

»Izvrsno! Onda će se markgrof radovati! Zbilja, 
izvrsno! Zato ti opraštam ispad protiv moga tasta, koji 
je uostalom zaista glupan. Samo ga ubuduće u svojim 
propovijedima ostavi na miru, inače bih mogao zabo- 
raviti tvoju uslugu što si mi je iskazao!« 

»Svoje mišljenje nisam donio zato da poslužim 
vama, nego da obranim sveti sakramenat. Uostalom, 
više neću dugo boraviti u Milanu. Papa Eugen me je 
pozvao da otpratim armensku koncilsku delegaciju u 
njezin zavičaj i da ubuduće djelujem na Istoku.« 

»Iz toga ne može biti ništa«, uzrujao se Visconti. 
»Sam sam te pozvao u Milano i ne puštam te. Još danas 
ću pisati papi Eugenu i tražit ću da svoj nalog povuče. 
A ako mu pri tom pružim nadu da ću mu obećati poslu- 
šnost, sigurno se neće skanjivati. Ne mogu se samo 
tako odreći tako razborita pravnog stručnjaka kao što 
si ti.« 

»Slušat ću Svetoga Oca, neka on odluči kao i uvi- 
jek«, izjavio je Kapistran. 

Sa suprotnim osjećajima ostavio je vojvodu. Lice- 
mjerni tiranin mu je bio odvratan, no to mu je išlo u 
prilog što je zahtijevao njegov boravak u Milanu. Bio je 
uvjeren da njegovo poslanje ima smisla za zapadne 
zemlje, a ne za Istok. Ovdje na Zapadu želio je on nositi 
Božju zastavu i ujediniti Evropu za rat protiv Turaka. 
Zbog toga je već pisao Bernardinu iz Sijene i generalu 
svoga Reda Vilimu iz Casale, i molio ga da kod pape 
isposluje promjenu njegove odluke. Pismo bi milan- 
skog vojvode u Rimu jamačno pridonijelo prevagi. 

I Kapistran je doista bio oslobođen od namjerava- 
na zadatka te je još do svršetka 1441. ostao u Milanu, 
gdje je izmjenično doživljavao od strane vojvode sad 
gnjavažu sad umiljavanje, i neustraživo je propovije- 
dao riječ Božju. 


VIZITATOR 
1442—1446 


Dršćući od uzbuđenja, Kapistran je u rukama 
držao pismo iz Firence, koje mu je javljalo da je umro 
generalni ministar. Dana 22. veljače 1442. Vilim iz 
Casale je, ležeći u pokorničkoj odjeći na tlu, izdahnuo 
svoju pobožnu dušu, moleći posljednjim snagama svoje 
sinove, konventualce i opservante, da mu oproste nje- 
gove slabosti i pogreške. 

»Što će sada biti od Reda? uzdahnuo je Kapi- 
stran u velikoj boli. »Svi smo mi izgubili svog oca. 
Pastir je udaren, ovce će se raspršiti.« 

Papa Eugen je imenovao opservanta Alberta iz 
Sarteana generalnim vikarom i s tim je spojio nadu da 
bi ga Red mogao izabrati za svoga vrhovnog poglavara. 
Ali se Kapistran s pravom pribojavao da konventualci 
neće nikada biti spremni da to prihvate. 

Nekoliko mjeseci kasnije, pošto je nastupio u slu- 
žbu Albert iz Sarteana, naredio je Kapistranu da kao 
vizitator obiđe provincije koje se nalaze s one strane 
Alpa da u Redu osigura jedinstvo. Papa mu je dodao 
uputu da nastoji pristalice bazelskog raskola privesti u 
poslušnost i crkveno jedinstvo i da u samostanima 
ukloni zlorabe. 

U kasnu se jesen Kapistran dao na dugo putova- 
nje, putovao je kroz Savoju u Burgundiju nasuprot sje- 
vernom vjetru. Bila je to naporna vožnja. Suprotstav- 
ljali su mu se led, snijeg i smrzavica, napadali su ga 
drumski razbojnici, temeljito su ga pretresali, a kad 
uza nj nisu ništa našli osim torbe s knjigama puštali su 
ga da ide dalje. 

Praćen žestokom sniježnom vijavicom, stigao je 
početkom prosinca u Dijon, gdje je upravo boravio 
bogati i moćni vojvoda Filip Dobri Burgundski. Manji 
brat je sumnjao da li je knez zaslužio svoj lijepi nadi- 
mak. O njemu je malo toga čuo što izgrađuje. Znao je 
da je naginjao na okrutnost i na silnu naprasitost te da 
se malo brinuo za bračnu vjernost. S druge ga se opet 
strane uzvisivalo kao dobrostiva zemaljskog gospoda- 
ra. Sačuvao je vjernost papi Eugenu, ali je na njegovu 
dvoru bilo nekih koji su pristajali uz bazelski raskol. 

Redovnik se u siromašnoj sivoj halji neobično 
osjećao usred dvorana u njihovim blistavim, krznom 
opšivenim brokatnim haljinama, ali su ga malo zabri- 
njavali naduveni pogledi, koji su ga prezirno mjerili. 
Sam vojvoda ga je primio s prijateljskim poštovanjem 
i uvjeravao ga o svojoj vjernosti prema papi Eugenu. 

»Imate pravo, uzvišeni gospodaru«, odobravao je 
Kapistran. »Nema ni najmanje sumnje da je Eugen 
pravovaljani natpastir.« 

»Treba počekati«, odgovorio mu je magister u 
dugoj učenjačkoj kabanici. »Ja u svakom slučaju držim 
s mudrim Gamalijelom: Ako je ono, što se dogodilo u 
Baselu, ljudsko djelo, raspast će se, a ako je od Boga, ne 
može biti uništeno.« 

»Cijelom je kršćanstvu poznato da se u Baselu 
dogodilo previše toga ljudskoga. Nijedna se više muha 
ne brine za Savojca, a kamoli, dakle, jedan knez. Samo 
oni uza nj pristaju, koji su o njemu ovisni ili ih je sram 
priznati svoju zabludu.« 

»Oho, oče, to je slab dokaz«, uzrujao se magiste. 
»To ne znači baš ništa, da li je njegova privrženost veli- 
ka ili malena.« 

Kad je Kapistran ponovno protuslovio, učenjak se 
razbjesnio, Skočio je kao izazvani slon, oborio se na 
manjega brata i vikao: 

»Daj sada govori i odgovaraj, redovniče! Nije li 
Krist visio na križu ostavljen od sviju? Da li je on zbog 
toga bio manje Sin Božji što je samo jedan jedincati 
njegov učenik stajao do njegovih nogu? Odgovori, 
odgovori! « 

»Doista, imaš pravo«, odgovorio je Kapistran. »Ali 
što nam to ovdje treba ?« 

»Ti tvrdiš da Feliks nije papa, jer ga ne priznaju 
knezovi.« 

»Poštovani učitelju, usporedba je slaba. Feliks 
nije papa zato, što nije bio kanonski izabran. Što se 
dogodilo u bazelskoj plesnoj dvorani, bilo je nevaljano 
i bez svake vrijednosti.« 


»I da je bio izabran u kakvoj štali, to ne bi značilo 
ništa za njegovu pravovaljanost!« dahtao je magister. 

»Sigurno ne! Ali zar ćeš ti to nazvati valjanim 
konklavom u kojem je sudjelovao jedan jedini kardinal 
i jedanaest biskupa ?« 


»Ti si nestrpljiv i pristran«, zagrmio je učenjak. 
»Već sam s mnogim pametnim ljudima razgovarao o 
tom pitanju, ali nijedan od njih nije bio tako pristran 
kao što si ti.« Dahćući od uzbuđenja, svalio se u svoju 
stolicu. 


114 


»Ima pitanja u kojima čovjek mora biti odlučan, 
poštovani učitelju, a napose onda kad se radi o pravo- 
valjanosti vrhovnog poglavara Crkve. Tu ne pomaže 
nikakvo čekanje i nikakav bijeg u neutralizam. Uosta- 
lom žalim, što te je moje stajalište tako raspalilo. Da 
sam to predvidio, šutio bih. Da sada nastavimo raspra- 
vu, čini mi se da zbog tvoje osjetljivosti nema smisla. 
Svoje ću ti razloge iznijeti pismeno i uvjeren sam da 
ćeš se sa mnom složiti kad sve to mirno promisliš.« 

»I meni se čini da će to biti najbolje«, odobrio je 
vojvoda. »Razgovarajmo, dakle, o nečem drugom !« 

Magister se ovio bijesnom šutnjom i manjega bra- 
ta nije više počastio ni jednim pogledom. Nije mu toga 
mogao oprostiti što jena njegove dokaze umio odgovo- 
riti samo uz provalu bijesa. 

Kapistran je nastavio put kroz snježnu krajinu i 
vizitirao burgundske samostane. Bio je duboko prene- 
ražen zbog nevjerojatna stanja što ga je ponegdje pro- 
našao. 

»Gdje je gvardijan?« upitao je vratara jednog 
samostana u koji je došao neočekivano. 

»Otišao je u lov na divlje svinje!« promrmljao je 
brat. »U ranu zoru je izjahao s čoporom svojih pasa.« 

»Odmah nakon svete mise?« Vratar je začuđeno 
buljio u vizitatora. 

»Pa danas nije nedjelja! Preko tjedna kod nas 
nema mise.« 

»A gdje su ostala braća ?« 

»Naravno, isto tako u lovu. Divlje svinje su nam 
jesenas sasvim uništile tri jutra zobenog polja.« 

»Tako osim tebe nema nikoga kod kuće? 

»Tu je otac Bonaventura, ali se s njim ne može 
govoriti, jer kuha zlato.« 

»Šta on radi? 

»Kuha zlato. To je šašav starac koji cijeli Božji 
dan sjedi u svojoj alkemističkoj kuhinji pokraj svojih 
ćupova i retorti. Možda će mu jednoga dana poći za 
rukom da načini zlato i naš će samostan biti najboga- 
tiji u Burgundiji.« 

»I to biste vi rado htjeli ?« 

»Dakako, oče! Tko ne bi htio biti bogat u našoj 
divnoj Burgundiji?« 

»Jesi li ti već položio zavjete ?« 

»Naravno! Bilo je to veoma svečano !« 

»Da li si zavjetovao i siromaštvo ?« 

»Dakako! Pa mi smo franjevci.« 

»Ali ti ne voliš siromaštvo.« 

»Dapače, dapače! Svim srcem! Moraš naime zna- 
ti da ljubim duhovno siromaštvo. Svi smo ovdje duhov- 
no veoma siromašni.« 

»Vjerujem tvojim riječima. Odvedi me u crkvu!« 

»Vrata su otvorena. Oče, samo uđi!« 


»Pođi sa mnom !« i: 
Kapistran se od užasa prenerazio kad je brat otvo- 


rio vrata koja su strašno cviljela. Kuća je Božja bila 
puna nečistoće. Debela naslaga prašine prekrivala je 
klupe, slike i oltare. Vječno svjetlo bilo je razbijeno, 
kroz polupane prozore vjetar je unosio snijeg. Ispovje- 
daonice su očito služile za spremište svakakvih dran- 
gulija, iz škropionice se javljala mačka koja se u njoj 
smjestila sa svojim mladima. 

»Kakve li strahote na posvećenom mjestu!« 
uzdahnuo je vizitator. »Da li je ovdje Presveto ?« 

»Nisam baš sasvim siguran«, odgovorio je vratar, 
stišćući vilice, »držim da nije, jer se mi pričešćujemo 
samo za Božić i za Uskrs.« 

Sakristija je izgledala još užasnije. Na podu je 
usred hrpe crkvenog rublja ležala razderana misnica. 

»To su razderali psi«, objašnjavao je brat. 

»Psi? Koji psi?« 

»Naravski, naši lovački psi. Zimi ne možemo živo- 
tinje ostaviti u kavezu, onda ih zatvaramo u sakristi- 
ju.« 

»Vidim to!« rekao je Kapistran i svratio pažnju na 
zamazani pod. 

Kad su napustili crkvu, upravo su se braća vratila 
iz lova, svi na konjima, okruženi čoporom pasa. 

»Šest divljih svinja i golem vepar!« doviknuo je 
slavodobitno gvardijan, sav ugrijan od lova, vrataru, a 
zatim je smeteno pogledao njegova pratioca koji je za 
njim izišao iz crkve. 

»Što to ja vidim, imamo gosta !« uskliknuo je, sko- 
čivši sa sedla. »Baš dobro! Požuri, brate kuharu, sprži 
nam svinjskog mesa i ne zaboravi na papar! Obilno 
zapapri da bi na to dobro prijalo samostansko pivo!« 

»Ja sam vizitator Reda«, izjavio je Kapistran. 

»Vizitator?« prestrašeno je promucao gvardijan. 

»Dobro si čuo! Odmah sazovi svu braću u kapitu- 
larnu dvoranu !« 

Bio je to strog sud što ga je Kapistran održao bra- 
ći. Treslo se i lomilo kao da na njih sipa munje i gromo- 
ve. Iz zapanjenih lica pročitao je da su redovnici jedva 
svjesni svoje krivnje, jer su se toliko navikli na svoje 
nesređeno stanje. Nisu uopće mogli shvatiti da je Kapi- 
stran smijenio njihova gvardijana i da će im poslati 
drugoga, koji ima uspostaviti stegu i red. 

»To dolazi odatle što nam je poslan vizitator stro- 
žeg opsluživanja«, jadikovala su braća kad je već 
minuo kazneni pohod. 

»Oče Ivane, vi ste prema nama bili odviše tvrdi«, 
izjavio je gvardijan. »Mi ovdje živimo Bogu ugodnijim 
životom nego što se živi u većini drugih samostana.« 

»To malo jahanja i lova ipak ne morate uzeti za 
zlo. Znam da nam sveto Pravilo to zabranjuje, ali što se 
tiče jahanja, predviđa iznimke u važnim slučajevima. 
A to je važan razlog. Divlje svinje su nam nanijele veli- 
ku štetu.« 

»A strahovito stanje u vašoj crkvi? Kako ćeš, bra- 
te, to opravdati ?« 

»Da ste se najavili, sve biste našli na svoje najveće 
zadovoljstvo«, uzdahnuo je gvardijan. »No, sada zabo- 
ravite na ljutnju! Sjednite s nama za stol i podijelite s 
nama ručak !« 

»Sami jedite svoju divlju svinjetinu!« rekao je 
Kapistran. »Ovdje neću uzeti ni zalogaja.« 

Još uvijek izvan sebe od uzrujanosti s nekolicinom 
svojih pratilaca napustio je samostan. Suteći se opirao 
o svoju štaku i gazio kroz dubok snijeg. Nakon malo 
vremena rekao je: »Žalosno!« 

»Uvjeren sam da oni uopće ne vide, kako je njihov 
pad dubok !« 

A moglo je doći do daleko gorega. Gdjekada se 
namjerio na žestoka protivljenja. Braća su stiskala 
pesnice kad im je izricao presudu, a tu i tamo su mu 
toljagama i štapovima spriječili pristup. Provincijal 
Burgundije dočekao ga je na pragu svog samostana s 
gomilom naoružanih redovnika, ali mu nije uspjelo 
izbjeći smjenjivanje. 

U Nizozemskoj je Kapistran na svoju veliku 
radost našao bolji duh. Opservanti ga u Saint Omeru 
primiše sa strahopočitanjem i izjaviše da su spremni 
slušati papu Eugena i Alberta Sarteano. U istome mje- 
stu su redovnice klariškog samostana spremno prihva- 
tile obnovu. Uz plač su donijele u blagovaonicu sve 
suvišne sstvari, srebrne šalice, skupocjena ogledala i 
kojekakve druge svjetovne tričarije; sve su to prikazale 
siromasima i povratile se životu franjevačkog siroma- 
štva. 


Težak je za Kapistrana bio put u Brugge. Ondje se 
nalazilo boravište konventualskog provincijala Simo- 
na Philomene, koji je u Italiji bio razvikan kao oporbe- 
njak protiv Reda. Papa je vizitatoru izričito naredio da 
ga smijeni sa službe. Na njegovo veliko iznenađenje 
Simon se ponizno pokorio odluci, pred skupštinom od 
pedesetero braće predao je svoju službu i izručio pečat 
provincije. Istovremeno je izjavio da je sporazuman sa 
svime što je papa odredio. 

»Od srca se radujem, što si, brate, tako uviđavan«, 
rekao je vizitator uzbuđeno. »Očekivao sam da ću 
vidjeti otrovnoga zmaja, a našao sam krotko janje. 
Mišljenja sam da bi to moglo odgovarati, da ti se služba 
natrag povjeri. Papa neće odbaciti raskajana sina.« 

z »Neka bude kako on hoće«, odano je izjavio 
imon. 


U Bruxellesu je Kapistran na izričitu želju vojvot- 
kinje posjetio burgundski dvor i blagoslovio devetogo- 
dišnjeg kraljevića, koji je kasnije imao kao kralj Karlo 
Hrabri dovesti Burgundiju do najveće moći i sjaja. 
Ponizno je dječak, obučen u bijeli atlas, kleknuo pred 
redovnika-prosjaka. 

»Neka te, sine moj, štiti Bog«, rekao je uzbuđeno 
Kapistran, »drži vjerno njegove zapovijedi i on će te 
učiniti velikim među knezovima zemlje! « 


»U studenom će mi biti deset godina pa ću dobiti 
zlatno runo«, izjavio je dječak vedrim pogledom. 

»A znaš li ti, na što te tako visoko odlikovanje 
obavezuje ?« 

»Dakako!« odgovorio je kraljević pun ponosa. 
»Moj otac je ustanovio Red na čast i slavu Spasitelja, 
blažene Djevice Marije i svetoga Andrije, kao i za 
obranu i promicanje kršćanske vjere i svete Crkve, za 
krepost i uzdizanje dobra ćudoređa.« 

»Zato ti ja već sada želim da bi Redu služio s vite- 
škim osjećajem i da bi dostojno njega živio do svoga 
posljednjeg dana!« 

»Ja to obećajem«, odgovorio je dječak i svojim 
plavim očima gledao je odlučno i vedro manjega brata 
kao da već sada izgovara zavjet svoga Reda. 

Budući da je Kapistran početkom lipnja već 
morao biti u Padovi gdje se imao održati generalni 
kapitul, u ožujku se dao na put kući. Svladao je put 
pun napora i opasnosti, a bio je još teži zbog toga što su 
ga izmjenično mučili želudac, slezena i jetra. Kad je 
stigao u dolinu Pada, imao je izdržati svoju posljednju 
vratolomiju. 

Prijevoznik je odlučno odbijao da preko visoko 
nabujale rijeke besplatno preveze njega i njegove pra- 
tioce. 

»Učini to Bogu za ljubav!« molio je Kapistran. 
»Mi opservanti naime običajemo putovati bez ijedne 
škude u džepu.« 

»Šta se to mene tiče?« otresao se čovjek. »Platite, 
ili ostanite tu gdje ste!« 

»Daj, oče, ipak ih prevezi !« rekao je dvanaestogo- 
dišnji prevoznikov sin. 

»Bez novca nema prijevoza !« izderao se otac i oti- 
šao. 

Dobar savjet je tada bio skup, ali je mladić ipak 
konačrio našao izlaz. 

»Ondje leži neki stari čamac, nalazi se u trski«, 
rekao je on. »Trošan je, dakako, i pun gliba. Ne znam 
da li se može stići preko vode.« 

»Odvedi nas onamo!« zamolio je Kapistran. Uje- 
dinjenim snagama oslobodili su čamac, očistili ga, 
koliko se dalo, od gliba i odvažili se na vratolomnu 
vožnju. 

»Sretno se prevezli !« doviknu im je dječak. Zabri- 
nuto je gledao kako su uronili vesla u vodu. Nekoliko 
puta je izgledalo kao da će ih odnijeti struja, ali su ipak 
konačno sretno prispjeli na drugu obalu. Dječak je 
digao kapu s glave i zadovoljno im je mahao. Malo je 
bio zabrinut poradi batina što će ih primiti od oca. 
Radosno je vrisnuo i otrčao sretan što je načinio dobro 
djelo. 

Generalni kapitul, koji je 9. lipnja 1443. otvoren u 
Padovi, stajao je pod nesretnom zvijezdom. Nisu samo 
izostali njemački redovnici, koji su se pod vodstvom 
saksonskoga provincijala Matije Dčringa opredijelili 
za bazelski raskol, nego su braća i međusobno bila 
nejedinstvena. 

Protivnici obnove, koji nisu htjeli da general bude 
opservant, nisu dopustili da Albert iz Sartiana pročita 
papinu poruku. Pobunili su se i navalili na njega. 
Odvukli su ga sa govornice i izgurali pred vrata. 

»Sloboda, sloboda !« orilo se kroz dvoranu. Opser- 
vanti, koji su htjeli generalnom vikaru pritći u pomoć, 
bili su izbatinani i oboreni na pod. 

Teškom je mukom pošlo za rukom Bernardinu iz 
Sijene da uspostavi mir. Izjavio je da, što se njega tiče, 
ne mora ni Albert niti koji drugi opservant biti izabran 
za generala, a sam će svoj glas dati ocu Antunu Rusco- 
ni, umjerenom i učenom konventualcu. 

Kapistran je bio jako uznemiren zbog nedoličnih 
scena kojima je bio svjedokom. Papi, koga je ubrzo 
nakon toga potražio u Sijeni, otvoreno je izjavio: 

»Sveti Oče, s tom družbom mi ne možemo duže 
živjeti.« 

»Ti, dakle, želiš odvajanje konventualaca i opeser- 
vanata?« upitao je Eugen. 

»Smatram da je jaz neuklonjiv«, uzdahnuo je 
Kapistran. »U najmanju nam je ruku potrebna veća 
samostalnost. Nemam riječi da izrazim svoje bezgra- 
nično razočaranje i duboku bol zbog raspadanja 
Reda.« 

Usprkos razmišljanju pristao je da jedinstvo Reda 
treba sačuvati barem po zajedničkom vrhovnom gla- 
varu, ali je ipak zahtijevao vlastite generalne vikare sa 
širokim ovlastima za opservante. Eugen je izjavio da je 
s tim sporazuman i njega samog je postavio generalnim 
vikarom za provincije koje se nalaze s ove strane Alpa. 

Na La Verni, onoj svetoj gori gdje je nekoć Franjo 
primio znakove Gospodinovih rana, Kapistran je napi- 
sao okružnicu kojom je opservante poticao na sveto 
siromaštvo, na duboku težnju za pobožnošću, ali i na 
temeljit studij. Znao je da time izaziva otpor mnoge 
braće koja su imala malo smisla za svete znanosti, ali je 
uza sve to upravo u toj točki ostao neumoljiv. Oštrim je 
riječima dao oduška svome srcu, 

»Nećete li se možda znanost ubrojiti među darove 
Duha Svetoga ?« pisao je svojoj braći. »O, neznanje, ti 
luda i slijepa majko sviju zabluda, tko te je zaslijepio? 
Kako netko može znati, ako ne uči? A kako može učiti 
bez učitelja? O, ti glupi i bljutavi odgovori neznalica ! 
Težnja za spoznajom leži u čovjekovoj naravi. Tko, 
dakle, prezire znanost, griješi protiv ljudske naravi. 
Kako vaše svjetlo može svijetliti pred ljudima, ako ste 
i vi sami mračnjaci usred opće tame? Na poseban 
način preporučio je studij propovjednicima Reda. 
»Ako je propovjednik naučio samo pripovijetke i to 
iznosi poput verglaša, neće li on postati ruglom na 
svim ulicama ?« Na svršetku je punim svojim ugledom 
izjavio: »Volja je našega Svetog Oca Eugena IV i moja 
da se braća koja su za to sposobna daju na studij. Ne 
poslušate li, pada krivnja na vašu savjest, a ne na moju. 
Nalažem svim vikarima da ovo pismo braći pročitaju i 
da ga protumače.« 

Usred njegovih poslova za Red stigao mu je papin 
nalog da dođe u Rim. Eugen IV se 28. rujna 1443. vratio 
u Vječni Grad, pošto su ga kako Alfonz Napuljski tako 
vojvoda milanski priznali kao pravovaljanog papu. 

Nakon izbivanja od devet godina zatekao je glavni 
grad kršćanstva u bijednom stanju. Po uskim i nepo- 
pločenim ulicama pasle su krave, ovce i koze. Leonov 
je grad potpuno opustio, gotovo sve kuće bijahu poru- 
šene ili im je prijetilo da se sruše, nitko se više nije usu- 
dio u njih. Noću su prodirali gladni vuci sve do pod- 
ručja oko Vatikana i iskapali su lješine iz groblja oko 
Svetoga Petra. 

»Velike brige bile su razlogom da sam te zamolio 
da bi došao ovamo«, objašnjavao je papa, kad je Kapi- 
stran pred njim pokleknuo. »Poznato ti je da sam već 
pred dvije godine upravio posebno pismo zapadnim 
vladarima u kojem sam im prikazao žalosno stanje 
kršćana. na Istoku i pozvao ih na križarski rat protiv 
Turaka. Sam sam se ponudio da ću se odreći jedne 
petine sviju prihoda apostolske blagajne na naoruža- 
nje vojske i momnarice, a kardinala Cesarinija sam 
poslao u Ugarsku da na poseban način radi za sveti 
rat...« 

»I nije bilo uzalud, Sveti Oče! Prošloga je ljeta 
križarska vojska pod vodstvom poljskog kralja Vladi- 
slava i vojvode sedmogradskoga Hunjadija ametice 
porazila Turke kod Niša, a kod Kunovice je pobijedila 
čete sultana Murata na sam Božić. U isto je vrijeme 
Albanac Skender-beg oslobodio svoj zavičaj.« 


»Ipak opasnost još nije uklonjena«, uzdahnuo je 
papa. »Čini se da oduševljenje opada. Usprkos mojim 
snažnim poticajima jedva da su prstom maknuli za kri- 
žarski rat, a Egipat već naoružava mornaricu protiv 
Rodosa, tvrđave kršćanstva.« 

»Tko može u tolikoj nevolji pomoći?« 

»Kralj Alfonz Napuljski! Kad sam ga nakon nje- 
gove pobjede nad Rćnćom priznao, nije mi samo obe- 
ćao poslušnost, nego i opremu mornarice protiv Tura- 
ka. Budući da on svoje priprave obavlja strašno nehaj- 
no, treba ga potaknuti; zato mu želim poslati tebe kao 
svoga poslanika.« 


»Učinit ću što od mene zahtijevate, Sveti Oče«, 
odgovorio je Kapistran. 

Nekoliko dana kasnije već je poduzeo put na Sici- 
liju, gdje je Alfonz imao svoje sjedište. Kraljevski 
namjesnik Palerma priredio mu je sjajan doček i jednu 
milju ispred grada ga je pratio u svečanoj povorci. A 
sam Alfonz mu nije omogućio audienciju te je tako 
Kapistran imao malo nade u dobar ishod svoga posla- 
nja. Iskoristio je vrijeme barem zato da propovijeda 
narodu, kad ga već vladar nije htio saslušati. 

Bila je velika stiska oko njegove propovjedaonice, 
koju je postavio na otvorenu trgu. Oduševljeni Sicili- 
janci su trgali cijele komade od njegove redovničke 
halje. 

Usred tako blagoslovljene djelatnosti stigla mu je 
vijest da mu je 20. svibnja u Akvili preminuo dragi 
subrat Bernardin iz Sijene. Duboko potresen, odlučio 
je prekinuti svoj boravak na Siciliji i povratiti se kući. 
Kad je sredinom lipnja stigao u Akvilu, Bernardin još 
nije bio sahranjen. Sam se brinuo za njegovu doličnu 
sahranu. Bilo mu je kao da je kršćanstvo po prijatelje- 
voj smrti izgubio svaki spas. 

Činilo se da je vijest u porazu kod Varne, koju je 
on primio nekoliko mjeseci kasnije, na neki način 
potvrdila njegova pribojavanja. Ondje su Turci ame- 
tom potukli križarsku vojsku. Kralj Vladislav je pao u 
borbi, Hunjadi se sa svojom razbijenom vojskom 
povratio, kardinala Cesarinija, koji je do kraja hrabro 
izdržao, ubiše janjičari. 

Kapistran je u dubokoj žalosti oplakivao prijate- 
lja svoje mladosti. 

Jedini, koji nije izgubio hrabrost, bijaše papa 
Eugen. Ponovno je pozvao kršćanstvo na borbu protiv 
polumjeseca i u siječnju slijedeće godine imenovao je 
Uz ostale i opservanta Kapistrana za križarskog propo- 
vjednika. 


BOŽJI NADNIČAR 
1447-1450 


Bila je Pepelnica, 23. veljače 1447. Prijevremeno 
proljeće je otpustilo smrznutu zemlju i uklonilo snijeg 
s podnožja Gran Sassa. Tako su ponovno mogli biti 

nastavljeni poslovi na izgradnji gostinjca što su građa- 
ni AKkvile obećali izgraditi na spomen velikog Bernar- 
dina iz Sijene. Nacrte je izradio sam Kapistran. Utoči- 
šte za svaku nevolju i za svaku nesreću. To je imala biti 
bolnica, prijateljsko sklonište za sve patnike, a jer je 
opservant u njima gledao drage prijatelje i braću svoga 
Gospodina, nije htio ni u čemu štedjeti. Sklonište 
milosrđa trebalo je da bude sjajno i lijepo. 

»Bolesničke sobe treba da budu pune svjetla i sve- 
tog uresa«, objašnjavao je Kapistran graditelju. »Hod- 
nik na stupovima će okruživati prostrano unutrašnje 
dvorište, u njemu treba da posred cvjetnih gredica 
žubori vodoskok.« 

»Želite li vi graditi bolnicu ili palaču? pitao ga je 
arhitekt smješkajući se. 

»Naravna stvar, palaču! Kraljevsku palaču! 
Ništa nije preskupo za našu gospodu, drage siromahe.« 

»Jeste li mislili na troškove, oče? Ako se vaši nac- 
rti imaju ostvariti u cijelosti, gradnja će iziskivati 
osamdeset tisuća dukata.« 

»Pa ako! Građani Akvile neće škrtariti, jer se radi 
o kući na čast Bernardinu i o dobru njihove razapinja- 
ne braće.« 

Kapistran se nije zadovoljio samo tim da izradi 
nacrte, nego se i sam prihvatio posla. Već je ujutro toga 
dana dovozio vapno i kamenje, i malo ga je smetalo što 
je njegova redovnička halja doskora bila posve pokri- 
vena prašinom. 

Uza nj je radio neki petnaestogodišnji mladić koji 
je uvijek bio prvi na gradilištu, a posljednji ga je ostav- 
ljao. 

»Nije li to previše, moj prijatelju?« pitao ga je 
Kapistran, kad su za vrijeme kratke stanke jedan 
pokraj drugoga sjedili na preokrenutim tačkama. 

»Kako bi mi moglo biti previše?« smiješio se 
Paškal iz Cicola. Pa mi gradimo kuću na čast Bernar- 
dinu po čijem zagovoru sam ja ozdravio. Vi, oče, znate 
da sam od rođenja bio bogalj. Ni za što drugo nisam bio 
sposoban nego samo za to da pred crkvenim vratima 
prodajem svijeće. Kad je veliki propovjednik umro i 

bio izložen u crkvi, dopuzao sam do njegova odra i 
molio sam mu se.« 

Sjajno svjetlo je blistalo u mladićevim očima kad 
je ponavljao riječ po riječ za što je u onom velikom času 
vapio. 

»'Bernardine, znam da si svetac', mucao sam s 
najdubljim pouzdanjem. 'Pogledaj me, evo klečim pred 
tobom i preporučujem ti se! Moli se za mene bijednika 
kod našega Gospodina Isuaa!'« 

»Znam !« potvrdio je opservant. »Ti si bio prvi na 
kome se očitovala moć moga velikog subrata. Kad si 
ispravio koljena i ustao, bio si izliječen, tvoji su udovi 
bili uspravni i snažni kao u zdrava čovjeka.« 


»Na vijest o čudu obradovao se cijeli grad«, nasta- 
vio je Paškal, »jer su svi poznavali bogalja, prodavača 
svijeća kojega je majka svakog dana dovozila na koli- 
cima pred crkvena vrata. Na svim zvonicima su zvoni- 
la zvona, blaženikovo je tijelo u trijumfalnoj povorci 
nošeno gradskim ulicama, zavađeni plemići su se izmi- 
rivali i pomireni su se grlili. Da, vi, oče, znate da je za 
vrijeme Svetoga tjedna u strašnom sukobu ubijeno 
sedam plemića.« 


»Da, moj sine! Uime naknade za krvavo zlodjelo, 
kojim je oskvrnjena sedmica muke našega Gospodina, 
obećali su građani Akvile da će izgraditi ovu bolnicu i, 
kako vidiš, rade i sinovi iz najotmjenijih porodica kao 
obično sluge na ovom Bogu milom djelu.« 

»Poradi njihove pokore oprostit će im Gospodin 
kao što je oprostio razbojniku na križu u času njegove 
smrti. No, recite mi, kada ću konačno smjeti zapaliti 
prvu svijeću pred Bernardinovom slikom ?« 

»Čim ga Crkva proglasi svetim!« uzdahnuo je 
Kapistran. »Postupak je u tu svrhu započet istom pred 
tri godine. Ni za čim ne čeznem više nego da on što pri- 
je bude dovršen. Čudesa što ih je moj subrat učinio na 
tebi ina mnogim drugima pokazuju da nebo već dugo 
odobrava za čime mi tako žarko čeznemo. Ali sada smo 
se dosta napripovijedali! Pođimo ponovno na svoj 
posao!« 

»Od srca rado!« odgovorio je mladić radosno. »Ali 
i vi biste si, oče, trebali priuštiti mira. Vi ste bolesni i 
već starac. A ja sam mlad i radim za dvojicu.« 

»Nije sada vrijeme mirovanja!« nestrpljivo je 
odgovorio Kapistran. »Uostalom, nikada se nisam 
bolje osjećao negoli sada, jer sada radim kao Božji 
nadničar. Radit ću do podneva, onda me čekaju drugi 
poslovi.« 

Da mu se ne bi moglo prigovoriti, podigao je 
kabao s vapnom na glavu i odnio na gradilište. 

Navečer istoga dana molio je s bratom Nikolom iz 
Fare Večernju. Kad su došli do molitve za papu, Kapi- 
stran je jedan časak zastao, a onda je rekao čvrstim 
glasom: »Pomolimo se za našega Svetog Oca, papu 
Nikolu!« 

Brat je začuđeno pogledao prije nego što je on 
odgovorio: »Štitio ga Gospodin, učinio ga sretnim na 
zemlji i ne predao ga u ruke neprijatelja njegovih !« 
Kad su dovršili molitvu, zapitao je: 

»A zašto vi, oče, molite za papu Nikolu? Pa naš 
Sveti Otac je ipak Eugen IV.« 

»On je to bio«, odgovorio je Kapistran neobičnim 
pogledom. »Novi se papa zove Nikola.« 

»Trebam li možda ja nositi tijaru?« smijuljio se 
brat koji je mislio da se radi o šali. »Postanem li 
papom, učinit ću vas kardinalom« 

»Ti ne!« s velikom ozbiljnošću rekao je Kapistran. 
»Koji ima onamo doći, nosit će ovo ime. Eugen više 
nije.« 

»A tko će biti izabran? upitao je Fara, koji je 
konačno shvatio da se ni u kojem slučaju nije radilo o 
šali. 

»Onaj, komu sam već prije nekoliko mjeseci pred- 
skazao, biskup bolonjski, kardinal Toma Parentucel- 
li!« 

Slijedećega je dana stigla vijest da je Eugen IV 
umro. Dva tjedna kasnije izabrao je konklave bolonj- 
skoga kardinala koji je uzeo ime Nikola V. Cijelo se 
kršćanstvo uvelike čudilo, jer novi papa nije potjecao 
iz koje moćne prodice, nego iz siromašne, skromne obi- 

telji koja je svom sinu omogućila školovanje samo uz 
najveće žrtve. Radost je i zato bila velika što je bio 
poznat kao pobožan i revan pastir duša, darežljiv pre- 
ma siromasima, ali i kao veleučen humanist i prijatelj 
znanosti i umjetnosti. 

U tjednu nakon Bijele nedjelje, otišao je Kapi- 
stran u Rim da novoizabranom papi izrazi svoju čestit- 
ku. Sa strahopočitanjem pokleknuo je pred ocem 
kršćanstva, ali ga je papa podigao, uzeo ga ispod ruke 
i odveo do stolice na koju ga je nježnom pažnjom smje- 
stio. Dugo ga je promatrao svojim blještavim, crnim 
očima, a onda je rekao: »Ispunilo se, što si mi nagovi- 
jestio. Ipak se toga sjećaš! Smijao sam se tvom proro- 
čanstvu, a kada nisi popuštao, nazvao sam te, aludira- 
jući na tvoje ime, "Capo strano', nastranim čovjekom. 
Znaš li još, što si odgovorio ?« 

»Ono što sam rekao bolonjskom biskupu, ne mogu 
ponoviti pred papom«, zbunjeno je odgovorio Kapi- 
stran. 

»Onda ću to učiniti ja. Rekao si da sam ono, na što 
upućuje moje ime, nevjerni Toma, ali ću sa svojim ime- 
nom doskora odložiti svoju tvrdoću u vjerovanju. Kako 
si mogao predvidjeti da će moja subraća u konklavu 
izabrati najsiromašnijega kardinala i još k tome čovje- 
ka niska podrijetla ?« 

»Bog je dao meni nevrijednome u svom neshvatlji- 
vome milosrđu.« 


»To je dakako veoma rijetko. Reci mi, ako imaš 
kakvu želju, koju bih ti mogao ispuniti!« 

»Da, imam veliku molbu!« rekao je usrdno Kapi- 
stran. »Promičite postupak za proglašenje svetim 
moga subrata Bernardina iz Sijene! Samo je nebo već 
davno progovorilo po mnogim čudesima koja su se 
dogodila na pokojnikov zagovor. Budući da se više ne 
zovete Toma, sigurno ćete vjerovati u Bernardinova 
čudesa, a da ih i ne dotičete rukama.« 


Nikola V nije nipošto uzeo za zlo lukavu opasku. 


Odgovorio je smješkajući se da će, koliko je u njegovoj 
moći, učiniti sve da postupak ide naprijed, ali da 

pokojnik ima mnogo neprijatelja koji se protive njego- 
voj kanonizaciji. 

»Proučavao sam spise«, uzdahnuo je. »Ima mno- 
štvo izvještaja o čudesima, ali ona kod nekih nailaze na 
žestoko protivljenje. Jedni sumnjaju u njegovu pravo- 
vjernost, a drugi opet, štoviše, napadaju neporočnost 
njegova života. Jedan biskup tvrdi, da Bernardin uop- 
će nije bio asketa, jer ga je vidio kod svoga stola kako 
s najboljim tekom jede pečene piliće i kuhanu ribu. 
Neki drugi je po glasniku, koji je najavljivao zvoncem, 
dao proglasiti da se pokojnikove slike imaju smjesta 
spaliti.« 

»To mi je poznato«, rekao je Kapistran. »Pisao 
sam biskupu da može, ako želi, izbrisati sjećanje na 
Bernardina, a svoju svijeću da može zapaliti pred sli- 
kom kakva gusara ili nekog harambaše.« 

»U tome prepoznajem žestokog sina Abruzza«, 
smijuljio se papa. »Ali budi bez brige! Uvjeren sam da 
ćemo uz Božju pomoć svladati sve teškoće. Uostalom, 
već sam dao poticaj da se postupak ubrza. Kako ja 
sudim o slučaju, neka ti pokaže ova slika. To ni u 
kojem slučaju nije portret nekoga gusara ili nekog 
harambaše, nego portret tvoga subrata Bernardina.« 

»Za svetost svoga subrata sam spreman poći i u 
vatru«, uskliknuo je Kapistran, plamteći od oduševlje- 
nja. 

»No, mišljenja sam da takva kušnja neće biti 
potrebna«, smiješio se papa. »No, reci mi tko će se jed- 
nom s tolikom gorljivošću truditi oko tvoga proglaše- 
nja svetim ?« 

»Ja sam grešnik«, odvratio je ponizno franjevac. 
»Za ovakve kao što sam ja, nisu takve stvari.« 

»Tko zna, tko zna? odgovorio je Nikola V zami- 
šljeno. 

Usprkos svim uvjeravanjima postupak se još dugo 
zavlačio i na veliku kušnju stavio je Kapistranovu 
strpljivost. Nikola V je za vođenje postupka zadužio 
najčasnije kardinale, a među njima je bio i učeni Bes- 
serion. Osim toga poslao je biskupa grada Rietija, 
Anđela Capranica, u više gradova u kojima je Bernar- 
din živio i djelovao. Kapistran je kao njegov pratilac 

proputovao cijelu Italiju da provjere izvještaje o čude- 
sima koji su stizali sa sviju strana. Iako neki od njih 
nisu izdržali kritično prosuđivanje, ipak su se mnoga 
čudesa pokazala nesumnjivima. 

Takva su putovanja po žarkom suncu Italije bila 
naporna, pogotovo zato što je svuda pustošila kuga, a 
napose je strahovito pohodila ljubljenu Peruđu. Posvu- 
da je apostolske putnike dočekivala zvonjava mrtvač- 
koga zvona, drndanje mrtvačkih kola koja su na grob- 
lje odzvonila žrtve pošasti, ali kuga nije zaustavila ni 
ono najstrašnije, apokaliptičkoga jahača. 

Na Kapistranova leđa je stavljen nov teret, kad je 
u svibnju 1449. bio ponovno izabran za generalnog 
vikara provincija svoga Reda koje se nalaze južno od 
Alpa. 

Ta je godina kršćanstvo obdarila velikom radošću. 
Na Badnjak je Nikola V veličanstvenom svečanošću 
otvorio novu jubilejsku godinu. Iz sviju zemalja grnule 
su povorke od desetaka tisuća hodočasnika u Vječni 
Grad da postignu potpuni oprost i da na grobovima 
apostola potraže utjehu u svojim tjeskobama i nevolja- 
ma. 

I Kapistran je pohitio u Rim da samostan Araceli 
uredi za sklonište hodočasnika. Osam stotina franjeva- 
ca vodilo je brigu o hodočasnicima od kojih su mnogi, 
na smrt bolesni, stigli na cilj svojih želja. Već se dosko- 
ra samostan pretvorio u bolnicu. Vodstvo je preuzeo 
španjolski brat laik Diego (Didak) iz Alkale, koji je 
stotinu godina kasnije imao biti proglašen svetim. 

I sam je Kapistran sudjelovao s braćom u njezi 
bolesnika. Bdio je uz postelje nemoćnika i mnogima je 
pomagao da sretno završe život. U toj »zlatnoj godini« 
imala se ispuniti njegova srca. Dana 9. svibnja 1450. u 
javnom je konzistoriju dovršena Bernardinova kanoni- 
zacija. Na Duhove je imala biti svečano proglašena. 
Bila je neopisiva radost franjevaca koji su učinili sve 
da se velik događaj dostojno proslavi. 

U predvečerje svetkovine Nikola V je k sebi 
pozvao generalnog vikara opservanata. 

»Ti se veoma raduješ sutrašnjem danu«, počeo je 
oklijevajući. 

»Dakako, Sveti Oče! « odgovorio je Kapistran, bli- 
stajući od sreće. »On donosi ispunjenje moje najveće 
želje.« 


. »Nažalost, još nije sigurno da se ispunja tvoja 
želja«, odgovorio je papa. »U ovoj stvari još uvijek ima 
predomišljanja, što zahtijeva nova istraživanja. Morat 
ćemo kanonizaciju odgoditi.« 

Zaprepašten do dna duše, zurio je u vrhovnoga 
poglavara Crkve. 

»To ipak nije moguće, Sveti Oče«, promucao je. 
»Stotine tisuća hodočasnika iz Italije i cijelog svijeta 
dođoše u Rim na svečanost. Njih se ne smije tako stra- 
šno razočarati.« 

»Dakako, dakako! Samo takve stvari ne smiju 
utjecati na sud Crkve. Iznad svega nam je stalo do isti- 
ne.« 

Generalni vikar je od prevelika bola oborio glavu. 
Dugo nije mogao prozboriti nijedne riječi, a onda je 
rekao tihim glasom: 

»Vaša mi odluka, Sveti Oče, kida srce. Ali neka 
bude po vašoj volji! « 

Tada je Dreko produhovljena papina lica prešlo 
neko svjetlo. 

»Upravo sam to htio čuti, moj sine«, nasmiješio se 
on. »Budi miran, sutra ću Bernardina iz Sijene progla- 
siti svetim.« 

Kapistran je jedan časak stajao kao ukočen, zatim 
je, plačući od radosti, pao do nogu oca kršćanstva i 
zapinjući izrekao svoju zahvalnost. 

»Sada si, Ivane, bio u velikom strahu«, smijuckao 
se Nikola. 

»Da, Sveti Oče«, uzdahnuo je generalni vikar. 
»Nikada nisam zbog kanonizacije tako drhtao.« 


»Utoliko je sada veća radost, moj sine«, uz blagi 
smiješak odgovorio je papa. 

Slijedećeg se jutra u crkvi sv. Petra tiskalo silno 
mnoštvo ljudi. Bilo je hodočasnika iz sviju kršćanskih 
zemalja. Bilo je dvije tisuće franjevaca, koji su išli pje- 
vajući od samostana i crkve Araceli u svetište. Tu su 

bili poslanici, zastupnici, knezovi, prelati. Papa je sam, 
okružen brojnim biskupima i kardinalima, propovije- 
dao o novom svecu, uzvisivao ga je kao apostola Italije, 
kao velikoga čudotvorca, kao vjernoga sina Siromaška 
iz Asiza. 

Kapistran je od duboka uzbuđenja zateturao, kad 
je Nikola V pokleknuo pred slikom velikoga franjevca 
i zvonkim glasom zazvao: »Sveti Bernardine, moli za 
nas!« Poput snažne oluje zaorilo je iz grla svega naro- 
da po dugim lađama bazilike: »Sveti Bernardine, moli 
za nas!« 

Cijela je Italija sudjelovala u velikom čašćenju 
čovjeka koji je postao omiljenim svecem kao jedva koji 
drugi. Napose su u Sijeni i Peruđi održana veličanstve- 
na slavlja. U Akvili, gradu njegova preminuća, sagra- 
đena je njemu u čast prva crkva. Hodočasnici su širom 
svijeta pronijeli njegovu slavu. Usred teška i mučna 
vremena kršćanstvo je dobilo novoga sveca, kojemu se 
u svim svojim nevoljama i tjeskobama, moglo punim 
pouzdanjem utjecati. 

HUSITSKI KALEŽ 


KRALJ I NJEGOVE RUŽE 
1451 


Još je fićukao leden vjetar prostranom ravnicom 
kad se Kapistran početkom veljače 1451. približavao 
Bresci, jednom od najvećih i najnapučenijih gradova 
Lombardije. 

»Prošla su već tri desetljeća otkako sam prvi puta 
propovijedao u Bresci«, rekao je svom pratiocu, mla- 
dom Nikoli iz Fare. »Onda sam mogao ukloniti neke 
zlorabe, dokrajčiti po koju sablazan. Međutim, povra- 
tili su se u čisto pometenu kuću đavli gori od onih koje 
sam protjerao, pokvarenost se ni ovaj put nije zausta- 
vila pred Bogu posvećenim mjestom. U ovom gradu 
ima dvadeset samostana, ali teško da se u većini njih 
može naći trag pobožne stege. Sol je obljutavila i ne 
vrijedi ništa, nego je samo treba zgaziti nogama.« 

»Ipak se posljednjih godina nešto popravilo«, pod- 
sjeti ga brat. »Samostan Santa Apolonia, nekoć mjesto 
najtežih poroka, predan je opservantima, i sestre klari- 
se vjerno žive prema Pravilu svoga Reda.« 

»To je zasluga našega subrata Alberta iz Sarteana, 
koji je prije nekoliko godina ovdje misionario. Dao Bog 
da mi nastavimo što je on započeo! « 

»U to, oče, ne sumnjam ni najmanje«, uskliknuo je 
mladi Nikola, jednako tako sin Abruzza kao i njegov 
učitelj. »Uspjesi neće biti manji nego što su bili oni u 
Forliju, Padovi, Vičenci i Veroni kamo sam vas smio 

pratiti. U svim tim mjestima narod je vapio za Božjim 
smilovanjem i po iskrenoj skrušenosti povratio se nje- 
govoj ljubavi. A Gospodin je vaše djelo blagoslivljao 
bezbrojnim čudesima i ozdravljenjima.« 

»Ne govori, Nikola, o tome!« uzvratio je generalni 
vikar strogim tonom. »Ništa se od svega nije dogodilo 
mojom rukom. Ti si sam bio svjedokom da je nevolja 
bježala pred relikvijama svetoga Bernardina što sam ih 
stavljao na bolesnike. Sam ne mogu ništa. Ja nisam 
ništa drugo nego samo slabo oruđe kojim se Bog služio 
u svom neshvatljivom milosrđu.« 

Put nastaviše šuteći. A kad su u daljini izronili tor- 
njevi8 Brescije, dojurio je odred konjanika od trista 
jahača da Božjem glasniku zažele dobrodošlicu. 

Kod crkve San Salvatore čekalo ga je golemo mno- 
štvo naroda i pozdravilo ga gromkim klicanjem te ga 
otpratilo u samostan Santa Apolonia. 

Slijedećeg dana se već tri sata prije izlaska sunca 
na zatvorskom trgu tiskalo mnoštvo od desetak tisuća, 
gdje je Kapistran imao održati svoju prvu propovijed. 
Vođen najvišim službenicima grada i pedesetoricom 
kopljonoša, prispio je, gotovo zgnječen od uzbuđena 
mnoštva, uz najveći napor do propovjedaonice, koja 
mu je bila podignuta na otvorenom. Svatko se htio 
dotaknuti, velike su komade Brešani odrezivali od nje- 
gove redovničke halje. 

Govorio je o Božjoj milosrdnoj ljubavi, ali i o veli- 
kim nesrećama, s kojima se završila jubilejska godina. 
Govorio je o kugi, o strahovitoj nesreći na Anđeoskome 
mostu, u kojoj su stotine hodočasnika izgubile svoj 
život. 

»Usred zlatne godine osjetili smo i Božju pesnicu«, 
nastavio je snažnim glasom, »i tmasti oblaci nanovo 
potamnjuju nebeskis vod. Ratovi i krvave razmirice 
pustaše zemlju, turski sultan Muhamed II, koji se 
upravo uspeo na prijestolje svog oca, sakuplja vojsku i 
mornaricu da Bizantu zada smrtonosan udarac. A 
kršćanstvo, koje bi u krajnjoj pogibelji trebalo biti 
jedinstveno, mrcvari se u beskrajnim borbama. Kada 
će se Evropa konačno dići na sveti juriš protiv snaga 

tame? Kada će se pokajnički vratiti svom Ocu i djelima 
pokore otkloniti njegovu srdžbu ?« 

Sutradan je na trgu bila tolika gužva da je bilo 
neizdrživo pa su zato propovjedaonicu postavili na 
velikom sajmištu. Svaki prozor, svaki balkon, čak kro- 
vove i gradske zidine zaposjeli su slušatelji. Mladići su 
se uspeli na drveće čije su se grane lomile pod teretom. 
Više od osamdeset tisuća ljudi napunilo je široki pro- 
stor, a među njima bilo je mnoštvo bolesnika, koji su se 
dovukli na svojim šatakama ili su bili dovezeni na svo- 
jim kolicima. 

A kad je Kapistran pokazao relikvije svetoga Ber- 
nardina i blagoslivljajući podigao ih iznad mnoštva, 
prolomilo se klicanje jače od udaranja morskih valova 
o obalu u vrijeme bure. U to se umiješalo klicanje mno- 
gih bolesnika koji zadobiše čudesno ozdravljenje. 

Posljednje je večeri Kapistran našao u samostanu 
opservanata pismo Svetoga Oca koji mu je naredio da 
odmah, nakon propovijedi što ih je imao održati u Mle- 
cima, otputuje u Bečko Novo Mjesto na dvor njemač- 
kog kralja Fridriha III da ondje djeluje za obnovu 
Crkve i samostana i da kao mirotvorac dokrajči žesto- 
ke sukobe u državi. Istovremeno je primio pismo kra- 
ljevskog tajnika, slavnoga humaniste Eneje Silvija Pic- 
colominija, koji mu potanko razlaže ciljeve njegova 
poslanja i potiče ga da krene na put čim mu bude 
moguće. 

»To je moj rastanak s Italijom«, uzdahnuo je gene- 
ralni vikar. »Nikada se više neću povratiti u svoj zavi- 
čaj.« 

»Hoćete li nalog prihvatiti?« upitao je Nikola iz 
Fare. 

»Svaka papina zapovijed meni je sveta«, odgovo- 
rio je Kapistran. »Poslušat ću. Uostalom, i tako sam 
imao u planu putovati u Ugarsku da obavim vizitaciju 
opservantskih samostana. Tako je put u Bečko Novo 
Mjesto samo malen zaobilazak.« 

U Mlecima je prijem bio upadno hladniji negoli u 
svim ostalim gradovima što ih je prije toga posjetio. 
Proračunati trgovački svijet posvetio mu je malo paž- 
nje. 

»Čini se da smo prispjeli u mirniju luku«, rekao je 
razočarani brat Nikola. »Kako samo, oče, hoćete trošiti 
svoje vrijeme kod ravnodušnih Mlečana kad vas drug- 
dje željno očekuju ?« 

Sa podsmjehom na kanale »grada laguna« odgovo- 
rio je čovjek Božji: 

»Što mogu? "Mnoge vode ne mogu ugasiti ljuba- 
vi.'« 

Crkva u kojoj je propovijedao bila je poluprazna, a 
razočaranje njegovih pratilaca bivalo je uvijek veće. 

»Tješite se«, odgovorio je Kapistran na njihove 
ogorčene tužaljke, »sredinom korizme bit će to druga- 
čije! Do onda Gospodin želi primirje.« 

Probudilo se veliko zanimanje kad je u četvrtak, 1. 
travnja, po polaganju njegovih ruku neki njemak 
ponovno zadobio govor. Nekoliko dana kasnije jedan 
se, kojemu su bile noge i ruke uzete, digao zdrav sa 
svoje nosiljke. Na Mlečane je najveći dojam učinilo 
oslobođenje nekog opsjednutoga u franjevačkoj crkvi 
dei Frari. 

Od tada nijedna kuća Božja nije mogla više primiti 
mnoštvo ljudi, koje je grnulo na Kapistranove propovi- 
jedi. Propovijedao je na otvorenom ispred divne domi- 
nikanske crkve Giovani e Paolo; gradska je uprava 
stavila u pokret gradske stražare koji su mu krčili put 
kroz nepregledno mnoštvo slušalaca. 

U srijed": “akon Uskrsa Kapistran je napustio grad 
laguna, a pratio ga je njegov vjerni brat Nikola s jeda- 
naestoricom ostale subraće svećenika i braće laika. 
Dok se radovao što će smjeti propovijedati jednom 
stranom narodu, dobri brat Nikola je jadikovao uza 
suze: 

»Ah, oče, kako mi je teško pri srcu! Italija vas ne 
bi smjela pustiti da odete dalje.« 

»Smiri se, moj sine!« tješio ga je generalni vikar. 
»Sam Bog mi određuje putove. Kako bih mogao oklije- 
vati da slijedim njegov poziv ?« 

18. svibnja je mala putnička družba prispjela u 
Villach, gdje mu je stanovništvo priredilo sjajan pri- 
jem. 

»To je tako, kao da papa ulazi u ovaj grad!« 
uskliknuo je Nikola oduševljeno. 

Crkva, u kojoj je Kapistran slijedećeg jutra propo- 
vijedao latinskim jezikom, bila je ispunjena do 
posljednjeg kutića, jedan je od njegovih pratilaca bio 
tumač. Kuća je Božja bila slična lazaretu, tako mnogo 
bolesnika je doneseno. Neki su bili izliječeni po blago- 
slovu velikog Božjeg čovjeka. Među tim je bio i vikar 
Ivan, komu su obadvije noge bile uzete i već godinama 
nije više mogao prikazivati misu. Izliječeni po Kapi- 
stranovoj molitvi su ostavljali svoja nosila i štake crkvi 
kao zavjetne darove. 

Po svim alpskim kotlinama proširio se glas silnog 
Božjega glasnika i glas o njegovim čudesima. Svuda su 
prigodom njegova dolaska zvonila zvona. Cvjetni sago- 
vi su pokrivali njegov put. U svečanim procesijama 
dolazio je gorštački narod u susret papinu poslaniku sa 
zastavama i svijećama i pred njim se bacao u prah. 
Dječji zborovi pozdravljali su ga hvalospjevom: »Be- 
nedictus qui venit in nomine Domini !« — Blagoslovljen 
koji dolazi u ime Gospodnje! 


30. svibnja ušao je u Bečko Novo Mjesto, dan prije 
nego što se očekivalo. 

»Veoma mi je žao što ste u naš dobri grad prispjeli 
prije vremena«, rekao je kralj Fridrih III koji mu je 
odmah slijedeći dan u svom sjajnom dvoru omogućio 
audijenciju. »Kanio sam Božjega glasnika primiti sa 
svim počastima. Ali mi je ipak drago da sam vas još 
vidio prije nego što otputujem u Beč gdje me čekaju 
žumi poslovi. Težak mi je rastanak od moga ljubljenog 
Bečkog Novoga Mjesta, ali moj mudri savjetnik Eneja 
Silvije Piccolomini požuruje da dođem u glavni grad.« 

Uzdišući je pristupio k prozoru i sjetno promatrao 
divni park. 

»Moje ruže će procvasti i uvenuti, a ja ih neću 
vidjeti. Ah, oče, radije bih bio vrtlar negoli kralj.« 

»I kralj bi morao biti vrtlar«, odgovorio je Kapi- 
stran. »I on mora dobar nasad paziti, njegovati i čuvati, 
čupati korov i spaljivati trnje.« 

»U državi ima mnogo korova i trnja. Morate mi 
pomoći to iskorijeniti da bi ono što je dobro sjelo i ras- 
lo. Zato sam vas, časni oče, dao pozvati. Veoma mi je 
na srcu obnova Crkve. U tom pogledu u našim zemlja- 
ma nije dobro. Svuda vlada pokvarenost i opadanje 
dobra ćudoređa, kako u narodu tako i među klerom. 
Štoviše, i u samostanima je već dosta dugo popustila 
pobožna stega. I službenici siromaštva s većom rev- 
nošću misle na to kako da sakupe što više zemaljskoga 
blaga, a zaboravljaju na nebeske usluge. Bio bih veoma 
radostan, ako biste u Austriji otvorili vrata opservan- 
ciji.« 

»Zahvaljujem vašem veličanstvu za hvalevrijednu 
nakanu i nadam se da ću vašom pomoći i Božjom 
milošću ostvariti što želite.« 

Kapistran je zamišljeno promatrao kralja koji se 
spustio u dubok naslonjač i šuteći gledao pred sebe. 
Dakako, Fridrih bijaše pobožan i bogobojazan čovjek, 
ali je njegov mutni pogled, njegove umorne kretnje, 
njegovo produženo, blijedo lice odavalo da mu je nedo- 
stajala svrsishodna djelatnost i vatrena odlučnost. Bio 
bi sposoban za vrtlara pa i da bude dobar otac mirolju- 
biva naroda, ali nije bio za vladara kakav je državi tre- 
bao u tako pogibeljnu i uzburkanu vremenu. 

Fridrih je ponovo počeo sanjariti o svojim ružama 
kao ono kad je kao dječak u odjeći od bijela atlasa uni- 
šao u sobu, duboko se poklonio pred kraljem i savrše- 
nom ljupkošću franjevcu poljubio ruku. 

»To je moj štićenik, kraljević Ladislav, posmrće 
cara Albrehta«, predstavio ga je Fridrih. »On bi jed- 
nom imao nositi krunu Češke i Ugarske. Svršetkom 
godine pratit će me u Rim, gdje će me papa okruniti za 
cara.« 

U dubokim, tamnim dječakovim očima bljesnulo 
je nešto srdito, ali samo jedan trenutak, onda se ugasila 
ta bahata vatra. 

»Bog te blagoslovio, moj sinko«, rekao je Kapi- 
stran i sažalno je promatrao jedanaestogodišnjeg kra- 
ljevića koji svog oca nije poznavao, a majku je izgubio 

u najnježnijoj dobi. Shvaćao je kako je dječak to gorko 
osjećao što je njegov staratelj imao umjesto njega nosi- 
ti carsku krunu. 

»Hvala vam, dobri oče«, odgovorio je Ladislav i na 
kraljev mig se udaljio. 

»Teško dijete«, uzdahnuo je Fridrih, »sazrio prije 
vremena, plašljiv je i zatvoren. Ne nalazim puta do nje- 
gova srca.« 

»Dječak bez roditelja iziskuje mnogo ljubavi i 
razumijevanja«, s toplinom je odgovorio franjevac. 
»Potrebni su mu i čestiti učitelji svjesni odgovornosti, 
jer ga čeka teška služba, ako bi jednom imao vladati 
Ugarskom i Češkom. Morat će se braniti od Turaka, a 
istovremeno i od husita koji su se s Crkvom samo pri- 
vidno izmirili, a u svojim su srcima još uvijek krivo- 
vjerci.« 

»Još prije moga putovanja u Rim otići će moj taj- 
nik, biskup Eneja Silvije Piccolomini u Prag da bi se s 
obzirom na političko i crkveno stanje došlo do nekog 
sporazuma. Nadam se da će se naći zadovoljavajuće 
rješenje.« 

»Husiti neće biti svladani za konferencijskim sto- 
lom«, naglasio je Kapistran, plamteći od revnosti. »Če- 
škoj su potrebni misionari, koji se uz zalaganje svoga 
života bore za kraljevstvo Božje i za neokrnjenost 
Zapadne Crkve. Samo jedinstvena Evropa, sjedinjena 
u vjeri, bit će gospodar strahovite opasnosti, koja joj 
prijeti od Turaka.« 

»Ja hoću mir, a ne rat«, odgovorio je kralj sumor- 
no. »Imam dosta posla s tim da uspostavim mir u unu- 
trašnjosti svoje zemlje i da zlobne knezove i barune 
prisilim na poslušnost. Na neki rat s Turcima ne mogu 
pomišljati.« 

»Vaše veličanstvo ima pravo htjeti mir«, strastve- 
no je uzvratio Kapistran. »Ali ako je i to dužnost vla- 
dara da trgne sablju, zato ne mora država odmah pro- 
pasti.« 

Fridrih je nekoliko dana kasnije otputovao u Beč. 
Kapistran je obećao da će doći za njim, ali je za sada 
ostao još u Bečkom Novom Mjestu, gdje se narod na 

tisuće tiskao oko njegove propovjedaonice. Nebrojeni 
bolesnici su se dovlačili k njemu i mnogi su se od njega 
povratili ozdravljeni. 

Kapistran se sve više zanimao za češko pitanje i 
uvijek mu je bivalo jasnije, da je pozvan da u toj zemlji 
ponovno uspostavi čistu nauku. Nije doduše zaboravio 
svoju nakanu da pođe u Ugarsku, ali je u njemu još jače 
plamtjela želja da najprije posjeti Češku i da ondje 
propovijeda pravo evanđelje. U žarkim se molitvama 
borio da bi spoznao volju Božju. Odluku je donio 
posljednje noći prije svog odlaska u Beč. Jedno snovi- 
đenje mu je pružilo sigurnost da ga Bog šalje u Češku. 

S velikom je revnošću preuzeo zadatak što mu ga 
je nebo namijenilo. Plamtio je od oduševljenja. Kad je 
svojim drugovima povjerio svoju nakanu, na njihovim 
je licima pročitao duboko zaprepaštenje. Ali je bio 
gluh za svaki prigovor i 7. lipnja krenuo je u rano jutro 
u Beč. 

Jedva što je napustio Bečko Novo Mjesto, namjerio 
se na veliku hodočasničku skupinu koja je dolazila sa 
zastavama moleći i pjevajući. Na jednoj je poljani oko 
sebe okupio hodočasnike. Govorio im je, na bolesne je 
polagao ruke i svojim blagoslovom ih je otpustio. 

Uvijek su se nanovo dešavala ovakva zaustavlja- 
nja, dok nije konačno stigao u glavni grad gdje mu je 
uz silni klicanje izrečena dobrodošlica. Sve ulice su 
bile okićene svježim zelenilom i pokrivene cvijećem. 

Tisuće su mu dolazile u susret. Ljudi su se tiskali 
oko njega, plakali od radosti i ljubili rub njegove 
redovničke halje. 

Odmah, čim je stigao, propovijedao je u minorit- 
skoj crkvi, a zatim je sa svojim suputnicima otišao u 
susjedni samostan, gdje se nastanio. Gradski je magi- 
strat preuzeo troškove za njihovo uzdržavanje. 

Slijedećeg jutra uspeo se na propovjedaonicu stol- 
ne crkve sv. Stjepana. Propovijedao je latinski, a sve- 
ćenik Ivan, koga je ozdravio u Villachu, služio mu je 
kao prevodilac. 

Tako je započelo snažno propovijedanje, grčevita 
borba za duše napučena grada. 

PLAMEN OKO CRKVE SVETOG STJEPANA 1451 


Već se nekoliko sati narod velikoga Beča gurao 
oko propovjedaonice, koja bijaše načinjena ispred kar- 
melićanske crkve. Mnoštvo se na prostranom trgu tako 
sabilo da na zemlju ne bi mogao pasti ni listak. Tu se 
nađoše studenti iz sviju fakulteta u svojim školskim 
plaštevima pokraj čestitih obrtnika, gostioničara, 
trgovaca, vozača, kupališnih poslužnika i prosjaka. 
Bilo je tu ljudi u dronjcima, ali i u skupocjenoj svilenoj 
odjeći. Muževi, žene, djeca, i još uvijek grnule su iz 
susjednih ulica skupine radoznalaca te su se umiješale 
u vrevu koja se talasala. Uporno su se borili za stopu 
zemlje,.koja je omogućavala pogled na govornicu. 

Na počasnoj tribini smjestiše se dostojanstvenici 
Beča, sveučilišni profesori, gradski vijećnici, trgovci i 
plemići. Nasuprot propovjedaonici sjedio je pod grimi- 
znim baldahinom kralj Fridrih, a pokraj njega njegova 
majka i mladi kraljević Ladislav usred cjelokupnoga 
dvorskog osoblja. 

Vidjelo se ondje produhovljeno lice sijenskoga 
biskupa Eneje Silvija Piccolominija. Crkveni knez i 
diplomat, koji je usprkos svojoj četrdeset i šestoj godi- 
ni već sasvim posijedio, zamišljeno je bacio svoj pogled 
na uzbuđeno mnoštvo, koje je nestrpljivo očekivalo 
Ivana Kapistrana. 

»Kakva se to neobična oluja sručila na Beč? upi- 
tao je on učena bogoslovca Tomu Haselbacha. »Čovjek 
jedva prepoznaje vesele građane ovoga grada. Iz dana 
u dan priliv oko Kapistranove propovjedaonice biva 
sve veći. Ustrajno ostaju duge sate i napeto ga slušaju, 
premda govori latinski, a većina ne razumije ni riječi.« 

»Uvijek ima tumača koji naknadno sve prevodi«, 
primijetio je profesor. 

»Dakako! Ali većina ih odlazi prije nego što ovaj 
dovrši. Oni ne žele slušati tumača, nego redovnika- 
prosjaka, iako ne razumiju ni jednoga sloga iz njegova 
izlaganja. To je neshvatljivo !« 

»Svaki dan se baš ne može vidjeti sveca! I naši stu- 
denti su se sasvim izmijenili. Oni inače u svojim glava- 

ma nemaju ništa drugo osim svojih tučnjava i pijanki, 
a sada slušaju franjevca s takvom pažnjom, od koje bih 
ja za svoja predavanja želio samo jedan dio.« 

Biskup je na dosadna učenjaka bacio pogled prije- 
kora. 

»Pripovijedali su mi kako vi već dvadesetak godi- 
na čitate istu temu o prvom poglavlju Izaije proroka i 
još niste prispjeli kraju.« 

»Ta tema je upravo neiscrpljiva«, nakašljao se pro- 
fesor. »U sebi sadrži cijelo bogoslovlje poput orahove 
ljuske. Ali pazite, eno dolazi Kapistran.« 

Podigle su se sve glave, kad se od karmelitskog 
samostana, praćen gradskim stražarima, probijao pre- 
ma propovjedaonici. Dugo je trajalo dok se, opirući se 
o svoju štaku, uspeo preko stepenica i pojavio pred 
prsobranom koji je bio prekriven ljubičastom tkani- 
nom. 

»Kakva li patuljka u sivoj redovničkoj halji!« 
narugao se student fakulteta umjetnosti. »Suh kao trli- 
ca, sama kost i koža.« 

»Kažu da si ne priušti nikakav bolji zalogaj, i ne 
spava više od dva sata«, nadodao je drugi. »To je čudo, 
odakle mu snaga za propovijedi koje traju satima !« 

»Tko je pravi svetac i sam je veliko čudo, većma 
zapanjuje negoli ozdravljenja koja mu se pripisuju«, 
kazao je treći. »Gledajte samo njegove oči! One plamte 
od žara.« 

Dugo je trebalo da se slegne žamor. Ali, jedva je 
Kapistran izgovorio prve riječi, svuda naokolo zavla- 
dao je grobni muk. 

Toga dana je govorio o slavi Majke Božje. Bio je to 
blagdan Marijina pohođenja. Govorio je o apokalip- 
tičnoj ženi obučenoj u sunce, kojoj je mjesec pod noga- 
ma, a glava joj ovjenčana s dvenaest zvijezda. 

Njegovo je naviještanja neprestano bivalo sve 
snažnije, riječ mu je postajala sve vatrenija dok je 
nastojao da »veliki znak« zasja u svoj svojoj ljepoti. 
Glas mu se neprestano mijenjao, jednom je bio snažan 
poput vihora, silan kao gromka riječ proroka, a onda se 
opet pretvorio u šapat, pun tople nježnosti. Tako je 

njegov govor bio sličan svirci božanskih orgulja, a ljudi 
su ga slušali s najdubljim uzbuđenjem. I ako netko nije 
razumio ni jednoga sloga njegove latinske propovijedi, 
ovaj glas, ovo bljeskanje njegovih očiju, ovo izvanred- 
no živahno kretanje rukama ipak je za svakoga bilo 
pravo pravcato otkrivenje. 


»I sam sam iskusio dobrotu i milosrđe Majke 
Božje«, uskliknuo je Kapistran, uzbuđen do skrajnosti. 
»Kao novak bio sam prije mnogo godina na smrt bole- 
stan. Došla je noć za koju su moja braća mislila da je 
posljednja u mojem životu. Tada mi se ukazala, ne 
znam da li sam sanjao ili sam bio budan, Presveta Dje- 
vica i dala mi da pijem iz nekog srebrnog vrča. Slijede- 
ćeg jutra sam se probudio s bistrom sviješću, a smrt je 
od mene bila daleko. Između dvanaest zvijezda kojima 
je bila okrunjena njezina glava, mene je osvijetljavala 
zvijezda crvena poput krvi, zvijezda njezina blagog 
materinstva koje se smilovalo svom bolesnom djetetu.« 


Zatim je opet uzvisivao poniznost nebeske Gospe, 
njezino čisto službeništvo i Bečkinjama je stavio kao 
uzor tako divnu krepost. Malo prije govorio je pun 
nježne dobrostivosti, a sada, jer je udarao po rasko- 
šnom odijevanju žene, grmio mu je glas od negodova- 
nja. Bio je oštar i rezak kao da je htio svojim plamenim 
dahom spaliti sve budalaste ispraznosti kojima su se 
Bečkinje razmetale. 

»Pogledajte nju, poniznu zaručnicu tesarovu!« 
uzviknuo je. »Pogledajte je u njezinu siromašnu odije- 
lu, s plavim rupcem na glavi, na kojoj ona nosi kući vrč 
vode sa zdenca! A sada bacite pogled na bečke žene i 
djevojke! Svojom dugom povlakom na haljini metete 
zamazane ulice. Moja redovnička halja služi istoj svrsi 
kao i vaša svila, grimiz i damast. Ne bih je dao za sve 
te vaše ispraznosti. A vaše bogato nabrane čipkaste 
ogrlice! Što samo hoćete s njima? One me podsjećaju 
na pasje bodljikave ogrlice u mojem zavičaju u Abruz- 
zima. One su bile veoma prikladne protiv vučjih gra- 
bežljivih zubi. Treba li se možda u ovome gradu bojati 
grabežljivih vukova? Nešto ću vam predložiti. Molit ću 

se Bogu da vas ne požderu vuci, a vi meni dajte svoje 
čipkaste ogrlice za siromahe, a svoje svilene haljine za 
crkvu. Iz toga se može posve dobro skrojiti plašt za 
večernjice ili misnica.« 

Pri tom se ponovno izmijenilo njegovo lice, vedar 
smiješak je preletio preko njegova mršava lica, a val 
vedrine zahvatio je i one koji su samo naslućivali o 
čemu se radilo. 

»Opaža se škola moga velikog zemljaka svetog 
Bernardina«, šapnuo je biskup Piccolomini profesoru. 
»Tako je i on usred ozbiljna naviještanja razvedravao 
slušatelje, a onda bi nanovo privukao njihovu pažnju.« 

Dakako da je i muževe udario onako s boka. Kapi- 
stran je njihovim ženama doviknuo: 

»A ako bi vam ponestalo tvoriva za haljine, ošišaj- 
te svojim muževima duge kose i od njih sebi spredite 
odjeću! O, vi gospodo, vi većma volite svoju kosu nego- 
li svoje duše. O, kako ludo volite ures svoje glave! Svo- 
ju kosu njegujete pomastima, vinom, živom i sam Bog 
zna čime još. Od svojih žena dnevno uzimate i do dva- 
naestero jaja da biste je oprali. Na kraju biste za to 
mogli kupiti konja, jer su vaši izdaci toliko veliki. No, 
priznat ću vam da sam i ja u mladosti bio budala kao 
što ste i vi. Moja kosa je bila moj ponos, pogotovo kad 
inače nisam pokazivao drugih tjelesnih odlika. Upravo 
sam je ludo njegovao i u tu svrhu sam se služio zlatnom 
mrežom. Ali je onda Bog dao da sam preko noći oćela- 
vio kao što me pred sobom gledate. Kakva li sam bio 
budala!« 

»Meni se čini da to zapravo ne bi spadalo u propo- 
vijed«, primijetio je profesor Haselbach, ali je Piccolo- 
mini odgovorio: 

»Poznati su mi ovakvi šaljivi umetci. Pazite, on će 
odmah opet biti ozbiljan !« 

»Iznad glave Presvete Djevice vidimo zvijezde«, 
nastavio je Kapistran, »pogledajte ih u dvanaestero- 
strukom vijencu njezinih kreposti. Što označuje mjesec 
pod njezinim nogama? Već sveti Ambrozije u njemu 
vidi znak moralne i duhovne nestalnosti, koju Marija 
gazi svojim nogama. A ne moramo li više u ovom svome 

tjeskobnom vremenu misliti na one koji na svoje zasta- 
ve i kule postavljaju svijetao srpasti mjesec? Turci se 
nalaze pred vratima Zapada, a mi spavamo. Malo 
marimo za to što su već cijele zemlje izgubljene. Muha- 
med II upravo sada gradi čvrstu kulu pred vratima 
Carigrada, a kršćanski ljevači topova otpremaju mu 
bacače koji odbacuju kamenu tanad tešku šest stotina 
kilograma. Vjerujete li, dakle, da će se Turčin zausta- 
viti, ako padne Carigrad, samo zato što je sklopio mir 
s mletačkim lavom, s Bosnom, Ugarskom i Vlaškom? 


Ni dijete ne bi smjelo biti tako kratkovidno pa da 
vjeruje u takve pričice. Cini se da su knezovi Evrope 
budalastiji od nejake djece. Kad bi bili složni, nestalo 
bi polumjeseca i njegova svjetla što sakriva sunce. 
Umjesto toga oni međusobno podržavaju najbesmisle- 
nija neprijateljstva, trguju s nevjernicima, šalju im 
topove i strojeve za opsjedanje, njeguju ruže i vrtove i 
igraju se draguljima.« 

»Time cilja na moga gospodara, prijatelja cvijeća i 
dragulja.« Piccolomini je zabrinuto pogledao na drugoj 
strani kralja Fridriha, koji je rukom prešao preko lica 
da bi sakrio neugodnost. Ali se kraljević Ladislav nije 
trudio da sakrije podrugljiv smiješak, jer on svoga 
skrbnika baš nije volio. 

»Dignite se, kršćanska gospodo i knezovi«, uzvik- 
nuo je Kapistran snažnim glasom, »budite svjesni stra- 
hovite opasnosti! Spasite Evropu od nemani koja je 
jednaka onom apokaliptičkom zmaju; on Evropi prije- 
ti da će je progutati! « 


Propovjednik je mjesec pod Gospinim nogama 
usporedio s kaležom, znakom husita. 

»Vjerujte mi, braćo i sestre, da je ovaj kalež 
usprkos svim sporazumima još uvijek pun krivovjerja, 
on skriva otrov, pogibeljan za jedinstvo Evrope; on je 
čaša, napunjena trpljenjem za Oca kršćanstva. Ili će se 
Zapad povratiti u jedinstvo vjere, ili strahoti neće biti 
kraja. A Marija, koja je nadvladala sva krivovjerja, 
neka ram da snagu za dobar boj protiv sviju snaga 
tame!« 

Napokon je govorio o suncu u koje je Gospa obu- 
čena kao u plašt od svijetlih zraka, o suncu istine, pra- 
vednosti, ljubavi i milosti. 

»Ovo sunce treba da svijetli iznad sviju kršćanskih 
zemalja, jer pobjeđuje noć naših patnja i tjeskoba, 
donosi nam dan naše pobjede, jutro nebeske slave u 
koju je pred nama ušla Majke našega Gospodina.« Na 
svršetku je glasno molio »Ave Maria« i nadodao onaj 
završetak koji je u njemačkim zemljama još bio nepo- 
znat: 

»Sveta Marijo, Majko Božja, moli za nas grešnike, 
sada i na čas smrti naše. Amen!« 

Kapistran je iscrpljen napustio propovjedaonicu, 
na koju se zatim uspeo franjevac Fridrih iz Thorna kao 
tumač. No, prevodilac koji je na njemačkom jeziku 
sažeo što je bilo rečeno, imao je muke da privoli 
nazočne da ga slušaju. Svi su se strahovito gurali pre- 
ma Božjem glasniku. Hromi su, šepajući na svojim šta- 
kama, vapili za ozdravljenjem. 

»Pomozite mi, sveti čovječe! Pomozi mi! Uzet sam 
od rane mladosti! — Blagoslovi, oče, moje slijepe oči! — 
Moli za moje dijete koje umire!« 

Sve nevoljnike, bogalje i iznemogle bolesnike 
Kapistran je doticao kapicom svetoga Bernardina i 
uvijek nanovo bi usred zapomaganja odjeknuo povik: 

»Ja sam ozdravio! — Stake mi više nisu potrebne! 
Ja mogu hodati! — Ja mogu gledati! Čudo, čudo! — 
Pobožni me je otac ozdravio.« 

U strahovitoj je navali prevodiočevih riječi posve 
nestajalo. Jedva ga se čulo, većina ih je napuštala mje- 
sto. Ljudi su se nadali da će već nekoga pronaći da im 
protumači sve što je redovnik rekao. A ako to nisu 
uspjeli, kako je samo to bio snažan doživljaj slušati 
sveca, biti blizu čudotvorca! 

»Vjeruješ li ti da su svi oni ljudi zaista ozdravili 
koji to misle? upitao je neki medicinar svoga kolegu. 

»Tko to može reći? odgovorio je dotični sliježući 
ramenima. »Kod mnogih može izvanredno uzbuđenje 
na neki način čudo biti umišljaj, ali nema sumnje da su 
se zbila prava izlječenja, koja se ne mogu protumačiti 
naravnim putem.« 

U rano je popodne biskup Eneja Silvije Piccolomi- 
ni unišao u Kapistranovu sobu i rekao: 

»Dolazim k vama, velečasni oče, s jednim nalogom 
svoga gospodara, kralja. Rekao mi je da vam kažem 
kako ga je vaša propovijed silno potresla usprkos 
nekim aluzijama koje su ga morale povrijediti.« 

»Ja ne smijem ni kralja poštedjeti, ako se radi o 
kraljevstvu Božjem i istini«, bezbrižno je odgovorio 
Kapistran. 


»No, ipak nije trebalo to učiniti pred cijelim naro- 
dom. Ali dosta o tome! Kralj želi da svoj posao na 
duhovnoj obnovi u njegovu glavnom gradu nastavite i 
da se prije svega potrudite da u samostanima ponovno 
uspostavite duhovnu stegu.« Ova obnova može proi- 
zlaziti samo iz samostana opservancije, ali u cijeloj 
Austriji nema do sada ni jednog jedinoga.« 

»To je upravo razlog moga dolaska. Čuo sam da ste 
svojim propovijedima za svoj Red pridobili izvjestan 
broj mladih ljudi.« 


»Više od pedeset, i njihov broj danomice raste. 
Samo nemamo kuće.« 

»Zato čujte! Kralj vam nudi samostan redovnica 
Svetoga Teobalda što ga nalazi u Laimgrube. Možete 
ga dobiti kad god htjednete.« 

»Time se ispunja jedna od mojih najvrućih želja«, 
uskliknuo je Kapistran obradovan. 

»Vi imate još i drugih ?« 


»Da, vaša milosti, želio bih poći u Češku, da pro- 
povijedam utrakvistima.« 

»Hvalevrijedna nakana, iako ima malo nade u 
uspjeh. No, malo počekajte! Ja sam upravo za to da 
posjetimo zemaljski sabor u Pragu i da s Česima sklo- 
Pimo neku nagodbu. Ondje žele da im bude vladarom 
kraljević Ladislav, ali ga kralj ne pušta ispod skrbni- 
štva. On naime dobro zna da se plemići nadaju od 
okrunjena djeteta dobiti povećanje vlastite moći. Prili- 
ke se moraju srediti prije nego što Habsburgovac otpu- 
tuje u Rim. Ostanite, dakle, ovdje do moga povratka! « 

»Dobro, ostat ću!« nakon kratka razmišljanja 
odlučio se Kapistran. »Međutim, molit ću se Bogu da bi 
nadahnuo cara kakva dužnost čeka najuglednije kne- 
zove kršćanstva.« 

»Vi pomišljate na križarski rat?« zapitao je biskup 
s gorkim smiješkom. 

»Mora li zar Turčin stajati pred vratima Beča prije 
nego postanemo svjesni opasnosti ?« 

»Opasnost je doista velika. Tko toga nije svjestan? 
Bit će to katastrofa za cijelo kršćanstvo, padne li grad 
na Bosporu. Vjerujem da se nesreća neće moći više 
zadržati. Ali rat s Turcima? Kako smion, kako preuze- 
ian san! Ali samo gledajte cijeli kršćanski Zapad! 
Francuska ima dosta posla da se oporavi od rana sto- 
godišnjega rata. U Engleskoj se bori York protiv Lan- 
castera, bijela ruža protiv crvene. Njezin kralj Henrik 
VI je slabić, tjelesno i duševno bolestan čovjek. Kako 
stoji s Italijom, znate i sami.« 

»Imate pravo«, odobrio je Kapistran. »Mleci i 
Đenova samo misle na svoju trgovinu i pretpostavljaju 
sklapanje trgovačkih ugovora s Turskom umjesto da se 
protiv nje bore. Od Napulja se ne može ništa očekivati. 
U Milanu i Firenci misli se samo na vlastitu moć.« 


»Tako je to! Njemački knezovi i gradovi se nalaze 
u neprestanim razmiricama, a kralj? Sami ga poznate i 
znate koliko zazire od oružja. To je zaista potresna 
bilanca! Papa Nikola V je jedini glas koji viče u pusti- 
nji! Njegova je moć neznatna. Tako križarski rat ostaje 
lijep, ali posve nestvaran san.« 

»Ipak neću prestati pozivati kršćanstvo na svetu 
borbu protiv polumjeseca. Evropa mora biti jedinstve- 
na ili će propasti.« 


»I vi vjerujete da ćete postići svoj cilj?« 

»Ne postignem li ga ja, učinit će to drugi. Usprkos 
svemu pun sam pouzdanja.« 

»Odakle vam to vaše pouzdanje?« 

»Iz moje vjere, gospodine biskupe!« Piccolomini je 
zadivljen dugo promatrao redovnika u njegovoj sivoj 
redovničkoj halji. 

»Vama, časni oče, treba zavidjeti«, rekao je napo- 
kon. »Zavidim vam na vašem pouzdanju. Vi nemate 
ništa drugo osim svoje prosjačke odjeće pa ste ipak po 
svojoj vjeri bogatiji od sviju nas. Gledam vas kako ste 
usprkos svojim silnim žrtvama i pokorničkim djelima 
uvijek mirni i vedri. Odakle vam to trajno vedro raspo- 
loženje?« 

»Ne bih bio sin Serafskoga Sveca, kad ne bih imao 
radosti srca. Ova radost u Bogu daje mi snagu i srča- 
nost pa makar svi oko mene zadvajaju.« 

Eneja Silvije, koji je jednom kao papa Pio II imao 
voditi stado Božje, zamišljeno je napustio siromašnu 
sobicu. 

U nedjelju, 11. srpnja, Kapistran je sa svojom 
redovničkom subraćom i pedesetoricom mladih nova- 
ka, većinom studenata sveučilišta, otišao u novi samo- 
stan kod Svetog Teobalda. Olujni pljusak koji je zade- 
sio grad na Dunavu ipak nije mogao ugasiti zanosnu 
radost koja ga je prožela. 

Spomendan svete Magdalene, koji je Kapistran 
uvijek uvelike svetkovao kao dan svoga duhovnog 
obraćenja, ddonio je stanovnicima Beča nezaboravan 
prizor. Na trgu pred stolnom crkvom svetoga Stjepana 
plamtjela je velika lomača; igraće stolove, posude za 
kocke, teglice za šminku, štetne knjige i slike, vlasulje 
i umjetne pletenice oduševljeno su bacali u razbuktalu 
vatru, a za to vrijeme su brujala zvona stolne crkve. I 
sama kraljica-majka žrtvovala je svoe kojekakve triča- 
rije na gorućem oltaru. 

Tjedan dana kasnije Kapistran se oprostio od 
Beča, gdje je propovijedao pedeset dana. Uzbudljivim 
je riječima preporučio sada grad i sve njegove stanov- 
nike Božjem milosrđu i zaštiti Presvete Djevice. Sveča- 
no je zahvalio kralju za novoosnovani samostan kao i 
svima slušateljima za njihovu milostinju što je pružiše 
njemu i njegovoj subraći. 

»Što da vam za sve to uzvratim?« uzbuđeno je na 
kraju uzviknuo. »Nemam ništa i sam sam jedno ništa. 
Poklanjam vam, draga braćo i sestre, samoga sebe, svoj 
život predajem u vaše ruke, a vas sve zatvaram u svoje 
srce!« 

U zoru slijedećega dana dao se sa svojim pratioci- 
ma na put u Češku. 


RAT PERA 1451 


Na jednoj su se tratini nakon naporna putovanja 
odmarali pod žarkim suncem. Na gorskom su izvoru 
ugasili žeđ i rashladili svoje izranjene noge. Nekoliko 
dana nakon odlaska iz Beča nalazili su se već daleko u 
Moravskoj i bližili su se gradu Brnu. 

»Vama je, oče, sada već šezdeset i pet godina«, 
rekao je mladi Nikola Fara, »pa mi je ipak teško s vama 
držati korak. Što vas tjera da se tako izvanredno žuri- 
te« 

Kapistranov je pogled upravo bljeskao od tajnovi- 
te gorljivosti. 

»Bog mi je povjerio jedno poslanje i to me tjera da 
ga izvršim.« 

»Mislite li na misije među husitima?« upitao je 
Gabrijel iz Verone. 

»Dakako! U Češku već više godina odlaze vojnici i 
diplomati, a da ništa nisu postigli. A sada Gospodin 
šalje mene kao misionara krivovjercima da ih povra- 
tim u zajedništvo njegova stada.« 

»Treba li ih zaista smatrati krivovjercima? Nisu li 
utrakvisti nedavno sklopili mir s Crkvom?« 

»Bio je to truo mir što ga je bazelski koncil sklopio 
s njima. Praški kompaktati, koje uostalom papa nije 
nikada priznao, utrakvistima služe samo za to da svoja 
krivovjerja prekrivaju lažnim plaštem pravovjernosti. 
Oni još i sada niječu čistilište i oproste, molitve za 
pokojne smatraju beskorisnima, protive se tome da 
priznaju papinu vlast kao vrhovnog učitelja kršćan- 
stva. No, najteže su njihove zablude s obzirom na 
Euharistiju.« 

»Objasnite nam to, oče!« zamolio je blagi Krištof 
iz Varesea. 

»Oni niječu da je Krist u svakoj od posvećenih pri- 
lika kruha i vina stvarno i bitno nazočan. Zato su pra- 

ški vijećnici prije tri godine najstrože zabranili pričeš- 
ćivanje samo pod jednom prilikom. U isto vrijeme su 
katolički kaptol stolne crkve kao i svi njemački učitelji 
i studenti napustili grad, jer nisu htjeli priznati bisku- 
pom Rokycana, vođu utrakvista. Tako, tobože, mućni 
Rokycana grmi sa svoje propovjedaonice protiv Rim- 
ske Crkve, a papu nazivlje apokaliptičnom životinjom. 
Kardinala Ivana Carvajala, koga je Nikola V poslao u 
Češku, praška svjetina je dočekala s pogrdama i kame- 
njem. Mesari Novoga grada navalili su svojim sjekira- 
ma na njegovu pratnju. Ne, braćo moja, sporazum nije 
vrijedio ni lule duhana. Utrakvisti ga se nisu nikada 
držali i stvarno su ga već davno, premda se toliko na nj 
pozivaju, poderali.« 

»Ako je tomu tako, onda ih, dakako, valja smatrati 
krivovjercima«, uzdahnuo je brat Krištof. »Dao Bog da 
nađu put prema čistoj nauci.« 

Nakon kratka odmora nastaviše franjevci svoje 
putovanje i navečer stigoše u Brno, čiji građani većim 
dijelom ostadoše katolici. Oni ih primiše s velikim odu- 
ševljenjem. 

Kapistran je već slijedećeg dana u augustinskoj 
crkvi svečano primio u katoličko zajedništvo podrizni- 
čara grofovije Moravske baruna Beneša Boškovića. Bio 
je to sjajan uspjeh koji je u cijeloj zemlji proizveo sna- 
žan utisak! Barun je već u Beču, gdje je slušao propo- 
vijedi velikoga misionara, odlučio o svom prijelazu i 
bio je jedan od najgorljivijih njegovih pristalica i 
pomagača u Moravskoj. Njih sedam stotina je slijedilo 
njegov primjer. 

Bio je to snažan dojam kad je Kapistran posljednji 
dan svoga boravka u Brnu na čudesan način izliječio 
trinaest gluhih osoba. 

»O kad bi se cijela Moravska oslobodila svoje glu- 
hoće i kad bi se osposobila za pravo slušanje !« odušev- 
ljeno je uskliknuo barun Beneš. 

Nakon Velike Gospe pošao je Kapistran dalje pre- 
ma Olmucu. Propovijedao je golemome mnoštvu naro- 
da na otvorenom pred gradskim zidinama, a pomagali 
su mu jedan češki i jedan njemački tumač, a kroz to 

vrijeme je odred oboružanih ljudi bio spreman da mu 
pruži zaštitu. 

Nakon propovijedi upozorio ga je biskup Olmuca, 
Vilim iz Kolina, da ubuduće prijeporna pitanja obra- 
đuje malo obzimrnije. 


»Kako bih mogao štedjeti tako đavolsko krivovjer- 
je?« raspalio se Kapistran. »Došao sam da svjedočim za 
istinu i od nje ne odstupam ni za dlaku.« 

»Oče, shvatite me ispravno!« zaklinjao ga je 
crkveni knez. »Nitko vam neće braniti da naviještate 
istinu, ali se čuvajte preoštre polemike! Ona bi mogla 
imati nezgodne posljedice.« 

»Dakle, u Ime Božje! « uzdahnuo je Kapistran. »Bit 
ću ubuduće umjereniji.« Ali je na propovjedaonici 
zaboravio svoje odluke. Njegova ga je vatrena revnost 
tjerala te je još neumoljivije napadao krivovjerje. 

Dogovor nije trebalo dugo čekati. U obližnjim seli- 
ma i gradovima uzbunili su se strahovito husiti, osobi- 
to kad je gdjekoja Kapistranova izjava jako izobličeno 
proširena. Tako se netočno tvrdilo da je sve svjetovnja- 
ke, koji se pričešćuju pod obje prilike, osudio na naj- 
dublji ponor pakla. 

Skupinu hodočasnika koji su ga htjeli slušati u 
Olmucu, napali su građani Kromeriža koji je bio husit- 
sko gnijezdo najkorjenitijega pravca. 

Dan prije toga Kapistran je primio prijeteće pismo 
iz istoga mjesta, a potpisao ga je svećenik Stjepan iz 
Leskovca. Taj je bio prvak jedne sekte koja je klanjanje 
Euharistiji i štovanje svetaca smatrala odvratnim ido- 
lopoklonstvom. 

»No gledajte, kakvo mi je prijateljsko pismo done- 
seno«, smiješio se Kapistran kad je pokazao pismo svo- 
jim pratiocima. »'"Glasovitom i lukavom sofisti, rječi- 
tom bratu Ivanu koji sada svoje zablude širi u Olmu- 
cu.« — Kako ljubezan naslov! — Samo poslušajte kako 
sam učtivo naslovljen! 'Vražji skot, rep Antikristov, 
bundžija naroda." Gospoda me pozivlju na neku ras- 
pravu. Pokrajinski upravitelj će odrediti mjesto i vrije- 
me.« 

»O, ti psi!« rekao je dršćući od bijesa barun Beneš, 
»Cijeli Kromeriž bi trebalo na sve četiri strane potpa- 
liti i uništiti.« 

»Nešto tome slično rekli su Zebedejevi sinovi 
Jakob i Ivan«, smiješio se Kapistran. »Ali gledajte, tu ,e 
još jedno pismo od magistra Ivana Borotina.« 

»Poznam ga«, potvrdio je barun. »Star čovjek, 
umjeren utrakvist!« 

»Stil je umjeren. Pismo, štoviše, započinje s ispri- 
kom. Ne bi me on htio smetati u mojem blagoslovlje- 
nom poslu. Onda ide dalje: 'S bolom slušam da sve koji 
uzimaju kalež smatraš prokletima. Ali ja sam spreman 
oprostiti i ovo zastranjenje, jer si ti očito melankolik i 
u glavi njsi sasvim priseban.?'« 

»Zaboga, posve drugačije zamišljam melankoli- 
ka!« smijao se barun. »Ja bih vas prije smatrao koleri- 
kom žestoke krvi.« 

»S primjesom sangvirika! Magistar je osim toga 
zabrinut za moj glas pa pita zašto ja, kad propovije- 
dam, tako vičem. No, to sam naučio od svetoga Bernar- 
dina. Na jednak prigovor on je običavao odgovoriti da 
je na sijenskom sajmištu morao nadvikati revanje 
magarca. I meni se upravo to dešava. I meni se u govor 
umiješao već gdjekoji magarac.« 

»Da li ćete, oče, odgovarati na pisma ?« 

»Dakako! Ali ću odgovoriti javno. U jednom pre- 
davanju ću iznijeti točno što ja u stvarnosti govorim o 
'laičkom kaležu'; ne mogu podnijeti da mi se u usta 
stavljaju lažne izjave, jer bi se inače misije među husi- 
tima mogle unaprijed osujetiti.« 

Tako nastade Kapistranova husitska rasprava, 
opširan prikaz njegovih propovijedi u Brnu i Olmucu. 
Sa svom mogućom jasnoćom izložio je svoju nauku o 
presvetoj Euharistiji. Gotovo svaki odlomak započinje 
riječima: »Dixi enim et dico« — »Kazao sam i kažem«. 
Svaka mu je riječ zamah mača, zublja koju baca u 
tamu. 

Prije svega tu govori o upotrebi »laičkoga kaleža«. 
Kapistran otvoreno pariznaje da se u prvoj Crkvi pri- 
češćivalo pod obje prilike, ali navodi dvadeset razloga 

za promjenu prakse posljednje večere, a pri tom je 
napose upozorio na opasnost da bi se predragocjena 
krv mogla obeščastiti. 

Za Kristovu nazočnost pod obadvije prilike poziva 
se na vjeru Crkve, a napose na svetoga Tomu Akvin- 
skoga, koji je svoju nauku o Presvetom Sakramentu 
razložio u divnom himnu »Lauda, Sion«. 

»Sub diversis speciebus, 
Signis tantum et non rebus, 
Latent res eximiae. 

Carlo cibus, sanguis potus, 
Manet tamen Christus totus 
Sub utraque specie.« 


»U dva lika tu se taje 
Silne stvari, kojima je 

'Tek vanjština razlikom. 
Tijelo hrana, krv je piće, 
Kristovo je ipak biće 

Sve pod svakom prilikom.« 

Ovdje je jasno i nedvoumno rečeno da je Krist 
Tijekom i Krvlju pod svakom od obadviju prilika nazo- 
čan. 

Kapistran nije raspravu upravio na dvojicu koji su 
mu napisali pismo, nego na pokrajinskoga upravitelja 
Moravske, priložio je prijepise za magistra Berotina i 
svećenika Leskovca te je sve predao biskupu Olmuca 
na daljnje uredovanje. 

Možda se crkveni knez malo nadao s obzirom na 
započeti rat pera ili su pisma možda nesmotrenošću 
ostala neotposlana, on ih je, međutim, u svakom sluča- 
ju ostavio da stoje. Istom su nakon tri godine došla na 
vidjelo. 

Usprkos tome razbuktao se u budućnosti pismeni 
boj između obadvije stranke, a Kapistran je u njemu 
osudio praške sporazume (kompaktate) i porekao im 
svaku valjanost. Time je utrakviste pogodio u najosjet- 
ljivije mjesto. Juraj Podjebrad, vlastodržac u Pragu, 
zabranio mu je da stupi na češko područje. 

»Sada je sve svršeno«, jadikovali su njegovi pra- 
tioci. »Sada je kraj hustiskoj misiji koja je upravo 
počela. Bit će najbolje da se vratimo kući.« 

»Jana to ne pomišljam«, planuo je Kapistran. »Ja 
ne popuštam. Sada istom počinje prava borba.« Kako 
je malo mislio na uzmicanje, vidi se iz pisma što ga je 
napisao svojoj subraći u bečkom samostanu svetog 
Teobalda: 


»Dobro nam je, Bog nam u svemu pomaže više 
nego što zaslužuje. Otkako smo otišli iz Beča, pratioci 
su zabilježili sto i pedeset ozdravljenja. Bog danomice 
djeluje dalje. A kako je ovdje, možete vidjeti iz toga što 
je prošle nedjelje propovijedi prisustvovalo sto tisuća 
ljudi. Domaći su, međutim, morali čuvati grad; mi nai- 
me živimo usred krivojeraca. Do danas ih se vratilo u 
Crkvu tri tisuće i šest stotina, među njima je mnogo 
baruna, a nekoliko ih pripada i visokom plemstvu, a 
oni opet sa sobom dovode mnoge druge. S tim sam 
zadovoljan. U Češkoj se na veliko ogovara. Ali se nada- 
mo da će sve dobro svršiti.« 

Prispjelo mu je novo pismo od Borotina. U njemu 
se stari magistar tuži da na svoje pismo nije primio 
dogovora. Dalje se unutra kaže: 

»Mi uvijek slušamo Isusa i Apostolskoga Gospodi- 
na, a spremni smo ga i danas slušati. Ne udaljujemo se 
od Isusa Krista i njegove istine. Apostolski nas Gospo- 
din ipak-od sebe odbacuje, sprečava nam spasenje.« 


Sav starčev bijes došao je do izražaja u završetku 
pisma: 

»Za tebe bi bilo bolje da ostaneš u svom samostanu 
nego što zavodiš ljude. Kolige si već otuđio od pričesti 
pod obadvije prilike! Ako zaista želiš biti redovnik, 
zašto se onda naokolo povlačiš po gradovima? Oni su 
prebivališta mnoštva, a ne samotnika.« 

Kapistran je odmah izdiktirao svome vjernom 
Nikoli Fara pismo za Borotina: 

»Spočitavaš mi da ti nisam odgovorio. Dragi moj 
Ivane — imam jednako ime kao i ti — već sam ti odmah 
na dan primitka tvoga pisma odgovorio. Ako nisi ništa 

primio, to nije moja krivnja. U Olmucu sam ostavio 
pismo za tebe i za tvoje prijatelje u Kromerižu.« 

Odlučno je pobio prigovore utrakvista. Zatim 
nastavlja pomirljivim tonom: 

»Ivane moj, o kad bi htio da se po tebi, jednom Iva- 
nu, u zajednicu sa mnom, koji sam isto tako Ivan, 
dokrajči ova borba bez povrede katoličke istine! Pro- 
čitao sam tvoja pisma, a sada bih volio vidjeti i tvoje 
lice. Kako bih se radovao kad bih te ovdje u Moravskoj 
mogao zagrliti!« 


Sada se, međutim, u rat pera umiješao Rokycana. 
Otmjenim tonom pozvao je franjevca na raspravu o 
prijepornim pitanjima i predložio je u tu svrhu tri mje- 
sta: Moravski Tribau, samostan Pellnitz i Njemački 
Brod. Kapistran neka jedno od njih izabere i neka 
odluku preda glasniku. On će se pobrinuti za sigurnu 
pratnju. 


»Tako mi učtivo druginisu pisali kao što mi ti 
pišeš«, odgovorio je Kapistran istoga dana. Izjavio je 
da je sporazuman s obzirom na raspravu, ali je zamolio 
da se pošalju opunomoćenici, s kojima bi mogao utana- 
čiti mjesto i vrijeme. Moralo bi se odabrati mjesto koje 
bi pružalo sigurnost obadvjema strankama. 

Ali do namjeravane rasprave nije došlo napose 
zato što je Rokycana sada u tu svrhu predložio Kro- 
mau, sjedište nekoga fanatičnog husita, a to je Kapi- 
stranu bilo nemoguće prihvatiti. Očito se sam vođa 
utrakvista bojao rasprave, koju su mu njegovi sumi- 
šljenici htjeli nametnuti. 


Namjesto toga stizala su sada neobuzdana prijete- 
ća pisma. U Moravskom Novigradu sabraše se husitski 
baruni da se porazgovore o svojoj obrani. U Brnu i 
Olmucu ljudi su se pribojavali opsjedanja. 

U takvim okolnostima Kapistran nije više mogao 
opstati. Napustio je Moravsku i sa svojom subraćom 
otputovao u južnu Češku gdje je u tvrđavi Kromau, sje- 
dištu katoličkoga baruna Ulrika Rosenberga, naišao 
na gostoljubiv prijem. 

»Pogledajte, oče, ovo pismo!« viknuo je Ulrik 
Rosenberg, a njegova je snažna ruka udarila po hrasto- 
vu stolu. »Podjebrad mi zabranjuje da vas primim u 
svoj dvor i prijeti mi se svojom srdžbom, ako se supro- 
stavim njegovoj zapovijedi.« 

»A ja sam očekivao popratno pismo državnog 
činovnika za putovanje u Prag«, uzdahnuo je Kapi- 
stran. 

»On bi vas loše primio«, grohotom se nasmijao 
barun. »Prije tri godine moji su konjanici otpratili kar- 
dinala Carvajala u češki glavni grad. Svjetina bi ga 
kamenovala da ga moji sluge nisu zaštitili. Što vam se 
čini, što bi se istom vama dogodilo u Pragu, kad se ne 
preza ni pred grimizom ?% 

»Ne bi bilo tako loše dati svoju krv za Evanđelje«, 
smiješio se franjevac. »Ne želim vam, gospodine, pra- 
viti nikakve neprilike, pustite nas samo jednu noć pod 
svoj krov, a onda ćemo krenuti dalje!« 

»O, dobri oče, zar vi mislite da se Rosenberg boji 
skorojevića? Neka on samo dođe i neka navali na moju 
gorsku utvrdu. Na njoj će si slomiti zube. To ne bi bila 
prva navala kojoj bi tvrđava Kromau odoljela. Trideset 
i šest godina sam prkosio husitima, opustošili su mi 
dobra, sela su mi spalili, ali su o moju tvrđavu porazbi- 
jali svoje krivovjerske lubanje. Ne, ne, oče! Ostanite 
ovdje kako dugo hoćete. U mom ste dvoru sigurni kao 
u krilu Abrahamovu.« 

»Tako i ja mislim !« odobrio je Ulrikov sin Henrik, 
za koga se činilo da je naslijedio vatreni temperamenat 
svog oca. »Već je krajnje vrijeme da se obračuna s veli- 
kim brbljavcem u Pragu. Naš gospodar nije Podjebrad, 
nego Ladislav, sin Albrehtov. Grom i pakao, želim mu 
pomoći da dođe do svoga prijestolja.« 

»Tada bi konačno Ceška ponovno imala katoličko- 
ga kralja«, oduševljeno je uskliknuo Kapistran, »i tako 
bi se obračunalo sa svim krivovjerjem.« 


156 


»I za vas je, oče, stiglo pismo iz Moravskoga Novi- 
grada«, rekao je Ulrik. »Dajte, čitajte!« Kapistran je 
brzo preletio ono malo redaka i s najvećim ogorčenjem 
viknuo: 

»Moravski baruni mi zapovijedaju — oni meni 
zapovijedaju, čujete li to — da s Rokycanom moram 
raspravljati u dvoru Kromau ili neka idem do vraga. 
Ne znam da li je pametno i dalje oklijevati.« 

»Svakako da ne!« smijao se stari barun. »Gospodi 
nipošto nije stalo toliko do laičkoga kaleža, već strahu- 
ju da će morati povratiti ugrabljena crkvena dobra.« 

»Mogu li vidjeti pismo?« upitao je dr. Wenzel, 
Rosenbergov tajnik, a prije nego je protjeran bio je 
kanonik stolne crkve u Pragu. »Latinština nije loša. Ne 
vjerujem da baruni imaju takvo znanje. Sigurno im je 
to Rokycana diktirao u pero.« 

»U to sam uvjeren«, složio se Kapistran. »Gospodi 
ću potvrditi primitak njihova pisma, a u ostalom ću 
obračunati s Rokycanom. Ni u kojem slučaju ne idem u 
Kromau.« 

Još istoga dana pisao je vođi utrakvista da ni u 
kojem slučaju ne može prihvatiti predloženo mjesto. 

»Zar raspravu toliko omalovažavaš da bi se ona 
imala održati na nekom seljačkom dvorištu? Ovoj stva- 
ri ipak pripada takva čast i značenje da se to mora 
održati ne samo pred učenim nego i pred iskusnim lju- 
dima. Želiš li svoj duh postaviti da svijetli govedarima 
i čobanima? Bio sam čvrsto uvjeren da ćeš odabrati 
koji stari slavni grad kako dolikuje učenjaku. A ti oda- 
bireš Kromau. To mjesto ne prihvaćam ni u kojem slu- 
čaju. Ako ti je uopće stalo do toga da dođeš, onda 
barem prihvati Eger! Spreman sam da pođem onamo, 
ali putovati mogu samo sa sigurnom pratnjom. Otkako 
sam pročitao Podjebradovo pismo Rosenbergu, više 
mu nimalo ne vjerujem. Sto bi od mene ostalo kad bi 
me dobio u svoje ruke?« 

Kapistran je na odgovor čekao četiri tjedna. Onda 
je primio pismo u kojem je praški magister odbacio 
masku uljudnosti i pokazao svoje pravo lice. Nazvao ga 
je klevetničkom njuškom, redovnikom bez religije, 

komedijašem i opsjenjivačem, čija su čudesa jednaka 
onima egipatskih maga i treba ih pripisati đavlu. 

»Ja u Eger ne idem«, nastavio je. »A zašto upravo 
Eger? Nije li to jednako tako govedarsko mjesto kao i 
Kromau? Zar možda ima kakvu visoku školu? Misliš li 
da će se ondje naći više baruna negoli u mjestu što sam 
ga ja predložio? Uostalom i nemamo o čemu rasprav- 
ljati. Sveto pismo zapovijeda, u što ne može nitko sum- 
njati, i pričest iz kaleža, dakle, laički kalež. A ne nau- 
čava li sv. Pavao: "Neka čovjek samoga sebe ispita, a 
istom ondanekajedeod kruhai pijeiz kaleža !'« 

»Stvar je sada jasna !« uskliknuo je Kapistran kad 
je iz ruke pustio pismo. »Praški magister uopće ne želi 
nikakve rasprave. Ustručava se da sa mnom rasprav- 
lja. No, on mi neće tako lako umaknuti. Zamolit ću 
češke barune i praške građane neka se pobrinu da on 
dođe u Eger. Sam onamo putujem bez oklijevanja.« 

»Pogibeljan put! « odgovorio je stari barun sliježu- 
ći nena »Uzmite najmanje desetak mojih konja- 
nika.« 

»Zahvaljujem vam na ponudi, gospodine, odričem 
se svake pratnje. Neka mi se ne rekne da sam plašljiv 
kao zec.« 

»Kako vam drago, oče! Ali nemojte barem ići 
putem preko Plzena. Ondje bi vas mogli uvrebati. 
Putujte preko Bavarske, jer su ceste ondje sigurnije!« 

»Već i ne znam koliko puta su me kojekakvi nitko- 
vi htjeli ščepati za vrat«, nasmijao se Kapistran. Do 
sada sam sačuvao čitavu kožu. Ipak prihvaćam vaš 
savjet, jer bih svakako htio postići svoj cilj.« 

»Zašto zapravo želite baš u Eger? upitao je mladi 
Henrik. 

»Jer je Fridrih III za 4. prosinca odredio ondje 
zasjedanje na kojem će papin poslanik kardinal Nikola 
iz Kuesa s češkim barunima raspravljati o konačnom 
raščišćavanju crkvenih pitanja.« 

»Jako sumnjam da će on onamo doći«, rekao je sta- 
ri Rosenberg. 

»U svakom slučaju idem u Eger«, odlučno je odgo- 
vorio Kapistran. 

Već slijedećeg jutra rano krenuo je, nakon srdačna 
oproštaja sa svojim drugovima, na put. Ovo putovanje 
kroz Bavarsku pretvorilo se u pravi triumf. Narod ga je 
svagdje primao s gromkim klicanjem. U Passauu su se 
ljudi, ne našavši više mjesta oko propovjedaonice, 
uspeli na crkveni krov da bi ga vidjeli i čuli. Regen- 
sburg mu je priredio sjajan doček. U Eger je stigao 3. 
prosinca po oštroj sniježnoj mećavi. Načelnik grada 
pozdravio ga je sa strahopočitanjem. 


»Odvedite me kardinalu iz Kuesa!« zamolio je 
Kapistran. 

»Pa kardinal nije ovdje«, odgovorio je gradonačel- 
nik. 

»On nije ovdje?« zapitao je franjevac začuđeno. 
»Zašto nije došao ?« 

»Znam samo to da je zasjedanje odgođeno. Možda 
će vam ovo pismo pružiti pobliže obavijesti.« Tada mu 
je gradonačelnik uručio pismo s kardinalovim peča- 
tom. 

»Da li je ovdje barem Rokycana ?« 

»Niti je ovdje, niti je najavio svoj dolazak.« 

Kapistran je srdito otvorio pismo. Kardinal mu 
javlja da otklanja svako pregovaranje sa Česima, jer su 
odbili da ga priznaju papinim poslanikom i da podlože 
njegovim odredbama u stvarima crkvene stege. Odsad 
prepušta susjednim njemačkim knezovima da prego- 
varaju sa češkim pregovaračima. To se ima obaviti u 
Heyreuthu. Prepušta mu na volju da li će sudjelovati u 
zasjedanju. 

Kapistran se bez odgađanja dao na put. U Bey- 
reuthu je našao na okupu cijeli niz njemačkih knezova 
i baruna. Među njima su bila i obadva hohenzollernov- 
ska markgrofa Ivan i Albreht Achilles, vojvoda Ludvik 
IX iz Bavarskoga Landshuta i tri donjobavarska kra- 
ljevića. 


»Kako stoji s pregovorima ?« zapitao je markgrof 
.Mbrehta Achillesa, gorostasa s brazgotinom na glavi. 
»Nema nikakvih progovora. Bez kardinala nećemo 
stići nikamo. Poticali smo ga da barem dođe u Eger, i 

nadamo se da će se odazvati našem pozivu. On je 
uostalom spreman na opsežne ustupke.« 

»Na ustupke? zapitao je Kapistran. »Što bi se 
imalo priznati ?« 

»Kardinal namjerava češkim poslanicima ponudi- 
ti u ime njihovih putnih troškova četiri tisuće dukata.« 

»Šta to treba? viknuo je nevoljko franjevac. »Ja 
putujem bez pare u džepu.« 


»Kako to i dolikuje redovniku-prosjaku«, nasmi- 
jao se markgrof. »Praška gospoda nisu navikla spavati 
na slami i svoj kruh isprositi.« 

»Onda neka bude! Što je još inače novo? 

»Papa je spreman za Prag imenovati nadbiskupa i 
Česima dopustiti "laički kalež. Crkvena dobra napo- 
kon imaju doživotno ostati u rukama onih koji ih sada 
drže.« 

»To nije istina, to ne može biti!« viknuo je Kapi- 
stran, tresući se od uzbuđenja. 

»Ti, fratriću, sumnjaš u moje riječi?« planuo je 
markgrof. »Ja sam s&m pregovarao s kardinalom iz 
Kuesa i pridobio ga za ove ustupke..« 

»Zato ste postigli nešto što će Crkvi i papi nanijeti 
više sramote negoli časti!« zaškripao je franjevac. 
»Kada bi imalo biti zasjedanje u Egeru ?« 

»19. ožujka slijedeće godine.« 

»Dobro, sudjelovat ću.« 

koko# 


U jednom je pismu Kapistran molio kardinala da 
mu objasni ono u što se ustručavao vjerovati. 

Malo prije Božića u Egeru se pojavio papinski 
diplomat Bartol iz Sijene i predao mu pismo pape 
Nikole V. Drhtavom je rukom Kapistran prelomio apo- 
stolski pečat. Papa nije štedio riječi priznanja s obzi- 
rom na njegovu djelatnost, ali mu je ipak sveo samo na 
ono bitno punomoći što ih je imao kao inkvizitor. 

»Što to znači?« promucao je Kapistran problijediv- 
ši. »Zašto me sada Rim sprečava? Upravo u Ceškoj mi 
je potrebna ona ovlast što mi ju je kao mladu redovni- 
ku dao već Martin V.« 

»U Rimu se dobro naslućuje da preoštro zahvaćate 
u pomirljivo poslanje kardinala Kuesa i da biste ga 
prevelikom revnošću mogli osujetiti«, odgovorio je 
diplomat smješkajući se. »Uostalom, smijem vam reći 
da i nakon toga, kao što ste i prije, kod našega Svetog 
Oca uživate veliku milost.« 

»Šta mi koristi milost, ako mi se vežu ruke!« zaš- 
kripao je Kapistran. Odgovor štog a je predao glasniku 
očitovao je njegovu veliku bol s obzirom na papinu 
odluku. 

»Sveti Oče«, stoji u pismu, »vinograd što ga obra- 
đujem tvoj je. Tvoja je njiva koju orem. Tvoje su duše. 
Onaj ti ih je dao koji ih je stvorio. Pouzdaj se u svoga 
beskorisnog slugu! Radije bih podnio i smrt nego što 
bih dopustio da se Apostolskoj Stolici i u najmanjoj 
mjeri uskrati dužno poštovanje. Ne zahtijevam novca, 
ni časti ni dostojanstva, ništa drugo nego samo stare 
ovlasti za obranu katoličke istine.« 

Kapistran je u isto vrijeme s velikim zakašnjenjem 
primio i pismo iz Bečkoga Novog Mjesta što mu ga je 
Fridrih II upravio još tamo prije svoga putovanja u 
Rim. Kapistran ga je zamolio da bi pozvao Rokycana 
da dođe na raspravljanje u Eger. Sada je kralj bez oko- 
lišanja otklonio pristanak i upozorio ga da u toj stvari 
ne poduzima ništa bez pristanka kardinala Nikole 
Kuesa. 

»Kako ću se boriti, ako mi se iz ruku uzima oru- 
žje?« uzdahnuo je Kapistran teško razočaran. »To je 
djelo biskupa Piccolominija. On očito još uvijek vjeruje 
da se do cilja može doći pregovorima i ustupcima kao 
da diplomatska vještina nije kod Čeha već davno 
izvrgnuta ruglu. Tu, naravno, stari Kapistran smeta, 
jer on baš ništa ne drži do tih tapkanja. Treba dakle, 
ohladiti tu ludu usijanu glavu.« 

»Još vam uvijek, oče, preostaje riječ na propovje- 
daonici«, pokušao ga je tješiti Krištof iz Verone. 

»Kako mogu propovijedati, ako mi se brani pri- 
stup u češke gradove? 

U takvoj je zlovolji odgovorio na posljednje Roky- 
canovo pismo. Ovaj puta je sijevalo i grmjelo među 

recima što ih je svojim razbješnjelim rukopisom stav- 
ljao na papir. Najprije se osvrnuo na riječi svetoga 
Pavla što ih utrakvist navodi u prilog upotrebe »laič- 
kog kaleža«, »neka čovjek iskuša samoga sebe, a onda 
neka jedne od kruha i pije iz kaleža!« Apostol je bez 
sumnje time mislio na postojeću praksu, a nije imao 
nakanu zapovjediti da se uzima i kalež. Onda je nasta- 
vio: 

»Ne opažaš li da samome sebi vlastitim nožem 
režeš nos s lica? Da li su možda pitanja i nerazumna 
djeca koaj se ipak prema tvome mišljenju moraju pri- 
češćivati pod obadvije prilike?« 


Ton mu je postajao sve žešći, a bijes sve neobuzda- 
niji. 

»Zašto, Ivane, bjesniš, što se toliko uznosiš? Tvoje 
častoljublje bjesni poradi praške Crkve. Nikada nećeš 
zakonito doći do nadbiskupstva zbog tvoje krivovjer- 
ske pokvarenosti. Provalio si kao najamnik, a nisi uni- 
šao kroz vrata. Kad bi ti bar bio pravi i redoviti sveće- 
nik! Bez sumnje bi me ljubio kao svoga prijatelja, a ne 
bi me ružio kao Antikrista, kao bogohulnika i čarob- 
njaka.« 

Prava oluja neobuzdana ogorčenja spustila se kad 
je počeo braniti čast svoga Reda. 

»»Zašto svojim prljavim ustima prezirno govoriš o 
redovničkom imenu? Ti, hrano crkvi, ti gorivo ognja, ti 
gomilo gnoja, ti pakleni sužnju, ne budeš li činio pravu 
pokoru! Oprosti mi! Izazvao si me na dvoboj, zato 
izdrži uzbode moga koplja! Dođi k meni, dođi na 
odreknuće, ponizi svoju dušu, spoznaj svoje zablude, 
pomiri se sa svojom uzvišenom Majkom! Ako dođeš, 
zagrlit ću te kao svoga najmilijeg prijatelja! 

Ni za čim drugim nisam išao, nego samo idem za 
jedinstvom i slogom naroda Evrope u dužnoj poslušno- 
sti i poštovanju prema svetoj Majci Crkvi. 


Poradi tvoga spasenja postao sam nesiguran u 
ovim krajevima nekoć cvatuće kraljevine Češke. Dođi, 
dakle, predragi, obrati se! Obrati se da bismo te mogli 
gledati! Obrati se Gospodinu Bogu svome !« 


162 


»To će ubosti u srce«, rekao je Kapistran, kad je 
dao subratu pismo da ga pročita. 

»Da li ćete to zaista poslati?« prestrašeno je upitao 
mladi Nikola iz Fare. »To će samo prouzročiti novu 
buru.« 

»Možda biste mogli bar one najgrublje izraze malo 
ublažiti«, savjetovao je blagi Krištof iz Verone. 

»Quod scripsi, seripsi!« — »Ostaje što sam napi- 
sao«, ljutito je odgovorio Kapistran i zapečatio omot- 
nicu. 

Rokycana nije odgovorio na pismo. Namjesto toga 
je grad Eger primio nalog da protjera »ludo smiona 
redovnika«. 

»Vidite li što se dogodilo? trijumfirao je Kapi- 
stran pred svojom subraćom. »U Pragu me se većma 
boje negoli trideset tisuća gorostasa. Laž ne može odo- 
ljeti istini.« 

»Što ćete, oče, učiniti?« zapitao je zabrinuto brat 
Jeronim iz Udina. 

»Ostajem ovdje do zasjedanja, onda ću krenuti 
dalje prema Pragu. Česi me se neće tako brzo, kao što 
misle, riješiti.« 

Ali je doskora doznao da od zasjedanja ni ovaj 
puta neće biti ništa. Tako je krajem siječnja napustio 
grad Eger da najprije propovijeda u susjednoj Saskoj. 
Zatim je htio u Mostu, koji je od Praga udaljen dva 
dana putovanja, ponovno prihvatiti borbu.s hustima. 


OBRAZINA PADA 
1452 


Mržnja i ljubav su ga tjerale naprijed, mržnja pro- 
tiv zablude i opakosti, ljubav prema ljudima i njihovim 
dušama, prema svetoj Majci Crkvi. Njegov apostolat 
ga je tako snažno tjerao naprijed da je kao ponizan fra- 
njevac uvijek putovao pješice ili je u krajnjem slučaju 
uzeo mazgu, odsada je sa svojim drugovima jahao na 
nin Misije su ga ispričavale od opsluživanja slova 
Pravila. 

Svuda su se ljudi zgrtali uz njegov put. Klečeći bi 
ga molili da ih blagoslovi, donosili su bolesnike i boga- 
lje. Sve je grnulo k njegovoj propovjedaonici. Svuda je 
u Saskoj bilo jednako, u Zwickau, Chemnitzu, Freiber- 
gu i u svim drugim gradovima. Pekari nisu imali dosta 
kruha da nahrane sav taj narod. Danomice se moralo iz 
Dresdena otpremati kola puna životnih namirnica. 

Njegova je gromovita riječ budila savjesti. U pla- 
menu lomača spaljivali su kojekakve ispraznosti. Nje- 
govi borbeni govori protiv husita imali su snažan 
odjek, ali su i ruševine, razorene crkve, uništena sveti- 
šta, opustošene kuće i kolibe snažno podsjećale na 
ianatične seljačke vojske koje su na svojim zastavama 
nosile kalež. 

Onoga je proljeća 1452. kroz Sasku prohujala 
Božja oluja da pripremi nove Duhove. Već je Dresden 
očekivao dolazak »pobožnoga oca«, Gradski su sluge i 
pometačice tri dana uklanjali nečistoću i smeće s veli- 
koga sajmišta gdje je imala stajati Kapistranova pro- 
povjedaonica. Već su se pleli vijenci i ukrasi od lišća i 
cvijeća da se okiti grad, kadli je građane razočarala 
vijest da toliko žuđeni već ponovno putuje u Češku. 

Malo prije Uskrsa Kapistran je svečano unišao u 
češki grad Most, praćen odredom saskih konjanika. 
Nastanio se u franjevačkom samostanu što je bio 
sagrađen na mjestu onoga koji su husiti unutar grad- 
skih zidina porušili. Još se uvijek nadao da će odavle 
moći otići u Prag. 

»Ovu nadu moraš, brate, pokopati«, rekao je gvar- 
dijan samostana u Mostu, kad mu je Kapistran, plam- 
teći od revnosti, razvijao svoje planove. »Na Pepelnicu 
je Podjebrad u javnoj obavijesti podigao tužbu protiv 
tebe i pape Nikole. Nema sumnje da je Rokycana sam 
sastavljač toga proglasa. Svi su ti putovi prema Pragu 
zatvoreni. Ondje te mrze kao utjelovljena đavla. Ulič- 
njaci pjevaju rugalice na račun 'šepavoga patuljka'.« 

»Sepavi patuljak se ne da zastrašiti ni od guverne- 
ra ni od uličnjaka«, odgovorio je Kapistran. »Uosta- 
lom, ja još nisam nikada pokopao nijednu nadu. Na 
Đurđevo će se čuti moj glas u Pragu.« 

»Ti ipak želiš u Prag? prestrašeno ga je upitao 
gvardijan. 

»Ondje će me se čuti, ako onamo i ne odem! Bog 
zna, kako mi je omrznulo piskaranje; no ipak ću pisati 
i moje će se pismo poput oluje pojaviti nad saborni- 
com.« 

Sada je mnogo sati prosjedio u svojoj sobici, ispu- 
njavao je list za listom svojim razjarenim slovima. Kad 
je pismo dovršio, predao ga je katoličkom barunu 
Nikoli Lobkowitzu, koji je blizu Mosta posjedovao 
velika imanja. 

»Pročitajte to, gospodine, prigodom đurđevske 
zemaljske skupštine sakupljenim velikašima !« zamo- 
lio ga je. 

»Vi ste, dobri oče, potegnuli oštar mač«, rekao je 
barun, kad je pročitao pismo. »Bojim se da će upravo 
ovo razjariti gospodu u Pragu.« 

»Zar se vi bojite njihove srdžbe ?« 

»Ovaj Lobkowitz se još nikada nije uplašio. Vaše 
ću pismo pročitati, iako sumnjam da ćete time nešto 
postići. U vijećnici će nastati mahnita bura.« 

»Ili bura ili ništa! Treba da me ljudi čuju.« 

»Zaista bi se moglo vjerovati da je pismo napisano 
barutom i salitrom namjesto tintom !« nasmijao se ple- 
mić. »S magistrom Rokycanom idete vraški pred sud. 
Ipak želimo čuti kako to glasi!« Čitao je svojim grom- 
kim basom: 

»Ako se jednom otkrije cijelo bijedno, nečasno 
biće toga čovjeka, uvidjet ćete kako je on velik lažlji- 
vac. Ništa drugo nisam od njega ni očekivao. Ova zmija 
i ne može ništa drugo, nego izbacivati otrov. Ne mogu 
mirovati dok ne suzbijem njegove drske nasrtaje šti- 
lom nepobjedive katoličke istine. Punim ga pravom 
nazivam glavom krivovjeraca. Htio sam ga probuditi iz 
njegova smrtna sna, a on me prekorava kao bogoubo- 
jicu, čarobnjaka i kao Antikrista, mene, koga je Sv. 
Stolica poslala da iskorijenim njegova krivovjerja, a 
njega da ponovno privedem u zajedništvo Crkve, uko- 
liko odbaci svoju vučju narav. 

Postavši velik u opačinama i krivovjerjima, usu- 
đuje se kršćahskoj vjeri davati propise. O, vi svijetli 

baruni, o vi slavna gospodo slavne kraljevine Češke! 
Zašto u svojoj sredini trpite ovog opakoga čovjeka na 
ruglo i sramotu cijele države? Jesu li možda vaši pra- 
djedovi pomrli kao oporbenjaci protiv Rimske Crkve? 
Naprotiv, oni su većma negoli drugi narodi svjeta lju- 
bili i štovali Crkvu. A gdje su sada nebrojene crkve što 
su ih oni sagradili? Gdje su samostani, gdje redovnici 
koji su živjeli od darova vaših pradjedova? Gdje je 
pobožnost, gdje jedinstvo u vjeri? Već mnogi niječu 
Kristovu nazočnost u svetoj Hostiji. 


Ima ih mnogo tisuća koji nisu kako treba ili uopće 
nisu kršteni niti su primili svetu potvrdu. Kakve se zlo- 
rabe događaju s najsvetijim Sakramentom koji se daje 
već djeci na dan njihova krštenja! Ona ga iz usta izba- 
cuju! Seljaci idu na pričest bez ispovijedi, kao i na sva- 
kodnevni ručak. Rokycana obilazi sa svim ovim stvari- 
ma kao da je on neki drugi Gospodin Bog. 

Zaklinjem vas, vas gospodo, dajte mislite na svoje 
pređe koji su uvijek živjeli kao najbolji sinovi svete 
Crkve! Mislite na svoj posljednji čas kada vam Roky- 
conovo blebetanje više neće koristiti! Htio bih vam sve 
ovo radije kazati usmeno nego ovim pismom. Vjerujem 
da će vas moje riječi potresti. Dajte, dakle, molim vas, 
Rokycana, toga bijednoga čovjeka, privedite u poslu- 
šnost prema Crkvi! Time ćete sebi steći slavu što ste 
ovu divnu kraljevinu oslobodili od ropstva đavolova.« 


Barun Lobkowitz je podigao pogled s papira. 

»Za Boga, oče, vi nimalo ne štedite magistra.« 

»Ne mogu ga štedjeti!« planuo je franjevac. »Štedi 
li liječnik gnojnu oteklinu koja truje cijelo tijelo? On 
spasava život, ako je ispali užarenim željezom. Ja 
želim spasiti Češku i samoga Rokycana, zato toliko 
mrzim njegovu zabludu. Pročitajte još samo završnu 
rečenicu !« 

»Kraljevini Češkoj želim mir i pokoj, zato moram 
Rokycana raskrinkati da bi se svatko mogao čuvati 
njegova otrova. Konačno treba da njegov zmijski jezik 
ušuti i prestane na mene siktati. Mučim se za njegovu 
dušu. Obećajem vam da ću moliti za sve vas, za svakog 

pojedinog između vas i za svoga Rokycana — velim za 
svoga Rokycana. Molit ću za njega da se povrati u 
poslušnost prema svetoj Crkvi.« 

»Vi u njegove rane lijevate ocat i ulje«, rekao je 
barun smatajući papire. 

»Posve ispravno! I zato sam ja milosrdni Samari- 
jac koji bi i ovoga nesretnog čovjeka htio prenijeti u 
Božje svratište.« 

U sabornici je to išlo dakako posve drugačije nego 
što je Kapistran očekivao. Katolički staleži su se dodu- 
še hrabro borili za svoju vjeru. Pošlo im je za rukom 
ponovno uspostaviti neke katoličke običaje. Izjavili su 
da su za tzv. kompaktate koje je Kapistran tako odba- 
civao, a Rokycanu su kao i ostalim utrakvističkim sve- 
ćenicima osigurali svoju zaštitu. Državnome namjesni- 
ku Podjebradu bilo je naređeno da sav nered i krivo- 
vjerje ima iskorijeniti. Među ostalim zaključeno je da 
se pošalju izaslanici na državni sabor u Regensburg 
koji je imao biti otvoren u lipnju. Nadali su se da će 
ondje pomoću pregovora s knezovima i papinim lega- 
tom kardinalom Cusanusom osigurati konačni mir. 


»Što su rekli baruni na moje pismo? zapitao je 
Kapistran, kad se Lobkowitz povratio sa zasjedanja. 

»Baš ništa! Nisam ga pročitao.« 

»Niste pročitali ?« promucao je Kapistran, drhteći 
od uzbuđenja. 


»Ne, u mojoj je torbi ostalo neotvoreno.« Barun je 
izvijestio o pregovorima i nadodao: »Tako se u saboru 
došlo do nekog sporazuma. U Regensburgu će se dalje 
raspravljati. Dotle nisam htio vašom strastvenom 
optužnicom narušavati mir.« 

»Vi kažete mir? zaškripao je Kapistran. »Čemu 
truli mir! Jeste li priznali i kompaktate? Otkada se 
paktira s đavlom? Ovamo pismo! Pobrinut ću se da 
gospoda u Pragu pročitaju što sam napisao.« Bez 
pozdrava je srdito odšepao opirući se o svoju štaku. 

Nije samo u Pragu nego je pismo obajvljeno u cije- 
lom kršćanstvu, ali je imalo različit odjek. Dok su ga 
jedni odobravali, drugi su ga osuđivali kao pretjerano 

i nezgodno. Kapistrana je najviše boljelo što mu je kar- 
dinal Cusanus, koji nije dopuštao da se ometa njegova 
mirovna djelatnost, zabranio da ubuduće Rokycana 
naziva krivovjercem. U svom je bijesu papinu legatu 
napisao oštro pismo. 

»U pitanjima vjere nisam nikada običavao koleba- 
ti«, stoji unutra. 

»U četiri bule, što mi ih je papa upravio, on Čehe 
naziva hereticima. Kako ih onda ja mogu smatrati 
katolicima? Ako jedan narod mmože oporbom od 
Crkve iznuditi ustupke, što sve onda neće zahtijevati 
druge katoličke zemlje? Pazite, gospodine, da ne biste 
izgubili ostalo kršćanstvo samo zato da dobijete Prag! 
Tolikom.popustljivošću sami sebi ranjavate tijelo. U 
Rimu sam čuo kad ste rekli da kardinalski šešir niste 
zato primili da bi drugi pred vama klecali na koljena, 
nego zato da u Crkvi obavite veliki posao. Dopustite, 
krivovjercima praviti tolike ustupke ne smatram ničim 
velikim nego nečim veoma niskim.« 

Kapistran je bio spreman na oštar odgovor, ali je 
umjesto njega primio poziv od kardinala i bavarsko- 
miinchenskoga vojvode Albrechta da dođe na državni 
sabor. 

Za toplih ljetnih dana 1452. grad na Dunavu vrio 
je od poslovnosti i vesela života. Čega sve nije imalo 
prilike vidjeti radoznalo mnoštvo! Danomice su sjajno 
nakićeni jahajući ulazili konjanički zastavnici koji su 
pratili pojedine državne knezove. Sa svih se strana sli- 
jegao narod, bile su prepune ulice i krčme, sve se tiska- 
lo uz viku. Ugledni trgovci u krznom opšivenim ogrta- 
čima, vojnici u slikovitim, divlje rasječenim odijelima, 
skitnice u crnim studentskim ogrtačima, prosjaci i 
ništarije, sve se to motalo i guralo preko trga i ulica. 
Plesalo se i galamilo, cjenkalo se i cincarilo, smijalo i 
naklapalo kao što to biva prigodom velikih godišnjih 
sajmova. Ali se uvijek nanovo oklijevalo s otvaranjem 
sabora. 

Međutim je raslo opće uzbuđenje, kad se ubrzo 
nakon Tijelova saznalo da dolazi propovijedati glaso- 
viti franjevac Ivan Kapistran. A komu nije bio poznat 

čuveni misionar o kom su se svuda u državi pripovije- 
dale čudesne stvari! Već su tesari na žitnom trgu nači- 
nili veliku tribinu. Kako nije bilo dovoljno vremena da 
se ulice očiste od blata, mjesto je bilo pokriveno sla- 
mom. Obližnji stanovnici su iznajmili mjesta na svojim 
prozorima uz neku odšetu, jer je ipak svatko htio vidje- 
ti i čuti Božjega glasnika. Tko zna, možda će čovjek iz 
najbliže blizine doživjeti kakvo čudo, a to je sigurno 
bilo vrijedno nekoliko srebrnih talira. 

Ali je ipak još preostalo vremena i za svjetovna 
veselja. Hrpimice se išlo na veliku livadu ispred grad- 
skih vrata prema streljani. Glasno se uzvikivalo, ako bi 
s prečke pala srebrna ptica, ili ako bi se vidio ubod 
koplja pri veselu turniru. A posebno je bilo zabavno, 
ako je koji od ponosnih plemića odletio u pijesak te se 
posramljen udaljio. Bila je, međutim, velika gužva i 
oko luke sreće, čijom je dobiti grad pokrivao svoje tro- 
škove. Pojedina srećka je stajala osam pfeniga, a tko bi 
se domogao glavnoga zgoditka, dobio je četrdeset gul- 
dena. 

Ali to je ipak bilo tako daleko. S gradskih zvonika 
su zvona pozivala na uzbunu. Uz bobnjanje i trubljenje 
je oglasivač najavljivao da će slijedećeg dana na žit- 
nom trgu propovijedati veoma glasoviti Ivan iz Kapi- 
strana. 

Već davno prije sunčeva izlaska se trg ispunio sil- 
nim mnoštvom. Ljudi su se tu i tamo podsmjehivali 
malenom, ćelavom čovjeku u sivoj redovničkoj halji. 
Očekivali su gorostasa, a došao je čovuljak, koji nije 
bio mnogo viši od patuljka. No, jedva što bi se Kapi- 
stran uspeo na propovjedaonicu, slegla bi se galama i 
nastala grobna tišina. 

»Danas, ako čujete glas moj, nemojte da otvrdnu 
vaša srca!« odjekivalo je na sve strane. Kapistran je 
govorio o ozbiljnosti časa, jer se činilo da se država 
sasvim rasklimala, a Turčin je Zapadu prijetio većma 
nego ikada. Opisao je duboku provaliju koja je kršćan- 
stvo razdvajala u tako tjeskobnu vremenu, beskrajne 
razmirice knezova i gradova, smutnju koja je zamrači- 
la čistu vjeru. Prikazao je husitsko krivovjerje koje je 

obeščastilo Presveti Sakramenat, ono dragocjeno 
dobro pred kojim su katolici eto upravo na Tijelovo sa 
strahopočitanjem klečali. 

»A što radite vi, braćo moja i sestre, gledajući sve 
ove nevolje?« uzviknuo je snažnim glasom. »Vi danas 
živite kao da se ne radi o nevolji kršćanstva, o patnji 
vaše Majke, svete Crkve. Vi uživate, pijete i smijete se, 
galamite i tučete se kao ljudi u onim danima kada se 
potop survao s planina da uništi svaki život. Sjedite 
naokolo luke sreće kao da o tome ovisi vaše vječno spa- 
senje. Dotjerujete se i šminkate kao da vam već nije 
nesigurno tlo pod nogama i puštate da vam duše gladu- 
ju. Kada ćete konačno ući u sebe poput izbubljena sina 
is njim reći: 'Vratit ću se svom ocu i reći mu: Sagrije- 
šio sam protiv neba i tebe" ?« 

Mnoštvo koje se tiskalo na žitnom trgu došlo je da 
vidi kakav uzbudljiv prizor, a otišlo je potreseno. Uz 
radosno bančenje regensburških dana plamsale su 
vatre u kojima su izgarale kojekakve ispraznosti kao 
nekoć u talijanskim gradovima. Čudesna ozdravljenja 
su očitovala snagu Božju, u čije ime je govorio čovjek u 
sivoj halji. 

»Nek bude sa saborom što hoće«, rekao je dr Wen- 
zel koji je u Regensburgu zastupao baruna Rosenberga, 
»vaše propovijedi nisu bile uzaludne. Otvorili ste im 
oči, a grešne ništavosti ovoga grada ste poput oluje 
pomeli.« 

Napokon stigoše i češki izaslanici iz Sternberga i 
Smirickyja, a dopratilo ih je dvjesta konjanika. Već 
odmah, jednoga od prvih dana, potražili su Kapistrana 
u franjevačkom samostanu i zamolili ga da bi djelovao 
na kardinala Cusanusa neka bi došao u Prag da ondje 
sa staležima sklopi crkveni mir. 

»Smatrat ćemo se sretnima, ako biste vi, dobri oče, 
htjeli pratiti legata«, uvjeravao ga je Sternberg. »Mo- 
žete biti sigurni da ćete biti prijateljski primljeni.« 
Kapistran je gledao preneraženo. 

»No ipak mi, gospodo, recite, zašto mi se mjeseci- 
ma onamo sprečavao put, zašto mi se prijetilo umor- 
stvom i smrću, zašto vaš dični Rokycana sa svih propo- 

vjedaonica protiv mene galami kao protiv skitnice, 
čarobnjaka i Antikrista, a uličnjaci protiv mene pjeva- 
ju rugalice!« 

Barun Sternberg stavio je ruku na srce i licemjer- 
no izjavio: 

»Mi se preko svake mjere čudimo, časni oče! Sve 
nam je to posve nepoznato. Mora da se radi o nekim 
nesporazimima.« Kapistran je uzbuđen iz svoje ladice 
izvadio nekoliko pisama. Bacio ih je poslaniku i vik- 
nuo: 

»Sve to dolazi iz Praga. Čitajte pa ćete vidjeti da se 
ne radi ni o kakvim nesporazimima.« 

»Mi smo iznenađeni i zbunjeni«, u neprilici je izja- 
vio plemić. »Neka to stoji kako hoće. Dopremite li nam 
kardinala, u naš ćete grad dobro doći!« 

»Zašto naklapate s šepavim patuljkom, kao što me 
se rado naziva u Pragu? promrsio je Kapistran. »Idite 
sami k legatu i kažite mu što hoćete!« 

Kardinal iz mozelskog gradića Kuesa je Čehe pri- 
mio s učtivom suzdržljivošću. 

Koje punomoći donosite sa sobom ?« zapitao je. 

»Imamo nalog da s vama uglavimo kada i gdje 
želite sa češkim staležima pregovarati o crkvenim 
pitanjima. Bilo bi nam najdraže kad biste snama pošli 
u Prag gdje bismo se bez daljnjega brzo sporazumjeli.« 


»Inače nemate nikakvih punomoći ?« 

»Žalimo, gospodine kardinale, to je sve«, izjavio je 
Sternberg. Kao da je neki oblak prešao preko visokoga 
legatova čela. 

»Vi, dakle, ne donosite nikakva jamstva da će se 
Česi podložiti papinoj odluci u svim pitanjima crkvene 
discipline ?« 


»Upravo bo o tom trebalo raspravljati u Pragu«, 
planuo je Smiricky. »Kako možete govoriti o podlaga- 
nju, ako mi uopće ne znamo što se od nas hoće?« 

»Tako ste si mogli prištedjeti ovaj daleki put. Rim 
nije mislio da po drugi puta papinskog legata prepusti 
praškoj uličnoj svjetini.« 

»Nemojte spominjati one nesretne ispade, zbog 
kojih nam je duboko žao!« molio je uglađeni Ster- 
nberg. »Takve se stvari neće ponoviti.« 

»Dosta o tome«, odgovorio je kardinal odlučnim 
glasom. »Imam nalog da češku granicu istom onda pre- 
koračim kad utrakvisti na nedvouman način očituju 
svoju podložnost Rimu. O tom smo htjeli raspravljati u 
Regensburgu. Ako nemate drugih punomoći nego samo 
da mi izručite poziv, put vam je bio uzaludan.« Nije 
ostavio nikakve nejasnoće o tome da je prozreo dvo- 
ličnu igru Čeha i da ga se isto tako malo doimlju otmje- 
ne riječi kao i prijašnje prijetnje. 

Nekoliko njemačkih knezova, a među njima su bili 
vojvoda Ludvig Bavarski i markgrof Albreht Achilles, 
posredovali su u tome da bi se spriječilo posvemašnje 
osujećenje pregovora. Konačno su postigli to da je 
odlučeno da se sazove novo zasjedanje u Egeru na 
kojem su Česi imali iznijeti tražena razjašnjenja. Istom 
onda, kad bi pokazali svoju podložnost, kardinal bi 
pod njihovom pratnjom došao u zemlju da naknadno 
proglasi jubilejski oprost, da obavi posvećenje biskupa 
i svećenika da zaposjednu dušobrižničke postaje. 
Poslanici su se obvezali da će nastojati kako bi došlo 
do vijećanja u Egeru i da će u roku od dva mjeseca oba- 
vezno dati odgovor. Budući da je kardinal s njima još 
samo pismeno saobraćao, regensburški biskup se bri- 
nuo za izmjenu diplomatskih nota. 

»Cesi danas odlaze«, napisao je dr Wenzel u noći 
26. lipnja svom gospodaru barunu Ulrihu Rosenbergu. 
»Veoma su nezadovoljni, jer su legat i Kapistran s nji- 
ma tako loše postupali. Ono što su im i jedan i drugi 
kazali bili su udarci koji su dobro pogodili. Vaša će se 
svjetlost radovati kad čuje kako su sjajno bili otprem- 
ljeni.« 

Slijedećeg dana je kardinal zamolio Kapistrana da 
bi došao k njemu i sumornim glasom mu je izjavio: 

»Česi su me duboko razočarali. Uvjeren sam da ste 
ih vi ispravnije prosudili negoli ja. Oni su tako slijepi 
da ne vide svjetla, tako su nečovječni da ne poštuju ni 
svoje vlastite Majke. Oprostite mi što sam vas korio 
zbog vaše revnosti! Sada konačno vjerujem da je vaš 

jezik bio ispravan. Čini se da neki drugi ne bi razumje- 
li.« 

»I što bi se sada imalo dogoditi ?« zapitao je Kapi- 
stan. Nikola iz Kuesa je slegnuo ramenima. 

»Što bi se imalo dogoditi? Sada polažem veliku 
nadu u Eger i zasjedanje ću pripraviti što bude moguće 
sjajnije. Podlože li se Česi, sve je dobro, a ne učine li 
loga, bit će sav napor uzaludan.« 

»Od pregovora malo očekujem«, uzvratio je franje- 
vac srdito. 

»Doista imate pravo«, uzdahnuo je legat. »Djeca bi 
trebala stajati uza svoju Majku Crkcu, bez obveza i bez 
pregovora. Ona je ljubezna Majka. Što je za njezinu 
djecu štetno, nikada neće dopustiti da joj se to iznudi, 
a što im je korisno, daje im i bez pregovora. Ali sada je 
ipak zadatak diplomata da pregovara.« 

»Moj je zadatak propovijedanje«, odgovorio je 
Kapistan. »Ponovno odlazim u Češku.« 

»Oprostite, oče, što vas moram zamoliti da taj plan 
napustite. Eger je moja posljednja nada. Bojim se da bi 
vaša revnost u ovome času mogla većma škoditi negoli 
koristiti.« 

Nekoliko dana kasnije napustio je Regensburg i na 
žuran poziv je otišao u Niumberg. Na put je krenuo s 
dubokim razočaranjem što je u husitskoj misiji tako 
malo obavio. 


NURNBERŠKE RAZMIRICE 
1452 


Nirnberg, ponosni, veličanstveni grad, dočekao je 
Kapistrana s velikim počastima. U svečanoj povorci su 
ia u opservantski samostan otpratili vijećnici, građani 
i svećenstvo. 

»Razlog zašto smo vas, dobri oče, zamolili da ova- 
mo dođete, jest naš sukob s markgrofom Albrehtom 
Achillesom«, objasnio mu je gradski načelnik Schiir- 
stab koji ga je potražio u njegovoj sobici. »Upravo je 
danas prošlo tri godine kako je nakon Večernje kroz 
Spittlertor ujahao crno-bijelo odjeven glasnik koji 

nam je donio izazovno pismo Brandenburgovo. Dvade- 
set i dva kneza je pridobio da mu budu saveznici, a k 
tomu i sve franačke vitezove. U nekoliko dana smo pri- 
mili više od sedam tisuća izazovnih pisama tako da već 
nismo znali tko još nije postao neprijateljem našeg 
čestitoga grada. I Podiebrad nas je obavijestio o nepri- 
jateljstvu. On drži s Albrehtom, jer je češki neprijatelj, 
izborni knez saski, stajao na našoj strani.« 

Nije načelnik bez lukave namjere spomenuo Po- 
diebrada, jer je znao da je njegovo ime za franjevca 
bilo crvena krpa. 

»Odatle, dakle, potječe Brandenburgovo prijatelj- 
stvo s utrakvistima!« progunđao je Kapistran. »No, 
pripovijedajte dalje!« 

»Onda smo mi prihvatili izazov. Nije došlo ni do 
jedne jedincate bitke osim one kod samostana Pillen- 
reuth gdje je naše konjaništvo porazilo markgrofovo. 
Albrehtove ratne gomile su se kroz zemlju povlačile 
kao zatornice. Spalile su stotine sela koja su spadala u 
naše područje. Robili su, pljačkali i krali, obeščašćivali 
i ubijali. Vama je dobro poznata Brandenburgova stra- 
hovita riječ da je požar ukras rata kao što je »Veliča« — 
»Magnifikat« — ukras Večernje.« 

Gospodin podjarivač je načinio stanku i pustio da 
se klevetnička izreka što dublje dojmi. 

»Ni na jednoj cesti nije bio više siguran nijedan 
trgovac. Napadali su ih Albrehtovi ljudi, oteli bi im sve 
njihovo dobro i s cjelokupnim plijenom bi ih odvukli u 
svoje burgove. Ondje su ih bacali u zatvore bez svjetla 
i zraka, stavljali ih u klade, mrcvarili ih i mučili da bi 
tako iznudili što je moguće veću otkupninu.« 

»To mi zvuči tako uvjerljivo«, odobrio je franjevac, 
koji je mislio na svoju vlastitu nevolju u kuli Brufa. 

»Uskoro, nakon bitke kod Pillenreutha izjavio je 
markgrof da je spreman na primirje, koje je bilo sklop- 
ljeno u lipnju 1450. u Bambergu. Sada su zaredali 
sabori jedan za drugim, a da se nije došlo ni do kakva 
rezultata. Tako nevolja traje sve do danas.« 

»Dosada ste mi propovijedali samo o sramotnim 
djelima svoga protivnika. Nemate li i vi krivnje za taj 
sukob? Kako je uopće došlo do toga?« 

»Kako je do toga došlo? Upravo se knezovima pro- 
htjelo da pljačkaju i da se tuku.« 

»Čudnovato!« odgovorio je Kapistran zamišljeno. 
»Markgrof, s kojim sam se opetovano sastajao, prika- 
zao mi je stvar sasvim drugačije.« 

»To me ništa ne čudi«, odvratio je dr Georg Heim- 
burg, pravni savjetnik grada, jedan od najuglednijih 
odvjetnika u cijeloj državi. »Ne zovu ga uzalud lijom.« 

»Uvijek moram saznati što se zaisza dogodilo prije 
nego što je izbio sukob. Nije li svađa počela kad su 
Mirnberžani spalili burg Zollern kad je Fridrih, 
Albrehtov otac, državni kapetan, pošao na husite?« 

»To nema ništa zajedničko sa sukobom«, požuri- 
vao se ustvrditi dr Heimburg. »Od tada je prošlo već 
više od dva desetljeća. Pravi razlog sukoba su bili 
posve neosnovani zahtjevi Albrehtovi s obzirom na 
sudbenu vlast cijeloga područja, sve do gradskih zidi- 
na.« 

»To moram posve pouzdano znati, ako bih imao 
biti posrednik mira«, izjavio je Kapistan. »Sastavite, 
dakle, spomenicu o sukobu i njegovim uzrocima! U 
stvar moram imati jasan uvid, ako moram donijeti 
odluku.« 

»U dogledno vrijeme će vam se dostaviti opširan 
izvještaj«, odgovorio je odvjetnik. Franjevac je iz 
neodlučna uvjeravanja uvidio da gradskom odvjetniku 
bijaše malo stalo do toga da se razotkrije cijeli taj spor, 
jer bi morali jamačno otkriti i mnogo vlastite krivnje. 

»Kad sve ispitam, neka bi onda obadvije stranke u 
mojoj nazočnosti ponovno raspravljale da bi se došlo 
do pravedne nagodbe«, predložio je Kapistan. 

»Nanovo pregovarati?« Gradonačelnik je s čela 
obrisao znoj. »Kakva bi od toga bila korist? Mi smo 
mislili da biste vi svim svojim svetim ugledom utjecali 
na savjest markgrofa i da biste tako dokrajčili sukob.« 

»Dosta sam dugo bio sucem te mi je poznato da 
obadvije stranke valja saslušati da bi se došlo do pra- 
vedne presude«, odgovorio je Kapistran. »Zato ostajem 
kod toga da se u mojoj nazočnosti obavi jedan razgo- 
VOr.« 

»Onda dobro!« uzdahnuo je gradonačelnik. »Vije- 
će će donijeti zaključak o vašem zahtjevu.« 

Ovo vrijeme čekanja Kapistran nije ostavio neis- 
korištenim. Mjesec dana je danomice propovijedao na 
trgu pred crkvom Drage Gospe ili s kamenite propo- 
vjedaonice na Sebaldusovu groblju. Na tribinama je 
sjedjelo svećenstvo grada, župnici Sankt Sebalda i 
Sankt Lorenza, opat Sankt Gilgena, monasi i manja 
braća, gradski oci, doktori i plemići. 


Među njima je zapažen i stari markgrof Jakob 
Badenski sa sinovima Karlom i Bernardom. Stari je 
knez bio osobit dobročinitelj opservanata, doznačio im 
je Pforzheim i sagradio samostan u Fremersbergu. Sa 
svojim sinovima je spadao među najzapaženije sluša- 
telje velikoga misionara. 

Kapistran je započeo niz propovijedi »De Civitate 
Dei« — »O Božjoj državi« — koji bi se morao obistiniti i 
u Nurnbergu. Zatim je trgovcima i posuđivačima nov- 
ca iznosio njihove grijehe. Napadao je lihvare koji su 
gulili one sugrađane koji su u vrijeme sukoba dospjeli 
u težak položaj. 

»Petnaest, dvadeset, štoviše, i šezdeset posto uzi- 
mate i dužnika bacate u zatvor, ako ne može vratiti. Da 
li je to vaše milosrđe, vaše kršćanstvo? Kako ćete proći, 
kad vječni sudac zatraži račun o vašem upravljanju? 
Bacit će vas u krajnju tamu, iz koje nećete izići, dok ne 
isplatite i posljednji filir.« 


Konačno je došao red i na veliku brigu grada, na 
mir. Pet je propovijedi počeo istim motorn: »Ne budeš 
li spoznao još ovaj dan što je za tvoj mir!« 

»Čeznete za mirom«, doviknuo je Niimberžanima, 
»svim svojim srcem za njim čeznete. No, mir vas neće 
dopasti poput srećke u igri. Njega treba steći, izboriti 
i zaslužiti. A kako možete doći do mira, ako se ne izmi- 
rite s Bogom, ako niste voljni izmiriti se sa svojim 
bližnjima? Nema poretka što ga je Bog postavio kad ne 
živite kako dolikuje kršćanima, zato bjesne borbe ne 
samo oko vaših zidina nego i u cijeloj njemačkoj drža- 
vi, od Majne do Dunava.« 

Gramzljivost i zavist je označio kao najdublje raz- 
loge okrutna prolijevanja krvi. 

»Svatko hoće više prava, više moći, više novca i 
dobara. Jedan zaviđa drugome, seljak gradskom čovje- 
ku, građanin plemiću, a znajte da je zavist dovela do 
prvoga bratoubojstva.« 

Iz vlastita gorkog doživljavanja je opisivao straho- 
tu građanskog rata, a zatim je nastavio: 

»Vi govorite o pravu, o zasluženoj odmazdi, o 
zaštiti svojih imanja i zbog toga ratujete. Zar ne vidite 
da gubite sve što želite sačuvati i povećati? Idući 
putem u vaš grad, vidio sam opustošena polja, spaljena 
bezbrojna sela, porobljena teretna kola sa slomljenim 
točkovima, beskrajnu bijedu. Vašega bogatstva nestaje 
što ga više želite. I sami ste to dosta gorko iskusili, a 
sada, jer i vama prijeti siromaštvo, jer ste do skrajnosti 
iscrpljeni od dugogodišnjih sukoba, sada hoćete mir.« 

Na primjerima iz prirode je pokazao svojim sluša- 
leljima da svaka životinja s pripadnikom iste vrsti živi 
u miru. 

»Lav se igra sa svojom mladunčadi i ne čini im 
ništa nažao. Nijedan gavran ne kopa oči drugom 
gavranu. Samo je čovjek neprijatelj svom bližnjemu, 
vuk je svome bratu. Želite li mir, budite velikodušni 
kao što vas na to upućuju nerazumni stvorovi! Popu- 
slite i oprostite! 

Pametnije je pretrpjeti kakvu malu osudu negoli 
zbog pravdoljubivosti i tvrdoće srca izazvati veliku. 
Što radite, ako vas napadne kakav oštar pas, kao što se 
meni više puta desilo na mojim putovanjima? Dobacite 
mu kakvu kost ili komad kruha. Bolje je da pas ždere 
vaš kruh negoli vaš list na nozi. 

Popustite, pokažite se velikodušnima. Prema Kri- 
stovu poticaju činite dobro onima koji vas mrze i imat 
ćete mir! Nemojte misliti da stojim na kneževoj strani. 
Njemu govorim isto što i vama. Ne pristajem ni uz koju 
stranu, ni uz grad ni uz markgrofa. Priklanjam se 
Božjoj strani, meni je stalo do mira i do vaših duša pa 
bili vi prosjaci ili plemići. Svi ste vi bez razlike jednaki 
pred Božjim sudačkim prijestoljem.« 

Nakon propovijedi je mladi markgrof Bernardo 
Badenski zamolio Kapistrana za razgovor. 

»I ja sam, oče, svoj mač okrvavio za vrijeme 
nesretnoga rata svoga šurjaka Albrehta Achillesa pro- 
tiv građana«, priznao je on. »Bio sam uvjeren da to od 
mene iziskuje moja viteška čast. A sada su me vaše 
riječi duboko potresle. Želim zadovoljiti, ukoliko sam 
pogriješio s obzirom na lažnu čast. Kažite što mi je 
činiti!« 

Kapistran je sa zadovoljstvom promatrao poput 
drveta visoka kneževa sina u čijim je plavim očima 
toliko sramežljivosti i skrušenja. 

»Ubuduće ne vadite svoga mača poradi isprazne 
časti, nego ga okrenite protiv zakletoga neprijatelja 
Božjega i neprijatelja kršćanstva! Prihvatite križ, 
markgrofe!« 

»Tako mi Boga, hoću!« zakleo se knežević. 

Ali se svima nisu svidjele mirovne propovijedi. 
Očekivalo se da će Kapistran svoje munje usmjeriti 
prema Brandenburgu, da će mu iz vučjih ralja istrgnuti 
plijen, a da neće građane opominjati na popuštanje. 
Ipak njegove riječi nisu ostale posve jalove. 

Konačno se vijeće izkasnilo da je spremno prego- 
varati s markgrofom. Sastali su se s njim na ročište u 
samostanu Pillenreuth na sredini puta između Nirn- 
berga i Schwabacha gdje je boravio Albreht Achilles. 


Obadvije su stranke raspravljale u odvojenim pro- 
storijama. Dr Heimburg je sa skupinom gradskih 
vijećnika zastupao grad, a markgrof je poslao svoje 
odvejtnike i k tome opata iz Heilbronna, dra Knorra. 

Kapistran je dao da mu obadvije stranke podnesu 
svoj izvještaj. Markgrofovi su predstavnici opširno pri- 
kazali povod i razvoj sukoba. Bilo je to odviše dugo za 
građane koji su čekali. Dr Heimburg se ispričao da 
zatraženi pismeni izvještaj još uvijek nije dovršen te je 
iscrpno izložio njegov sadržaj. 

Konačno je Albreht Achilles zamolio franjevca da 
dođe u Schwabach, jer je i njemu stalo do pomirenja. 
Kapistran se odazvao pozivu i strpljivo saslušao kneza. 

»Zamolio sam te, dobri oče, da dođeš ovamo, ali ne 
zato da ti objasnim pravno stanje«, započeo je knez. 
»Mišljenja sam da su to moji izaslanici u dovoljnoj 
mjeri učinili. Želim te upoznati samo sa svojim zahtje- 
vima što ih postavljam gradu. Mogao bih na nj navaliti 
i pretvoriti ga u ruševine. Ovi kramari nisu ništa drugo 
zaslužili. Mogao sam načiniti paklenski požar, ali sam 
poradi tebe spreman na blagost. Ništa drugo ne zahti- 
jevam nego dvadeset guldena za svakoga ubijenog 
čovjeka, a stotinu za svakoga viteza.« 

»Vi biste zar htjeli i na mrtvima zaraditi?« planuo 
je uzbuđeno Kapistran. »Zar, dakle, odvratna trgovina 
neće nikada prestati? U samostanu Pillenreuthu mi se 
toga dosta nabrajalo, otimačina za otimačinu, umor- 
stvo za umorstvo, još i sada mi je glava puna toga. Ako 
želite zaista trgovati mrtvima, onda prema tome mora- 
te odbiti u svom obračunu one koje su pobili vaši ljudi, 
a Bog zna, ne biste li na kraju vi morali nadoplatiti.« 

»Grad se ogriješio o moju kneževsku čast, zato 
mora proliti krv, ako ne crvenu, a ono barem zlatnu!« 
uzgalamio se markgrof. 

»Vi, gospodine, govorite o viteškoj časti?« zagrmio 
je Kapistran. »Ponijeli ste se kao neki drumski razboj- 
nik i palikuća. Siromašne, bespomoćne seljake ste 
posve uništili i košulje ste s njih svukli. Miroljubive 
trgovce ste odvlačili u svoje burgove, pustili ste ih da u 
vašim zatvorima trunu, ako vam nisu platili otkupni- 
nu. I vi govorite o viteškoj časti?« 

»Čuvaj se ti, jer bi lako mogao upoznati moje 
zatvore«, razgalamio se Brandenburg, sada već sasvim 
izvan sebe od srdžbe. »Jedan markgrof ne dopušta da 
mu se vrijeđa dostojanstvo.« 

»U vašim zatvorima ne može biti gore nego što je 
bilo u kuli Brufa. Uostalom, već sam se davno odvikao 
da se nekoga plašim.« 

»Znam, hrabar si čovjek i zato te poštujem usprkos 
tvojoj smionosti!« rekao je knez blažim tonom. »Ali te 
nisam pozvao da slušam prijekore, nego da s tobom 
razgovaram. Daj, sjedi i čuj me!« 

Albreht je u svojim zahtjevima ostao nepopustljiv. 
Konačno je zamolio Kapistrana da upita Niumberžane 

da li su spremni platiti neku naknadu, o čijoj visini bi 
se morali sporazumjeti. Sam knez se obvezao da će 
vratiti zaposjednute gradske dvorove i posjede, ako se 
udovolji njegovim zahtjevima. 

S otvorenim protivljenjem su Nurnberžani primili 
na znanje što je markgrof od njih zahtijevao. »Ni pfe- 
niga palikući!« vikalo se u vijeću. Kapistran se dugo 
mučio da gospodu osvijesti. 

»Ipak morate nešto platiti, jer inače nećete nikada 
imati mira«, doviknuo im je i predložio razboritu 
nagodbu. Građani su se konačno izjasnili da su sprem- 
ni bar pregovarati. Bez kraja i konca, i ovamo i onamo 
su stizali prijedlozi i protuprijedlozi, a da se nije došlo 
ni do kakva rezultata. 


»Dopustite, tu nema dobre volje«, rekao je Kapi- 
stran, koji je pomalo gubio strpljivost, prigodom jedne 
sjednice. »Osim toga nedostaje vam potrebita otvore- 
nost. Konačno recite svoje posljednje zahtjeve, kažite 
na što ste spremni pristati, jer inače moram pretposta- 
viti da u mene nemate povjerenja te ću cijelu stvar pre- 
poručiti Bogu. Onda više ništa ne mogu učiniti.« 


Nurnberžani su ga doduše uvjeravali o svom dubo- 
kom povjerenju, ali su se ustručavali i dalje da svoje 
karte otvorene stave na stol. Tako je Kapistan sredi- 
nom kolovoza napustio grad bolno razočaran, što je 
njegovo posredovanje ostalo bez uspjeha. Vijeće ga je 
nerado pustilo da ode, ali su mu se Nirnberžani ipak 
zahvalili za sve njegove napore te su mu za putovanje 
poslali nekoliko bačvica staroga vina, rajnskoga i mal- 
vazije. 


Još malne godinu dana je trajalo natezanje s kne- 
zom dok se konačno nije niirnberško vijeće izjasnilo da 
je spremno u ime predaje njihovih posjeda, koji se 
nalaze izvan grada, isplatiti zatraženu svotu. 


Tako je konačno Kapistranova pomiriteljska dje- 
latnost doživjela uspjeh. 

I ROSENBERG JE POKLEKNUO 
1452 


Erfurt, »njemački Rim«, dočekao je Kapistrana 
zvonjavom stotine svojih crkava. Gradonačelnik Har- 
lung i gradski rizničar na čelu vijeća u punom sjaju, 
iziđoše mu u susret i otpratiše ga u rijegovo boravište, 
samostan bosonogih. Već je sutradan misionar propo- 
vijedao mnoštvu od više tisuća ljudi na prostranu trgu 
ispred stolne crkve i crkve servita, čiji su zvonici svo- 
jim vrhovima parali nebo. 

Sav pod dojmom prethodnoga dana u Egeru, 
plamteći od svete revnosti, govorio je o husitskom 
pitanju. 


»Na svom sam putovanju kroz Tiuringiju s dubo- 
kim bolom i zgražanjem gledao strahovito opustošenje, 
spaljena sela, neobrađena polja zarasla korovom, jad i 
nevolju na svim mjestima, strahoviti tragovi čeških 
palikuća. Ali je već onaj Vječni podigao svoju ruku da 
kazni i smrvi zločince. Dosta strašno se najavljuje nje- 
gov sud u našim danima. Ili kako bi se drugačije imalo 
protumačiti ono što je ove godine prigodom Husove 
proslave izgorjela crkva s čije je propovjedaonice 
nekoć učitelj krivovjeraca naviještao svoja krivovjer- 
ja? Kako drugačije treba objasniti to što je mala skupi- 
na taborićana porazila Podiebradove čete i pobila četi- 
ri stotine njegovih plaćenika? Dao Bog, dakle, da isku- 
šani uvidi kako više ne udara po ruci Crkvu koja mu se 
suprotstavlja 16. listopada će se u Egeru pokazati da li 
je shvatio vrijeme pohoda.« 


Kapistran je još jednom pred svoje slušatelje iznio 
sliku strahota što ih je promatrao putem. 

»Obeščašćena je nekoć cvatajuća Tiringija. 
Pogled na nju mi razdire srce, bio sam žalostan na 
srmt. Istom kad sam unišao u vaš grad, u slavni Erfurt, 
s njegovim divnim vrtovima i kamenim svjedocima 
njegove slavne prošlosti, laknulo mi je te sam opet 
mogao disati. Bilo mi je kao da sam jahao kroz pakao. 
Tako me je silno potreslo ono što sam naokolo gledao. 


181 


Što su češke horde poštedjele, bilo je spaljeno i 
zgaženo u onom nesretnom ratu što su ga vodili 
kršćanski knezovi, brat protiv brata, u protuprirodnim 
svađama, bjesneći protiv vlastite krvi. Kakvo čudo da 
se iza obeščašćenih zastava dovukla pošast te je djelo 
uništavanja upotpunila.« 

Naočigled svega jada, što ga doniješe domaći saski 
i švarcburški ratovi, iznio je Kapistran idealnu sliku 
vladara koji kao dobar pastir svoje podložnike pase u 
razboritosti, pravednosti i blagosti. 

»Osnovni preduvjet mudra upravljanja jest svla- 
davanje samoga sebe. Tko nije sposoban upravljati 
samim sobom, kako takav može biti na čelu naroda, 
kako može voditi biskupiju, kako vladati kraljevinom? 
Nasilje uvijek vodi u propast, pravednost i dobrota, 
naprotiv, najsigurnije su utvrde mira.« 

Pred gradsko svećenstvo je stavio moralno ogleda- 
lo. Oni treba da budu svjetlo na gori, koje nadaleko 
svijetli u noći; zdrava sol koja sve životvorno proniče. 
Upozorio je profesore veoma glasovitoga sveučilišta da 
svoje učenike vode na izvor prave mudrosti i znanosti, 
a putem zvijezda da ih vode do prave spoznaje, do 
poniznosti i straha Božjega. 

Narod, koji je grnuo izbliza i izdaleka sve više se 
gurao oko njegove propovjedaonice. Bolesnici su 
ozdravljali, uzeti su ustajali, a svoje štake su vješali na 
vrata stolne crkve. Napokon je i u Erfurtu praskao pla- 
men, u kojem su izgorjele kojekakve ispraznosti. 

Kapistran je dalje prenosio sveti požar. U Halleu 
ga je u nedjelju 1. listopada dočekao nadbiskup mag- 
deburški, grof Fridrih iz Bichlingena, izvrstan, gorljiv 
natpastir. U njegovoj je nazočnosti glasnik Božji pro- 
povijedao o obnovi Crkve, o značenju redovničkoga 
staleža, o posvećenju života u duhu vjere i ljubavi. 
Plamteći od oduševljenja uzvisivao je svetu Klaru i 
Siromaška iz Asiza na njihove blagdane. 

U nadbiskupovoj pratnji je nekoliko dana kasnije 
unišao u magdeburšku stolnu crkvu. Na novom sajmi- 
štu je podignuta golema tribina na kojoj su zauzeli 
mjesta nadbiskup sa svojim kaptolom, cjelokupnim 

viteštvom, doktorima i plemićima, dok je Kapistran 
žestoko i vatreno, kao i uvijek, opominjao vjernike da 
svoj život oblikuju u duhu Evanđelja. 

Bolno se razočarao kad je doznao da se zasjedanje 
sabora u Egeru neće održati, jer su se Česi tvrdoglavo 
protivili da ispune zahtjeve kardinala Kuesa. Ali je 
druga vijest iznova raspirila njegovu nadu. 

27. kolovoza se pojavio borbeni Henrik Rosenberg 
na čelu austrijskih i njemačko-čeških četa pred Beč- 
kim Novim Mjestom i zahtijevao izručenje dvanaesto- 
godišnjega kraljevića Ladislava. Sretno je pošlo za 
rukom poput medvjeda snažnom Štajercu Andriji 
Baumkircheru da sa šačicom odvažnih boraca tako 
dugo brani pristup u grad dok se nisu za njim zatvorila 
vrata. Ipak je car, koji se netom vratio kući s krunidbe, 
zazirao od borbe pa je nekoliko dana kasnije izručio 
svoga štićenika. 

Kraljević je trijumfalno odveden u Beč, gdje se na 
Martinje imalo s Česima pregovarati o njegovoj kru- 
nidbi. Do tog vremena ga je grof Ulrih Celjski preuzeo 
na čuvanje. 

Drhteći od duboka uzbuđenja, čitao je Kapistran 
pismo staroga baruna Rosenberga koji ga je obavijestio 
o događajima. Mogućnost da bi doskora mogao nositi 
češku krunu jedan Habsburgovac, ispunila ga je bez- 
graničnim oduševljenjem. U Kromau je napisao: 

»Nemam riječi kojima bih izrazio svoju radost. 
Čvrsto sam uvjeren da nam je Ladislava dao sam Bog 
da spasi svoj narod, koji 'čami u tami i sjeni smrtnoj". 
Brinite se samo za to da mladi kraljević ne bi utrakvi- 
stima učinio nikakvih ustupaka! Pruži li im se prst, 
uzet će cijelu ruku; dadne li im se jedna riječ, iz nje će 
načiniti tisuću kao što su to radili i s kompaktatima. 
Ako Česi bezuvjetno žele raspravljati o vjeri, neka ih se 
uputi na papu! Ladislav sam ne može ništa obećati.« 

Upozorava Rosenberga, neka ne bude kolebljiv u 
svojoj vjernosti i neka iz obzira prema dobitku ne učini 
ništa po želji krivovjeraca. 

»Obećate li im što žele, okaljat ćete svoje ime, 
Gospodina Boga ćete veoma teško uvrijediti, a samom 

sebi ćete nanijeti sramotu. Mramorkom šutite o sudbi- 
ni češkog kraljevstva, jer bi njegova vlast onda bila 
izgrađena na pijesku. Dobro promislite i budite opre- 
zni!« 

Odmah sutradan je napustio Magdeburg i odjahao 
u Leipzig gdje je, da bi bio dobar komad puta bliže 
češkoj granici, htio pričekati razvoj stvari. Ono što je 
tu doznao brzo ga je lišilo oduševljenja. 

Podjebrad je istoga dana, u koji je Ladislav pre- 
dan ustanicima, svladao utvrđeni Tabor i krenuo pre- 
ma južnoj Češkoj da ondje obračuna sa svojim neprija- 
teljima, a prije svega sa starim Rosenbergom. S jakom 
vojskom je došao pred njegovu tvrđavu koja mu se 
nezaštićena predala, jer je mladi Henrik sa svojim 
konjaništvom još boravio u Austriji. 

Stari barun je pobjegao u Budweis, a sve dotle ga 
je progonio češki državni namjesnik. 17. rujna se u 
češkom taboru pojavio Ulrih Rosenberg koji je htio 
građane poštedjeti od ratnih nevolja i poklonio se svom 
starom neprijatelju kao svom gospodaru. On se doduše 
ogradio da svojim podlaganjem ne priznaje ništa što bi 
bilo nespojivo s njegovom vjernošću Crkvi i mladom 
Ladislavu, ali je ipak pokleknuo pred silnikom komu je 
godinama prkosio. 

Vijest o tome je Kapistrana posvema dotukla. Sav 
zbunjen se zaključao u sobi. Njegova zabrinuta braća 
više nisu ništa drugo čula nego samo muklo udaranje 
njegove štake o pod i njegove zlovoljne korake. Cijelu 
noć je trajala ta nemirna šetnja. Pred jutro je Kapi- 
stran sjeo i svom starom prijatelju napisao pismo u 
kojem je dao oduška svom izmučenom srcu. 

»O prokleta li sporazuma, nevjerojatna li pothva- 
ta, sotonske li odluke! Gospodin visokoga roda i barun 
podložio se prostaku, krivovjercu, a na to ga nije nitko 
prisilio. Vrlo glasovit čovjek se podložio pokvarenjaku, 
tvrđava vjere sada zaštićuje krivovjerce. Otac tako 
divnih sinova se pobojao, gdje se nije trebalo ničega 
bojati. Zar vam božansko veličanstvo nije uvijek pru- 
žalo zaštitu i pomoć? Zašto ste sklopili sporazum s kri- 
vovjercima, koje ste uvijek mrzili, a da se niste posa- 

vjetovali sa svojim sinovima? Uzvišeni gospodine, 
kakvu ste si sramotu pripravili, a kakvu radost, kakvu 
pobjedu svojim neprijateljima! Kolike ste slave lišili 
svoj dom! Vaša stara slava što ste je kroz četrdeset 
godina mučne borbe stekli, sjaj vašega imena, velike 
zasluge pred Bogom, sve je to zbog isprazna straha 
uništeno i pokopano! Vaš sin Henrik je bio već posve 
blizu; on bi vas oslobodio sjajnom pobjedom.« 

Svom snagom svoje rječitosti zaklinje plemića da 
popravi ono što je učinio. 

»Ovaj sporazum vas ne obvezuje pa da ste na nj 
stavili i deset tisuća pečata. Vi ga se ne smijete pridrža- 
vati. Morate ga uništiti. Pazite! Svi knezovi i gradovi, 
cijela Njemačka govori o vama. Slava Rosenbergove 
kuće se srozala, bačena je na zemlju bez poteza mača! 
Sva je nada položena u vaše plemenite sinove, napose 
u Henrika, koji je pobjedonosnim oslobođenjem kralja 
Ladislava sebi stekao veliko ime. Savez s krivovjerci- 
ma Imorate razvrći i sasvim se povjeriti svojim sinovi- 
ma. Bolje je da vas prezire nekolicina krivovjeraca 
negoli cijelo kršćanstvo. Postanite opet ono što ste bili, 
bedem katoličke vjere, nepobijeđeni zaštitnik, čuvar 
svakoga dobra, osvetnik zla!« 

Njegov jad, njegovo neizmjerno razočaranje, nje- 
gova duboka bol s obzirom na Rosenbergovo »izdaj- 
stvo« odjekivala je i u propovijedima što ih je držao u 
Leipzigu. Nakon više godina neumornih putovanja 
prvi puta se osjetio umornim i poželio tišinu mirne 
sobice. No, znao je da mu se neće omogućiti počinak, 
da mora izdržati u svom apostolatu sve do posljednjega 
daha. 

Ali je zato s propovjedaonice dirljivije opisivao 
ljepotu redovničkoga staleža, evanđeoski život u siro- 
maštvu božanskoga Spasitelja. Njegova je riječ prije 
svega raspalila studente. Sedamdesetorica velikodu- 
šnih mladića napustiše sveučilište i od dobroga oca 
zamoliše opservantsko odijelo. Radosno ih je primio 
kao svoje sinove i većinu ih je sa svojim vjernim Kri- 
štolom iz Varese poslao u samostane u Nurnberg i u 
Beč. 

Ostale je studente upozoravao da posljednji cilj 
njihovih nastojanja nije u znanosti, nego u mudrosti. 
Poticao ih je da nastoje sačuvati poniznost, jer bez nje 
neće biti drugo nego »mjed koja ječi i praporci koji 
zveče«. 

Međutim su se događaji u Pragu razvijali onako 
kao što je Kapistran predviđao. Utrakvisti su od kra- 
ljevića Ladislava zahtijevali priznavanje kompaktata i 
da Rokycana bude uzdignut na nadbiskupsku stolicu. 
Na predviđenom zasjedanju na Martin-dan u Beču 
Podjebrad se uopće nije ni pokazao. I dalje je ostao 
državni namjesnik Češke, a Ladislav je uzalud čekao 
krunu. 

Praćen dvadesetoricom novaka, Kapistran je 20. 
studenoga napustio grad i kroz Lužicu otputovao u 
Breslau, gdje se nadao da će moći otvoriti samostan 
opservanata. Njegovim sinovima nije bilo dano da s 
njim dugo dijele njegov nemirni život. 


SMRTNA POGIBAO 
1453 


Jednim udarcem je na ulicama Breslau-a umuk- 
nulo ludo bančenje kad je Kapistran došao na pokladni 
utorak 1453. Na tratini ispred Nikolaitora ga je 
usprkos snježnoj vijavici dočekalo silno mnoštvo naro- 
da, pred željno iščekivanim je sve ponizno pokleklo i 
tiskalo se za njim prema stolnoj crkvi, gdje ga je primio 
dekan dr Gašpar Weigl uz zvonjavu crkvenih zvona. 

»Pobožni je otac« već sutradan održao svoju prvu 
propovijed u crkvi sv. Elizabete, ali doskora kuća 
Božja već nije mogla primati veliko mnoštvo slušatelja. 
Od tada je balkon jedne kuće između velikoga trga i 
Salzringa služio kao propovjedaonica. 

Usprkos oštroj zimskoj studeni narod je dan za 
danom izdržao na otvorenom i s ganućem je pratio nje- 
gove riječi koje su potresale srca. Govorio je o posljed- 
njem sudu, o strogosti onoga koji stoluje na oblacima, 
ali je govorio i o snazi pokore koja otvara zatvoreni 

pristup k Božjem srcu. Držeći u ruci mrtvačku lubanju, 
dokazivao je prolaznost svega zemaljskoga. 

»Pogledajte ovu lubanju od mrtva kostura! Ne 
znam da li je pripadala nekom knezu, učenjaku, trgov- 
cu ili prosjaku. Znam samo to da je svega nestalo što ju 
je krasilo, rumenila obraza, bujnosti kose, koja je bila 
tako brižljivo njegovana, jezika koji je možda psovao i 
klevetao, očiju koje su gledale svjetlo sunca. Svega je 
nestalo, ništa nije ostalo osim sive kosti i dvije tamne 
šupljine. Pomno je promatrajte, ona je vaše ogledalo! 
Njezina se usta otvaraju i dovikuju vam: Šta sam ja, 
bit ćete i vi, možda već doskora. Mene je grobar 
nepažljivo bacio na stranu, kad je kopao novi grob. 
Možda je to tvoj grob!« 

Zatim je pedigao pješčanu uru, pustio je da curi 
pijesak, te je još sumornijim glasom viknuo: 

»Jedanput, prije nego što možda mislite, i za vas 
će iscuriti i posljednje zrnce pijeska, i neće biti ruke 
koja će staklenu uru preokrenuti. Vrijeme je isteklo, 
neumoljivo je prošlo. Ura mirno stoji, vaše srce je 
posljednji puta umorno kucnulo, oči su se mrtvački 
ukočile, ponovno će se otvoriti istom onda kad budete 
stajali pred sudom Božjim.« 


Na prostranom trgu se nije mogao čuti ni glasak. 
Sve je obuzela ozbiljnost posljednjih stvari i bilo im je 
pri duši kao da im je zatornik ljudi na srce stavio svoju 
hladnu ruku. 

Nikada Kapistran nije imao pobožnijih slušatelja 
nego što su bili ovi u glavnom gradu Šleske. Njegova 
riječ nikada nije bila primljena s toliko skrušenosti, s 
ovakvom spremnošću na obraćenje srca. Da mu očituju 
svoju dobru volju, grad mu je poklonio komad zemlji- 
šta između Ketztora i Ziegeltora za gradnju samostana 
koji je naumio posvetiti svetom Bernardinu. Biskup 
Petar Novak, vijeće, pokrajinski upravitelj Konrad 
Eisenreich odvedoše ga u povorci do toga mjesta i uru- 
čiše mu darovnicu. I sav je narod pristao na to da se 
manjoj braći ima najprije pribaviti potrebit stan i neka 
crkvica. 

Grad Breslau je prirastao Kapistranovu srcu. 
Ugodno se osjećao među šleskim pukom, koji je 
odvažno odolijevao husitskim navalama i sačuvao svo- 
ju vjeru. Djetinja pobožnost, zahvalna privrženost 
duboko su ga ganule. I usprkos tome je u ovome gradu 
imao osjetiti blizinu smrti. 

Dugo putovanje po strahovitoj studeni, a još više 
teško razočaranje zbog nepovoljna razvoja prilika u 
Češkoj, iscrpiše mu snage. Nakon propovijedi na 
Cvjetnicu skorašnji sedamdesetogodišnjak se slomio, a 
u Velikom tjednu se borio sa smrću. 

Breslau je u tom Velikom tjednu bio sličan kući 
smrti. Duboka je tišina vladala u gradu, nije se mogla 
čuti glasnija riječ, nikakva pjesma, ni veseo osmijeh. 
Narod je u svim crkvama obilazio oltare i vapio Bogu 
za život »pobožnoga oca«. 

Braća su naizmjence bdjela uz bolesnikovu poste- 
lju. Riječi što ih je izvikivao u tešku grozničavu bunilu, 
očitovale su teškoću njegova srca, ali i njegovu neslom- 
ljivu volju da dovrši djelo Božje. 

»Moram na propovjedaonicu«, jecao je uspravlja- 
jući se. »Čekajte, čekajte! Dolazim, dolazim !« Zatim je 
opet svojim mislima bio u Češkoj, prepirao se s Roky- 
canom, s Podjebradom, više puta je snekom gorčinom 
izviknuo ime Rosenbergovo, a sve je to duboko potre- 
salo Nikolu Faru, koji je uza nj bdio. 

Gdjekada bi otvorio oči, a da brata nije prepo- 
znao. Svojom toplom rukom bi posegao za rukom mla- 
dog opservanta, snažno bi je stisnuo i promucao: 


»Jesi li konačno ovdje, Ulriče Rosenberg? — Zašto 
si me izdao? — Spasi Češku! — Štiti kralja Ladislava !« 

»Mirno, posve mirno, oče!« govorio mu je brat i 
brisao mu znojno čelo i vlažio usne. 


»Kao da me pritišće cijelo brdo!« hroptao je bole- 
snik i teško dišući se spustio na svoju postelju. Na Veli- 
ki četvrtak mu je podijeljeno bolesničko pomazanje, 
jer su bili uvjereni da mu je blizu svršetak, ali se život, 
za koji se već činilo da je izgubljen, ipak konačno 
povratio. Navečer istoga dana vratio se k punoj svije- 

sti. Tihim glasom je zaželio da mu dođe brat Fridrih iz 
Thorna, njegov tumač. 

»Sutra moraš namjesto mene propovijedati«, šap- 
nuo mu je. »Sutra je Veliki petak pa ne smijemo pustiti 
«da narod čeka.« Slabim kretnjama lica pokazivao je na 
neke papire koji su prekrivali stol. »Tu imaš nacrt. 
Drži se toga! Pokaži im rane moga Spasitelja !« 

»Dakako, oče, budite bez brige!« mirio ga je nje- 
mački subrat. »Cijeli tjedan sam namjesto vas propovi- 
jedao.« 

»To je dobro«, uzdahnuo je Kapistran i jako iscrp- 
ljen zapade u san koji ozdravljuje. 

Bilo je to upravo nevjerojatno, ali se neumorni 
čovjek na Uskrsni ponedjeljak ipak odvukao na propo- 
vjedaonicu. Propovijedao je blijed kao smrt o susretu 
svoga Gospodina s učenicima iz Emausa i viknuo je 
takvim glasom koji je sve potresao: »Gospodine, ostani 
kod nas, jer se spušta večer i dan se već nagnuo!« 
Uzbuđenim srcem je zahvalio Breslavcima za njihove 
molitve dok bijaše bolestan. 


»Već sam bio na vratima raja, ali ste me vi zadrža- 
li. Ne kratim se umrijeti, a ako se tako Bogu sviđa da se 
i dalje mučim, neka učini sa mnom po svojoj volji!« 

Ah, bilo je i previše naprezanja! Nakon propovi- 
jedi je, na smrt umoran, legao u svoj krevet. Slijedećih 
tjedana je bio sad na propovjedaonici, sad opet u bole- 
sničkom krevetu. U neke dane su Breslavci uzalud na 
nj čekali, ali je zato bila još veća radost kad su mu lice 
ponovno ugledali. 


U to vrijeme ga je jedan događaj ispunio dubokim 
ogorčenjem. Neki češki magister, koji se nalazio u Bre- 
slavi, pismeno ga je u Pragu optužio da je propovijedao 
protiv utrakvista. Pismo je bilo uhvaćeno i vijeće je u 
svom bijesu magistra uhitilo i bacilo u zatvor. Juraj 
Podjebrad, koji je za to doznao, zaprijetio je gradu svo- 
jom srdžbom, ako zatvorenik bez odgađanja ne bude 
pušten. Izrazio je i svoje nezadovoljstvo što su Breslav- 
ci tako svečano primili »svadljivca« i što su trpjeli nje- 
iove borbene govore protiv utrakvista. 

Gradsko vijeće se nije dalo zastrašiti te su nagovo- 
rili Kapistrana da mirno ostane u Breslavi. Ali je to 
Božjega glasnika duboko povrijedilo što ga je mržnja 
češkoga državnog namjesnika progonila čak i u Šle- 
skoj. 

Na treću nedjelju poslije Uskrsa je propovijedao 
pred gradskim vratima sv. Vinka prigodom čašćenja 
dragocjenih relikvija, koje se svake godine na taj dan 
pokazuju narodu. Štoviše, iz Pruske i Poljske nagrnuše 
hodočasnici da vide čovjeka Božjega i da prime njegov 
blagoslov. 

U ponedjeljak, 30. travnja, oprostio se od grada 
koji je toliko zavolio kao jedva koji drugi. Još je jed- 
nom blagoslovio Breslavce, a novacima je, koji su se 
međutim bili nastanili u samostanu sv. Bernardina, 
rekao očinski »zbogom«. Otputovao je u Neisse da 
ondje naviješta riječ Božju, a otpratio ga je biskup. 

Još se jednom vratio u Breslau, ali je ponovno 
teško obolio. Polagano se oporavljao uz brižnu njegu 
svoje subraće. 

Kad je konačno ozdravio, slavila se u glavnom 
gradu Šleske veličanstvena svečanost. Izaslanici iz 
Beča i Krakova su ušli u grad s velikim slavljem. Kao 
opunomoćeni zastupnici su u stolnoj crkvi obavili 
zaruke habsburške kneginje Elizabete, sestre mladoga 
Ladislava, s poljskim kraljem Kazimirom IV. Kapi- 
stran je, još blijed i iscrpljen od jedva svladane bolesti, 
izrekao svečanu propovijed. Svratio je pažnju na husi- 
te ina polumjesec, veliku nevolju kršćanstva, i opome- 
nuo knezove da budu složni u času krajnje opasnosti. 

Nakon svečanosti poljska su ga gospoda u ime 
svoga suverena pozvala da dođe u Krakov. Kapistran 
je bez oklijevanja pristao. Već je nakon dva dana napu- 
stio glavni grad Šleske i s poslanicima odjahao u Polj- 
sku, i pošao u susret novim teškim zadacima. 


U DVORU JAGELOVIĆA 1453 i 1454 


Čovjeku je Božjem u Krakovu priređen zaista 
kneževski doček. Na mostu na Visli dočekaše ga sa 
cijelim dvorom Jagelovića Kazimir IV u sjajnom orna- 

tu, kardinal-biskup Sbignev Olesnicki sa svojim prela- 
tima, vijećnici, profesori sveučilišta. Uza zvonjavu i 
zvuke fanfare dopratiše njega i njegovu dvanaestoricu 
braće u grad, gdje se nastanio u kući ugledna građani- 
na Georga Schwarza. 

»Dobro je da ste ovdje«, rekao mu je stari kardi- 
nal. »Mi u vama pozdravljamo glasnika Božjega koji je 
došao da Poljsku probudi oda sna, da uspostavi stegu i 
ćudoređe. Mnogo je toga loše i kod klera i kod naroda, 
čak je i u samostanima potrebno temeljito poboljša- 
nje.« 

»A kralj ?« 

»Kazimir je mlad, veseo gospodin koji voli u svom 
dvoru priređivati raskošne svečanosti, a za obnovu se 
malo brine. S njim se, na žalost, slabo sporazumije- 
vam. Za moje se opomene ne pokazuje pristupačnim; 
većma voli ići svojim vlastitim putem.« 

»Kako stoji sa sveučilištem ?« 

»Profesori su dugo vremena bili na strani bazel- 
skoga koncila, ali se ipak ne smije sumnjati u njihovu 
pravovjemnost. U razračunavanju s husitima odlučno 
su se držali katoličke nauke, štoviše, obvezali su se i 
zakletvom da neće prihvaćati krivovjerskih naučava- 
nja. Za vašu djelatnost u našem gradu od srca vam 
želim Božji blagoslov«, na kraju je dodao kardinal. 

Kapistran je istom u gradu na Visli primio vijest o 
padu Carigrada. 

»To je kazna za izdaju Grka s obzirom na sjedinje- 
nje«, uzdahnuo je, sav izvan sebe od bola. »Isprava o 
sjedinjenju u Firenci ostala je samo komad papira. 
Bizantinci su više nego jedanput kazali da bi u svom 
gradu radije htjeli gledati sultanov turban negoli mitru 
kojega katoličkog biskupa. Sada imaju što su željeli. 
Neka Bog sačuva Zapad! Bit će izgubljen, ako se kne- 
zovi ne sjedine u borbi protiv polumjeseca.« 

U svojim propovijedima što ih je dan na dan držao 
pred vratima crkve svetoga Adalberta, govorio je o 
strahovitoj opasnosti koja prijeti s Istoka. 

»Bizant je propao, jer je raskinuo vezu s rimskim 
kršćanstvom«, zaviknuo je glasom punim bola. »A sada 

se oluja valja prema Evropi. Propast će, ustraju li nje- 
zini narodi u zavadi i svađi, ne budemo li činili poko- 
ru.« 

Svečano je objavio sadržaj bule pape Nikole V, 
potresan poziv kršćanskim knezovima da poradi spasa 
kršćanstva budu jedinstveni i da prihvate križ. Na svo- 
ju žalost je rijetko kada vidio kralja ispod svoje propo- 
vjedaonice, a kad bi se doista pojavio, propovijed bi 
pratio s malo zanimanja. 

Kazimir je ipak odobrio, da pokaže svoju blago- 
naklonost, osnivanje opservantskog samostana. Na 
Malu Gospu je kardinal Kapistranu predao komad 
zemljišta što ga je njegov brat, palatin iz Sandomira, 
stavio na raspolaganje. Tu je doskora podignut samo- 
stan kojt je mladim novacima poslužio kao dom. 

Međutim je Kapistran s velikom nestrpljivošću 
očekivao vijest iz Češke. Prvih dana studenoga primio 
je vijest da je biskup Olmuca kraljevića Ladislava u 
praškoj stolnoj crkvi okrunio za kralja, ali ga je teško 
zaboljelo što je mladi knez svoje dostojanstvo iskupio 
obećanjem da će poštovati »kompaktate« i da će raditi 
na tome da Rokycana bude potvrđen kao biskup Praga. 

Usprkos tomu se Kapistran nadao da mu je sada 
put u češki glavni grad otvoren, napose, kad ga je 
Ladislav opetovano pozivao u Beč. Bez oklijevanja je 
novome kralju izrazio želju svoga srca. 

»Često puta sam nazvan neprijateljem Čeha«, 
napisao je, »ali mi je Bog svjedokom da svoje vlastito 
spasenje ne želim većma negoli njihovo. Česi su mi 
tako dragi da ništa toliko ne želim kao to da među nji- 
ma završim svoje dane.« 

Istovremeno se obratio Podjebradu, markgrofu 
Albrehtu Achillesu, grofu Ulriku Eizingeru i drugoj 
utjecajnoj gospodi žarkom molbom da potpomognu 
njegovu želju. Barun Beneš Bošković, moravski podri- 
zničar, primio je cijeli svežanj pisama s pozivom da bi 
mu pomogao. S grozničavim uzbuđenjem je očekivao 
poziv iz Praga. Potkraj godine je konačno primio 
pismo iz kraljevskoga ureda, kojim mu je uljudno obja- 
šnjeno da je njegov posjet Pragu u sadašnjem času iz 


192 


nekih razloga nemoguć. Mora se strpjeti da to bude 
kasnije. Kapistran je preneražen pustio pismo iz ruke. 
Kad je dva tjedna kasnije prispjelo pismo od Podjebra- 
da, bilo mu je jasno tko je bio iza onoga nepovoljnog 
odgovora. U tom pismu ga je silnik ponovno korio naj- 
grubljim riječima kao smutljivca s kojim ne želi imati 
nikakva posla. 

»Većma se radujemo tvojoj odsutnosti negoli tvo- 
joj nazočnosti«, stajalo je na kraju. 

»Nećeš dobiti ni pratnje. Ne kanimo se podložiti 
tvojoj volji.« 

»Tko je napokon kralj u Češkoj, Ladislav ili bijed- 
ni skorojević?« zaškripao je Kapistran i srdito odbacio 
pismo. Beneš ga je obavijestio o stvarnom stanju prili- 
ka. Ladislav je potpuno stajao pod utjecajem Podje- 
bradovim. Nije ga samo potvrdio kao češkoga namje- 
snika, nego ga je imenovao i svojim upraviteljem dvo- 
ra. Njemu se, dakle, sasvim predao. 

»Što mu treba namjesnik, kad on sam nosi kru- 
nu? rekao je Kapistran uzbuđeno. »Zašto se kao kato- 
lik predaje u ruke krivovjercima koji ne žele ništa dru- 
go nego samo njegovu propast ?« 

»Ne zaboravite, Ladislav je star istom trinaest 
godina«, podsjetio ga je kardinal kojem se izjadao. 
»Kad odraste, on će već provesti svoju volju.« 

»On je ipak kralj«, srdito je odgovorio manji brat. 
»Moć što je sa sobom donosi kruna imala bi nadomje- 
stiti ono što mu nedostaje po dobi. Ako nema savjesnih 
savjetnika, zaboga, ja neću biti nijemi pas.« 

U svojoj srdžbi je napisao Podjebradu: 

»Da sam znao, moj Jurju, da pismo koje mi je uru- 
čeno pod tvojim imenom, odgovara tvom uvjerenju, 
odgovorio bih ti kao što zahtijeva grubost tvoga pisma. 
A jer u plemića — a ti ipak hoćeš to biti — ne pretpostav- 
ljam takvu neodgojenost kao što je sadrži tvoje pismo, 
potpisano tvojim imenom i tvojim pečatom opečaćeno, 
odgovorit ću ti blažim tonom.« 

Kapistran veli da uopće ne može shvatiti, zašto on 
koji je u svjetskim stvarima tako sposoban dopušta da 
ga Rokycana i drugi krivovjerci, koji zlorabe njegovu 

nepismenost, sasvim prevladaju i izvrgavaju ruglu i 
sramoti. 

»Zar ti, dakle, ne vidiš kako me oni sile da te pred 
kraljevima, knezovima i prelatima, pred sveučilištima 
i cijelim kršćanskim narodom prikazujem kao neobra- 
zovana, neplemenita i krivovjerju odana čovjeka ? Ipak 
ti moram predočiti ono tvoje pismo prepuno laži i pog- 
rda kojim si mi odgovorio na pitanje. Ne znaš li ti da te 
nitko ne može većma osramotiti nego mali fratar iz 
Kapistrana, ako samo hoće, na čije propovijedi svi 
grnu? Bilo bi mi posve lako da ti prišijem neki nadi- 
mak koji nikakva voda više neće moći oprati. Zašto 
dopuštaš da te tvoji vlastiti ljudi izvrgavaju ruglu? 

Piše dalje da s pravom Rokycana i njegova prista- 
licu naziva krivovjercima, ali dodaje: 

»Ja Rokycana i njegove ne mrzim kao što ti misliš, 
nego mrzim njihove opačine, njihova krivovjerja i 
zablude. Ako to ne podnose što ih se nazivlje krivovjer- 
cima, neka postanu katolici i neka slušaju papu!« 

Na kraju je odlučno zatražio da se Podjebrad zbog 
svoga neuljudnog pisma ispriča, jer će inače svoj stil 
promijeniti i navaliti s grubljim oružjem. 

»Ali je ipak bolje da se među nama sačuva dobar 
ton.« 

Na ovo pismo, koje nipošto nije bilo blago, nego 
doista oštro, nije Kapistran primio nikakva odgovora. 
Već je samo podsjećanje na nepismenost moralo Podje- 
brada nemilo pogoditi. Put u Prag mu je ostao zatvo- 
ren. 

10. veljače 1454. u krakovskoj stolnoj crkvi je 
obavljeno kraljevo vjenčanje. Po strahovitoj sniježnoj 
vijavici je dvije tisuće poljskih konjanika otišlo po kra- 
ljevnu Elizabetu i njezinu austrijsku pratnju. Građani 
Krakova nikada prije toga nisu vidjeli takva sjaja. Zla- 
to i srebro se ljeskalo s konjskih podsedlica. Dvorjanici 
su blistali u baršunu, svili i najfinijim krznima. Na vje- 
tru su se vijorile bogato izvezene zastave. 

Pokraj sve te divote posebno se isticala skupina 
opservanata koji su u gruboj pokorničkoj odjeći bosi 
gazili dubok snijeg. Oni su ipak većma na sebe svratili 

općenitu pažnju nego vitezovi i grofovi u njihovoj ras- 
koši. 

»Gospodin Bog sada pripada ovima ovdje«, 
došaptavali su jedni drugima. »Oni od njega postižu 
što hoće.« 


Kad je svečana povorka stigla do stolne crkve, sa 
sviju crkava su brujala zvona. Kod portala je kralj pri- 
hvatio svoju zaručnicu u omnatu posutu draguljima, a 
na glavi je imao zlatnu krunu. 


Nadbiskup iz Gniezna, primas Poljske, služio je 
pontifikalnu misu, kardinal Olesnicki je blagoslovio 
brak. Kapistran je održao propovijed i čestitao mlado- 
me paru. Opomenuo je vladara da bude pravedan i 
dobrostiv otac svoga naroda, a da uz to ne zaboravi na 
veliku nevolju kršćanstva. Da li je on tada slutio da će 
iz te bračne veze kao najljepši plod proizići sin, koji će 
jednom zasjati među svecima Crkve? Godine 1521. je 
papa Leon X pobožnog i kreposnog kraljevića Kazimi- 
ra podigao na čast oltara. 


Kapistrana je teško zabrinula borba između 
redovničke države i buntovnih Prusa, koji su poljskom 
kralju nudili vlast. Činilo se da je Kazimir bio voljan 
prihvatiti namijenjeno mu dostojanstvo i izboriti ga 
mačem. Kapistran je odlučno odvraćao od takva nau- 
ma, kad je upitan za mišljenje, i kralju je savjetovao da 
se ograniči na to da protivnike međusobno izmiri i 
neka zamoli papu da bi donio odluku u toj nesretnoj 
svađi. Ipak je još iste godine došlo do rata, koji je za 
Poljake bio posve nesretan. Redovnički vitezovi su 
ametice porazili njihovu vojsku. Cvijet plemstva je 
ostao na bojnom polju, Kazimir je samo teškom 
mukom spasio svoj život bijegom. 


U svibnju je Kapistran napustio krunidbeni grad 
Poljske te se vratio natrag u Breslau, a za to putovanje 
ga je kardinal Olesnicki obilno opskrbio konjima i 
ostalim putnim potrepštinama. 

NESTAJE SNA 
1454 


Kapistran je zatekao Breslau u najvećem uzbuđe- 
nju. Jedva što se smjestio kod svoje manje braće u 
samostanu svetog Bernardina kadli ga u njegovoj sobi- 
ci potražiše vijećnik Johan Meideborg i dr Nikola Tem- 
pelfeld, propovjednik u crkvi svete Elizabete. 

»Razlog poradi kojega smo vas, dobri oče, potraži- 
li, od vrlo velike je važnosti«, rekao je vijećnik. »Zato 
molimo da nas ispričate što vam nakon tako dugotraj- 
na putovanja nedamo malo vremena da se odmorite.« 

»Samo naprijed, govorite!« smiješio se misionar. 
»Na to sam navikao da me se salijeće. O čemu se radi ?« 

»O poklonstvu što ga u Pragu zahtijevaju od naše- 
ga grada.« 

»Ne mogu u tomu vidjeti ništa neuljudno«, začu- 
đeno je odgovorio Kapistran. »Vi ne možete nasljedni- 
ku Vjeceslavove krune kao svom nasljednom gospoda- 
ru uskratiti poklonstva.« 

»Sigurno ne! Ali mi to od sebe odlučno otklanja- 
mo da to učinimo u Pragu kao što to od nas zahtijeva 
Podjebrad. Mi smo uvijek prema starom običaju iska- 
zivali poklonstvo onda kad bi nas kralj pohodio prvi 
puta. To dolikuje dostojanstvu Breslava, jer je on drugi 
glavni grad češke države. Poklonimo li se mi u Pragu, 
onda to isto moraju učiniti i šleski knezovi. Tako bi 
propao položaj Breslava kao glavnoga grada i propalo 
bi jedinstvo Šleske.« 

»Oče, dobro nas shvatite«, rekao je dr Tempelfeld. 
»Mi Ladislava priznajemo kao svog nasljednog gospo- 
dara i zakonitog baštinika krune, ali želimo zadržati 
samostalnost Šleske u sklopu čeških zemalja. Samo 
tako ćemo sačuvati svoj njemački karakter i svoju 
katoličku vjeru za koju smo u vrijeme husitskih ratova 
podnosili najveće nevolje. Poklonimo li se u Pragu, 
sami ćemo sebe predati i tako pribaviti utrakvistima 
trijumf što im ne smijemo priuštiti.« 

»Sada shvaćam«, uskliknuo je živahno manji brat. 
»Vi imate pravo. Zamolite, dakle, kralja da vas posje- 
ti!« 

»To je učinjeno!« dodao je vijećnik. »Jedini odgo- 
vor što ga primismo bila je odmjerena zapovijed da se 
dođe u Prag i ondje izvrši poklonstvo.« 

»Sto o tome misle šleski knezovi 7 

»Oni čekaju i slijedit će naš primjer.« 

»A da li je vijeće jedinstveno ?« 

»Nije, na žalost«, priznao je gospodin Meidđeborg. 
»Većina naginje tomu da se ovaj puta popusti da se ne 
bi izazvala srdžba silovitoga Podjebrada i da bi se grad 
poštedio od teških vremena.« 

»U Pragu se neće ići do skrajnosti«, nagađao je 
Kapistran. »Na Vltavi će se popustiti, ako grad na Odri 
ostane čvrst u svom protivljenju.« 

»U Pragu je priznata izvjesna nagodba«, rekao je 
dr Tempelfeld. »Prvih dana svibnja poslano je kraljev- 
sko poslanstvo, u čije smo ruke imali položiti zakletvu 
odanosti. Gospodi smo dali na znanje da ćemo samo 
kralju, i to ovdje u Breslau, izraziti odanost, i otpustili 
smo ih da odu neobavljena posla.« 

»To se dogodilo, premda je većina vijeća bila 
spremna prihvatiti ustupak«, nadodao je Johan Meide- 
borg. »Samo građanstvo se odlučilo na otpor.« 

»Pa što se ima sada dogoditi ?« 

»Došli smo k vama da zamolimo vaš savjet, vaš 
savjet i vaše posredovanje. Poznato nam je koliko vam 
je kralj naklon.« 

»Dobro, pisat ću mu!« pristao je Kapistran. »U 
ovoj stvari se nalazim na vašoj strani.« 

Već istoga dana je Ladislavu upravio pismo u 
kojem stoji: 

»Ako Česi ostaju kod toga da im priznate njihova 
stara prava zašto se ona ne bi priznala i Breslavcima? 
Zar su Česi vjerniji od Breslavaca koji vam nisu nikada 
uskratili poslušnosti? Ako Česi stoje na tome da Bre- 
slavci moraju iskazati poklonstvo u Pragu, prema 
čemu drugom je to usmjereno nego da se grad podloži 
krivovjerskom jarmu kad vas jednom ne bude? Dođite 
doskora u Breslau da bi građani mogli u vaše ruke 
položiti zakletvu vjernosti!« i 

Kapistran nije ništa toliko želio nego to da se sam 
susretne s kraljem da bi možda uz njegovu pomoć još 
ipak pronašao put do Praga. Na svoje veliko razočara- 
nje je dugo uzalud čekao odgovor. Umjesto odgovora je 
Breslau primio oštar ukor. Konačno su se u Pragu 
spremali da grad silom primoraju te su odredili da čete 
krenu prema šleskoj granici. Breslavci nisu uzmaknuli 
ni pred ovom prijetnjom, nego su uredili svoje utvrde. 

U tolikoj nevolji je biskup Petar Novak sam kre- 
nuo u Prag da posreduje. Podjebrad ga je primio s toli- 
kim počastima da su Pražani nezadovoljno mrmljali da 
bi se jednako tako mogao pustiti i Kapistran, ali u bre- 
slavskom slučaju nije ni u najmanjoj stvari popustio. 

Sve je to Kapistran doznao iz pisma praškoga 
dekana stolne crkve Wenzela iz Kromaua, koji ga je 
osim toga obavijestio i o žalosnu položaju katolika. 

Kraljeva je nazočnost u Češkoj samo neznatno 
umanjila težak položaj Crkve. Kaptol stolne crkve se 
doduše mogao vratiti u Prag, i kartuzijanci su ponovno 
dobili svoj porušeni samostan, ali je Rokycana tlačio 
katolike kao i prije. Radio je tako kao da mu je kralj 
dao vlast nad cjelokupnim svećeništvom. Ustrajao je u 
svojim zabludama i s propovjedaonice je bjesnio protiv 
papine vlasti. 

Pisac pisma je usrdno molio Kapistrana da dođe u 
Olmuc da ga bar ima u svojoj blizini. 


»Sada me ništa više ne zaustavlja!« uskliknuo je 
Kapistran kad je odložio pismo. 

18. srpnja je posljednji puta propovijedao na Sal- 
zringu i snažnim riječima potaknuo Breslavce na 
jedinstvenost, jer da će samo pomoću nje nadvladati 
nevolju. Građani su bili duboko zaprepašteni što ih je 
misionar nakanio napustiti u tako tjeskobnu položaju. 
Poslali su mu zastupnike, vijećnike i predstavnike 
cehova u samostan svetog Bernardina da bi na nj dje- 
lovali da ostane, ali se Kapistran ni na njihove usrdne 
molbe nije dao odvratiti. 

»Doskora će se vratiti vaš biskup«, tješio ih je. 
»Učinite ono što vam on rekne! Ja moram u Moravsku 
da dovršim misiju koju mi je povjerio Bog.« 

Breslavci su ga teška srca pustili da ode. 

Kapistran je tek nekoliko dana proboravio u 
Olmucu kad mu je stiglo pismo češkoga kancelara Pro- 
kopa Rabensteina koji je zahtijevao da ostane u Bre- 
slavi i da ne ide u Moravsku. Bez uljepšavanja mu je 
izjavio da će njegova nazočnost samo narušavati mir. 

»Sada sam ovdje i ovdje ostajem !« rekao je Kapi- 
stran gvardijanu samostana u Olomucu. »Ne pomi- 
šljam na to da se uklonim, jer tako hoće gospoda u Pra- 
gu.« 


Ponovno je danomice propovijedao u moravskom 
gradu i mnogo je utrakvista obratio na staru vjeru. Iz 
Breslava je stiglo pismo koje je sličilo jednom jedinca- 
tom zajedničkom kriku za pomoć. Nekoliko dana 
nakon njegova odlaska vratio se biskup Novak sa stro- 
gim nalogom da bez odgađanja pošalje u Prag odaslan- 
stvo koje će obaviti poklonstvo. Ako se grad i dalje 
bude kratio to učiniti, bit će oružanom silom primoran 
na poslušnost. Vijeće je, suočeno s prijetnjama, popu- 
stilo, ali se građanstvo jednodušno suprotstavilo nje- 
govu zaključku i izjavilo da će radije pomrijeti negoli 
se podvrći češkim vlastodršcima. 

»Zbrka je velika«, napisao je dr Tempelifeld. 


»Nemojte nas u ovoj tjeskobi napustiti, a ako ne 
možete doći, časni oče, barem nam dajte neki savjet! « 

»Slušajte svoga biskupa, na što sam vas upozorio 
u svojoj posljednjoj propovijedi!« odgovorio je Kapi- 
stran. »Nemoguće mi je sada doći u Breslau, jer su mi 
ovdje pune ruke posla. Uostalom, još se uvijek nadam 
da ću putovati u Prag.« 

Ovu je nadu čvrsto podržavao i kad je primio 
pismo biskupa Eneje Silvija Piccolominija koji ga je 
poticao neka konačno napusti svoj san da će prispjeti u 
češki glavni grad. Umjesto toga pozvao ga je da dođe u 
Frankfurt gdje će na Miholje biti otvoren novi državni 
sabor. Neka bi Kapistran ondje ponovno pozvao kne- 
zove u boj protiv Turaka. 

»Dakle, u Frankfurt!« uzdahnuo je Kapistran. 
»Ali još prije toga u Prag!« 

»Vi, dakle, još uvijek ne napuštate nadu?« upitao 
ga je njegov prijatelj Beneš Bošković. 

»Zašto bih je morao napustiti? Pisat ću Podjebra- 
du i zamolit ću ga za pratnju.« 

»Sigurno nećete ništa uspjeti, budete li mu pisali 
na svoj uobičajeni način!« smiješio se moravski podri- 
zničar. 

»No dobro, trsit ću se da budem uljudan«, smijao 
se stari borac. »Ako to smatrate uputnim, ispričat ću 
se, štoviše, i zbog svojih prijašnjih grubih pisama.« 

»To bi u svakom slučaju bilo veoma umjesno. Ipak 
sumnjam da ćete nešto postići.« 

»To će se vidjeti!« promrmljao je Kapistran. 

Ovo pismo za Prag je, usprkos tonu koji je ovaj 
puta bio veoma odmjeren, ostalo bez odgovora. 


»Ja duže ne mogu čekati«, rekao je Kapistran 
barunu sredinom kolovoza. »Moram u Frankfurt na 
državni sabor. Ali ću se ponovno vratiti i neću popu- 
štati dok mi se ne otvore vrata Praga.« 

Preko Znojma je putovao kroz Donju i Gornju 
Austriju u Bavarsku. Iz Miinchena je pozvao odlučnim 
pismom kralja Ladislava da dođe u Frankfurt ili da 
bar pošalje zastupnika. To je tim potrebnije kad Turci 
već navaljuju na Ugarsku čiji je on nasljedni kralj. 
Umjesto da se naokolo tuče sa Sasima, neka radije cje- 
lokupnu svoju ratnu snagu suprotstavi glavnom nepri- 
jatelju kršćanstva. 


Usprkos tomu što se žurio, ipak je više dana ostao 
u Augsburgu. U moćnom se gradu oko njega narod 
toliko tiskao da ga je uvijek pratio odred gradskih 
stražara, da ga ne bi pognjeli. Među silnim mnoštvom, 
koje je slušalo njegove propovijedi, stajao je desetogo- 
dišnji dječak koji je čvrsto držao svoju sliku na papiru 
i ugljenu risaljku. Bio je to Toma, sin glasovitoga maj- 
stora Hansa Burgkmaira. Prema svojoj skici je kasnije 
uljenim bojama naslikao propovjednika, njegovo 
vatreno oko, njegovo odvažno orlovsko lice, njegova 
odlučna usta, njegove mršave ruke koje su obuhvatile 
prsobran propovjedaonice. 

U ponedjeljak, 23. rujna, na vlasteoskom je dvori- 
štu plamtjela lomača u kojoj su Augsburžani spaljivali 
svoje ispraznosti, kockarske igračke, kljunaste cipele, 
haljine s povlakom i druge tričarije. Kapistran je još 
jednom blagoslovio narod i odjahao. Gradski bilježnik 
je u svojoj kronici zapisao: »Tada je među narodom 
provalio velik plač i žalost zbog njegova odlaska.« 

Svršetkom mjeseca je Kapistran nakon naporna 
jahanja prispio na svoj cilj, u grad Frankfurt na Majni, 
gdje je upravo s velikim sjajem bio otvoren državni 
sabor. 

PROTIV 
POLUMJESECA 


DRŽAVNI SABOR U FRANKFURTU 
1454 i 1455 


»Što očekujete od državnoga sabora? zapitao je 
Kapistran biskupa Eneju Silvija Piccolominija, koga je 
potražio odmah nakon svoga dolaska u Frankfurt. 
Carski poslanik je umornim očima promatrao manjega 
brata. 

»Što očekujem? Kratko rečeno, ništa! Ovaj držav- 
ni sabor će roditi jedan novi, kao što je onaj u Regen- 
sburgu rodio frankfurtskoga. I to je sve. Malobrojni 
njemački knezovi koji se pojaviše, brinu se za sve 
moguće stvari, ali samo ne za križarski rat. Prigodom 
javnih sjednica hine oduševljenje za svetu stvar, a 
potajno se dogovaraju kako bi mogli suziti carevu vlast 
sebi na korist.« 

Biskup sav prozebao držao je svoje sitne ruke 
povrh posude sa žeravicom. 

»Pozvali smo cijeli svijet, talijanske knezove i 
sinjoriju, njemačku gospodu, kraljeve, francuskoga, 
engleskoga, češkoga, poljskoga, vladare skandinavskih 
zemalja, vojvodu burgundskoga. Došli su Albreht 
Achilles Brandenburg, markgrofovi badenski, izborni 
knezovi Ditrih iz Meinza i Jakob iz Triera. Ostali 
državni staleži su većim dijelom izostali, a samo malo 
njih je poslalo svoje poslanike. Iz Italije je stigao samo 
papinski legat biskup Ivan Castiglioni iz Pavije.« 

»A Filip Dobri burgundski ?« 

»U Regensburgu je svečano obećao da će na Turke 
poći sa četrdeset tisuća momaka, ako budu sudjelovali 
i ostali knezovi. Sada se bori protiv buntovnoga grada 
Genta te je zamolio da mu se izostanak ispriča.« 

»Zašto car nije došao u Frankfurt ?« 

Biskup se pogladio po sijedoj kosi i uzdahnuo: 

»Fridrih III njeguje svoje ruže. On misli da će svi- 
jet osvojiti sijeđenjem. Ne, oče, nemojte me pitati što 
očekujem od ovoga sabora! Najradije bih o tome šutio. 
Zelio bih da moje gledanje stvari bude netočno pa bih 
tako većma zavrijedio ime lažnoga negoli ime pravoga 
proroka. Više se ne nadam onome što želim, ni samome 
sebi ne mogu ništa dobro obećati.« 

»Zar je onda sve uzaludno? uzdahnuo je Kapi- 
stran. 

»Bojim se da jest! Ipak sutra kanim na javnoj 
sjednici još jedanput govoriti o križarskom ratu. 
Htjedne li Bog, mogao bih nešto obaviti. Ipak se većma 
pouzdajem u vašu riječ negoli u svoju vlastitu. Vi ste 
jedini čovjek koji umije razbuditi uspavane savjesti.« 

»Dao Bog da ne govorim gluhim ušima '!« vatrenim 
je pogledom odgovorio Kapistran. 

Sutra ujutro se sabraše državni staleži u rimskoj 
dvorani koja je bila urešena grbovima. Prvi je uzeo 
riječ Eneja Silvije. Vatrenom je rječitošću prikazao 
strahovitu opasnost koja je prijetila cjelokupnom 
kršćanstvu i cijeloj Evropi od Turaka. Pozvao je knezo- 
ve da se odlučno suprotstave naslijeđenom neprijate- 
lju. U ime svog carskoga gospodara uvjeravao je da će 
Fridrih III održati svoja obećanja, ali mu je potrebna 
pomoć državnih staleža. 

»Budite svjesni, svijetla gospodo, ozbiljnosti ovo- 
ga časa!« doviknuo je sakupljenima. »Turci su već s 
velikom vojnom snagom provalili u Srbiju i spremaju 
se da krenu na Beograd. Ugarska je ugrožena do skraj- 
nosti, ni sama Italija nije izvan opasnosti. Imamo pou- 
zdane vijesti da Muhamed II namjerava umarširati i u 
moju domovinu, ili preko Kalabrije ili preko Mletaka. 
Malo on drži do toga što je grad svetoga Marka poradi 

prljava dobitka sklopio neki mirovni ugovor što ga 
cijelo kršćanstvo osjeća kao nepodnošljivu sramotu.« 

»Ugarska, Italija!'« došapnulo je nekoliko nje- 
mačke gospode jedan drugome. »Šta se to nas tiče? 
Biskup iz Sijene kao da je razumio šapat, zaviknuo je 
povišenim glasom: 


»Neka nitko ne vjeruje da će njegova kneževina, 
njegova biskupija, njegov grad ostati pošteđen od 
Turaka, kad oni jednom budu u Ugarskoj ili u Italiji! 
Ako Zapad sultanove paklenske čete ne odbaci do gra- 
nica, sve je izgubljeno. Zaboravite već jednom na svoje 
sićušne posebne želje, ohrabrite se i prihvatite križ za 
spas kršćanstva !« 


Eneja Silvije sa sve većim uzbuđenjem je govorio 
dva sata, a zatim ustadoše ugarski odaslanici, bradata 
gospoda u dugim odorama sa zlatnim gajtanima te su u 
ime svoga kralja Ladislava zatražili pomoćnu vojsku 
protiv Osmanlija. 


»Do sada smo se branili sami«, rekoše samosvje- 
sno, »no sada nam je potrebna pomoć. Ne pomognete li 
nam, smatramo se prisiljenima da s Osmanlijama pod 
svaku cijenu sklopimo mir.« 


Potresno je bilo ono što su pripovijedali o nevolja- 
ma koje su snašle Srbiju. 


»Pola te zemlje su pregazili okrutni konjanici. 
Potpuno su je opljačkali, a što nisu mogli sa sobom 
ponijeti, to su spalili. Pedeset tisuća ljudi su kao roblje 
odvukli u Istambul. Srbi su se u svojim utvrđenim gra- 
dovima branili očajničkom hrabrošću. Smederevo se 
održalo, premda su Turci već osvojili vanjske utvrde 
grada. Ostrovica je pretvorena u ruševine i prema obe- 
ćanju, da će stanovnici biti pošteđeni, otvorila je vrata, 
Ali što za sultanove horde znači zakletva? Njihove sab- 
lje krivošije su obarale sve što god im je stajalo na 
putu, preostale su odveli u ropstvo. Treba li i nas zade- 
siti jednaka sudbina ?I vas, gospodo, nakon nas? Nama 
treba vojska od kakvih sedamdeset tisuća ljudi, ako i 
dalje budemo morali pružati otpor.« 

Zdvojni vapaj za pomoć nije ostao bez odjeka, ali 
su se čuli i takvi glasovi koji su tvrdili da je to prikazi- 
vanje opasnosti pretjerano. 

»Ovo o čemu nas obavješćuju ugarski odaslanici, 
bilo je prije pola godine«, viknuo je jedan od sakuplje- 
nih. »Sultan je, međutim, već davno ponovno u Istam- 
bulu gdje podiže mošeje i palače. U najmanju ruku 
opasnost ovaj čas nije tako velika kao što bi se to moglo 
misliti.« 

»Vi zaboravljate da je Muhamed ostavio jaku voj- 
sku u Srbiji.« 

»Nju je Hunjadi, međutim, odvažnim naletom 
konjaništva porazio.« 

»Sto znači jedna bitka u ovome ratu? Muhamedo- 
ve su čete mnogobrojne kao što je pijeska na morskoj 
obali. On može svakog časa ponovno krenuti na bojno 
polje. Kakva korist od uspješna sitna okršaja, ako on 
protiv nas digne svu svoju snagu? Ugarska je, ne dobije 
li pomoć, propala.« 

Rasprava se razvlačila u beskonačnost, a da se 
nije došlo ni do kakva rezultata. Napokon je jedan od 
izaslanika nastojao opravdati svoga kneza zbog neak- 
tivnosti tvrdnjom da je papa, doduše, izdao bulu o kri- 
žarskom ratu, ali da i on sam u tom pothvatu sudjeluje 
do skrajnosti bezbrižno, jer izdaje silne svote za 
poljepšanje Rima. Ovome je uzbuđeno protuslovio 
Castiglioni, papinski legat. 

»Kako se usuđujete optuživati Svetog Oca zbog 
nebrige? Kad biste znali, što je sve Nikola V učinio za 
dobrobit kršćanstva, od srama biste zanijemili. Do 
sada još nije bilo pape koji bi bio tako revan. Skender- 
begu je poslao pet tisuća dukata, šezdeset tisuća otoku 
Rodu, četrdeset tisuća je dao za naoružanje ratne mor- 
narice. To je samo nešto malo od svega što je učinio za 
zajedničko dobro, a sve to, premda je on na smrt bole- 
stan čovjek, koji se zbog svoje kostobolje jedva miče. 
Da su druge snage žrtvovale samo jedan dio toga što je 
pridonio Sv. Otac, Turčin bi već davno bio poražen i mi 
u ovome državnom saboru ne bismo morali potrošiti 
više u tu svrhu ni jedne riječi.« 

Zatim se prekoravalo cara, koga je odlučno uzeo u 
zaštitu Eneja Silvije. 

Nakon beskrajna raspravljanja državni je sabor 
pristao na dvanaest tisuća konjanika i trideset tisuća 
pješaka. S obzirom na ispostavljanje četa je odlučeno 
da se donese zaključak na slijedećem državnom sabo- 
ru, koji je imao biti otvoren na Svijećnicu u Bečkom 
Novome Mjestu. 

»Veoma sam nezadovoljan s takvim rezultatima«, 
rekao je plemeniti markgrof Karlo Badenski Kapistra- 
nu. »Opet je sve odgođeno. Prije kolovoza slijedeće 
godine ne može se pomišljati na ozbiljniju pomoć.« 

Eneja Silvije se isto tako izjasnio da se u sve to 
malo pouzdaje. 

»Mi ovdje samo gubimo svoje dane«, rekao je 
ogorčeno. »Knezovi će se svuda naokolo svađati kad 
sultan bude već pred vratima države.« 

»Ni ja ne očekujem baš ništa od tih njemačkih 
državnih sabora«, bolno je rekao Kapistran. »Ovdje se 
samo naklapa, svatko nastoji da drugome pod nos stavi 
kakvu krivnju. Ne dogodi li se čudo, Ugarska će biti 
poražena ili će sa sultanom sklopiti kakav sramotan 
mir. A onda, teško tebi, Italijo! Teško tebi, Rime! 
Teško tebi, Evropo!« 

Ni u to vrijeme nije bio bez posla. Dnevno je pro- 
povijedao pred golemim mnoštvom na groblju pred 
crkvom sv. Bartola ili na Rimskom brijegu. Svoje slu- 
šatelje je oduševljavao za borbu protiv Turaka tako 
vatrenim žarom da su mnogi iz njegove ruke primili 
križ. Ali što su mogli učiniti oni, nenaoružani, kad su 
car i njegovi knezovi spavali! 

Još prije nego što je državni sabor bio dovršen 
Kapistran je odlučio poći u Ugarsku. 

»Rano ujutro krećem na put i idem k caru«, napi- 
sao je papi dan prije svoga odlaska. »Prodrmat ću ga 
da pruži malo veću pomoć. A onda krećem u Ugarsku! 
Želim spriječiti da se ondje ne bi prebrzo sklopio 
kakav ugovor s Turcima.« 

Nije dopustio da ga se zaustavlja u njegovoj rev- 
nosti kad je saznao za nevolju svoje talijanske subraće 
koja su se ponovno vrlo žestoko zavadila i poticala ga 

da se žurno vrati. Sad se radi o važnijim stvarima nego 
što su teškoće u Redu, tako ih je obavijestio. Javio im je 
da ovaj čas ne može ništa drugo učiniti nego će ih pre- 
poručivati Božjoj dobroti i Božjem namjesniku na 
zemlji. Protektoru Reda, a to je bio kardinal Caprani- 
ca, napisao je: 

»Sada postaje sve ozbiljnije, sada se ide protiv 
velike Turske. Siromašne sluge Kristove koji žele vjer- 
no živjeti prema svojim zavjetima, treba pustiti u miru, 
ne mučiti ih dulje, nego ih valja zaštićivati u njihovim 
svetim pravima !« 

Na kraju je postao zloban. Čuo je, piše on, da je 
kardinal predbacivao što se nije odvažio da pođe u 
češki glavni grad. 

»Vama će rimska gospodo«, nastavio je, »pohodi li 
vas veliki Turčin, na glavu staviti nove šešire i skrojiti 
nove plašteve. 

Odlazim u Ugarsku na sveto mučeništvo. Pozivam 
i vas. A kad jednom dođete, ići ću za vama barem izda- 
leka. Predbacili ste mi da sam se držao daleko od Pra- 
ga. Ako ste mišljenja da sam trebao iskušavati Boga, 
budući da mi je tisuću puta odbijena pratnja, onda ću 
to učiniti još sada. Za sve sam Vam vječno zahvalan !« 

U najvećoj žurbi je krenuo iz Frankfurta. Putem 
se zaustavljao samo zato da narod pozove u borbu pro- 
tiv Turaka. U Niirnbergu je primio poziv da dođe u 
Breslau. Što je grad tako željno očekivao, sada je 
konačno ostvareno. Prag je napokon popustio. Počet- 
kom prosinca je kralj s Podjebradom i sa cijelim dvo- 
rom došao u njihov grad da tu primi njihovo poklon- 
stvo. Tako je i Kapistran konačno imao priliku da se 
suoči s kraljem i s Podjebradom. 

»Ne znam što mi je činiti«, tužio se Kapistran svo- 
joj subraći u opservantskom samostanu. Nakon zajed- 
ničke večernje molitve zamolio ih je da još raširenih 
ruku nadodaju tri Očenaša da bi primio božansko svje- 
tlo. Jedno snoviđenje, što ga je imao te noći, protuma- 
čio je kao volju Božju, da naime bez odgađanja krene u 
Ugarsku. Stvar je bila riješena. O Breslavi nema više 
govora. 

»Putujemo u Ugarsku!« doviknuo je braći kod 
rastanka. Bez oklijevanja je krenuo u Regensburg gdje 
se s dvadeset osmoricom pratilaca ukrcao na Dunavu. 
Ledena zimska studen mu se strahovito suprotstavlja- 
la, ali je otklonio svaki odmor, jer je toliko čeznuo za 
tim da konačno stigne na cilj. Samo je u Passau-u kroz 
tjedan dana prekinuo vožnju da i ondje propovijeda o 
križu. 

Kad je konačno stigao u Beč, ondje ga je dočekalo 
Piccolominijevo pismo. Biskup ga je odvraćao da ne 
ide k caru u Bečko Novo Mjesto. Sada još ne može 
ondje ništa obaviti pa neka bi svoje putovanje odgodio 
sve do početka državnoga sabora. Eneja Silvije se 
nemilo tužio na pohlepu knezova i na njihovo zaziranje 
od žrtve. 

»Nijedan se neće podrediti drugome, nijedan neće 
da na sebe preuzme nikakvu nedaću. Kad bi im bilo 
moguće spriječiti propast ljudskoga roda time što bi se 
samo jedan jedincati dan odrekli uživanja, oni toga ne 
bi učinili.« 

Sramotni ugovor, što ga Mlečani sklopiše s Turci- 
ma, bio je razlogom da se gorko potuži. 

»Moglo bi se kupiti cijelo kršćanstvo, kad bi se 
našao kakav trgovac. Sve sluša Turčina, samo ako pru- 
ža novac.« 

Kapistran se teška srca odlučio da ostane u Beču 
do početka državnoga sabora. Kao što je nekoć mlade 
akademičare oduševio za redovnički stalež, tako ih je 
sada pridobio za križarski rat. Nekoliko stotina stude- 
nata je primilo križ i obvezalo se da će ići na Turke. 
Pisao je na sve strane. Pozivao je knezove Njemačke, 
Italije i Burgundije na sveti rat. 

Vijesti s Istoka su bile dosta porazne. Hunjadi je 
doduše s nekim uspjehom porazio Turke, ali je pretrpio 
i velike protuudarce. Srpski vojskovođa Nikola Ako- 
balić je u rujnu potukao jednu osmanlijsku vojsku kod 
Vranja, ali je i on, dva mjeseca kasnije, u jednom suko- 
bu bio pobijeđen, zarobljen i živ nabijen na kolac. 

»Tako heroji prolijevaju krv, a knezovi spavaju«, 
pun gorčine je viknuo Kapistran. »Sultan već kod Sofi- 

je sakuplja velike snage da bi zadao Ugarskoj smrtono- 
sni udarac. Već opsjeda Beograd, vrata države, a 
Hunjadi uzalud vapi za pomoć.« 

to je doznao iz Bečkoga Novog Mjesta, nije ga 
ništa manje razočaralo. Svijećnica je već bila prošla, a 
još uvijek nisu bile izvršene nikakve priprave za otva- 
ranje sabora. Nekolicina knezova koji su prispjeli, 
čekala je dolazak vojvode saskog i ugarskih izaslanika, 
koji su trebali stići za deset do dvanaest dana. 

»U Italiji sve šuti«, piše biskup Piccolomini. »Uve- 
like se bojim da će ondje biti sve zanemareno, jer na 
pisma iz Frankfurta još nije stigao nikakav odgovor.« 

Konačno se pokaza tračak svjetla! Jednoga od 
posljednjih dana veljače je u Bečko Novo Mjesto stigao 
kralj Ladislav, a isto tako i iz Ugarske biskup veliko- 
varadinski Ivan Vitez, kraljevski kancelar. 

Tako je napokon sredinom ožujka Kapistran 
mogao odjahati u Bečko Novo Mjesto. Nadao se da će 
se ondje dogoditi nešto odlučno, ali se ponovno razoča- 
rao. Umjesto da bez oklijevanja započnu razgovore, 
knezovi i izaslanici su se prepirali oko rasporeda zasje- 
danja, zatim su iznijeli tisuću razloga koji su ih prije- 
čili s obzirom na križarski rat. 

Uzalud su Eneja Silvije i biskup Vitez poticali na 
odlučniji otpor protiv blize opasnosti. Većina knezova 
je ostala gluha i za Kapistranove vatrene riječi. Samo 
su Česi obećali da će sve svoje snage baciti protiv 
neprijatelja, isto tako su se izjasnili za križarski rat 
markgrofovi Brandenburga i Badena. Ostali knezovi 
su izjavili da ne mogu priteći Ugarskoj u pomoć, dokle 
god se u državi ne uspostavi red. Umjesto da razgova- 
raju o križarskom ratu, iznosili su kojekakve prijedlo- 
ge za reformu, koji su bili usmjereni protiv cara. 

A kad je 12. travnja stigla vijest da je umro papa 
Nikola, skup je u tome vidio dovoljan razlog da se razi- 
đe i da se stvar ponovno pretrese prigodom slijedećega 
zasjedanja na godinu. 

»Ne mogu vam reći koliko se sramim zbog nje- 
mačkih knezova«, rekao je mladi Bernardo Badenski 
Kapistranu. »Ja sam se odrekao krune u korist svoga 


209 


brata Karla da se sav predam ratu protiv Turaka i sada 
moram doživljavati ovako odvratan prizor, ali neću 
odustati do posljednjega daha.« 

»Nek vas Bog čuva, sine moj !« rekao je Kapistran 
ganuto. »Kad bi car i njegovi knezovi imali samo iskru 
vašega žara, Turčin bi već bio poražen. Sam ću otputo- 
vati k Ugrima da s njima pođem u nevolju i u smrt.« 


GETSEMANSKE URE 
1455 i 1456 


Predolujna omarina ležala je nad gradom Gyč- 
rom. U daljini je grmjelo. Bljeskanje se sablasno javlja- 
lo kroz prozore tvrđave u kojoj su se sastali ugarski 
baruni i prelati na državni sabor. 

Kapistran, koji je prije nekoliko tjedana nakon 
duga i naporna jahanja stigao u grad, sjedio je u svojoj 
sivoj, prorešetanoj halji među otmjeno obučenim veli- 
kašima i s teškom je zabrinutošću slušao izvještaj 
junaka u borbama s Turcima, Hunjadija. 

»Svima nam je poznato stanje«, rekao je vladar 
Ugarske prigušenim glasom. »Čega smo se već dugo 
pribojavali, dogodilo se. Sultan Muhamed II sa svojom 
cjelokupnom vojnom silom napreduje kroz Srbiju pre- 
ma našoj granici. Njegov će glavni udar biti usmjeren 
prema Beogradu. Padne li ova tvrđava na Dunavu, 
naša će mu zemlja biti otvorena.« 

»Moja je već gotovo propala«, prekinuo ga je 
mrmljajući srpski knez Đurađ Branković, sjedokosi 
starac. »Turci se već nalaze pred mojim gradom Novim 
Brdom. Žude za mojim rudnicima zlata i srebra koji mi 
godišnje donose sto dvadeset tisuća dukata prihoda.« 

»Starac samo misli na svoje dukate. Čini se da je 
malo zabrinut za svoje potlačene podanike«, šapnuo je 
Kapistran divovskom Bernardu Badenskom koji je u 
vijećanjima sudjelovao kao carski promatrač. Kralje- 
vićeva je odgovora nestalo u silnom udarcu groma. 

Još su sijevale munje oko čvrste tvrđave, kadli sti- 
že glasnik zadihan od oštra jahanja. On je srpskom 
despotu pružio zapečaćeno pismo, a despot ga je 

dršćući otvorio. Oči sviju bile su uprte u starca čije je 
lice problijedilo i izobličilo se. Jecajući klonuo je na 
svoje sjedalo i hropćući zajauknuo: 

»Novo Brdo je palo. Moji su dragocjeni rudnici 
propali! Sve moje blago! Sto dvadeset tisuća dukata 
prihoda godišnje!« 

Dok je cijeli skup zaprepašteno šutio, on je ponov- 
no posegnuo za papirom, dršćućim usnama pročitao je 
pismo do kraja. A nakon toga je, teturajući kao pija- 
nac, napustio dvoranu. 

Svi skočiše, okružiše glasnika da bi doznali i za 
pojedinosti velike nesreće. 

»Novo Brdo je četrdeset dana odolijevalo opsjeda- 
nju«, prigušenim je glasom rekao glasnik. »A zatim je 
grad pao kad je u posljednoj navali posvema razvaljen 
turskim topovima. Turci su provalili, pljačkali i ubija- 
li. Svi plemići su smaknuti, crkva svetoga Nikole je 
obeščašćena i oplijenjena. Stotine su mladih ljudi pri- 
morane da stupe među janjičare. Gdje je nekoć stajala 
tvrđava, 'majka gradova', najbogatiji grad u cijeloj 
zemlji, ništa drugo nije ostalo osim ruševina iz kojih se 
dimilo. Novo Brdo više ne postoji.« 

Ova vijest je porazno djelovala na sabor. Neko se 
vrijeme nije ništa drugo čulo osim lomljave groma i 
oluje pomiješane s tučom koja je pljušteći padala na 
grad i na tvrđavu. 

I kad se već nevrijeme stišalo, skupštinari su bili 
potišteni i šutjeli su. Bili su kao ukočeni od straha, 
jedan drugom su buljili u blijeda lica. Jedan od velika- 
ša koji je izgubio silna dobra mucao je nesigurnim jezi- 
kom: 

»Sve je uzalud. Mi moramo pregovarati s Turcima. 
Samo mir može spasiti Ugarsku.« 

Tu i tamo se javio po koji prigovor, ali je bilo očito 
da većina, iako teška srca, pristaje uz prijedlog. Činilo 
se kao da je i junačina Hunjadi izgubio hrabrost. Sje- 
dio je sav uronjen u sebe na svom prijestolju i u duboku 
bijesu brkao je rukom svoju sijedu kosu. 

»Progovorite im, oče!« šapnuo je kraljević Ber- 
nardo Badenski manjem bratu. Nije ga trebalo dugo 

poticati. Skorašnji sedamdesetogodišnjak jurnuo je 
poput mladića na govornicu, podigao je suhonjavu 
ruku, zahtijevajući šutnju, i plamteći od protivljenja 
zaviknuo: 

»Došao sam u Ugarsku, jer sam se nadao da ću 
ovdje naći hrabre ljude, ali mi se čini da se nalazim 
među kukavicama i ženama. Kako možete govoriti o 
miru, o pregovaranju samo zato što je pao jedan grad? 
Zar zato, dakle, mora propasti vaša domovina, vaša 
država, cijela Evropa i sve kršćanstvo, jer je pala jedna 
srpska tvrđava? Zar vam se mozak tako sasušio pa 
mislite da ćete nešto spasiti mirom? Tko vjeruje zakle- 
tvama sultana, koji je prekršio već stotinu zakletvi? 

»On ima pravo«, moglo se čuti nekoliko glasova. 
»Sultanu nije vjerovati.« 

»Sada se, dakle, dignite, sinovi svetoga Stjepana ! 
Odbacite od sebe malodušnost, koja vam koči ruke i 
mozgove! Oči cijeloga svijeta uperene su prema vama. 
Vi ste štit, koji može Zapad zaštititi od đavolskih hor- 
di. Ovaj štit vas je obranio tisuću puta, i sada biste ga 
htjeli kukavički pustiti iz ruku ?« 

Ukoliko je još do sada bilo pritajena protivljenja, 
franjevčeva vatrena riječ ih je sve digla sa sjedala. 

»Da se netko drugi usudio nazvati nas kukavica- 
ma, tako mi Boga, svoj bih mu mač zarinuo u tijelo«, 
povikao je jedan od velikaša, ponosan i bahat čovjek. 
»Dopuštamo samo da nas vi vrijeđate, jer znamo da 
nam vas je poslao sam Bog. Ali pazite da nas više ne 
nazivate kukavicama. Tako mi krune svetoga Stjepa- 
na, ja bih mogao zaboraviti na vaše posvećenje i na 
vaše dostojanstvo.« 

»Dobro, dakle!« razvedrio se Kapistran. »To je 
ono što sam želio čuti. Raspravljajmo dalje kao da se 
nije ništa dogodilo! Uvijek je naime to trebao biti 
rezultat naših rasprava, da za nas postoji samo jedno 
rješenje što sam ga ja već odavna usvojio: Ili pobijediti 
ili umrijeti! Živjela sveta Ugarska, živio Hunjadi, spa- 
silac kršćanstva! S Bogom u pobjedu ili u smrt!« 

Dogodilo se čudo. Ugri skočiše na tribinu, trgoše 
mačeve i povikaše kao u jedan glas: »Pobjeda ili smrt! 

Živjela naša sveta zemlja! Živio Kapistran, glasnik 
neba!« 

Hunjadi je pritrčao prema manjem bratu i bez 
riječi mu stisnuo ruku. Kraljević Bernardo Badenski 
oduševljeno ga je zagrlio i uskliknuo: 

»Hvala, oče! To je bila prava riječ u pravo vrije- 
me!« 

Stari Branković je ponovno došepesao u dvoranu i 
mrzovoljno zapitao što znači ta galama. On nije mogao 
shvatiti da je ovaj redovnik u sivoj halji malodušnost 
ovoga skupa pretvorio u vatreno oduševljenje. 

»Tako mi Boga, ovaj nas fratrić posramljuje«, 
promrmljao je. »Ja sam već sve smatrao izgubljenim, 
ali sada ću se dalje boriti i paklenskoj ću zvijeri razdrti 
ralje. Otet ću joj ono, što mi je ugrabila.« 

Napokon su pregovori nastavljeni. Hunjadi je raz- 
vio ratni plan. »Sam ću na vlastiti trošak naoružati 
deset tisuća momaka«, izjavio je. 

»I ja stavljam na raspolaganje tolik broj«, viknuo 
je despot srpski. 

»Dobro, to je dvadeset tisuća. Kralj Ladislav može 
isto tako dati dvadeset tisuća, a jednako tako i vojvoda 
Burgundski. Kralj Alfonz Napuljski i ostali talijanski 
knezovi moraju poslati barem deset tisuća.« 

»A papa?« netko je doviknuo. Na to je odgovorio 
kardinal-nadbiskup iz Ostrogona, Dionizije Szechy. 

»Naš novi Sveti Otac, Kalist III, iz španjolske kuće 
Borja, usprkos svojoj visokoj dobi silno je oduševljen 
za rat s Turcima. Svoje osjećanje očitovao je u sveča- 
nom zavjetu što ga je potpisao na dan svoga izbora. 
Smatram umjesnim da se tekst pročita pred ovim 
odličnim skupom.« 

»Ja, papa Kalist III, obećajem i zavjetujem se da 
ću sam, bude li potrebno, pa i uz žrtvu svoje vlastite 
krvi, pružiti sve, što stoji u mojim silama da bi se, pot- 
pomognut savjetom svoje časne braće, Carigrad 
ponovno osvojio, da bi se iz zarobljeništva oslobodili 
kršćani, da bi se promicala prava vjera i da bi se islam- 
ska sljedba i na Istoku iskorijenila. Ako bi zaboravio 
na tebe Jeruzaleme, neka mi usahne desnica, neka mi 

se jezik osuši! Tako mi pomogao Bog i njegovo sveto 
Evanđelje. Amen !« 

Državni je sabor u dostojanstvenoj šutnji saslušao 
zavjet. A kardinal je uzbuđenim glasom nastavio: 

»Gospodo, to nisu samo riječi. Papa je spreman 
pridonijeti i ono posljednje, čak i ukras svojih crkava 
da bi potlačenom kršćanstvu pritekao u pomoć. Nije on 
samo izdao svečanu bulu kojom potiče na križarski rat, 
ne šalje samo svoje glasnike po cijelome svijetu da 
sakupljaju pomoć, on je pristao da opremi cijelu vojsku 
i mornaricu. U brodogradilištu Ripa Grande tesari dan 
i noć rade na galijama. Mirne duše možete od njega 
očekivati dvadeset tisuća naoružanih momaka.« 

U dvorani se prolamalo odobravanje. Hunjadi je 
izračunao, ako bi se nade ispunile, da bi se moglo ras- 
polagati s ratnom silom od sto tisuća ljudi. 

»To je dovoljno da se Turci protjeraju iz Evrope, 
da se ponovno osvoji Carigrad, da se rat dalje nastavi 
na azijskom tlu i da se napokon oslobodi čak i Sveta 
Zemlja. Dakako da nam papa mora osim svoga poziva 
poslati izaslanika koji će biti snabdjeven potrebnim 
novčanim sredstvima i postaviti se na čelo križarske 
vojske. Bit ćemo zadovoljni, ako za to imenuje kardi- 
nala iz Ostrogona.« 

»Sveti je Otac kardinala Carvajala odredio za 
delegata Njemačke, Ugarske i Poljske«, odgovorio je 
natpastir ostrogonski. »On je već u Beču i doskora se 
očekuje u Budimpešti. Papa nije mogao načiniti bolji 
izbor.« 

Zavladalo je bezgranično oduševljenje. Planovi su 
se sve više razvijali. Stari se Branković ponudio da će 
otputovati u carev dvor da ga potakne na pomaganje 
bez odgađanja. 

Nakon one početne utučenosti zasjedanje je 
dovršeno s ugođajem velikodušnosti. 

»Postigli smo što smo htjeli«, kazao je kraljević 
Bernardo Badenski Kapistranu. »Vaša je zasluga, časni 
oče, da je sve dobro svršilo.« 

»Uvelike se radujem«, odgovorio je manji brat. 
»iako sumnjam u Hunjadijevo računanje. Papa će 

sigurno učiniti ono što može. Čuo sam, štoviše, da je 
čak i svoje srebrno posuđe unovčio. A da li će knezovi, 
a napose vojvoda burgundski i kralj napuljski, održati 
što su svečano obećali, ipak nisam posve siguran. Naj- 
bolje je kad se čovjek pouzdaje u svoju snagu i u pomoć 
Božju.« 


Potkraj državnoga sabora Kapistran je napustio 
grad Gyčr i krenuo kroz zapadne ugarske županije. 
Svuda je narod grnuo k njemu, tisuće su iz njegovih 
ruku primile križ kao znak borbe protiv Turaka. U 
Stolnom Biogradu tjedan je dana propovijedao silno- 
me mnoštvu. Preko Segedina odjahao je dalje prema 
Čanadu kroz područje na kojem su se još mogli vidjeti 
tragovi turskih ratnih pustošenja. 

Mnogo ga je zabrinuo pogled na polja u kraju 
između Dunava i Tise koji je inače veoma plodan. Suša 
i tuča gotovo svagdje uništiše usjeve i vinograde. 


»Bit će u zemlji gladi«, rekao je svojim pratiocima. 
»Kako će se silna vojska, s kojom računa Hunjadi, 
opskrbljivati, budu li nedostajale nužne životne 
namirnice?« 

»Jednake brige imaju i oni u Budimpešti«, nado- 
dao je Nikola Fara. »U svakom se slučaju malo čuje o 
naoružavanju, koje je obećano u Gyčru.« 

»Zato Bog mora načiniti čudo da bi se spasila 
Ugarska i kršćanstvo.« 

U Čanad mu je, kamo je prispio potkraj rujna, sti- 
gao potresan vapaj za pomoć od talijanskih opservana- 
ta koji su smatrali svoju samostalnost, štoviše, i svoju 
opstojanost do krajnosti ugroženom. Nedavno izabrani 
generalni vikar Tagliacorne napisao mu je u velikoj 
nevolji: 

»Gologlavi i klečeći na koljenima molimo te vrati 
se natrag svojoj osiromašenoj braći! Pomrijet će, ako 
im ne priskoči u pomoć onaj liječnik, osim kojega nema 
više drugoga na svijetu. O, oče, kako možeš gledati 
svoju ožalošćenu obitelj, svoju braću lišenu svake 
pomoći! Oče moj, vođo naš, upravljaču naš, gdje si? 
Tko nam te je ugrabio?« 

Kapistran je prekrio svoju glavu kada je pročitao 
pismo. Tjeralo ga je da se vrati u Italiju da bude uza 
svoju mukotrpnu i napuštenu braću. Proživljavao je 
prave getsemanske ure. U dubini je duše mnogo trpio. 
Uzdignutim rukama borio se s Bogom za utjehu i 
jasnoću. 

Na smrt žalostan dovukao se jednoga od tih dana 
na propovjedaonicu. Dok je tumač prevodio njegovu 
propovijed, stajao je kao ukočen, a rukama se grčevito 
držao za prsobran. Toga je časa imao viđenje koje ga je 
duboko uzbudilo. Vidio je na nebu neobične znakove. 
Mjesec i zvijezde su se borile sa suncem i čuo je glas 
koji je dolazio iz najveće visine: 

»Mjesec i zvijezde nadvladaše sunce. Božji su 
sudovi đubok ponor. Ponor izazivlje ponor. Veliki će 
služiti malenome. Blizu je svršetak !« 


Duboko potresen razmišljao je što bi viđenje ima- 
lo značiti. Mjesec i zvijezda ne bijahu ništa drugo nego 
znak Turaka. Muhamed II je naime nakon osvojenja 
Carigrada stavio na svoje zastave zvijezdu i polumje- 
sec. Zar je, dakle, bilo sve izgubljeno u ovoj smrtono- 
snoj borbi, u borbi Zapada s Islamom na život i smrt? 
Da lije on sada, kad seradilo o biti ine biti kršćanstva, 
smio misliti na svoj Red? 

Tumač je dovršio prevođenje. Svi su čekali da 
Kapistran nastavi svoju propovijed. Ali je on još stajao 
kao ukočen i nepokretan. Nije znao što se oko njega 
događalo. Kad se prenuo iz svoga viđenja, snažnim je 
glasom zaviknuo: 

»Nema sada više ničega drugog osim križa! Neka 
sve drugo osim toga propadne, neka izgubimo i ono 
najdraže i najvrednije. Ne preostaje nam sada ništa 
drugo nego sveti rat protiv Božjih neprijatelja, protiv 
polumjeseca i zvijezde, koji bi htjeli sneba skinuti sun- 
ce.« 


Ne, braći kod kuće nije mogao pomoći, ali im je 
poslao ljubljenog Nikolu Faru. Njega je zvalo drugo 
bojno polje na kojemu je imao ustrajati do posljednjeg 
daha. 

Teturajući vratio se u svoj stan. Da svoju redov- 
ničku subraću ne ostavi bez pomoći, pisao je papi koji 
je, na njegovu žalost, previše pažnje posvetio protivni- 
cima reforme. 

»Mi živimo za reformu«, pisao je drhtavom rukom. 
»I ako to Bog i vaša svetost dopušta, uvijek želimo 
ustrajati u opsluživanju svetoga Pravila, što smo ga 
zavjetovali Svevišnjemu. Svojim zavjetima želimo 
ostati vjerni do smrti. Ne možemo vjerovati da nas se 
hoće pravom primorati da se toga odreknemo, bilo da 
nam se, dakle, nanosi nasilje protiv Boga, protiv svetih 
koncila i protiv papinskih dekreta. To mi se čini neza- 
mislivim. Što bi rekli kršćanski narodi, kad bi čuli da 
siromašne sluge Kristove trpe progonstvo i nasilje od 
onih koji bi ih trebali zaštićivati?« 

I kardinalu Capranica, prorektoru Reda, upravio 
je usrdno pismo. Mirne duše može smatrati istinitim 
što su opaki jezici natovarili njemu samome, ali neka 
svoju zaštitničku ruku ne povlači od njegove subraće. 

Kapistran je istom kratko vrijeme prije svoje 
smrti doznao za konačan ishod borbe. Prigodom gene- 
ralnog kapitula u Asizu došlo je, nakon žučljive borbe, 
do sporazuma. Opservanti su zadržali vlastite vikare, 
ali su izgubili mnogo od svoje samostalnosti. 

»Ti si nam nedostajao u ovome teškom poslu«, 
pisao mu je Tagliacarne. »Ah, oče, neka ti Bog oprosti ! 
Naša obitelj nije nikada prošla nešto slično. Osam mje- 
seci smo morali izdržati u tome mučeništvu.« 

Kapistran nije imao više vremena da odgovori. 
Doskora je tutnjava turskih topova imala potisnuti sve 
ostale brige. 

Činilo se kao da je ostvareno čudo, za koje je molio 
Kapistran. 

U jesen 1455, kad su svi iščekivali Muhamedovu 
navalu, izbila je u Srbiji kuga koja je iz zemlje protje- 
rala Turke. Sultan se u najvećoj žurbi povukao u 
Istambul te je iskoristio vrijeme da izgradi jaku mor- 
naricu. Tako je ugroženoj Ugarskoj ono razdoblje pre- 
daha išlo u prilog, a njoj je to bilo prijeko potrebno. 

Za vrijeme neočekivana razdoblja milosti nije 
Kapistran bio besposlen. Jedinstvo rascjepanoga 
kršćanstva bila mu je žarka želja, zato se posvetio 
obraćanju grčkih pravoslavaca. Po cičoj zimi proputo- 
vao je Sedmogradsku i priveo u jedinstvo Crkve više od 
deset tisuća duša. 

Najveći njegov uspjeh predstavlja obraćenje ras- 
kolničkoga biskupa Vedike, koga je svečano krstio pre- 
ma rimskom obredu. I moldavskog kneza Petra potak- 
nuo je na prijelaz, a svi mu se pokušaji izjaloviše kod 
despota Brankovića. 

Stari knez, koji se iz Beča vratio s praznim obeća- 
njima, odlučno se odupro svim Kapistranovim nastoja- 
njima. 

Početkom nove godine Kapistran je primio nalog 
od papinskog legata kardinala Carvajala da bez odga- 
đanja dođe u Budimpeštu, gdje se imao sastati ugarski 
državni sabor. 

Po cičoj zimi je sedamdesetogodišnjak jahao pre- 
ko zamrzlih stepa. Od njegova prebivališta ga je do 
Temišvara pratio junak iz turskih ratova Ivan Hunjadi 
zajedno sa svojim sinom Matijom, kasnijim kraljem 
Korvinom. Prvih dana veljače Kapistran je nakon 
nevjerojatnih napora i naprezanja stigao u glavni grad 
Ugarske. 


»SIROMAŠNI, GOLI NAROD« 
1456 


Španjolski kardinal Huan Carvajal, koji je 6. 
veljače s kraljem Ladislavom stigao u Budimpeštu, bio 
je pun nade i pouzdanja. 

»Mi ćemo pobijediti«, rekao je Kapistranu, plam- 
teći od svete revnosti. »Mladi kralj je oduševljen za rat 
s Turcima. On će u svojoj nedužnosti pobijediti nekrst 
kao što je nekoć David pobijedio Golijata. I grof Ulrih 
Celjski pokazuje jednako tako najbolju volju. A onda 
Hunjadi! On je pravi Makabejac našega vremena! Ne, 
ni malo ne sumnjam u dobar rezultat, pogotovo kad je 
Sveti Otac pozvao cjelokupno kršćanstvo da našoj sve- 
toj stvari pritekne u pomoć molitvom i pokorom.« 

»Iskustvom sam poučen da se treba većma pou- 
zdavati u nebo nego li u knezove«, odgovorio je Kapi- 
stran. »I doista nam je potrebna Božja pomoć, jer je do 
sada naoružavanje slabo napredovalo.« 

»O, moj prijatelju«, vatreno je uskliknuo legat, 
»po cijelom se kršćanstvu propovijeda križ. Borci će 
hrpimice pridolaziti, bit će ih kao pijeska na obali 
morskoj. Hunjadi će uostalom morati sam pozvati 
kršćanske knezove da do srpnja pošalju u Ugarsku 
svoje čete. Kad svijet istom dozna da on i papinski 
legat stoje na čelu križarske vojske, toliko će kršćan- 
skoga naroda nagrnuti da će prije nedostajati životnih 
namirnica nego li boraca.« 

»Do srpnja, kažete vi?« upitao je Kapistran 
krzmajući. »Bojim se da će dotle već biti prekasno. 
Sultan već sa silnim snagama stoji u pograničnim pod- 
ručjima. Možda treba očekivati juriš na Beograd već 
prije Uskrsa.« 

»Ja nisam tako zabrinut. I jesen će početi prije 
nego što Turčin pokrene .svoje silne vojne snage.« 

»Dao Bog da vi, gospodine kardinale, imate pra- 
vo!« uzdahnuo je manji brat. 

Na državnom su se saboru iz dana u dan izmjenji- 
vale nada i malodušnost. Neprestano su postajale sve 
očitije napetosti među kršćanskim vođama. Kralj 
Ladislav je pokazivao nepovjerenje prema Hunjadiju, 
grof Celjski je jedva prikrivao tešku mržnju protiv 
junaka iz turskih bojeva. Carvajal se uzalud trudio da 
zavađene stranke izmiri. Još se nije nikako znalo kako 
bi se zbog slabih žetava posljednjih godina imala pre- 
hraniti vojska koja je, dakako, još bila samo na papiru. 

Kapistran je samo rijetko sudjelovao na sjednica- 
ma. Bila mu je odvratna svađa u času kad je prijetila 
strahovita opasnost. Umjesto toga je vatrenim propo- 
vijedima pozivao narod Budimpešte u rat protiv Tura- 
ka. Više stotina Ugra je iz njegove ruke primilo crveni 
križ, a među njima je bilo i prelata i baruna. 

Na prvu korizmenu nedjelju kardinal je Carvajal 
silnom Božjem glasniku predao križ što ga je blagoslo- 
vio sam papa. Kapistran ga je uzbuđen primio u svoje 
ruke. 


»Branit ću ga svojom krvlju i životom«, zavjetovao 
se legatu. 

Konačno su staleži 6. travnja odobrili potrebna 
sredstva za rat. Svaka seljačka kuća imala je pridoni- 
jeti zlatni gulden, a na svakih sto stanovnika trebalo je 
dati deset konjanika i dva pješaka. No, trebalo je naj- 
prije dočekati žetvu. 

Sutradan je, međutim, stigla strahovita vijest da 
sultan sa silnom vojnom snagom napreduje prema 
južnoj granici Ugarske. Podaci o veličini njegove voj- 
ske isticali su da ima oko sto i četiri stotine tisuća ljudi. 
Kralj Ladislav je pod dojmom te porazne vijesti odmah 
digao vojsku. Naredio je da se zaposjednu utvrđeni 
položaji i da se osiguraju prijelazi preko Dunava. 
Premda se s Hunjadijem još nije posvema izmirio, ipak 
mu je prepustio vrhovno zapovjedništvo. 


Istovremeno je pismeno zatražio pomoć od pape i 
od vojvode milanskoga. Carvajal je zaklinjao Kalista 
III da bez oklijevanja naredi da isplovi mornarica. U 
Budimpešti se nije ništa znalo o očajnom položaju u 
kojem se istovremeno nalazio Rim. U Vječnom je Gra- 
du bjesnila strahovita pošast. Ugrabila je na tisuće voj- 
nika iz papinske vojske. Mornari su odbjegli s brodova, 
a tesari iz brodogradilišta. Kako je papa mogao pomoći 
kad mu je pošast izbila oružje iz ruke? 

Sredinom mjeseca Kapistran je napustio Budim- 
peštu da u kraju oko Pečuha propovijeda o križu. Sva- 
kim je pokretom svoga srca grozničavo išao u susret 
borbi. Bilo je upravo nevjerojatno kakvu gorljivost je 

razvijao taj koštunjavi starac. Ubacivao je vatru svoje 
gorljivosti među mnoštvo, dobrovoljcima je pričvršći- 
vao križ na grudi, čvrsto uvjeren u to da se spas nema 
očekivati ni od državnoga sabora, ni od knezova, nego 
jedino od siromašnoga kršćanskog puka. 

Seljaci su sa sobom donosili sjekire i mlatila, obr- 
tnici batove i batine, pastiri svoje štapove. Pustinjaci 
su napuštali svoje isposnice, monasi svoje ćelije, stu- 
denti svoje predavaonice. I iz Njemačke, Austrije i Ita- 
lije grnuli su dobrovoljci, većinom sirotinja, ničim obo- 
ružani osim križem na svojim poderanim surkama, 
izgladnjeli i iscrpljeni od duga putovanja. 


»Čuvajte mi, zaboga, narod!« pisao je Hunjadi 
Kapistranu. »Nisu nam ni od kakve pomoći, a samo 
troše naše malene zalihe.« On se još uvijek nadao da će 
pravovremeno moći Turcima nasuprot postaviti za 
borbu spremnu i dobro naoružanu vojsku. No, franje- 
vac nije prezirao nijednoga od sviju onih što su se oko 
njega sakupljali. 

»Možemo se veseliti "vojsci u dronjcima'«, rekao je 
ljutito. »Ovi siromašni momci, koji dragovoljno nose 
svoje kože na prodaju, draži su mi nego knezovi i baru- 
ni, koji obećaju sve, a ne izvršuju ništa. Mi ćemo s 
Božjom pomoći tući Turke.« 


Lipanj je danomice donosio nove strašne vijesti. U 
gustim se gomilama približavala osmanlijska vojska 
Beogradu. Odred brodova — natovaren hranom, strelji- 
vom, teškim i lakim topovima — stizao je Dunavom 
uzvodno iz Vlaške. Zemlja je zadrhtala od udaraca 
kopita paklenskih konjanika. Novi je strah ulio komet 
koji se pojavio na ljetnom nebu. Kršćanstvo je svuda 
zbunjenim pogledom promatralo zvijezdu repaticu, za 
koju se činilo da naviješta veliku nesreću. 

U Budimpešti je strah bio najveći. Kralj Ladislav 
je noću i po magli sa svojim dvoranima pobjegao u Beč. 
Baruni i prelati, koji su primili križ, bili su uvjereni da 
su kraljevim bijegom lišeni svojih obveza. Sveti znak 
su strgali sa svojih grudi i povlačili se, zabrinuti samo 
za vlastitu sigurnost, u svoje dvorove i na svoje posje- 

de. Uzalud je Hunjadi u Segedinu čekao na pojačanje. 
Od sviju baruna pokazao se samo jedan jedini sa šači- 
com boraca. 

U tolikoj nevolji kardinal je Carvajal pisao Kapi- 
stranu neka bez oklijevanja dovede sve one koji su pri- 
mili križ. Na to su ga sada zdvojnim pismima poticali 
i Hunjadi i Silađi, zapovjednik tvrđave Beograda. 

»Sada, dakle, ipak trebaju "vojsku u dronjcima'« 
promrmljao je Kapistran koji je u Baču primio uzbud- 
ljive vijesti. Pet dereglji, što ih je pribavio u najvećoj 
brzini, natovario je hranom, a djelomično je na njih 
ukrcao i nešto momčadi, a ostali su morali pješačiti 
obalom Dunava. 

On je sanjao o sjajnoj vojsci pod vodstvom kralje- 
va i knezova, a tu nije bilo više od nekoliko tisuća smi- 
ješno oboružanih ljudi kojima je zapovijedao on, siro- 
mašni manji brat. Ali uza sve to nije izgubio pouzda- 
nja. Jedno neobično viđenje što ga je u vrijeme svete 
mise imao u Petrovaradinu, učvrstilo je njegovu srča- 
nost. 

Dok je u vrijeme »mementa« za mrtve zatvorenih 
očiju stajao kod oltara, vidio je kako s neba leti neka 
strelica na kojoj je zlatnim slovima bio napisan slijede- 
ći natpis: »Ništa se ne boj, Ivane! Siđi brzo! Snagom 
ćeš moga Imena i svetoga križa pobijediti!« 

Pred svim narodom je objavio s propovjedaonice 
što je vidio. Znao je da će s predstojećim oružanim 
sukobom biti dovršen i njegov život. Još se jednom sje- 
tio dana svoga djetinjstva što ih je proveo u Kapistranu 
u Abruzzima. Poslao je zavičaju posljednji pozdrav. 

»Želim svoj život završiti mučeništvom za onoga 
koji je za nas umro na križu«, napisao je svojoj sestri i 
ostalim rođacima. »Samo se bojim da nisam vrijedan 
tolike milosti.« Toplo im je preporučio opservantski 
samostan u Kapistranu. »Izuzev duhovnih dobara 
nema ništa drugo što bih većma cijenio u svom životu 
osim toga samostana.« 

Ništa se manje nije trošio kardinal Carvajal u želji 
da svoj život položi za spas Ugarske i cijeloga kršćan- 
stva. »U prvim vremenima Crkve«, pisao je Kapistra- 

nu, »pape su umirale mučeničkom smrću. To bih i ja 
želio učiniti. Svoju nadu ne polažem u mač. Svojoj sam 
pratnji zabranio nošenje oružja. Moje pouzdanje poči- 
va na molitvi Crkve. Od nje očekujem naš spas.« 

A na čemu je i mogao graditi u ovom očajnom 
položaju, jer je njegovo pozivanje u pomoć, što ga je 
slao cijelome svijetu, ostalo neuslišano! Samo ga je 
kardinal Scrampi, zapovjednik papinskih galija, uvje- 
ravao da će flota uskoro isploviti. 

»Prekasno, prekasno !« uzdisao je Carvajal kad je 
primio pismo iz Rima. 

U jutarnjim satima 2. srpnja Kapistran je sa svo- 
jim lađama pristao u Beogradu. Dan prije stigoše i 
ostali križari. lako je momčad slabo i loše naoružana, 
ipak je u dunavskoj tvrđavi bila oduševljeno primlje- 
na. 

S najviše točke tvrđave Kapistran je promatrao 
silan osmanlijski tabor. Brežuljkasti kraj južno od 
Dunava sav se bijelio od janjičarskih šatora. Usred 
njih posebno se isticao na jednoj uzvisini sjajan sulta- 
nov šator okićen zelenom Prorokovom zastavom. Prvi 
topovi su već usmjerili svoja ždrijela i prijetili gradu. 

»Sve to oružje dolazi s kršćanskoga Zapada«, 
rekao je zapovjednik tvrđave manjem bratu s teškim 
ogorčenjem. »Što briga ratne dobavljače protiv koga će 
topovi izbacivati smrt i uništenje! Glavno je da njihov 
posao dobro napreduje! Među onima koji topove 
poslužuju nema nijednog Turčina. To su Nijemci, Ugri, 
Bosanci i Dalmatinci koji su na nas upravili cijevi. Nije 
moguće izbrojiti Evropljane koji za prljav novac stoje 
u sultanovoj službi.« 

Kapistran nije mogao uzvratiti nijednom riječju. 
Bol nad sramotom kršćanstva stegnula mu je grlo. 

Navečer je na prostranom trgu stanovnicima gra- 
da propovijedao. 

»Ne bojte se!« doviknuo je plašljivima. »Juriš će 
naših neprijatelja biti osujećen na beogradskim zidi- 
nama.« Spustila se noć. Na nebeskom se svodu pojavila 
repatica koju su općenito tumačili kao da je ona gla- 
snik nesreće. 

»Gledajte samo, gledajte!« zagrmio je propovjed- 
nikov jaki glas. »Gledajte znak među oblacima! To je 
Božji plameni mač koji će potisnuti polumjesec. Samo 
nebo nam dolazi u pomoć.« 

Prema Hunjadijevu naređenju Kapistran je imao 
jedan dio svojih ljudi ostaviti u Beogradu, a s ostalima 
je imao otići u Kovin, mjesto koje se nalazi sedamdese- 
tak kilometara nizvodno. Zapovjednik se nadao da će 
ondje moći zadržati malu tursku flotu. 

Uzalud je zapovjednik tvrđave zaklinjao manjega 
brata da odustane od pothvata, jer će samo uletjeti u 
ruke Turcima. Oko podneva je Kapistran s jednim dije- 
lom momčadi na tri lađe odjedrio nizvodno Dunavom. 
Sunce je palilo žestoko. 

Ali nakon nekoliko sati pojavilo se najednom silno 
nevrijeme. Nastala je tolika tama da se nije mogao 
vidjeti ni prst pred nosom. Navalila je silna oluja te su 
pobješnjeli valovi rijeke prijetili da će brodove potopi- 
ti. Nije se moglo ni pomišljati na nastavak plovidbe. S 
najvećom su se žurbom iskrcali na obali. 

Jedva što su križari privezali brodove kadli opazi- 
še u svjetlu munje kako prolaze turske galije. Hunjadi 
ih je uzalud pokušao zaustaviti u Kovinu. 

»Vidite li sada kako je ruka Božja snama? okre- 
nuo se Kapistran prema svojim prestrašenim drugovi- 
ma. »Nevrijeme je došlo u pravi čas. Da smo samo još 
jednu milju dalje plovili, upali bismo u ralje turske flo- 
te.« 

Noću se kopnenim putem vratiše u Beograd. U 
tami su sablasno plamsale vatre u turskom taboru. 

Slijedećeg su jutra Beograđani s velikim zaprepa- 
štenjem promatrali brodove pred svojim gradom. 
Dovezoše tri tisuće navalnih topova, a među njima je 
bilo dvadeset sedam teških. Svi se od straha zapanjiše. 
Svakog časa je mogla započeti kanonada. 

»Danas očekujemo opsjedanje«, napisao je Kapi- 
stran asiškom biskupu, koji je kao Carvajalov zamje- 
nik boravio u Ugarskoj. 

»Turci još nikada nisu podigli toliku silu kao sada. 
Kršćanstvo se nalazi u krajnjoj opasnosti. Hunjadi se 

negdje naokolo tuče s Turcima, ali kako bi se mogao 
ovoj golemoj vojsci suprotstaviti bez strane pomoći ?« 
Manji brat je biskupa usrdno molio da sve upotrijebi 
kako bi pokrenuo kršćanske vladare da priteknu u 
pomoć. 

»Sada nije vrijeme spavanja, nego je vrijeme da se 
ustane. Ako kraljevi i knezovi, baruni i prelati ne žele 
izgubiti sve, moraju doći ovamo ili bar moraju poslati 
svoje ratne snage, umjesto da čekaju da ih Turčin istje- 
ra iz njihovih dvorova. Ovdje se treba braniti, jer će 
inače Turci postati gospodari na kopnu kao što su već 
i na vodi.« 


Umorni je Kapistran odložio pero iz ruke. Što bi 
još sada mogla koristiti pisma, jer su se već pred gra- 
dom pojavili prvi konjanički odredi? U jednom se času 
učinilo kao da će potonuti u bezdanu očajanja, ali se 
opet podigao, jurnuo je na gradske bedeme i hrabrio 
branioce koji su izobličenih lica zapanjeno gledali pre- 
ma neprijateljskom taboru. 


»Nemojte se, oče, truditi!« uzdahnuo je zapovjed- 
nik tvrđave. »Sve je propalo. Ne preostaje nam drugi 
izbor, nego ili predaja ili smrt.« 

»Ni riječi o predaji !« vatreno je viknuo Kapistran. 
»Ja ću pribaviti pomoć!« 

»Pomoć? Odakle ćete donijeti pomoć ?« zajecao je 
Silađi. »Doskora će biti zauzeti svi prilazi te ni miš 
neće moći u grad.« 


»Gornji Dunav je još slobodan !« odlučno je rekao 
manji brat. »Dopremit ću tako mnogo križara da će se 
i kršćani i Turci tome čuditi.« 

Još je istoga dana s nekolicinom subraće poduzeo 
vožnju uzvodno. U Petrovaradinu je uredio svoj glavni 
stan. Ono što ga je čekalo, bilo je veliko razočaranje. I 
sam nadbiskup Kaloče-Bača Rafael uskratio je svaku 
vojnu pomoć. 


»Zašto bih ja morao svoje ljude tjerati u smrt?« 
odgovorio je na Kapistranovo oštro pismo. »Beograd je 
bez daljnjega izgubljen.« 

»Hoćete li Hunjadija doista ostaviti sama u ovoj 
nevolji?« zapitao je manji brat, teturajući od ogorče- 
nja. 

»Taj mi gospodin nije nikada bio po volji«, hlad- 
nokrvno je odgovorio crkveni dostojanstvenik. »Neka 
ide u svoju propast! Molit ću za pokoj njegove duše, ali 
za njim neću plakati.« 

Ipak su slijedećih dana iz Ugarske i susjednih 
zemalja stizali križari u Petrovaradin, većinom, daka- 
ko, »siromašni, goli narod« kako ih u svojoj kronici 
naziva Nimberžanin Mihael Behaim. Kapistran ih je 
odveo u Slankamen, gdje se sastao s Hunjadijem. 

»S tim ne mogu ništa početi«,y promrmljao je 
vrhovni zapovjednik kad je vidio gomilu odrpanih 
momaka.*»S takvim se narodom ne mogu boriti. Beo- 
grad je izgubljen. Samo još mogu promatrati kako Tur- 
ci preplavljuju moju domovinu.« 

»Je li to Hunjadi, heroj u bezbrojnim bitkama ?« 
uzbuđeno je viknuo Kapistran. »Da li ste vi ikada bro- 
jili svoje neprijatelje? Niste li se kod Varne suprotsta- 
vili sa šesnaest tisuća ljudi šest puta brojnijoj turskoj 
vojsci ?« 

»Ja sam utučen«, sumorno je odgovorio Hunjadi. 
»Ipak bih učinio sve da se oslobodi Beograd kad bih 
danas imao šesnaest tisuća dobro naoružanih boraca. 
Ne, oče, ja više nemam nade. Kad su me svi ostavili na 
cjedilu, ništa mi više ne preostaje nego da sa sultanom 
pregovaram.« 

»Što o tome misli kardinal-legat?« zapitao je 
manji brat. 

»On me odvraća od borbe koja bi samo mogla 
dovesti do katastrofe. On se nada da bi se do Velike 
Gospe mogao naći na bojištu s dobro naoružanom voj- 
skom. Do onda očekuje pomoć od milanskog vojvode 
Frančeska Sforze. Ali što sve to koristi? Nemoguće je 
da se Beograd tako dugo održi. Teški se turski topovi 
čuju sve do Segedina.« 

»Imate pravo, mi ne možemo čekati«, složio se 
Kapistran. »Moramo probiti blokadu i to počevši od 
Dunava. Ako je rijeka slobodna, može Beograd raču- 

nati s opskrbom životnih namirnica i boraca pa bi se 
možda mogao održati do sredine kolovoza. Inače je 
grad izgubljen.« 

»Gdje ću uzeti brodove? Nemam ništa drugo osim 
jedne jedincate galije.« 

»Za nuždu se mogu u ribarske čamce smjestiti 
naoružani ljudi. Ipak se odvažite! Ne preostaje nam 
drugi put, ako ne želimo sramotno podleći.« 

»Sve je beznadno«, uzdahnuo je Hunjadi. »Kad bi 
ovdje bila papinska flota, što ju je obećao Carvajal, 
mogli bismo se odvažiti na napad, ali tako... !« 

Ipak je Kapistranovoj vatrenoj rječitosti pošlo za 
rukom da staroga borca konačno preokrene. Hunjadi 
je zaplijenio sva vozila do kojih je mogao doći. Sakupio 
ih je više od dvije stotine. Većinom su to dakako bili 
bijedni ribarski čamci koji su samo za to poslužili da 
preuzmu ljudstvo. On sam zaposjeo je sa svojim ljud- 
stvom galiju koja je bila snabdjevena s nekoliko topo- 
va. 

Pod zaštitom tame započeo je putovanje prema 
Beogradu gdje je već dosta prije buknuo strahovit boj. 


BITKA NA DUNAVU 
1456 

Blijedi od užasa, Beograđani su u prvim danima 
srpnja gledali kako se obruč oko grada sve više steže. 
Bregovita južna strana pobijelila je sva od turskih 
šatora kao od svježe palog snijega. Na sjeveru su se na 
Dunavu vijorile trouglaste zastavice s polumjesecom i 
zvijezdom na šezdeset i četiri galije ina bezbroj drugih 
brodova. Cijeli niz vozila, koja su međusobno bila 
povezana lancima, zatvorio je rijeku kod »ratnog oto- 
ka« nasuprot gradu Zemunu. 

Neizmjerna kolona kola, tovarnih konja i deva 
prevozila je ratni materijal, navalno oružje svake vrsti, 
streljivo i opskrbu. Na poljima su Turci želi pšenicu 
koja je ugroženom Beogradu bila toliko potrebna. Nije 
više bilo vremena za žetvu. Grad je bio opskrbljen 
samo najnužnijim. 

Kakvo čudo da su branioci oklijevali! Hrabri su 
muževi doduše na to podsjećali kako se prije toga 
šesnaest godina kroz šest mjeseci prkosilo opsadi sul- 
tana Murata, dok se nije sramotno povukao. No, drugi 
su s pravom podsjećali na to kako su onda žitnice bile 
pune te umalo nisu popucale, a sada su spremišta pra- 
zna. Murat je onda imao samo nešto malo oružja, a nje- 
gov je sin došao s najvećim topovima i strojevima što ih 
je svijet ikada vidio. 

»Ne gubite srčanosti!« hrabrio je zapovjednik 
tvrđave one malodušne. »Doskora će ovdje biti Hunja- 
disonima, što obećaše Ugri, i Kapistran s križarima.« 

»Kako će se probiti u grad? pitali su se očajnički. 
»Svi su putovi zatvoreni, i riječni i kopneni!« 


I franjevci što ih je Kapistran ostavio u Beogradu 
nastojali su podići hrabrost branitelja. Uvijek su se 
nanovo pojavljivali na zidinama. Oni koji su bili smje- 
šteni u najvišoj stražarnici zvanoj »Noli timere« — »Ne- 
bojša«, ali bez oružja kao što im je naredio njihov Uči- 
telj, obećavali su u ime Božje slobodu i pobjedu. 

Ako je išta moglo ove okupljene utješiti i ohrabriti 
bilo je to ime Kapistranovo, koje je uvijek iznova išlo 
od usta do usta. 

»On je glasnik Božji, velik čudotvorac !« došapta- 
vali su jedni drugima. »Da je on snama ne bismo zdva- 
jali.« 

Trebalo je međutim čekati na otvaranje paljbe. U 
turskom taboru nije bilo jedinstvenosti s obzirom na to 
kako treba navaliti na tvrđavu. 


Karadža-beg, zapovjednik opsadne vojske, odvra- 
ćao je od juriša na Beograd. »Na gradskim su zidinama 
deseci tisuća prolili svoju krv, kad se tvoj otac odvažio 
da navali na tvrđavu«, podsjetio je sultana. »Ostavi, 
dakle, samo jedan jedini korpus janjičara ovdje te naj- 
prije pokori područje između Save i Drave, onda će se 
Beograd, komu će biti svaki dovoz spriječen, predati, a 
da neće biti potrebno ispaliti ni jedan metak!« 

»To je savjet jednoga strašljivca«, rekao je Muha- 
med. »Moj se otac nije razumio u ratnu vještinu. Ja sam 

osvojio Carigrad pa da neću moći savladati ovaj mrav- 
lji brdeljak ?« 

Ostali su se vojskovođe s njime oduševljeno složili. 

»Kunem ti se Alahom i Prorokom da ću za dva 
tjedna ujahati u Beograd«, uskliknuo je sultan. »Onda 
ćemo večerati u Budimpešti.« 

Tako započe pucnjava. Stotina vatrenih ždrijela 
sipala je danju i noću kamene kugle na grad. Opsadni 
su strojevi odbacivali metričku centu teške kamene 
blokove što se čulo kao teška lomljava. Straža u tornju 
unutrašnje tvrđave upozoravala je građanstvo znakom 
zvona kad je ovakva grdosija bila bačena. 


Jedan ovakav kolos probio je crkveni krov dok je 
franjevac Ivan Tagliacozzo u crkvi prikazivao misu. 
Kao nekim čudom nitko nije bio ozlijeđen. Od tada su 
svećenici većinom služili misu na slobodnu prostoru. 

Premda je u ovoj kanonadi pao tek jedan ljudski 
život, ipak je užasan strah obuzeo građanstvo. Smrt je 
svoja crna krila raširila iznad grada, mogla je banuti 
svakoga časa. 

Strahovito brzo nestajalo je životnih namirnica, 
pošast je harala u prenapučenu gradu i tražila mnogo 
žrtava. Danju i noću su franjevci bili uz bolesnike i 
umiruće, a i oni su obuzeti strahom čekali svoj svrše- 
tak. 


»Ja sam žudio za mučeništvom«, priznao je 
Tagliacozzo svom redovničkom subratu Jeronimu iz 
Udina, »a sada me obuzima smrtna tjeskoba.« 

»Ti se tomu čudiš?« odgovorio je manji brat. »Ta i 
naš se Gospodin plašio gorčine smrti, kako bismo onda 
mi, njegovi siromašni sluge, mogli nekako drugačije 
proći?« 

»Da je ovdje otac, manje bih se bojao«, uzdahnuo 
je Tagliacozzo. Uza sve to izdržali su ovako tjeskobni u 
svojim djelima milosrđa. 

U sutonu 14. srpnja stražari na najvišoj kuli grada 
opaziše ugarske čamce kako pokušavaju provaliti 
neprijateljsku ustavu. Ubrzo nakon toga opaziše na 
obali Dunava vojsku koja je napredovala prema Beo- 

gradu. Ispred sviju je stupao Kapistran pod križar- 
skom zastavom koja se vijorila. 

»Dolaze, dolaze!« povikaše stražari s vrhunca 
svoga tornja. »Kapistran i Hunjadi! Tu je spas!« 

Plačući od radosti, ljudi su se na ulicama grlili. 
Nitko se više nije osvrtao na pucnjavu koja je svojom 
tutnjavom ispunjala zrak. Svi poletješe na zidine i na 
kule, da vide vlastitim očima čemu se čovjek jedva još 
mogao nadati. 


Desilo se slučajno da je još jedan događaj podigao 
njihovu srčanost. Golemi kameni blok što ga je odbaci- 
la bacačka sprava, zazujao je leteći preko grada te je 
potopio najljepšu tursku galiju. 

»Sada se već sam nekrst uništava!« klicao je 
narod, koji je toga časa oslobođen tjeskobe počeo raču- 
nati sa sigurnom pobjedom. 

Oko osam sati svećenstvo je među križarima 
zapjevalo jednu marijansku pjesmu. Juriš započe. 

amci napunjeni pijeskom i kamenjem, nošeni 
vodenom strujom rijeke, udarali su strahovitom žesti- 
nom u ratnu ustavu kod Zemuna. Lanci popucaše, a 
među turskim brodovljem nasta užasan metež. 

Sa četrdesetak čamaca Beograđani napadoše tur- 
sku flotilu odostrag. S gradskih zidina i s ravnih kro- 
vova tvrđavski topovi otvoriše vatru na osmanlijsku 
flotilu, a ona se bespomoćno međusobno zabrtvila te 
nije mogla ni naprijed ni natrag. Vesla na galijama bila 
su raskomadana. 

S obale su zagrmjeli Hunjadijevi topovi. Ispred 
sviju stajao je Kapistran s križem u ruci na jednom 
brežuljku te je raspirivao borbenost križara. 

Pet sati je trajalo smrtonosno rvanje. Tada propa- 
de osmanlijsko brodovlje. Neke galije su potopljene 
zajedno s posadom, ostale pak s cijelom svojom opre- 
mom padoše u ruke pobjednika. Neznatan ostatak 
očajno je prorešetan. Pobjegao je natovaren gotovo 
samo poginulima i ranjenima. Dunav se rumenio od 
krvi pobijenih. 

Rijeka je očišćena od neprijatelja. Sutradan 
Hunjadi i Kapistran, okruženi oduševljenim narodom, 

uđoše u Beograd. Sa sviju tornjeva brujala su zvona, na 
krovovima i na tornjevima su se vijorile zastave i 
zastavice. 

Grad nije bio dosta prostran da u sebe primi kri- 
žarske čete. Glavni tabor je ostao kod Zemuna, na 
desnoj strani Dunava. 

Kapistran je neprestano jahao između tabora i 
grada sad ovamo, sad onamo. Svagdje je vodio brigu o 
dobru redu i podjarivao srčanost boraca. Sedamdese- 
togodišnjak si nije priuštio ni jedan sat počinka. Nje- 
gov konj, dar Hunjadijev, skapavao je od iscrpljenosti, 
zato se vinuo na drugoga i nastavio svoje jahanje. Pra- 
ćen dvojicom trubača, kasao je kroz tabor, uvrštavao je 
novodošle u svetu vojsku i vodio brigu o kršćanskoj 
stezi. 

Njegove su oči plamtjele, lice mu je bilo iscrpljeno 
sve do kosti. Više dana nije imao vremena za jelo. Ništa 
si nije priuštio osim nekoliko komadića dvopeka i gut- 
ljaj vina što je uzimao ili sjedeći na sedlu ili čučeći na 
zemlji među svojim ljudima. 

Tih dana nije sa sebe svlačio odijela. Divljom bra- 
dom mu je obraslo suncem isprženo lice. Brijača je 
odbio riječima: »Brijat ću se nakon pobjede! Sada 
nema za to vremena !« 

Danomice su stizali novi križari, Ugri, Nijemci, 
Poljaci i Bosanci. Njihov se broj uspeo na četrdeset 
tisuća. Čak i neki velikaši, koji su dotada zazirali od 
borbe, sada poslaše svoj doprinos. Kapistran je na oči- 
gled neprijateljskom taboru svaki dan prikazivao sve- 
tu misu. Borce je sokolio svojim vatrenim propovijedi- 
ma da budu hrabri i uz cijenu života. Pod dojmom nje- 
govih snažnih riječi boračke gomile, među kojima je 
vladalo veliko šarenilo, držale su red i stegu. 

»Imamo svetoga kapetana«, međusobno su križari 
upozoravali jedni druge, »zato ne smijemo činiti nika- 
kve nepravde.« Strogim su kaznama kažnjavani i naj- 
manji prekršaji. Nekoga trgovca, koji je preskupo pro- 
davao kruh, umalo da nisu razjareni potopili u Duna- 
vu. Zahvaljujući franjevčevu zauzimanju, otišao je 
kući, pošto je izbatinan. 

U malenom, iscrpljenom manjem bratu križari su 
štovali poslanika neba. Gledali su ga sa svetim pošto- 
vanjem kao živo Božje čudo. Jedva da je tko razumio 
njegov jezik, a ni tumača nije bilo uvijek pri ruci. Ali, 
kad je uzdigao svoje ruke zaklinjući, kad je svoje ruke 
raširio u obliku križa, kad je mahao zastavom, kad je 
uzdigao križ, kad ih je pogledao svojim plamenim 
pogledom, svi su znali što je zahtijevao i bez oklijeva- 
nja bi ga poslušali. 

Većinu su boraca i sada sačinjavali oni između 
siromašnoga puka. Malo je bilo onih koji su imali jaha- 
ćega konja i koji su bili snabdjeveni redovitim oru- 
žjem. Tu i tamo je po koji na sebi nosio oklop u kojem 
se kretao poput Davida u Golijatovoj opremi. Većina ih 
nije imala drugo nego samo kakvu batinu, kuku, mla- 
tilo ili samoučki načinjenu praćku. Lukovi, strijele i 
koplja ili, štoviše, puške bijahu rijetki izuzeci. Veliko 
je čuđenje pobudio prior nekad pustinjačkog samosta- 
na, koji je ispod svoje redovničke halje nosio oklop, 
imao mač, kacigu i štit. Pjevajući na sav glas sa sedmo- 
ricom braće uključio se u tabor. 

Kapistran se brinuo za to da svatko dođe do svoga 
prava i da nitko nikoga ne prezire bez obzira na to da 
li je bio prosjak, ulični svirač ili skitnica. On, koji je 
žestoko suzbijao svako krivovjerje, sada je u svom 
taboru podnosio češke utrakviste, grčke raskolnike, pa 
čak i Židove i strogo je zabranio da ih se napada zbog 
njihove vjere. Samo je jedno zahtijevao od svojih bora- 
ca, da naime uzvikuju bojni poklik: »Isuse, Isuse, Isu- 
se!« 

Sveto uzvikivanje snažno je odjekivalo u turskom 
taboru te se orilo i s one strane Save, odakle je na dru- 
goj obali odzvanjao povik: »Alah, Alah '!« Kapistrano- 
vo uvjerenje o pobjedi bilo je neslomljivo. 

Osmanlije su odgovarale pucnjavom pušaka i 
nastojali križare zaglušiti bubnjanjem, zvekom prapo- 
raca i prodornim zviždaljkama, ali su svojom zaglu- 
šnom bukom samo izazivali bučan, podrugljiv smijeh. 

Muhamed II je bjesnio od srdžbe zbog poraza na 
Dunavu. Upotrijebio je sve što se samo može zamisliti 

da pokrije sramotu. Njegovi su topovi neprestano riga- 
li vatru prema zidinama i kulama. Na vanjskim su 
zidinama doskora zjale velike rupe koje je Hunjadi 
uzalud nastojao sa svojim ljudima zatvoriti. Štoviše, i 
jake utvrde u gornjem dijelu grada pretrpjele su velike 
štete. Jedna od glavnih kula bila je malne posve razru- 
šena. Što je danju bilo popravljeno, to bi topovska 
vatra noću razorila. 

Turci su na više mjesta provalili u vanjski obram- 
beni pojas. Konačno su kršćani predali ruševine i ogra- 
ničili se samo na obranu prave tvrđave. 

Sultan je zbog uporna otpora bio sav izvan sebe. 
Svaki novi dan donio je nešto protiv njega. U njegovu 
su taboru životne namirnice bile vrlo odmjerene, a kri- 
žari su međutim, jer je put do ugarske pozadine bio 
slobodan, u dovoljnoj mjeri bili opskrbljeni dovozom 
od nove žetve. 

K svemu tome iz azijskih pokrajina stigoše vijesti 
o neprijateljskim provalama koje su nužno i žurno zah- 
lijevale sultanovu nazočnost. Ali Muhamed nije pomi- 
šljao na uzmak. Glasnike nesretnih vijesti dao je 
posmicati i zakleo se da će jednako tako proći svaki 
onaj tko se usudi donijeti mu zao glas. 

S prigušenim se bijesom pripremao nakon sed- 
modnevnog opsjedanja na odlučni juriš. Beskonačne 
kolone ljudi zatrpavale su tvrđavske opkope drvima, 
kamenjem, pijeskom, drvljem i granjem. 20. srpnja 
prebjezi su odali Hunjadiju da neposredno predstoji 
konačan juriš. 

Tada je staroga junačinu ponovno napustila hra- 
brost. 

»Beograd je izgubljen«, izjavio je u ratnom vijeću. 
»Nema više smisla utvrđivati se. Ne preostaje nam 
ništa drugo nego da grad ispraznimo.« 

»Nipošto!« raspalio se Kapistran. »Tvrđavu ćemo 
držati, a neprijatelja ćemo spriječiti.« 

»Zar ste sasvim zaslijepljeni?« zaviknuo je Hunja- 
di. »Ne vidite li rupe u našim zidinama? Turčin može 
konjima i kolima prodrijeti. Naše utvrde nisu ništa 
drugo nego bijedne ruševine. Svi topovi su malne raz- 

valjeni. Čime ćemo se onda braniti? Možda s pridošlim 
narodom, koji nema ništa drugo osim štapova i prać- 
ki?« 

»Ne bi to bilo prvi puta da jedan div podlegne 
udarcu pastirske praćke«, odgovorio je manji brat. »I 
ovaj puta će David pobijediti Golijata. Bog je s nama. 
On ne broji ni ljude ni oružje.« 

Mladi bavarski klerik, Ivan Roth, tajni pisar kra- 
lja Ladislava, skoči i postavi se na Kapistranovu stra- 
nu. 

»Izdržat ćemo!« uskliknuo je, plamteći od žara. 
»Rupe ćemo ispuniti svojim tjelesima. Ustreba li da pri 
tome poginemo, to je uvijek bolje i časnije negoli da se 
kukavički povučemo.« 

»Križari su moji, ja sam ih unovačio«, rekao je 
Kapistran. »Uzmakne li Hunjadi, ja ću sa svojim ljud- 
stvom ostati i branit ću Beograd do posljednjega 
daha.« 

Hunjadi je ipak poduzeo mjere da za slučaj potre- 
be osigura povlačenje posade. Jedan dio momčadi sta- 
vio je na raspolaganje zapovjedniku tvrđave za obranu 
unutarnje utvrde. Sam se ukrcao na lađu kojom je plo- 
vio Savom i Dunavom da promatra daljnji razvoj. 


PAKAO U BEOGRADU 

1456 
Navečer 21. srpnja jednim udarcem umuknula je 
topovska paljba. U turskom su taboru tutnjili bubnje- 
vi, orile su se ratne trublje. Janjičari su paklenskom 
vikom jurišali na grad, preko zasutih opkopa prodrli 
su do zidina. Križari, građani i žene prirediše napada- 
čima topao prijem. Oblak od strelica letio im je u 
susret, kamenje i trupci su padali uz huku, iz kablova 
i bačava lijevala je prava poplava vrele vode, vrućega 
ulja, rastopljene smole, rastaljena olova. Još upotreb- 
ljivi tvrđavski topovi grmjeli su, izbacivali su svoje 

kamene kugle među svjetinu. 
Prvi jurišni redovi padoše, uz strahovito zapoma- 
ganje otkotrljali su se u opkop. Jedan od prvih, koji je 

bio smrtonosno pogođen te je pao, bijaše hrabri Karad- 
ža-beg, zapovjednik opsadničke vojske. 

Preko mrtvih i umirućih žurile su se nove ratne 
jedinice, između zubaca uspinjali su se prema zidnom 
vijencu. Padali su u dubinu poput cijelih grozdova, i 
povlačili jedan drugoga, pogođeni križarskim sjekira- 
ma i željeznim šipkama. 

Sada je pokazao »siromašni, goli narod«, što može 
usprkos svome bijednom oružju. Njegova hrabrost 
posramila je gdjekojega dobro naoružana vojnika. 
»Isuse, Isuse!« orio se borbeni poklik te je sasvim 
zaglušio uzvikivanje Turaka: »Alah, Alah!« 

Glavna snaga napadača bila je usmjerena prema 
probijenim rupama u tvrđavskim zidinama, ali ni tada 
nisu križari puštali ni pedlja zemlje. U najvećoj je vrevi 
stajao s golemim mačem u ruci prior pustinjaka i kosio 
snažnim zamasima što god mu je došlo na put dok nije 
konačno, pogođen strelicom u grlo, pao. 

»Isuse, Isuse!« orio se snažni Kapistranov glas s 
jednoga humka na obali Dunava. Mnoštvo je strelica 
dolijetalo prema njemu i razderaše mu halju u krpe. 
Bilo je to pravo čudo da nije bio ranjen. Nije se maknuo 
s mjesta, njegova je ruka visoko iznad mnoštva dizala 
križ. 

Neprestano su prema zidinama nadirali novi juri- 
šnici. Na vrhu zidina došlo je do borbe na život i smrt, 
započelo je nemilosrdno rvanje čovjeka s čovjekom. 
Ugrizali su jedan drugoga, prijatelj i neprijatelj suno- 
vraćali su se u opkop. Čak su i žene sudjelovale u borbi. 
Na zidine su dovlačile posude i kablove i na Turke izli- 
jevale vrelu vodu. Djevojke i dječaci odnosili su ranje- 
nike, rukama i zubima izvlačili su strelice iz ranjenih 
tijela i povezivali rane. Svećenici i redovnici stajali su 
uz umiruće, odrešivali ih od grijeha i svetim uljem 
označivali im krvava čela znakom svetoga Križa. 

Ipak se napokon činilo da je sve propalo. Oko 
ponoći navališe Osmanlije uzduž cijeloga zida. Već su 
prve turske zastave lepršale na najistaknutijim mjesti- 
ma. 

U praskozorje se činilo da je sudbina Beograda 
zapečaćena. Cijele gomile vojske provališe u unutra- 
šnji grad. Budući da nisu nailazili na otpor, provaljiva- 
li su u kuće, porobljavajući i pljačkajući. Sve su pos- 
rtali ulicama natovareni plijenom. Prije nego što su se 
mogli ponovno sakupiti, navališe na njih križari koji su 
se sakrili među ruševinama. Obarali su ih batinama, 
sjekirama i mlatilima. Na ulicama su se gomilale leši- 
ne. Jedan turski jurišni odred prokrčio je put do unu- 
trašnje tvrđave. Zapovjednik tvrđave Silađi, koji nije 
više vidio spasa, dao je posadi nalog za povlačenje i sa 
svojim ljudima pobjegao je na Hunjadijev poziv na 
dunavske lađe koje su spremno čekale. Očajnička je 
borba još uvijek bješnjela oko zidina. U najvećoj tje- 
skobi branitelji posegoše za onim sredstvom, pomoću 
kojega su već godine 1440. izvojštili pobjedu nad sulta- 
nom Muratom. Na unutrašnjem vijencu zidina zapališe 
veliku količinu granja povezana u snopove i natopljena 
barutom, smolom i sumporom te su to survali na one 
koji su navaljivali. 

Učinak vatrena prepada bio je užasan. 

U rasplamsaloj vatri za Turke ukliještene između 
dvaju zidova nije bilo izlaza, ni naprijed ni natrag. 
Slični gorućim zubljama borili su se oko rupa probije- 
nih u zidinama. Dim ih je s plamenom zasljepljivao. 
Jedan do drugoga stajali su na zemlji, provlačili su se 
kroz strahovitu vatru, dok napokon nisu klonuli. Jedva 
da je koji izbjegao bijesnome paklu. 

I oni koji su provalili u grad isto tako su navalji- 
vali natrag, jer su držali da je cijeli Beograd u plame- 
nu, ali nisu mogli pobjeći. Koga je poštedjela vatra, 
toga su razmrskale križarske sjekire, kose i toljage. 
Jedan se bijedni ostatak spasio iza opsadnih topova. 

»Pobjeda, pobjeda!« uzvikivali su križari, kad je 
sunce na dan svete Magdalene bacilo svoje svjetlo na 
užasni pakao. »Pobjeda, pobjeda! Beograd je slobo- 
dan!« 

Silađi se sa svojim dobro naoružanim ljudstvom 
vratio u unutrašnju tvrđavu gdje je primljen s podrug- 
liivim podsmjehom. I Hunjadi se pojavio u gradu. 

Usprkos izvojštenoj slavnoj pobjedi nije vjerovao u 
mir. 

»Turčin je dovoljno jak da se odvaži na novu 
navalu«, izjavio je u ratnom vijeću. »Ovo će puštanje 
krvi on preboljeti, jer u svom taboru ima još dovoljno 
četa.« Vrlo žurno je izdao naredbe. Zapovjedio je da 
nitko ne smije napustiti grad, a beogradskim lađarima 
strogo je zabranio da prevoze križare koji su se nalazili 
na drugoj obali Save, jer je juriš na turski tabor sma- 
trao samoubistvom. 

»Turci se povlače«, uvjeravao ga je Kapistran. 
»Zapalili su svoju flotu, da ne bi dospjela u naše ruke.« 

»To bi mogla biti neka stupica«, nagađao je 
Hunjadi. »Muhamed nas hoće uspavati u sigurnosti pa 
će ponovno navaliti s kopna. Moje zapovijedi u svakom 
slučaju ostaju na snazi.« 

Zveckajući ostrugama, napustio je sobu. 

Usprkos zabrani jedna se skupina križara oko 
podneva prokrala iz grada i s jedne uzvisine otvorila 
vatru na odred turskih spahija koji su se u divljem 
bijegu raspršili na sve strane. Ohrabreni takvim uspje- 
hom, nakon onih prvih navalila je kakva tisuća drugih, 
a da nisu naišli na otpor. 


Kapistran je zaprepašten gledao juriš onih 
odvažnih boraca. Pozvao ih je natrag, jer je bio uvjeren 
da ih Turci žele primamiti do neke zasjede, ali u zano- 
snoj vici njegov se glas nije mogao čuti. 

»Bože moj, oni su izgubljeni«, uzdahnuo je, »srlja- 
ju ravno u smrt!« Požurio je u tabor s namjerom da u 
takvu položaju usprkos Hunjadijevoj zabrani prebaci 
posljednje pričuve križara. 


Bio je pozdravljen zanosnim oduševljenjem. Svi 
su izgarali od želje za novom borbom. No, lađari su iz 
straha pred Hunjadijem odbijali da ih prevoze. 

»Onda idem ja sam prijeko !« rekao je Kapistran. 
Skočio je u malen čamac, poveo je svoju subraću 
Tagliacozza i Ambrozija iz Akvile, zastavnika, i preve- 
zao se na drugu obalu. Kad su ga razdragani križari 
opazili s gradskih zidina, saletješe se oko njega. 

Turci su bili toliko zastrašeni da su počeli bježati 
odanle navrat-nanos. Križarima padoše u ruke tri reda 
vatrena oružja. 

»U ime Isusovo, naprijed !« viknuo je Kapistran i 
zaboravio na svaki oprez. Subraća su uzalud pokuša- 
vala da ga zadrže, ali je on bratu Ambroziju iz ruke 
istrgnuo zastavu te je, upirući se o svoju štaku, zadiha- 
no išao iza jurišnika. 

Turske su straže bježale kao da ih gone svi đavli. 
Napustiše velike i male topove. Istom malo ispred 
tabora križarski je juriš zaustavila tuča metaka, ali su 
besprimjernom srčanošću zadržali osvojene položaje. 

Stojeći na hrpi zemlje, Kapistran je mahao križar- 
skom zastavom i bodrio borce. Snažnim je glasom 
vapio za pomoć neba. Bijesan od srdžbe, sultan je u 
borbu bacio svoje pričuve i sam je pojurio usred najve- 
ćega meteža, dok nije, pogođen strijelicom u bedro, 
pao. Janjičari, elitne čete njegove vojske, bili su već 
posve razbijeni, preostatak je otkazao poslušnost. Nji- 
hov zapovjednik Hasan-aga, koga je Muhamed zbog 
toga oštro napao, očajan je srnuo u bitku i nekoliko 
časaka kasnije, krvareći iz bezbrojnih rana, pao je 
mrtav na zemlju. 

Šest tisuća osmanlijskih konjanika, koji nasrnuše 
od Dunava, potisnuše doduše kršćane do druge obram- 
bene linije, ali je veliki gospodar izgubio pouzdanje i 
kad se spustila noć, izdao je zapovijed za povlačenje. 
Šatore, topove i raznovrsno oružje Turci ostaviše i 
pobjegoše glavom bez obzira. 

Kapistran se požurio u grad. Uzalud je tražio 
Hunjadija da ga potakne na daljnje tjeranje Turaka. 
Zapovjednik tvrđave Silađi odlučno se suprotstavio da 
pristane uz želju manjega brata. 

»To je gonjenje posve besmisleno«, rekao je, »na- 
pose zato što nemamo konjaništva.« Gorko razočaran, 
Kapistran je napustio svoju namjeru. Još iste noći oba- 
vijestio je papu o slavnom kreševu koje je spasilo Beo- 
grad, vrata Zapada. Svoje je planove razvijao u besko- 
načnost. Nadao se da će na Božić u crkvi na sv. Grobu 
u Jeruzalemu moći slaviti svetu žrtvu. Imao je u svojim 

planovima ponovno osvajanje Carigrada, štoviše, 
posvemašnje uništenje neprijatelja. 

U cijelom je kršćanstvu zavladalo neopisivo odu- 
ševljenje zbog divne pobjede. Papa Kalist III je dan sv. 
Magdalene 1456. obilježio kao najsretniji dan svoga 
života. Zvona Rima su navijestila besprimjeran tri- 
jumf. Te noći su plamsali krijesovi, svečanim procesi- 
jama se Bogu zahvaljivalo za izbavljenje iz najteže 
nevolje. U svim crkvama kršćanstva odjekivala je 
zahvalnica »Tebe Boga hvalimo«, a Mleci i Firenca, 
koji nisu pridonijeli ni najmanju pripomoć, slavili su 
pobjedu kao da su je samo oni izborili. 

U Beogradu su, međutim, razvijani najsmioniji 
planovi. Hunjadi je snatrio o novim ratnim podvizima. 
Tjedan dana nakon slavne pobjede stigao je u Beograd 
kardinal-legat Carvajal s divnom vojskom, ali njegova 
pomoć nije više bila potrebna. 

»Prekasno dolazite, gospodine kardinale«, rekao 
je Kapistran. »Bitka je već dovršena. Ali još uvijek ima 
vremena da se ponovno krene na Turke i da se dovrši 
djelo koje je ovdje istom započeto.« 

»Imate pravo«, s punim povjerenjem odgovorio je 
legat. »Beogradska će pobjeda u cijelom kršćanstvu 
zapaliti pravi požar oduševljenja. Križari će pridolazi- 
ti sa svih strana da Božjeg neprijatelja konačno satru.« 

»Ako je Bog s nama, tko nam se može suprotstavi- 
ti ?« uskliknuo je manji brat, plamteći od oduševljenja. 

»To je već drugi puta u mojem životu da sam na 
dan svete Magdalene osjetio njegovu moćnu ruku. Naj- 
prije u kuli Brufa, a sada u beogradskom paklu.« 


SVRŠETAK U ILOKU 1456 


Slijedeći su tjedni okrutno uništili sve veoma 
napete osnove. 

Dah smrti je preplavio oslobođeni grad. Nepoko- 
pana su tjelesa u ljetnoj žegi ispunjala zrak nepodno- 
šljivim zadahom raspadanja. Pošast, koja je izbila već 
na početku opsjedanja, kosila je živote snažnim zama- 
hom. Cijeli se Beograd pretvorio u golemu bolnicu. 
Ilunjadi se na smrt bolestan povukao u Zemun, uzalud 

se nadao ozdravljenju. 11. kolovoza umro je u Kapi- 
stranovu naručju. 

No, pošast nije poštedjela ni staroga franjevca. 
Teška glavobolja i jaka groznica bile su znak bolesti. 
Njegovo se stanje iz dana u dan pogoršavalo, snaga mu 
je strahovito opadala. Čovjek jake volje nije se doduše 
ni sada dao slomiti, ali prevelik napor i trpljenje ga 
iscrpiše. Njegovo siromašno tijelo izgorjelo je sve do 
moždine. Više nije bilo sumnje da mu se približio 
svršetak. 

Braća su ga njegovala ganutljivom pažnjom. Tje- 
skobno su ga opominjala da si barem sada priušti malo 
mira. Skršen žestokom groznicom, ležao je u trošnoj 
kolibi na siromašnoj rogožini, a pod glavom je imao 
panj. Kardinal ga je doduše opskrbljivao životnim 
namirnicama i krepkim vinom, ali bolesni je želudac 
teško primao hranu i piće. Kapistran je i sada otkla- 
njao lijekove od kojih je uvijek zazirao, bio je uvjeren 
da će ga Bog ozdraviti, ako bi još za bilo što mogao biti 
koristan. 

Carvajal ga je iz njegove bijedne nastambe prese- 
lio u župnu kuću u Slankamen, ali je Kapistran pod 
prijateljskim krovom ostao samo par dana. Praćen tro- 
jicom braće krenuo je prema Iloku u samostan svoga 
Reda. Ovdje je nekoliko dana ležao viseći između živo- 
ta i smrti. 

»Ti mi moraš zaklopiti oči, ako bih ovdje umro«, 
prišapnuo je Ivanu Tagliacozzu. »Ostani, brate, kod 
mene!« Zatim će malo nakon toga: 

»Uvijek sam se nadao da ću svoj život dovršiti na 
bojištu. Ne mogu vjerovati da mi kuga donosi smrt.« I 
sada su njegova srčanost i njegova volja za rad bili 
neslomljivi. Svaka mu je misao bila usmjerena prema 
nastavku svetoga rata. Izgarajući od groznice, nepre- 
stano je iznova uzvikivao: »Isuse! Isuse! Naprijed u 
ime Isusovo !« 

Sredinom mjeseca stanje mu se malo popravilo 
tako da su se braća ponovno ponadala. 

»Uzmi pero i papir!« naredio je vjernom njegova- 
telju. »Napisat ćeš pismo papi Kalistu.« Tagliacozzo je 

oklijevajući poslušao i pisao što je učitelj diktirao sla- 
bim glasom. Nijedne riječi nije rekao o svojoj bolesti, 
nego je svu svoju rječitost upotrijebio da papu oduševi 
za križarski rat. 

»Došao je čas da se Turci sasvim izbace iz Evrope 
i da se oslobodi Sveta Zemlja. Zaklinjem Vašu Svetost 
da pošaljete deset-dvanaest tisuća konjanika. Rat od 
šest mjeseci bit će dostatan da se na turskom području 
namaknu ratna sredstva za tri daljnje godine.« 

Iscrpljen na smrt klonuo je pošto je vlastitom 
rukom potpisao pismo, ali si ni sada nije priuštio mira. 
Teško ga je zabrinulo što je doznao o stanju križarske 
vojske. Dnevno su doduše pristizale nove čete, ali nije 
bilo vođa. Nitko nije ljudstvu govorio što treba činiti; 
tako su se onim krajem naokolo skitali bez reda, bez 
opskrbe, a mnogi su bili bolesni, obeshrabreni, iscrp- 
ljeni. 


Kapistran je sam, iako nasmrt bolestan, poštapa- 
jući se otišao u jedan od obližnjih vojnih logora te 
nastojao među pridošlim četama načiniti red, koliko je 
to bilo moguće, i obamrlim im je glasom propovijedao. 

»Njima je potreban vođa«, tužio se kardinalu Car- 
vajalu. »Bez njega će propasti.« 


»Nakon Hunjadijeve smrti ostaje nam još samo 
jedan jedini, a to je vojvoda sedmogradski, barun 
Nikola Iločki«, odgovorio je poslanik. »Ovaj čas se on 
nalazi s jednim zadatkom u Bosni.« 

»Što, dakle, čekamo? planuo je uzbuđeno Kapi- 
stran. »Odjašimo k njemu! Brzo, brate Ivane! Daj 
osedlati moga konja!« 

»Ali vi, oče, ne možete...« promucao je Tagliacozzo 
zbunjen do skrajnosti. 


»Mogu, jer moram!« Njegova je željezna volja još 
jednom svladala svu nemoć. Poput kakva mladića 
bacio se na svoga konja i odjezdio s poslanikom. 

Barun Nikola ih je primio s vidljivom radošću. 
Spremno je obećao da će se brinuti za križare i da će 
međutim preuzeti vrhovno zapovjedništvo. 

»A vi, dobri oče«, okrenuo se prema Kapistranu, 
»najkraćim putem se.vratite u Ilok da vam se pruži 
potrebita njega!« 

»To je svakako i moja želja«, odgovorio je franje- 
vac. »Želim u opservantskom samostanu u Iloku, što 
sam ga po vašoj dobroti kao posljednji mogao osnovati 
svojoj redovničkoj obitelji, ako je to Božja volja, 
završiti svoje dane.« 

»Vi govorite o smrti?« začuđeno je upitao velikaš. 
»Tko vas je vidio kako jašete, rado će vam dodati još 
desetak godina. Uostalom, kršćanstvo uopće ne može 
biti bez vas. Vi ste onaj koji će križarsku vojsku povesti 
prema Carigradu i Jeruzalemu.« 

»Sve je to u ruci Božjoj«, uzdahnuo je starac. 

»Dat ću vam pratnju za povratak kući«, obećao je 
barun. Dakako da je svojim ljudima najstrože naložio, 
jer je dobro znao kakvo je očevo stanje, da redovnika iz 
Iloka ne puste ni živa ni mrtva. Bila je to najvruća nje- 
gova želja da u sjedištu njegove vlasti bude grob glaso- 
vitoga muža kojega je cijela Evropa štovala kao sveta 
čovjeka. 

Kapistran se 1. rujna ponovno našao kod svoje 
braće gdje su ga očekivali s najvećom zabrinutošću. 
Ipak se činilo da mu je jahanje prijalo. Daleko svježiji 
negoli prije danomice je prikazivao svetu žrtvu, sa 
zajednicom je u koru molio časoslov i dolazio na zajed- 
ničko blagovanje u blagovaonicu. S velikom je radošću 
proslavio blagdan Rođenja preblažene Djevice, koju je 
od svoga djetinjstva štovao srdačnom ljubavlju. 

No, te noći stekao je sigurnost da će doskora pre- 
minuti. 

»Djeco moja, meni se približava svršetak«, rekao 
je slijedećeg jutra. »Nikada nisam ništa tako vruće 
želio kao to da za svoga ljubljenoga Gospodina umrem 
mučeničkom smrću. On je, međutim, odlučio drugači- 
je. Neka je njegova volja blagoslovljena !« 

»Ali vi već dugo niste tako dobro izgledali kao 
sada«, rekao je Ivan Tagliacozzo. »Kako bismo mogli 
vjerovati da ćete od nas otići?« 

»To je ipak tako! Odlazim kući! Bog me zove!« 
smiješio se otac. I zaista su ga tih dana ponovno priti- 

snule stare boli, na koje se u svojoj prezaposlenosti 
jedva osvrtao. Želudac i jetra su mu pravili teškoće, 
nanovo ga je počela boljeti i loše sraštena noga. Ni bra- 
ća nisu mogla prikrivati da je strahovito propadao. 

Ipak je na svoj uobičajeni način izdavao naredbe, 
vlastoručno je napisao mnoštvo pisama i omogućio 
svakom, tko ga je želio vidjeti, prijateljski pristup, ali 
ništa manje prosjaku nego velikašu ovoga svijeta. 
Kralj Ladislav ga je dva puta pohodio s velikom prat- 
njom. Kapistran ga je primio u svom bolesničkom kre- 
vetu. 

»Radujem se što vidim vaše veličanstvo«, šapnuo 
mu je. »Da ste znali koliko sam za tim čeznuo, ne biste 
pustili da tako dugo na to čekam. O, kako bih rado 
došao k vama u Prag, ali mi je češki glavni grad ostao 
zatvoren.« 

»Ah, oče, to nije bila moja krivnja«, zbunjeno je 
odgovorio vladar. »Vi sami znate da ja nisam gospodar 
svojih odluka.« 

»Neka Bog blagoslovi vaše zemlje!« uzdahnuo je 
starac. »Neka Bog blagoslovi moju dragu Češku, moju 
milu Ugarsku! Za obadvije sam neizrecivo mnogo 
pretrpio.« Grofu Ulriku Celjskom, koji je došao u kra- 
ljevoj pratnji, prišapnuo je: 

»Pazite dobro, plemeniti gospodine! Vi ćete se 
prije morati pojaviti pred Božjim sudom nego što slu- 
tite. Dobro se ispitajte da ne biste iznenada preminu- 
li!« 

»Što to govorite o smrti? upitao je velikaš. »Ja se 
nalazim još u punoj životnoj snazi.« 

»Smrt poput lopova dolazi noću. Vi, gospodine, 
imate velikih neprijatelja! Čuvajte se, dakle, i ispitajte 
svoju savjest! I vi, dragi gospodine«, okrenuo se Kapi- 
stran kralju, »budite oprezni, jer je Božji čas uvijek 
tu.« 

»Barem jednom šesnaestogodišnjaku jamačno 
nećete predskazati skorašnji svršetak«, smješkao se 
kraljević. Kapistran ga je časak promatrao šuteći, a 
zatim je dodao tiho: 

»Bdijte i molite, gospodine! Ne znate ni dana ni 
časa!« 

Njegove su se slutnje doskora ispunile. Nekoliko 
tjedana kasnije grof Celjski je umoren u beogradskoj 
tvrđavi. Malne na isti dan, godinu dana kasnije, u Pra- 
gu je mladi kralj umro naglom, zagonetnom smrću. 

Veliku je radost Kapistranu pripravio posjet iza- 
slanstva niimberških križara. Potpomagan svojom 
subraćom primio ga je u samostanskom dvorištu. 

»Neka Bog blagoslovi vaš grad koji mi je bio draži 
od mnogih drugih!« uzviknuo je duboko uzbuđen. 
»Kod Boga ću se za vas moliti.« 

»Mi se još uvijek nadamo da ćete nas voditi protiv 
Turaka«, odgovorio mu je jedan od kapetana. »Vi ste 
bili onaj koga smo slijedili u Ugarsku.« 

»Dao Bog da niste došli uzalud«, uzdahnuo je 
bolesnik. 

Toplo jesensko sunce još ga je jednom malo živnu- 
lo. U neke je dane poštapajući se izlazio van. Svoj je 
pogled upravljao u daljinu preko široke ugarske ravni- 
ce koja je sezala sve do podnožja Fruške gore. Tuđina, 
za koju se borio ulažući svoje posljednje snage, bila mu 
je mila i draga, ali je ipak čeznuo za svojim domaćim 
planinama. 

»Kad bih bio u Abruzzima, možda bih ozdravio«, 
objašnjavao je bratu Jeronimu iz Udina. 

»Vratite se s nama u Italiju!« uskliknuo je franje- 
vac. »Mogli bismo biti ondje prije nego što nastupi 
zima.« 

»Zime više neću vidjeti«, smiješio se otac. »Lišće 
ovoga drveća pokrivat će moj grob. Snijeg će biti moj 
samrtni pokrivač.« 

Pismo Bernarda iz Akvile, provincijskog vikara 
Abruzza, bijaše posljednji pozdrav iz zavičaja. Kapi- 
stran je uvijek iznova čitao pismo, pritiskivao ga je na 
svoje srce i na usne. 

»Pismo odiše dahom mojih planina«, rekao je 
duboko uzbuđen bratu Jeronimu, koji je u posljednje 
vrijeme bio njegov vjerni njegovatelj. »Osjećam miris 
snijega i miris smreka svojih Abruzza.« 

Sredinom listopada ponovno su mu se povećale 
boli. Bolesni je želudac jedva primao po koji komadić 

kruha, tvrdokorni je kašalj bolesnika lišavao noćna 
počinka. Uza sve to ipak nije bio besposlen. Diktirao je 
veliko mnoštvo pisama, posjete je primao kao i prije. 

18. listopada mislio je da mu se svršetak sasvim 
približio. Dao je pozvati Ivana Tagliacozza te mu je 
slabašnim glasom prišapnuo: 

»Imam, sine moj, za tebe još posljednji zadatak. 
Talijansku braću odvedi u domovinu! Ponesi sa sobom 
i moje knjige i dobro na njih pazi! One su mi bile vred- 
nije nego bilo koja zemaljska stvar. Što će biti s tobom 
kad ja umrem ?« dodao je, stavivši subratu nježno svoje 
ruke na ramena. »Budi vjeran, sine moj, i s ljubavlju se 
brini za svoju braću!« 

Istoga je dana dao u svoju ćeliju pozvati cijelu 
samostansku zajednicu. Molio ih je da mu oproste nje- 
gove slabosti, preporučio im se u molitve i blagoslovio 
ih. Gvardijanu je napomenuo da mu tijelo sahrani u 
Iloku. 

»Ovdje, u kući što sam je posljednju podigao želim 
počivati do dana uskrsnuća!« izjavio je snažno uzbu- 
đen. 

Dan nakon toga pred Tagliacozzom obavio je 
ispovijed cijeloga života, o svemu je položio račun što 
je učinio i što je propustio. 

Na koljenima je dočekao najveće Dobro što ga tri- 
desetorica braće samostana dopratiše u njegovu ćeliju. 
Žarkom je pobožnošću u svoju dušu primio božansko- 
ga Gosta kojem su bile posvećene sve njegove propovi- 
jedi, cjelokupno djelovanje i sve patnje. Tada je zamo- 
lio braću da započnu molitve za umiruće. 

No, njegovo mučeništvo još nije bilo dovršeno. Pet 
dana su trajale muke. Posljednje je časove proveo u 
molitvi. Još jednom je blagoslovio kako nazočnu tako 
udaljenu braću. Tagliacozzo je spomenuo cijeli niz 
imena provincija, samostana, braće, a umirući ih je sve 
preporučivao Božjoj dobroti. 

»Piši, sine moj!« rekao je napokon. »Piši: Ovo su 
tri stvari koje treba sačuvati u svakom opservantskom 
samostanu — gorljivost u službi Božjoj, bratsku ljubav 
i popravljanje prijestupnika.« 

Njegove su posljednje molitve bile upravljene za 
Crkvu, za njezine vjerne i odvojene sinove, za cijelo 
kršćanstvo, za evropske zemlje što ih je kao Božji gla- 
snik proputovao. 


»Daj, Gospodine, da budu jedno kao što ste ti i 
Otac jedno!« vapio je glasom koji se gasio. 

U noći na 23. listopada uz njegov je odar samo- 
stanska zajednica molila molitve za umiruće. »Profi- 
ciscere, anima christiana!« — »Putuj, kršćanska dušo! « 
ponavljao je Kapistran pri punoj svijesti. Istom pred 
večer izgubio je svijest. Smrt je prekoračila prag. Još 
jednom je pogledao braću, jednim znakom je zamolio 
da ga malo usprave. Brat Jeronim mu je ispunio želju. 
Veliki je+Božji čovjek u njegovim rukama izdahnuo 
svoju dušu. Tagliacozzo je ocu zaklopio oči. 

Zaplakana su braća položila na odar u crkvi nje- 
govo tijelo obučeno u siromašnu redovničku haljinu. 
Narod je međutim čekao pred vratima i prijetio se da 
će zatvorena vrata razvaliti. Svi htjedoše još jednom 
vidjeti oca. 

Pokojnik je u pokrajnjoj kapeli našao svoje poči- 
valište. Lijes mu bijaše od srebra, a darovao ga je 
barun Nikola. Bio je osiguran sa četiri brave. Barun 
Nikola se pribojavao da bi braća mogla odnijeti tijelo i 
tako bi područje njegove vlasti bilo lišeno najveće sla- 
ve. 

No, ni u grobu nije neumorni borac Božji mogao 
naći mira. Sedamdeset godina nakon njegove smrti 
Turci ponovno osvojiše južnu Ugarsku i ugrabiše sre- 
breni lijes. Od tada se svetim moćima zameo trag i nisu 
više pronađene. 

Kapistran je dugo morao čekati da ga Crkva uzvi- 
si. Postupak da bude proglašen svetim vukao se bez 
kraja i konca; uvijek nanovo odvagivane su sjena i 
svjetlo. Istom 16. listopada 1690. unio je papa Aleksan- 
dar VIII beogradskog pobjednika u popis svetaca. 


Kad su podunavske tvrđave nekoliko dana kasnije 
ponovno pale u turske ruke, cjelokupno je kršćanstvo 
zavapilo Kapistranu za pomoć. Jamačno treba zahva- 

liti njegovu zagovoru što je hrabri kraljević Eugen 16. 
kolovoza 1717. oslobodio konačno Beograd od tursko- 
ga gospodstva. 

Ali i u naše vrijeme, kad se nastoji ostvariti želja 
Kapistranova srca i provesti jedinstvo Evrope i 
kršćanstva, postoji opravdan razlog da za pomoć moli- 
mo Božjeg ugodnika i da častimo njegovu uspomenu. 

PREGLED OSOBA 


Akobalić Nikola, srpski vojskovođa, koga su Turci pobijedi- 
li i nabili na kolac. 

Albreht II, njemački kralj od 1438. do 1439, otac Ladislava 
Posthuma. 

Albreht Achilles, markgrof brandenburški, od 1464. izborni 
knez, rođen 1414, a umro 1486. 

Albreht III, vojvoda bavarsko-munchenski, rođen 1401, a 
umro 1460. 

Aleksandar V, protupapa, izabran u Pisi, 1409 — 1410. 

Antun iz Mase, generalni ministar Franjevačkog reda 


Baglioni, plemićka porodica u Peruđi 

Bartol iz Sijene, papinski diplomata 

Beccherini, stranka u Peruđi, prvotno pripadnici nižih 
cehova 

Behaim Mihael, pučki pjesnik i seoski starješina, sudjelovao 
u turskom ratu i opjevao ga u svojoj pjesmi »O turskom 
caru Mahmetu, 1416 — 1474. 

Benedikt XIII, protupapa u Avignonu, 1394 — 1417. 

Bergeball Filip, gvardijan jednoga franjevačkog samostana 
u Španjolskoj 

Bernardo Badenski, sveti, markgrof, odrekao se svoje krune 
da se sasvim posveti pridobivanju boraca za križarski 
rat. Umro je u Moncalieri od kuge, 1428 — 1458. 

Bernardin Albizzeschi iz Sijene, sveti, franjevac, 1380 — 
1444. 

Bessarion, kardinal, nadbiskup Niceje, 1403 — 1472. 

Bichlingen, grof Fridrih, nadbiskup Magdenburga, 1445 — 
1464. 


Bisticci Vespazijan, knjižar i nakladnik u Firenci. 

Bonifacije LX, papa, 1389 — 1404. 

Bortin Ivan, magister, utrakvist 

Bošković Beneš, barun, podrizničar grofovije Moravske. 

Braccio iz Montone, vođa plaćenika iz Peruđe. 

Branković Đurađ, knez srpski, umro. 1455. 

Burgkmair Toma, slikar iz Augsburga, otac slavnoga slikara 
Hansa B. 


Cammermeister Hartung, načelnik grada Erfurta. 


Capranica Angelo, biskup Rieti-ja, kardinal, umro 1478. 
Capranica Dominik, kardinal, 1400 — 1458. 

Carvajal Huan, kardinal, 1400 — 1469. 

Castiglione Ivan, biskup Pavije, kardinal, umro 1460. 

Cesarini Julijan, predsjedavatelj bazelskoga koncila, pogi- 
nuo u boju kod Varne 1398 — 1444. 

Celjski grof Ulrik, umro 1456. 

Colonna, rimska plemićka porodica 

Condulmer, Franjo, nećak pape Eugena IV. 

Correr Antun, kardinal, 1359 — 1445. 


Didak (lat. Didacus) iz Alkale u Španjolskoj, sveti, franje- 
vac, više puta ga naslikao Murillo, umro 1463. 

Dietrich iz Erbacha, nadbiskup Mainza, izborni knez, 1434 
— 1459. 

Dčring Matija, franjevac, provincijal saksonske provincije, 
1400 — 1469. 


Eisenreich Konrad, pokrajinski poglavar Šleske 

Eitzinger Ulrik, kraljevski komornik 

Elizabeta, žena poljskoga kralja Kazimira IV 

Ercolane (Herculanus), sveti, biskup i zaštitnik grada Peru- 
đe, na zapovijed kralja Totile odrubiše mu Istočni Goti 
glavu godine 547. 

Ermanni, plemićka porodica u Peruđi 

Este Lionello, gospodar Ferrare, umro 1450. 

Este Nikola, gospodar Ferrare, umro 1441. 

Eugen IV, papa, 1431 — 1447. 


Fortebraccio Nikola, vođa plaćenika 

Fridrih III, rođen 1415, njemački kralj 1440 — 1493, za cara 
okrunjen 1452. 

Fridrih iz Thorna, franjevac, Kapistranov tumač i prevodi- 
lac 

Gabrijel iz Verone, franjevac, Kapistranov pratilac i životo- 
pisac 

Gattamelata, mletački vođa plaćenika, umro 1443. 

Grgur XII, papa, 1406 — 1415. 


Hasan-aga, turski časnik, janjičarski zapovjednik, poginuo 
za opsjedanja Beograda, 1456. 

Haselbach Toma, profesor bogoslovlja u Beču 

Heimbach Juraj, pravnik, umro 1472. 

Henrik VI, engleski kralj, 1422 — 1471. 

Hunjadi Janko, vojskovođa u ratovima protiv Turaka, umro 
1456. 

Ivan, markgof brandenburško-bayreuthski, 1440 — 1464. 
Ivan XXII, papa, 1316 — 1334. 

Ivan XXIII, protupapa, 1410 — 1415. 

Ivan VIII, Paleolog, car bizantski, 1425 — 1448. 

Ivana Anžuvinska, kraljica napuljska, 1414 — 1435. 
Izabela Anžuvinska, regentica napuljska, majka Rćn€-a 


Jeronim iz Udina, franjevac, Kapistranov pratilac i životo- 
pisac 


Kalist III, papa, 1455 — 1458. 

Karlo, markgrof Badenski, 1453 — 1475. 

Kazimir IV, kralj poljski, 1447 — 1492. 

Knorr dr, odvjetnik Albrehta Achilles-a 

Kirštof iz Farese, franjevac, Kapistranov životopisac 


Ladislav, kralj napuljski, 1386 — 1413. 

Ladislav Posthum, kralj Češke i Ugarske, 1440 — 1457. 

Lobkowitz barun Nikola, katolički plemić iz Češke. 

Luj I, Anžuvinac, 1362 — 1382, kralj Ugarske od 1342. i Polj- 
ske od 1370. 

Luj II Anžuvinac, pretendent na napuljsku krunu, umro 
1417. 

Luj IX, vojvoda bavarsko-landhutski, 1450 — 1479. 


Maltesta Karlo, gospodar Riminija, umro 1417. 

Martin V, papa, 1417 — 1431. 

Matija Korvin, sin Hunjadijev, 1443 — 1490, kralj Ugarske 
od 1458. 

Medici Cosimo, 1389 — 1464, gospodar Firence. 

Meideborg Ivan, breslavski vijećnik 

Mihael iz Cesane, franjevac, generalni ministar, umro 1342. 

Mgliorati, Cosmato, kardinal 

Muhamed II, sultan turski, 1451 — 1481. 

Murat II, sultan turski, 1421 — 1451. 


Nikola V, papa, 1447 — 1455. 

Nikola iz Fare, franjevac, Kapistranov pratilac i životopisac 
Nikola Iločki, vojvoda Sedmogradski 

Nikola iz Kuesa (Cusanus), kardinal, 1401 — 1464. 

Novak Petar, biskup Breslava 


Oddi, plemićka porodica u Peruđi 


Olesnicki Sbignev, kardinal, biskup krakovski, 1423 do 
1455. 

Petar V, knez Moldavske, 1432 — 1457. 

Picciono Nikola, vođa plaćenika u službi Braccio-a iz Mon- 
tone 

Piccolomini Eneja Silvije, humanist, tajnik cara Fridriha 
ILI, kasnije papa Pio II, 1458 — 1464. 

Podiebrad Juraj, vođa utrakvista, rođen 1420. kralj Češke 
1458 — 1471. 

Poggio Bracciolini, humanist, 1380 — 1459. 

Prokop Veliki, vođa husitske vojske, 1380 — 1434. 

Prokop iz Rabensteina, češki kancelar 


Raspanti, stranka u Peruđi, prvotno pripadnici viših cehova 
Rokycana Ivan, vođa utrakvista, magister, umro 1471. 
Rosenberg Henrik, moravski plemić 

Rosenberg Ulrik, otac Henrikov 

Roth Ivan, tajni pisar Ladislava Posthuma 

Rusconi Antun, generalni ministar Franjevačkog reda 


Sarteano Albert, franjevac 

Scrampo Alojzije, kardinal, umro 1465. 

Sforza Francesco, vođa plaćenika 1401 — 1466, od 1450 voj- 
voda milanski 

Sigismund, kralj njemački 1410 — 1437, od 1433. car 

Skenderbeg Juraj, albanski junak 1404 — 1468. 

Smiricky Jan, češki barun 

Sternberg Aleksije, češki barun 

Szechy Dionizije, kardinal, nadbiskup ostrogonski 

Szilagyi Mihael, zapovjednik Beograda 


Taboriti, radikalni husiti 

Tagliacarne Franjo Baptista iz Levanta, generalni vikar 
opservanata u Italiji 

Tempelfeld Nikola, propovjednik u crkvi sv. Elizabete u 
Breslavi 

Ubaldi Petar, profesor prava u Peruđi 

Utrakvisti, husitska sekta, tako prozvana prema njihovu 
zahtjevu da bi i laici primali sv. pričest pod obadvije 
prilike (sub utraque specie) 


Valla Lovro, humanist, 1407 — 1457. 

Vilim iz Casale, generalni ministar Franjevačkog reda, 
umro 1442. 

Vilim iz Kolina, biskup Olomuca 

Visconti Blanka, žena Fr. Sforza, umrla 1469. 

Vladislav, kralj poljski, 1434 — 1444, kralj ugarski 1440 — 
1444. 


Weigl Gašpar, dekan stolne crkve u Breslavi 
Wenzel iz Krumau-a, kanonik breslavski, tajnik Ulrika 
Rosenberga 


Žiška Jan, husitski vojskovođa, umro 1424. 


MANJE POZNATE TUĐICE 


bravo (tal. imenica) = plaćeni razbojnik 

dispenza (od lat. dispensatio) = izuzimanje podložnika od 
kojeg zakonskoga propisa vlašću nadležnoga crkvenog 
poglavara 

edikt (od lat. edictum) = naredba, proglas što ga je u prošlo- 
sti u pojedinim zgodama izdavao papa ili rimski car 

fratičeli (od tal. Fraticelli) = krivovjerska sljedba u sred- 
njem vijeku; bilo ih je više skupina, a živjeli su u samo- 
tištima i nosili su odijelo slično franjevačkom ; sebe su 
smatrali jedinom pravom Crkvom, a bili su napose pre- 
tjerani u pitanju evanđeoskog siromaštva 

none (tal. fuoruscito) = politički izbjeglica u srednjem 
vijeku. 

gonfaloniere (tal.) = stjegonoša, zastavnik 

habit (lat. habitus) = redovnička halja ili kuta 

inkvizitor (lat.) = oponumoćeni službenik Crkve koji je u 
srednjem vijeku pronalazio i kažnjavao krivovjerce 

kamera (1at.) = riznica, blagajna crkvena ili državna 

kompaktati praški = kompromisna utanačenja crkvenih 
predstavnika s husitima 

kondotjer (tal. condottiere) = vojskovođa, vođa oružane 
družbe, harambaša 

leno (njem. das Lehen) = isto što i »feud« tj. zemaljski 
posjed što ga je feudalni gospodar u srednjem vijeku uz 
određene uvjete davao na uživanje uz neke određene 
obveze 

licencijat (lat. licentiatus) = drugi akademski stupanj — 
između bakalaureata i doktorata 

livreja (franc. livree) = uniforma posebna kroja, obično 
opšivena gajtanima, a nose je dvorski poslužnici i hotel- 
ski vratari 

magister (lat.) = učitelj, a u srednjem vijeku profesor bogo- 
slovlja 


markgrof (njem. Markgraf) = grof pogranična područja 

Milvijski most (tal. Ponte Milvio) = most preko rijeke Tibe- 
ra u Rimu kod kojega je prema legendi car Konstantin 
Veliki idući s vojskom na neprijatelja vidio na nebu 
znak križa s natpisom »U ovom ćeš znaku pobijediti!« 

Mincio (Minčo) = rijeka što protječe kroz jezero Lago di 
Garda, na njoj se nalazi grad Mantova 

Mleci = stariji hrvatski naziv za Veneciju 

opservanti (lat. observantes) = struja u Franjevačkom redu 
koja je vodila borbu za strogo opsluživanje redovničkog 
Pravila, a napose s obzirom na opsluživanje redovnič- 
kog siromaštva. Jedan od prvoboraca te struje bio je i 
sv. Ivan Kapistran. 

paklina = starija hrvatska riječ, a znači isto što riječi: smo- 
la, katran 


Poverello (tal.) = Siromašak — među Talijanima veoma čest 
naziv za sv. Franju Asiškoga koji je bio nedostiživ ljubi- 
telj evanđeoskog siromaštva 

prior (lat.) = poglavar samostana u nekih redovnika; prvak 
u srednjovjekovnim obrtničkim cehovima i političkim 
strankama 

rimska kurija = izraz kojim se često označuju najviši uredi 
i ustanove katoličke Crkve 

sekta (lat.) = sljedba, vjerska kršćanska zajednica koja ne 
prihvaća cjelovitu nauku Katoličke Crkve 

sektaštvo = širenje i podržavanje sekti 

simonija = riječ koja ima povijesno-pravno značenje u 


Crkvi, a načinjena je prema vlastitom imenu Simon; 
njom se od najstarijih vremena označuje grešno i nedo- 
pušteno kupovanje crkvenih službi i časti 

sinjorija (tal. signoria) = u 14. i 15. st. su tako u Italiji nazi- 
vane kneževine; napose vrlo čest naziv za Veneciju 
(Mletke) 

sutana (tal. sottana) = duga svećenička odjeća koja siže do 
gležanja, isto što: reverenda ili talar 

taborićani = ogranak korjenitih husita; tako nazvan po gra- 
du Tabor u Češkoj 
Tedesko (tal. tedesco) = Nijemac 

tijara (grč.) = trostruka kruna rimskoga pape 

utrakvisti (prema lat. uter) = umjerenija struja husita koja 
se borila za pričest pod obje prilike 

vizir (tal. visiera) = zaštitna mrežica na kacigi srednjovje- 
kovnih boraca i vitezova, zaštićivala je oči 

vizitator (lat.) = pohoditelj; prigodna služba u crkvenoj 
upravi; vizitator pregledava cjelokupno poslovanje, 
život i djelovanje neke crkvene ustanove 

Sadržaj 


Predgovor ........ 00 aaa anka aa aaa aaa aaa 
Put u Damask 


Zakletva u plamenu .......... aaa 
Slika u ogledalu ............ 0.00 
Kraljevski savjetnik ............. 00. aaa 
Sa svatovske gozbe u okove ....,.... 44... 
U kuli Brufe ...:;.4 220 k a a ka ka oda a na 
Noć milosti: .... osa gaedu veka aaa rai aa jona ala aid aćana 


U napornoj školi ........0 aaa 
Kao ovce među vukovima ................. a... 
Razbojnici, pokvarenjaci, banditi ................. 
Bitka za zastave ......... 000 
Izazvani okršaj .......... aaa aaa 
Preko Pirineja ......... 0.0 aaa 
Kruna na jugu ......... 0 aaa 
Jedinstvo i raskol ............ 002 
U kaštelu Viscontija .......... 000 aaa 
Vizitator 2 ia ai na kina date ida rare oi Sala 
Božji nadničar_ .......... 2000 aaa 


Husitski kalež 


Kralj i njegove ruže .........0 0.0 aaa 
Plamen oko crkve svetoga Stjepana ............... 
Rat. DEra«s kade la ok E a is jna a A 
Sveti grubijan ........... 2. aaa 
Obrazina pada ..........- 0000 aaa aaa aaa ž 


Narmberške razmirice ......... 22. a aaa aaa 173 


I Rosenberg je pokleknuo ............. 00. aaa 181 
Smrtna pogibao ........ 2 aaa aaa aaa 186 
U dvoru Jagelovića .........0 00 190 
Nestaje Sha : :0 ea ba kava ales jaa oda dala diva 196 


Protiv polumjeseca 


Državni sabor u Frankfurtu .......... 0... aa 202 
Getsemanske ure .........424 0 aa aaa aaa 210 
»Siromašni, goli narod«.............. 0.0... 218 
Bitka na Dunavu ........ 220 aaa aaa ae 227 
Pakao u Beogradu ............ 020 234 
Svršetak u Iloku .......... aaa aaa aa aaa aaa 239 
Pregled osoba ....... 440 a aaa 248 

Od istog pisca izišao je već niz knjiga na hrvat- 
skom jeziku. Nedavno je doživjela već treće izdanje 
vjerojatno našim čitateljima najdraža njegova knjiga 
»Svećenik prognanika«. 


U njoj Hiinermann gotovo nenadmašivim perom 
ocrtava lik i djelo Damjana de Veustera, misionara 
odbačenih gubavaca na otoku Molokaju. Ljubav koju 
je taj Flamanac svjedočio prema tim gubavcima zadi- 
vila je čitav svijet, ne samo onaj kršćanski. Ta radi se o 
nečem divnom, nesvakidašnjem, a tako poželjnom u 
današnjem vremenu u borbi za ljudsko dostojanstvo, 
za bolji svijet. 


Upravo je sreća što se Hinermann prihvatio pera 
i predstavio nam Damjana i njegovu veličinu na tako 
zanimljiv i upravo neodoljiv način. Čitatelj ove knjige 
jednostavno ne može ostati ravnodušan. Htio ili ne 
htio, u njemu se nešto pokreće u njegovoj najdubljoj 
nutrini te ga potiče da se i sam zauzme za sretnije i 
ljepše sutra svih ljudi što se jedino može ostvariti 
iskrenom i zauzetom ljubavi za čovjeka. 


Nedavno je izašla i knjiga »U SJENI GILJOTINE« 
od istog pisca. Opisuje kršćanske mučenika nakon 
francuske revolucije. 


Od istog pisca izašle su kod UPT-a ove knjige: 
- REDOVNIK. MEĐU VUKOVIMA 
- U SJENI GILJOTINE 
- BUKTEĆI OGANJ 
- APOSTOL BEČA 
- PROSJAK IZ GRANADE. 


Od istog pisca izišao je već niz knjiga na hrvat- 
skom jeziku. Nedavno je doživjela već treće izdanje 
vjerojatno našim čitateljima najdraža njegova knjiga 
»Svećenik prognanika«. 


U njoj Hiinermann gotovo nenadmašivim perom 
ocrtava lik i djelo Damjana de Veustera, misionara 
odbačenih gubavaca na otoku Molokaju. Ljubav koju 
je taj Flamanac svjedočio prema tim gubavcima zadi- 
vila je čitav svijet, ne samo onaj kršćanski. Ta radi se o 
nečem divnom, nesvakidašnjem, a tako poželjnom u 
današnjem vremenu u borbi za ljudsko dostojanstvo, 
za bolji svijet. 

Upravo je sreća što se Hiinermann prihvatio pera 
i predstavio nam Damjana i njegovu veličinu na tako 
zanimljiv i upravo neodoljiv način. Čitatelj ove knjige 
jednostavno ne može ostati ravnodušan. Htio ili ne 
htio, u njemu se nešto pokreće u njegovoj najdubljoj 
nutrini te ga potiče da se i sam zauzme za sretnije i 
ljepše sutra svih ljudi što se jedino može ostvariti 
iskrenom i zauzetom ljubavi za čovjeka. 


Nedavno je izašla i knjiga »U SJENI GILJOTINE« 
od istog pisca. Opisuje kršćanske mučenika nakon 
francuske revolucije. 


Od istog pisca izašle su kod UPT-a ove knjige: 
- REDOVNIK MEĐU VUKOVIMA 
- U SJENI GILJOTINE 
- BUKTEĆI OGANJ 
- APOSTOL BEČA 
- PROSJAK IZ GRANADE. 


Ako je istina da je »povijest učiteljica života«, 
valja uvijek iznova u nju ponirati, njezinom 
poukom i porukom svoj život obogaćivati i 
ispunjavati u suvremenoj stvarnosti. 

Ova knjiga pradktaviiu ki md iz band Baja 
peta strane eilast heinanizina £ i renesanse, a 
s druge strane nastojanja i borba za slobodnu 
i jedinstvenu Evropu. 


Kao što u svakom povijesnom razdoblju igra- 
ju odlučujuću ulogu pojedini velikani — koji 
svemu daju zamah i usmjerenje — tako se 
i mok iu u 18. pase Među nera veli- - 
> Tea Kajsišknia, Svim poi n | 

nim silama zauzimao s ije: rop: 

skih zemalja u borbi za obranu od Turaka 
koji su u to vrijeme uporno nadirali i prijetili 
da unište kršćanski i slobodarski duh Evrope. 

Pisac veoma živo iznosi životno djelo Ivana 
Kapistrana u tom razdoblju te — nama poseb- 
r nimljivu — njegovu nezamjenjivu ulogu 
u dramatičnoj borbi i pobjedi nad Turcima 
kod Beograda 1456. godine. To je bila trijum- 
falna pobjeda utkana duboko i upečatljivo u 
povijest našeg naroda u borbi za obranu svoje 
rodne grude i svoje svekolike kulturne bašti- 
ne. 








